
Isö elömeneti jelenés - március 3 


Dr Strauss aszongya lekel írnom amit gondolok és emlékszek 
meg mindent ami velem történik mostanától. Nem tudom mér 
de aszongya fontos mer így fogják látni hogy használhatnak e 
engem. Reméllem tudnak használni mer Miss Kinnian 
aszongya lehet hogy megfognak okosítani. Szeretnék okos 
lenni. Charlie Gordonak hívnak a Donner péknél dolgozok ahol 
Mr Donner 11! dollárt ad egy hétre meg kenyeret és süteményt 
amenyit akarok. 32 éves vagyok és a jövő hónapba lesz a 
születésem naplya. Montam a dr Straussnak és Nemur 
profeszornak hogy nem jol tudok írni de aszongya nembaj 
aszongya írjak csak éppenugyahogy beszéllek és ahogy foggal 
urazást írok Miss Kinnian osztójába a beekman iskola 
köszpontba a szelemileg visza marat felnötek részére ahová 
járok tanulni 3 szor egy héten a szabad időmbe. Dr Strauss 
mongya írjak egy csomot mindet amit gondoltok és mindet ami 
velem történik de mos már nem gondoltok semit és mer nem 
tudok többett írni akor mára abba is hagyom tiszteletet Charlie 
Gordon 


2dik elömeneti jelenés - március 4 


Máma vizsgán voltai. Asziszem meg buktam és asziszem 
mosmár nemis fognak engemet hasznáni. Ugy volt hogy 
elmentem a Prof Nemurhoz az hodályába az ebéd időmbe 
ahogy monták és a titkárnölye elvit egy hejre aholl az volt ki 
írva az ajtora szpihológija osztáj egy hoszu ellöszoba és 
egycsomo kis szobák csak egy iroasztall meg székeket. És egy 


kedves ember volt az eggyik szobába és volt neki sok fehér 
kártyálya öszevisza öntve tintával. Aszonta üljön le Charlie 
hejeszkegyen el kényelmesen és engeggye el magátt. Fehér 
kabáttya volt mint egy orvosnak de nem hiszem hogy az volt 
mer nem monta hogy nyisam ki a számat és mongyam á. Nem 
volt nálla más csak azok a fehér kártják. Ugy hijják hogy Burt. 
Elfelelytetem a másik nevit mer nem vagyok joemlékezö. 

Nem tuttam mit fog csinálni és feszessen ültem a székbe 
mind néha mikor fog orvoshoz menttem csakép Burt sem 
nemis fog orvos, de ő csak mindig montta nekem hogy 
engeggyem el magam és ettől mindig megijedek mer ez míndig 
aszt jelenti hogy fájni fog. 

Asztán Burt aszonta Charlie mit lát ezen a kártján. Én a 
szétöntőt tintát látam és nagyonn megvoltam ijedve pedig a 
nyal lább is a zsebembe volt mer gyerek koromba mindig meg 
buktam a vizsgán az iskolába és a tintátis ki öntötem. 

Aszontam Burtnek hógy ki öntőt tintát látok egy fehér 
kártyán. Burt aszonta igen és mosojgot és etöl jol értisztem 
magamat. Ő csak egyre forgata a kártyákatt és én montam neki 
valaki ősze piszkolta mindet piros meg fekete tintával. Aszt 
gondoltam ez egy könyü vizsga de mikor föl keltem hogy 
megyek Burt meg álitot és aszonta ujjön csak le Charlie még 
nem vagyunk késszen. Még más dolgunk is Tessz ezekel a 
kártyákal. Esztet nem értetem de eszembe jutot hogy dr Strauss 
aszonta mekkel csinálni mindent amit a vizsgásztato mond 
nekem még ha Bemi értelme sincs mer ez a vizsga. 

Nem emlékszek ojan jol hogy Burt mit mondot de aszt 
akarta hogy mongyam meg mivan a tintába. Nem látam semitse 
a tintába de Burt aszonta képekk vasak benti. Nem láttam én ot 
képett pedig igyekesztem. Közel tartotam a kártyát asztán 
meszire. Akor aszt mostam ha föl teném a szemöveket 


bisztosan jobban látnák csak akor szoktam szemöveket hordani 
ha moziba vagyok vagy tévét nézek de aszt gondoltam hogy 
hát ha akor joban látom a képett a tintába. Föl tetem a szem 
üveget és aszontam na mutasa megin a kártyákat fogadok hogy 
mostan meg talállom a képett. 

Erössen igyekesztem de mégse tuttam megtalálni a képeket 
csak a tintát látam. Mostam Burtnek talán uj szem üveg kelese. 
Valamit ráirt egy papira és meg ijettem hogy 

meg buktam a vizsgán. Ezér aszontam neki hogy ez egy 
fagyon szép tintakép szép pötyökel köröskörül a szélinél de ő 
csak megrászta a fejit ugyhogy esse volt jó. Mekkérdesztem 
tőle hogy mások látnak e képeket atintába és ő asztmonta igen 
képeket kébzelnek a tintapacába. Ő monta hogy a tintát a 
kártyán tintapacának hívják. 

Burt nagyon kedves és lasan beszél mint Miss Kinnian a 
visza marat fel nötek osztójába ahova járok olvasást tanuni. 
Meg magyarászta nekem hogy ez egy rosz zsák vizsgállat. 
Asztmonta hogy az emberek minden félit látnak a tintába. 
Montam mutassa meg hogy hol. Nem mutata meg csak ujjra 
mondogata hogy gondolkozak és kébzejem hogy valami van a 
kártyán. Montam neki hogy én egy tinta pacát kébzelek. Rászta 
a fejit ugyhogy esse volt jó. Aszonta mire emlékeszteti ez 
magát ha aszt kébzeli hogy ez valami. Becsuktam a szemem jó 
sokájig hogy kébzejek és akor aszontam hogy egy üvek tintát 
kébzelek amit mind rá öntötek egy fehér kártyára. És ekor tört 
ki a ceruzájának a hegye és akor föl keltünk és ki mentünk. 
Asziszem megbuktam a rosz zsák vizsgán. 


3dik elömeneti jelenés 


mártcius 5 Dr Strauss és Nemur porf aszongyák hogy a tinta a 


kártyán nem számít. Megmostam nekik hogy nem én őntötem 
ki és nemis látok Bemit a tintába. Aszonták talán mégis tudnak 
majd használni. Megmostam a dr Straussnak hogy Miss 
Kinnian sose csinát ijen vizsgát velem csak írást meg olvasást. 
Aszonta hogy Miss Kinnian megmosta neki hogy én vagyok a 
Beekman Iskola legeslegjob tanuloja a viszamarat felnötek 
osztójába és én nagyon erössen igyekesztem is mer igazán 
akartam tanulni még joban is akartam mind azok akik nállam is 
okossabak. 

Dr Strauss aszt kérdeszte tőlem hogy volt az Charlie hogy 
egésszen magátol elment a Beekman Iskolába. Hogy jöt erre rá. 
Aszontam nem emlékszek. 

Nemur porf aszonta előszöris mér akart maga olvasást és 
hejes írást tanuni. Aszontam neki mer egész életembe okos 
akartam leni és nem buta és a mama is mindig mosta nekem 
hogy igyekezek és tanujjak épahogy Miss Kinnian is mongya 
de nagyon nehéz okos leni és mégha tanulok is valamit az 
iskolába a Miss Kinnian osztójába egycsomot elfelelytek. 

Dr Strauss valamiket irkált egy papira és Nemur porfeszor 
nagyon komojan beszét hozóm. Aszonta tuggya Charlie mi 
nem tuggyuk bisztosan hogy ez a kíséret hogy sikerül 
embereken mer eddig csak álatokon probáltuk meg. Aszontam 
eszt monta Miss Kinnian is nekem de asse bánom ha fájis vagy 
akármi mer én erős vagyok és keményen fogok dolgozni. 

Okos akarok leni ha haggyák. Aszonták engedéjt kel nekik 
szerezni a családomtól de a Herman bácsikám aki azellőt 
gondoskodot róllam már meghalt és én nem emlékszek a 
családomra. Nem látam a mamámat vagy a papát a kistest 
véremet Normát már hoszu hoszu idő ota. Talán ökis 
meghaltak. Dr Strauss kérdeszte holl laktak. Asziszem 
bruklinba. Aszonta majd meglátyák talán megtuggyák keresni 


őket. 

Reméllem már nemkel sok ijen elmeneteli jeletnést írni mer 
nagyon sokátart és nagyon késön fekszek le és reggel fáratt 
vagyok a munkába. Gimpy rám orditot mer elejtetem egy nagy 
tálca zsömlét amit a kemecnéhez vitem. Piszkosak letek és neki 
lekelet törögetni mielöt betolta a kemencébe. Gimpy mindig 
ordítoz velem ha valamitt roszul csinálok de azér igazán szeret 
engem mer ő a barátom. Hü ha okos leszek az hogy meglesz 
lepetve. 


4gyes elömeneti jelenés 


Már 6. Máma töb bolond vizsgát csináltak velem hátha 
mégistudnak használni engemet. Ugyanaz a hej csak egy másik 
kis vizsgálo szoba. Az a kedves hölgy aki ide atta aszt is 
megmonta hogy minek nevezik és én megkérdesztem hogy kel 
leírni hogy jól tuggyam beleírni az elömeneti jeletésbe. 
TEMATIKUS APPERCEPCIÓS VIZSGÁLAT. Az első 2 szot 
nemértem, de asztat tudom hogy a vizsga mit jelent. At kel 
meni rajta mer különben rosz osztájzatot kap az ember. 

Ez a vizsga kőnyüvek lácot mer láttam a képeket. Csak ép 
most nem kelet megmondani mit látok a képeken. Ettől 
megzavarottam. Montam neki hogy teg nap Burt aszonta 
mongyam meg mit látok a tintába. A hölgy aszonta az nem 
szánvitt mer ez másmijen vizsgálat. Magának most történeteket 
kel ki találni az emberekről akik a képen vanak. 

Aszontam hogy mongyak én történeteket ojan emberekröl 
akiket nem ismerek. Ő aszonta talájak ki de én mondtam neki 
akor ez hazugság. Én már sohatöbet nem hazudok mer köjök 
koromba hazudós voltam és akor mindig megvertek. Van egy 
fénykép a tárcámba én meg Norma Herman bácsival aki a 


Donner péknél a mindenes álőst szereszte nekem mielöt 
mekhalt. Montam a hölgynek hogy rolluk tudok történetett 
mondani mer sokájig laktam Herman bácsinál de ő nem volt 
rályuk kíváncsi. Aszonta hogy ez a vizsgálat meg a másik rosz 
zsák azér van hogy megismerlyék a szeméjségemet. Nevetem. 
Montam neki hogy lehet asztat meg ismerni kártyákbol amikre 
valaki tintát öntőt meg ojan emberek képiből akiket nemis 
ismerek. Mérges let és el tete a képekett. Bánomisén. 

Asziszem ezen a vizsgán is meg buktam. 

Asztán rajzoltam neki képekett de én nem rajzok nagyon 
jól. Későb a másik vizsgásztato Burt a fehér kabátba viszajöt 
Burt Seldon a neve és elvitt egy másik hejre ugyanit a 4dik 
emeleten a Beekman egyetemen ahol az ált az ajton 
PSZIHOLÓGIAI LABORATORIUM. Burt aszonta 
PSZIHOLÓGIA aszt jelenti lélek LABORATORIUM meg az a 
hej ahol kisételeket csinálnak. Aszittem hogy ojasmi hejet 
gondol mintahol rágogumit csinálnak de mos már asziszem 
hogy rejtvényeket és játékokat mer asztán esztet csináltuk. 

Nemnagyon boldogultam az ősze rakásai mer törőt volt az 
egész és a darabok nem ilettekk a jukakba. Eggyik játék egy 
papír volt vonalakal ősze visza minden iránjba meg etycsomó 
kocka. Eggyik oldalán az volt RAJT a másik végín CÉL. 
Aszonta nekem hogy ez a játék ut vessző és foglyam a ceruzát 
és indujjak onan ahol az van RAJT adig ahol az van CÉL de 
egy vonalon semennyek át. 

Nem értetem az ut vesszőt és egycsomo papírt elrontotunk. 
Akor Burt aszonta néze én mutatok magának valamit gyerünk a 
kiséleti laborba talán rá jön a dologra. Föl mentünk az Södikk 
emeletre egy másik szobába egycsomo ketrec vólt és álatok 
malymok meg egerek. Büdös volt mint a szemét. És voltak it 
mások is fehér kabátba jáccotak az álatokal ezér gondoltam 


ojan mind egy álat kereskedés csak it vevők nem voltak. Burt 
ki vet egy fehér egért a ketrecből és meg mutata nekem. Burt 
aszonta ez Algernon és ő nagyon joltuggya eszt az ut vesszőt 
csinálni. Montam neki mutasa meg hogy csinája. 

Hát kébzejék beletete Algernont egy ládába akora mint 
egynagy asztal amibe egycsomo kanyarodo meg fordullo volt 
minden féle falakbol és ot volt a RAJT meg a CÉL épugy mind 
a papíron. Csak a nagy asztal fölöt egy drot szítta volt. Irs Burt 
kivete az orájátt és föl emelt egy csapo ajtot és aszonta gyerünk 
Algernon és az egér ztöt ;mat szimatolt és neki iramodot. Előbb 
végig szalatt egy hoszu uton és amikor láta hogy nem tud továb 
meni sehová visza jöt ahonan indult és csak ált ott egy percig a 
bajszát mozgata. Asztán elindult a másik irányba és megin neki 
iramodot. Épen aszt csináta amit a Burt akart hogy én csinájak 
a vonalas papíron. Nevetem mer ugygondoltam nehéz Tessz 
esztet egy egérnek megcsináni. De Algernon csak ment ment 
végig aba a valamibe mindig a jo uton amíg kijöt azon a végín 
ahol az volt hogy CÉL és akor egyet cincogot. Burt aszongya 
ez aszt jelenti hogy bolldog mer jol csinálta a dolgot. 

Elyha montam ez asztán egy okos egér. Burt aszonta volna 
kedve versenyezni Algernonal. Aszontam persze és ő aszonta 
van neki egy másik ut vesszölye fábol amibe utak vanak 
karcolva meg van egy vilany bot ojan mint egy ceruza. És 
betuggya álltani az Algernon ut vesszölyét épen ojanra mind ez 
ugyhogy mind a keten ugyan aszt csinálhatyuk. 

Mind szét szette a léceket az Algernon táblályán mer 
szétlehetet szedni és minden hogyan ősze tutta rakni. És asztán 
viszatete rá a drot szíttát hogy Algernon ne tuggyon átugorni 
más utra hogy oda jusson ahol a CÉL van. Akor a kezembe atta 
a vilany botolt és meg mutata hogyan kel a karcolásba teni és 
nem szabad felemelni a táblárol csak meni a kis karcolásba 


amíg már a ceruza nem tud továb meni mer külömben én egy 
kis ütést érzek. 

Elövete az orályát és megprobálta el dugni. Ezér én 
igyekesztem nem nézni örá és etöl ideges Tetem. 

A mikor aszonta indujj meg probátam indulni de nem 
tuttam hova indujjak. Nem tuttam merefelé mennyek. Akor 
halotam Algernont cincogni az asztalon a ládábol és a lábai 
kaparásztak mint ha már szaladna. El kesztem meni de rosz 
irányba mentem és elakattam és egykis ütést éresztem az 
ujaimba hát visza mentem a RAJT hoz de akárhány szor 
mentem más felé elakattam és az ütés. Nem fájt vagy valami 
ijen csak épen egykicsit ugorni kelet tölle és Burt aszonta azért 
van ez hogy lássam hogy roszul csinátam. Félluton voltam a 
táblán mikor halotam Algernont cincogni mintha megin 
bolldog Lenne és ez aszt jelentete hogy ő nyerte a versenyt. 

És még io szer ujra csináltuk és mindig Algernon nyert mer 
én nem találtam a hejes utat oda ahol az van hogy CÉL. Nem 
izgatot mer Algernont figyeltem és meg tanultam hogy kel 
végig meni az ut vesszőn hamég most nagyon sokájig tart is. 

Nem is tuttam hogy az egerek ijen okosak. 


Södik elömeneti jelenés Márc 6 


Megtalálták a test véremet Normát aki mamával Bruklitiba élt 
és ő engedéjt adot az operácijóra. Szoval mégis fel hasznának 
engem. Ojan izgatot vagyok alig tudom Ile írni. De akor elöb a 
Nemur prof és Dr Strauss nagyon vitatkosztak. Nemur prof 
gondba volt hogy használhat e engem de Dr Strauss asztmonta 
neki hogy ugyláccik én vagyok a leg job akit mostanig 
kiprobáltak. Burt aszonta neki hogy Miss Kinnian engem 
ajálott legjoban mind az emberek közül akiket tanít a 


viszamarat fel nötek osztójába. Ahová járok. 

Dr Strauss aszonta nállam van valami nagyon jo. Aszonta 
hogy nekem jo a motivácijóm. Nemis tuttam soha hogy nekem 
ijen van. Örültem mikor monta hogy 88cas inteligencija fokai 
nem mindenkinek van ez a dolog ahogy nelcem van. Nem 
tudom hogy ez mi vagy hol szereztem de aszonta hogy 
Algernonak is van. Algernon motivácijója a sajt amit a 
ládályába tesznek. Denemcsak enyi lehét a d log mer én nemis 
kaptam sajtott ezen a héten. 

Nemur prof atol félt hogy az intelegencija fokom maj tul 
magasra nöl és etől megbetegszek. És dr Strauss mon dot 
valamit Nemur profnak amit nem értetem ezér leírta pár szot a 
noteszomba arcig beszétek hogy bevehesem a elömeneti 
jelenésembe. 

Aszonta Harold ez a Nemur prof kereszneve én tudo hogy 
Charlie nem az a mit te elkébzeltél aba az uj fajta Intelek"" 
nem értetem jol a szot feslöbrendü embernek. Dé az ijen 
alacsony szelezni emberek töbnyire maiig"" és nem koope"" 
általába tompultak és apati"" és nehezen hozáférhetök. Charlie 
jo indulatu és érdeklödö és mohon vágyik elismerésre. 

Akor Nemur prof aszonta nefelejcsd el ölesz az elsö emberi 
lény akinek intelegenciáját valahais műtétel fokoszták. Dr 
Strauss aszonta ő is pontosan ere gondol. Hol találunk mégegy 
másik visza marat felnötet ijen oriási motivácijóval a 
tanullásra. Nézd mijen jol meg tanult írni és olvasni ahoz 
képest amijen alacsony szelezni fokon van. Oriás teljesít" 

Nem minden szot értetem és tulgyorsan beszéltek de ugy 
hangzot mint ha dr Strauss meg Burt az én oldalamon volna és 
Nemur prof meg elenem. 

Burt aszt monta hogy Alice Kinnian ugy érzi hogy le 
küszhetet"" tanulnivágy""??" van bene. Valóságal könyörgöt 


hogy hasznájuk. Ez igaz is mer én okos akartam leni. Dr 
Strauss föl ált körbe járkállt és aszonta tehát hasznájuk 
Charliet. És Burt bolintot. Nemur prof a fejit vakarta az orát 
dörzsölgete a hüvejkujával és aszonta talánn igazatok van. 
Hasznájuk Charliet. De megkel értetni vele hogy egycsomo 
dolog roszul sikerülhet a kíséret utánn. 

Mikor eszt monta ojan boldog és iszgatot tetem hogy föl 
ugortam és meg rásztam a kezit mer ijen jo volt hozóm. 
Asziszem megijett mikor eszt csináltam. 

Aszonta Charlie mi már régen dolgozunk ezen decsak 
álatokon ojanokon mint Algernon. Aba bisztosak vagyunk hogy 
remi fizikai veszéj nem fenyegeti magát de vanak más dolgok 
is amiket nem tudhatunk arcig ki nem probátuk. Szeretném ha 
megértené hogy ez esetleg nem sikerűn és akor egyáltalán 
Bemi sem történik. Vagy eset leg idö leges sikerei jár utánna 
roszab álapotba kerül mint amijenben most van. Érti hogy ez 
mit jelent. Ha ez meg történik akor visza kel küldenünk magát 
a Warren álarci othonba és ot kel élvije. 

Aszontam nem bánom mer nem félek semitöl. Nagyon erös 
vagyok és mindig szőtt fogadok és azon kívül van egy 
szerencse nyulábom és soha életembe nem tőrterc ősze tűkrött. 
Egy szer el ejtetem egy pár tányért de az nem hoz rosz 
szerencsét. 

Akor dr Strauss aszonta Charlie ha ez nemis sikerülne maga 
akor is nagyba hozó járul a tudományhoz. Ez a kisélret 
egycsomo álason sikerült de még sose probátuk ki emteri 
lényen. Maga lesz az elsö. 

Aszontam neki köszönöm doki nem fogja meg báni hogy 
még z lehetőséget ad nekem ahogy Míss Kínnian mongya. És 
ugyis gondotam ahogy montam neki. Az operácijó utánn meg 
probállok okos leni. Nagyon fogok igyekeszni. 


6odik elömeneti jelenés - Márc. 8. 


Féllek. A főiskoláról meg sokan az orvosi egyetemről jötek 
szerencsét kiváni nekem. Burt a vizsgáztato virágot hozot 
aszonta hogy a szpihologija osztájrol küldik az emberek. 
Szerecsnét kívánt. Reméltem leszis szerecsném. Megvan a 
nyuláb a szerecsne pénz meg a lopatko is. Dr Strauss aszonta 
ne legyen ojan babonás Charlie. Ez tudomány. Én nem tudom 
mi az a tudomány de mindenki csak így mondogatya hát talánn 
az valami ami hozó segitt a jo szerecsnéhez. Akárhogyis van 
egyik kezembe fogom a nyulábot a szerencse pénszt meg a 
másik kezembe ami lukas. Már mint a pénz. Szeretném a 
lopatkot is magarcai vini de tul nehéz így hát a kabátomba 
hagyom, 

Joe Carp a pékmühejböl hozot egy csokoládé tortát Mr 
Donner kütte és a töbijek a pékmühejből és aszonták reméllik 
hogy hamarossan joban leszek. A pékmühejbe asziszik hogy 
beteg vagyok mer Nemur prof monta hogy eszt kel mondani 
nekik és Bemit se szabad mondani az operácijórol amivel 
okosittanak. Ez titok utánna egydarabig m hát ha nem sikerüll 
vagy valami hiba Tessz. 

Asztán Miss Kinnian jöt látogatoba és képes ujságok ; 
hozot olvasni és idegesnek láccot és ijettnek. El rendesz a 
virágokat az asztalomon és mindent szép csinossan rend rakot 
nem öszevisza hányva ahogy én csináltam. És a pá nát is el 
rendeszte a fejem altit. Ropantul szeret engem m én nagyon 
igyekszek mindent meg tanulni nem ugy min sokan a fel nöt 
osztájba akiket igazába nemis érdekel. Ő akarja hogy okos 
legyek. Tudom. 

Asztán Nemur prof aszonta töb látogato nem jöhet m 


pihenem kel. Meg kérdesztem a Nemur proft hogy meg tudom 
verni Algernont az operácijó utánn és ő aszonta ta Tán. Ha az 
operácijó sikerül meg mutatom antik az egérne hogy énis tudok 
ojan okos leni mindö még okosab is. Ako joban fogok tudni 
olvasni és hejesen fogom írni a szoka és egycsomo dolgot 
fogok tudni és ojan leszek mind má emberek. Hüha hogy 
meglesz lepetve mindenki. Ha az ope rácijó sikerül talán 
megtudom találni a mamám és papá és a test vérem és meg 
mutatom neki. Hü hogy meglesznek lepetve ha látyák hogy 
ojan okos vagyok mind ők és a test vérem. 

Nemur prof aszongya hogyha sikerül és tartos Tessz tikot 
másokat is megokosítanak ugymint engemett. Nemcsak it talán 
az egész világon. És aszonta hogy ez asztat jelenti hogy én 
valami nagy dolgot csináltok a tudományér és híres leszek és a 
nevemen a könyvekbe fogják bele irai. Nem iszgat hogy híres 
legyek. Csak ép okos akarok leni mint mások hogy sok 
barátom lehesen akik szeretnek. 

Máma nem attak nekem semitse enni. Nem tudom miköze 
van az evésnek ahoz hogy az ember okos legyen és éhes 
vagyok. Nemur prof elvete a csokoládé tortám. Ez a Nemur 
prof egy utállatos ember. Dr Strauss aszongya hogy vísza 
kaphatom operácijó utánn. Operácijó elöt nem szabad enni. 
Még sajtott se. 


7. Előmeneteli jelentés - március 11. 


Az operácijó nem fályt. Dr Strauss csinálta amíg én aluttam. 
Nem tudom hogyan mer nem látam de 3 napig kötés volt a 
szememen és a fejemen igy asztán nem irhatani 
ELŐMENETELI JELENTÉST a maji napig. A girhes ápolonő 
aki nészte ahogy irok aszonta roszul irtani az ELŐMENETEL 


szot és megmonta hogy kel írni és a JELENTÉST is meg a 
MARCIUST. Erre emlékesznem kel. Nagyon roszul emlékszek 
a hejes írásra. Minden esetre ma leveték a kötést a szememről 
most hát tudok ELŐMENETELI JELENTÉST írni. De a 
fejemen még mindig van kötés. 

Megvoltam ijedve mikor bejötek és aszonták megyünk 
operácijóra. Föl kelet kelni az ágybot át egy másik ágyra 
aminek kerekeji voltak és kiguritotak a szobából és végig a 
fojoson ahoz az ajtohoz amin az ált müttö. Hü de megvoltam 
lepetve hogy mekora nagy szoba zöld falakat és egycsomo 
doktor ült a szobába körös körül nészték az operácijót. Nem 
tuttam hogy ojan Tessz mint egy előadás. 

Egy ember jöt az asztalhoz tiszta fehérbe és egy fehér 
kendő volt az arcán is mint a tévé darabokba és gumi keztjü is 
és aszonta nyugalom Charlie én vagyok dr Strauss. Aszontam 
hello doki bevagyok gy uladva. Aszonta nem kel begyuladni 
Charlie aszonta mingyárt aludni fog. Aszontam épen ettül 
vagyok begyuladva. Meg simogata a fejemet és tikot i másik 
ember jöt azok is fehér makszot viseltek lekötöszték karomat 
lábomat ugy hogy nem tutam mozgatni és etil nagyon 
megijettem és a gyomromba szorítást éresztem mintha 
mingyárt hányni kölene de nem hánytam csak beuizeltem kicsit 
kijabálni akartam de egy gumi vacakot tetek az arcomra hogy 
abba lélegzeljek és fura szaga volt. Közbe fojton halottim hogy 
a Dr Strauss hangosan beszél az operácijórol elmonta minden 
kinek hogy mit fog csinálni. De semitse értetem belőle és tiszt 
gondoltam hogy talán az operácijó utánn okos leszek és 
mindent meg értek amiről beszélt. Méjeket lélegezettem hát és 
tikot asziszem nágyon fáratt Tetem mer elaluttam. 

Mikor föl ébrettem megin az ágyamba voltam és nagyon 
sötét volt. Semitse Tátani de halottim valami beszédet. Az 


sípolo nő és Burt volt és aszontam mi a baj mér nem gyustanak 
lámpát és mikor fognak operáni. És nevetek és Burt aszonta 
Charlie mindenen tul vagyunk. És azér van sötét mer kötés van 
a szemín. 

Fura egy dolog. Azalat csinálták amíg aluttam. 

Burt mindenap begyön hogy mindent fölírjon ugy mint 
hömérséglett vérnyomás és más dolgokat rollam. Aszongya 
hogy ez a tudományos mószer véget van. Föl jegyzést kel 
csinálni mindenről ami történik hogy megin megtuggyák 
csinálni ha akarják. Nem énvelem hanem másokal akik nem 
okosak akárcsak én. 

Ezér kel nekem eszt az (elömenetti) előmeneteli jelentést 
csinálni. Burt aszongya hogy ez is a kísérethez tartozik és 
fotokopiját fognak csinálni a (jelené) jelentésekről hogy 
tanulmányozók és így tudni fogják hogy mi megy végbe az 
agyamba. Nem értem hogy fogják tudni mimegy végbe az 
agyamba abol hogy nézik ezeket a jelentéseket. Én ujbol meg 
ujbol elolvastam őket egycsomoszor hogy lósam mit írtam és 
nem tudom mi megy végbe az agyamba hát akor hogy fogják 
ők tudni. 

De hát ez tudomány és nekem mekkel probálni okosnak 
leni mint más emberek. Akkor majd ha okos leszek beszélni 
fognak velem és én velük ülhetek és halgathatom őket ahogy 
Joe Carp és Frank és Gimpy csináják amikor beszégetnek és 
vitatkoznak fontoss dolgokon. Mi alat dolgoznak beszégetni 
kezdenek dolgokrol mint istenről vagy hogy az a baj hogy az 
elnök ojan sok pészt elkött vagy a rekublikásokról és 
demokritákrol. És mind izgatotak lesznek mint ha mingyá 
verekenni akarnának ugy hogy Mr Donner nak be kel jöni és 
mondani hogy mennyenek visza sütni vagy külömben minden 
ki ki lesz rugva szag szervezet ide vagy oda. Én is beszégetni 


akarok ijen dolgokrol. 

Ha okos vagy egycsomo barátod lehet akivel beszélgethecc 
és sose vagy magányosan egyedül fojton. 

Nemur prof aszongya az jo hogy mindent leírok az 
előmeneteli jelentésbe ami velem történik de aszongya írjak 
töbet arrol amit érzek és amit gondolok és arol amire 
emlékszek a multbol. Montam neki hogy nem tudom hogy kell 
gondolkozni vagy emlékezni és ő aszonta csak probájak. 

Egész idő alat amikor a kötés a szememen volt probáltám 
gondolkozni és emlékezni de nemsikerült. Nem tudom mit 
gondojak és mire emlékezetik. Talán ha megkérdezem tölle ő 
meg mongya hogyan kell gondolkozni most amikor már ugy 
van hogy okos leszek. Mikre gondolnak az okos emberek vagy 
mikre emlékeznek. Fogadok hogy különleges dogokra. Bárcsak 
már énis tudnák különleges dogokat. 


Március 12 - Nem kel mindenap tetejibe fölírni hogy 
ELŐMENETELI JELENTÉS csak amikor egy uj sütetbe 
keszdek és a Nemur prof elviszi a régit. Eszt jol kigondolta. Föl 
ülhetek az ágyba és kinézhetek az ablakon a fűre meg a fákra 
odaki. A girhes ápolo nőt Hildának hijják és nagyon jo hozóm. 
Enivalokat hoz nekem és megcsinája az ágyamat és aszongya 
hogy nagyon bátor voltam mer hatytam hogy a fejembe meg 
csinálják aszt a dolgot. Aszongya ő sose hagyná hogy az o 
agyába ijet csinájanak. A világ minden kincséjér se. Montam 
neki hogy ez nem a kincsér volt. Azér volt hogy okos legyek. 
És ő aszonta talán nemis volt joguk hogy okosra csinájanak 
engem mer ha az isten ugy akarta volna hogy okos legyek akor 
ugy csináta volna hogy ugy szülesekk. Hát Ádám és Éva meg 
az ered endö bűn meg a tudás fálya meg a bűnbe esés? És talán 
a Nemur prof és dr Strauss ojan dolgokba árcsók magukat, 


amihez nem is volna joguk. 

Hilda nővér nagyon girhes és amikor beszél csupa vörös 
Tessz az arca. Aszongya job lesz ha imátkozok az istenhez és 
kérem hogy bocsátsa meg amit velem csináltak. Semi almát se 
etem és Bemi bűnt se csináltam. És most meg vagyok ilyelve. 
Talán nem is kelet vona hagyni az agyamba operálni ahogy ő 
mongya hogyha ez az isten elenn van. Nem akarom az istent 
meg haragittani. 


Március 13 - Máma kicserélétk az ápolo nőt. Ez a mostani 
csinos. Lucille a neve megmutata hogy kel hejesen beírni az 
előmeneteli jelentésembe és szőke haja van neki rneg kék 
szeme. Meg kérdesztem tölte hol van a Hilda és ő aszonta 
Hilda már nem dolgozik a kor háznak ebe a részibe töbet. Csak 
a szülészeti osztájba dolgozik a kis babákat ahol nem baj ha tul 
sokat beszél. 

Mikor meg kérdesztem ötet mi az a szülészet aszonta hogy 
amikor valakinek kis babája lesz de amikor kérdesztem hogy 
hogy lesz az vörös let a képe pontt ugy mind a Hildának és 
aszonta most neki a lázát kel megmérni valakinek. Senki nem 
magyaráza meg nekem a kis babákat. Talán ha ez a dolog 
sikerül és okos leszek magamtól is kitálalom. 

Miss Kínnian máma meglátogatot engem és aszonta Charlie 
maga csuda jol nézki. Montam neki jol is érzem magam de 
még nem érzem hogy okos Tetem. Aszthitem hogyha az 
operácijó kész Tessz és a kötést már leveszik a szememről akor 
okos leszek és egycsomo dolgot fogok tudni ugyhogy tudok 
olvasni és beszélgetni fontos dolgokrol mind mindenki más. 

Ő aszonta nem így megy ez a dolog Charlie. Lasan jön és 
magának nagyon keményen kel dolgozni hogy okos legyen. 
Eszt nem tuttam. Hát ha mindenhogyan keményen kel dolgozni 


akor minek kelet az operácijó. Ő aszonta nem tuggya bisztosan 
de az operácijó azér volt hogy ha keményen dolgozok hogy 
okos legyek meg ragad a fejembe és nem ugy lesz ahogy az 
elöt amikor nem jol ragatt meg. 

Montam neki etöl kicsit roszul érzem magam mer én aszt 
hitem hogy röktőn okos leszek és visza mehetek a pékmühejbe 
és meg mutathatom a fiuknak hogy mijen okos vagyok és 
beszéget hetek velük minden félit és talán még péksegéd is 
lehetek. Akor asztán mehetek meg keresni a mamát és a papát. 
Meglesznek lepetve ha láttyák mijen okos vagyok mer a 
mamám 1s mindig aszt akarta hogy okos legyek. Lehet hogy 
töbett else küdenek ha lássák hogy mijen okos vagyok. 
Montam Miss Kinnianak hogy keményen igyekszel okos leni 
ojan keményen ahogy csak tudok. Meg veregete a kezemet és 
aszonta tudom hogy igyekszik majd. Bízok magába Charlie. 


8. Előmeneteli jelentés 


Március 15 - Kijötem a kor házból de még nem mentem visza 
dolgozni. Semise történik. Sok csomo vizsgán voltam és 
minden félle versenyen Algernonal. Utállom aszt az egén. 

Mindig megver engemet. Nemur prof aszongya hogy 
nekem ujbol végig köl jáccani a játékokat és meg probálni a 
vizsgákat. 

Azok az ut vesszők buták. És azok a képek is buták. 
Szeretek képeket rajzolni egy emberöl és aszonyrol de nem 
akarok hazugságokat kitalálni emberekről. 

És az összerakosat se tudom jol csinálni. 

Megfájul a fejem ahogy probálok gondolkodni és 
emlékezni ojan sokat. Dr Strauss megígérte hogy segít nekem 
de nem segítet. Nem mongya meg hogy mit gondojak vagy 


hogy mikor leszek okos. Csaképen le kel feküdni egy divánvra 
és beszélni kel. 

Miss Kinnian a kolégiumba is eljön hozóm látogatoba. 
Montam neki hogy semise történik. Mikor leszek már okos. 
Aszonta türelmesnek kel leni Charlie ezekhez a dolgokhoz idő 
kel. Ojan lasan fog történi hogy észre se veszi hogy történik. 
Asztis monta Burt monta neki hogy én szépen halladok. 

Mégis aszt hiszem azok a versenyek meg azok a vizsgák 
buták és aszt hiszem eszt az előmeneteli jelentéseket írni is 
butaság. 


Március 16 - Burtel ebédeltem a kolégium étkezőjébe. Minden 
féle jo enivalojuk van és nekem fizetni se kel érte. Szeretek 
ülni és nézni a diják fiukat és lányokat. Néha csak 
marháskodnak de leg töbet minden féle dolgokrol beszélnek ép 
mint a pékek a Donner pék mühejbe. Burt asztmongya hogy 
miüvészetröl politikázol és valásrol beszélnek. Nem tudom 
hogy azokba miről van szo de aszt tudom hogy a valós az az 
isten. Mama szokot rola minden félit mesélni és amiket csinál 
hogy megteremtse a világot. Aszonta mindig szeresem az istent 
és imátkozak hozó. Ara nem emlékszek hogy kel imátkozni 
hozó de azt hiszem egycsomoszor imátkoztam hozó a, 
mamával gyerek koromba hogy joban legyek és ne legyek 
beteg. Ara nem emlékszem, hogy beteg voltam. Azt hiszem 
arol volt szo hogy nem vagyok okos. 

Alkárhogyis Burt aszongya ha a kisélet sikerül mind 
megtudom majd érteni azokat a dolgokat amikről a dijákok 
beszélnek és én aszontam gondoja hogy ojan okos leszek mint 
ők és ő nevetet és aszonta azok a gyerekek nemis ojan okosak 
maga ugy elfogja hagyni öket mintha csak egyhejbe álnának. 

Bemutogatat engem egycsomo dijáknak és némejik furcsán 


nézet rám mintha én nem volnék oda valo a kolégijumba. 
Majnem elfelejtetem és elkesztem mondani hogy nem sokára 
énis ojan nagyon okos leszek mind ők de Burt félbe szakítat és 
aszonta nekik hogy én takarittom a szpihológijai labort. 
Később meg magyarászta nekem hogy nem szabad Bemi 
nyilvánoságnak leni. Ez aszt jelenti hogy ez egy titok. 

Nem értem igazán mér kel engemet titokba tartani. Burt 
aszongya ez azér van mer ha nem sikerül a Nemur prof nem 
akarja hogy nevesenek rajta főleg az emberek a Welberg 
alapványnál akík a pénzt aggyák a munkájához. Aszontam én 
nem bánom ha az emberek nevetnek rajtam. Egycsomo ember 
nevet rajtam és ők a barátajim és jol mulatunk. Burt válamra 
tete a karját és aszonta nem maga miat agodik Nemur. Aszt 
nem akarja hogy ő rajta nevesenek az emberek. 

Nem hiszem hogy az emberek nevetnének Nemur profon 
hiszen ő egy tudos egy fő iskolába de Burt aszongya semejik 
tudos se nagy ember a kolegáknak és a végzet dijákjainak. 

Burt egy végzet diják és pszihológia tanár segéd mint ahogy 
a labor ajton kivan írva. Nem tuttam hogy a főiskolába is 
vannak segédek. Aszt hitem csak a pék mühejbe vannak. 

De én reméllem nem sokára okos leszek mer mindent meg 
akarok tanulni ami csak van a világon ahogy a fő iskolás 
dijákok tuggyák. A müvészetről és politikárol és istenröl. 


Március 17 - Amikor máma regei fölébrettem azt gondoltam 
mingyá ókos leszek de nem Tetem. Minden regei aszt 
gondolom okos leszek de semise történik: Lehet hogy a kíséret 
nem váltbe. Lehet hogy nem leszek okos és elmuszáj menyek a 
Warren otthonba. Utállom a viszgákat és utállom az ut 
vesszőket és utállom Algernont. 

Sose tudtam edig hogy butáb vagyok mint egy egér. Nincs 


semi kedvem töb előmeneteli jelentést irni. El felejtek dogokat 
és mégha fölis írom a noteszomba sok szor nem tudom 
elolvasni a saját írásomat és nagyon nehéz. Miss Kinnian 
aszongya legyek türelmes de rostul érzem magam és fáratt 
vagyok. És fajtan fáj a fejem. Viszaakarok meni a pékmühejbe 
és nem akarok töbet (elömeneti) előmeneteli jelentést írni. 


Március 20 - Visszamegyek dogozni a pék mühejbe. Dr Strauss 
megmondta Nemur profnak job ha visza megyek dogozni de 
még mindig nem szabad senkinek megmondani mér volt az 
operácijó és minden este munka utánn bekel jönöm i arára a 
laborba a vizsgák miat és továb kel írni ezeket a hüje 
jelentéseket. Minden héten fizetést adnak mint egy másod 
álásér rner czis bene volt az cgyeségbe mikor a pénzt kapták a 
Welberg alapványtol. Még mindig nem tudom hogy ez a 
Welberg izé micsoda. Miss Kinnian meg magyarászta de még 
mindig nem értem. Ha nem Tetem okos mér fizetnek nekem 
hogy ezeket az ostoba dolgokat írjam. Ha fizetni fognak akar 
meg csinálom. De nagyon nehéz írni. 

Örülök hogy visza megyek dolgozni mer hijányzik a 
munkám a pékmühejbe és mind a barátajim és a sok muri ami 
volt. 

Dr Strauss aszongya tarcsak egy noteszt a zsebembe ojan 
dolgoknak amikre emlékszek. És nem kel minden nap 
előmeneteli jelentéseket csináni csak ha valami eszembe jut 
vagy valami szokatlan történik. Montam neki soha semi 
szokatlan nem történik velem és ugy láccik hogy ez a szokatlan 
kiséhet Befog megtörténi. Aszongya neveszicse el a bátorságát 
Charlie mer ehet Bakidő kel és lasan történik és nem is veheti 
észre mingyár. Meg magyarászta mijen sokájig tartat 
Algernonal is amíg 3 szar ojan okos let mint az elöt. 


Ezér van hogy Algernon mindig megver engem aba az ut 
vessző versenybe mer neki is volt ijen operációja. Ő egy 
különleges egér az első álatt aki egy operácíjó utánn ojan soká 
okos maratt. Nem tuttam hogy ő egy különleges egér: Így már 
más. Akar én bisztos gyorsaban tudnám csinálni aszt az uti 
vesszőt mint egy közönséges egér. Talán egy szer mégis meg 
verem Algernont. Hüha az Tessz csak valami. Dr Strauss 
aszongya edig ugyláccik hogy Algernon végleg okos marad és 
aszongya hogy ez jo jel mer neki is ugyan ojan operácijója volt 
mind nekem. 


Március 21 - Nagy muri volt máma a pék műbejbe. Joe Carp 
aszonta hé nézétek csak hol volt Charlienak az az operácijója 
micsinátak veled Charlie betetek egy kis észt. Már akartam 
mondani neki hogy okos leszek de akor eszembe jutot hogy 
Nemur prof aszonta ne. Akor Frank Reilly aszonta micsinátál 
Charlie fejedre rántottál egy ajtot. Etöl nevetem. Ők a 
barátajim és igazán szeretnek engem. 

Bekel potolni egycsomo munkát. Nem volt senki aki 
takaricsa a mühejt mer ez az én dolgom volt de föl vetek egy uj 
fijut az Erniet az áru kihordására amit mindig én csináltam. Mr 
Donner aszonta ugy határoszot hogy még egy darabig nem 
küldi el hogy ki tugyam piheni magam és ne kejjen ojan 
keményen dolgozni. Montam neki már jol vagyok és kitudom 
hordani az árut és takarítani ahogy mindig csináltam de Mr 
Donner aszongya megtartyuk a fijut. 

Aszontam akor én micsinálok. És Mr Donner megveregete 
a válamat és aszonta Charlie hány éves vagy. Montam neki 32 
éves és 33 leszek a lekközelebbi születésnapomon. És minta 
vagy már iten monta. Montam neki nemtudom. Aszonta tizen 
hét ével ezelöt jötél ide. A nagybácsikád Herman isten nyugtasa 


a leg job barátom vot. Ő bozot ide be és kérte hogy it 
dolgozhass és töröggyek veled ahogy csak tudok. És mikor 2 
év mulya meghalt és az anyád be adot a Warren otthonba 
kijártam hogy ki engegyenek külsö el hejezkedésre. Bizony 
tizen hét éve már Charlíe és szeret, ném ha tudnád hogy a 
pékség már nem ojan jo üzlet de ahogy mindig montam amíg 
élsz it neked mindig meg lesz a kenyered. Szoval ne fájon a 
fejed amijat hogy a bejedbe hozok valakit. Neked sose kel 
visza meni abba a Warren othonba. 

Nekem nem fáj a fejem csak mér kel neki az Frnie hogy ki 
horgyon meg takarítson ít mikor én mindig jo votam a csomag 
kihordásba. Aszongya a fijunak kcl a pénz Charlie igy hát meg 
tartom tanoncnak hogy kitanulhassa a pékséget. Te lehece a 
segégye és segithecc neki kihordani ha kel. 

Még sose voltam segéd. Ernie nagyon okos de a töbiek a 
pék mühejbe nem nagyon szeretik. Mínd jo barátjaim és sokat 
vitelünk meg nevetünk iten. 

Egy szer csak valaki aszt mongya hé idefigyelj Frank vagy 
Joe vagy épen Gimpy. Ez asztán igazán egy Charlie Gordon 
féle trük most. Nem tudom mér mongyák eszt de mindig 
nevetnek és én is nevetek. Máma regei Girnpy ő a fő pék és 
rosz a lába és sántít akor monta a nevemet mikor az Erniere 
rákijabát mer Ernie el veszítet egy születésnapi tortát. Aszonta 
Ernie azistenszerelmére Charlie Gordon akarsz leni. 
Nemtudom mér monta esztet. Én sose vesztetem el egy 
csomagotse. 

Meg kérdesztem Mr Donnert nem e lehetek énis pék tanoc 
mint Ernie. Montam neki én is megtudnám tanulni ha meg 
engedné. 

Mr Donner soká nézet rám furcsán asziszem azér mer 
legtöb ször nem szoktam enyh beszéni. És Frank meg halota és 


nevetet és nevetet amíg Mr Donner aszonta neki hogy fogja be 
a száját és mennyen dogára a kemencéjéhez. Akor Mr Donner 
aszonta van még ere egycsomo idö Charlie. A péknek a 
munkája nagyon fontos és nagyon kompilált és ne törjed a 
fejedet ijesmin. 

Bár csak elmondhatnám neki meg a töbinek az igazi 
operácijómat. Bár csak már hatásba jöne hogy okos lehesek 
mind mindenki más. 


Március 24 - Nemur prof és dr Strauss máma este bejötek a 
szobámba és meg kérdeszték mér nem jövök a lahorba ahogy 
kelepe. Megmontam nekik nem akarok sohase versenyezni 
Algernonal töbett. Nemur prof aszonta hogy agydarabig nem is 
kel de minden kép csak jöjek. Ajándékot is hozot csakép nemis 
vot ajándék csak kölcsönbe hoszta. Aszonta ez egy tanito gép 
ami ojan mind a tévé. Beszél és képeket mutat és ki kel nyitni 
pont mi elöt elalszok. Aszontam maga csak bolondozik. Mér 
nyisam ki a tévét mi elöt elalszok. De Nemur prof aszonta ha 
okos akarok leni aszt kel tenem amit ő mond. Ezér megis 
montam neki hogy asziszem ugyse leszek én már okos semi 
kép. 

Akor dr Strauss hozámjpt és a válamra tete a kezit és 
aszonta Charlie maga még nem tuggya de egyre okosab lesz. 
Még egydarabig nemin fogja észre yeni mind ahogy aszt se 
veszi észre ahogy a kis mutato mozog az orán. így van ez a 
változásokat is magába. Ojan lasan történek hogy nemis tud 
roluk. De mi követni tugyuk a vizsgálatokbol és abol ahogy 
cselekszik és beszél és az előmeneteli jelentéseiből. Asztmonta 
Charlie bizon benünk és maga magába. Aba nem lehetünk 
biztossak hogy tartos lesz de bízunk bene hogy nem sokára 
nagyon inteligens fijatal ember lesz magábol. 


Aszontam na jo és Nemur prof megmutata hogy kel báni a 
tévével ami igazán nemin tévé. Meg kérdesztem tőle hogy ez 
mire jo. Elö szőr megin boszusnak láccot mer kértem tőle hogy 
magyarózon nekem és aszonta csak csinájam aszt amit ő előír. 
De dr Strauss aszonta csak magyaráza meg nekem mer én már 
kezdem i Bégbe voni a szag tekintéjeket. Nem tudom hogy ez 
mit jelent de Nemur prof ugy nézet ki mint aki etetett nyelt. 
Asztán nagyon lasan meg magyarászta hogy ez a gép 
egycsomo dolgot csinál az eszemet. Valamit csinál mi elöt ép 
elaludnák ugymint tanít nekem dolgokat amikor nagyon álmos 
vagyok és egykicsivel azután hogy elaluttam még halom a 
beszédet hamár a képeket nem is látom. Másik dolog hogy ara 
is valo hogy éjei álmogyak és emlékezek dogokra amik régen 
történtek amikor még nagyon kis gyerek votam. 

Ijjesztö. 

Ja igen majd elfelejtetem. Meg kérdesztem Nemur profot 
mikor mehetek visza Miss Kinnian osztójába és ő aszonta Miss 
Kinnian jön majd hamarossan a főiskola kiséleti köszpontyába 
hogy külön tanítson engemet. Enek örülök. Nem sokat látom öt 
az operácijó ota de ő kedves. 


Március 25 - Az a hűje tévé egész éjel nem hagyot aludni. 
Hogy lehet aludni ha valami egész éjei hüjeségeket üvöltöz a 
fülembe. És azok a bolond képek. Brrr. Akor se értem ha ébren 
vagyok hát akor hogy értsem ha alszok. Megkérdesztem Burtöt 
erőt és ő asztmonta sebalt. Asztmongya hogy az eszem tanul 
eböl ép mielöt el alszok és ez segít majd nekem amikor Miss 
Kinnian el kezdi velem az orákat a kisélreti köszpontba. A 
kisélreti köszpont nem álat kor ház mind ahogy azelöt 
gondotam. Ez egy tudományos laborotorium. Nem tudom mi 
az hogy tudomány kivéve hogy segítek neki ezel a kiséletet. 


És egyáltalán nem értem esztet a tévét. Aszt hiszem ez egy 
hüjeség. Ha megokosodhat valaki mi alat alszik akor minek 
járnak iskolába az emberek. Nem hiszem hogy ezel a dologal 
valamire megyek. Szoktam nézni a tévébe az esti adást meg az 
écakai adást mindig mi elöt elaluttam és sose tetem tőle okos. 
Talán csak bizonyos filmektől lesz okos az ember. Talán 
ojanoktol mind a kimitud. 


Március 26 - Hogy dolgozzak napai ha az a vacak fojton 
fölébreszt engem éccaka. Az éccaka közepin is fölébresztet és 
nem tuttam megin elaludni mer fojton csak monta emlékez. . . 
emlékez... emlékez... 

Így asztán aszt hiszem emlékeztem valamire. Nem 
emlékszek pontosan de Miss Kinnianröl volt meg az iskolárol 
ahol az olvasást tanultam. És hogy hogy mentem oda. 


Egy szer régen megkérdesztem Joe Carpot hogy tanult meg 
olvasni és hogy évis meg e tudnék tanulni olvasni. Nevetet 
ahogy mindig szokta ha valami furát mondok és asztmonta 
nekem Charlie ne pocsékold az idődet ugyse lehet észt beteni 
oda ahol egy áltatába nincsis. De Fanny Birden meghalota és 
megkérdeszte az unoka test vérét aki Beekman fő iskolás diják 
és Fanny beszét nekem a Beekman fő iskola köszpontyárol a 
szelemileg visza maratt egyének részére. 

Le írta a nevet egy papira és Frank nevetet és asztmonta 
nehogy asztán ugy kimüvejenek hogy szoba se álsz a régi 
barátokat. Asztmontam neféj mindig hűséges leszek a régi 
barátokhoz mégha tudokis olvasni meg írni. Ő nevetet és Joe 
Carp nevetet de bejöt a Gimpy és mondta nekik hogy 
mennyenek visza zsömlét csinálni. Ők mind jo barátajim. 

Munka után elmentem az iskolába hat utóval odéb és akor 


kicsit féltem. Ojan boldog voltam hogy megfogok tanulni 
olvasni hogy vetem egy ujságot hogy haza vigyem és el 
olyasam amikormár megtanultam. 

Amikor oda értem egy nagy hoszu terem volt egycsomo 
emberel. Féltem hogy valami roszat mondok hát inkább 
hazaindultam. De nemtudom mér megfordultam és megin 
bementem. 

Adig vártam míg legtöb mindenki el ment kivéve egy pár 
embert akik egy nagy ora melet mentek el amijen nálunk is van 
a pékmühejbe és megkérdesztem a hölgyet hogy tanulhatnák e 
olvasni és írni mer elakarok olvasni mindent az ujságba és 
megmutatam neki. Miss Kinnian volt de akor még nem tuttam. 
Asztmonta hogyha holnap viszajön és beiratkozik elkeszdem 
magát olvasásra tanítani. De tudja meg hogy sokáig fog tartani 
talán évekig amíg megtanul olvasni. Montam neki nem tudtam 
hogy ijen sokáig tart de mindenhogy megakarok tanulni mert 
már egycsomoszor elhitegetem az emberekel. Vagyis ugy értem 
hogy ugy csinátam mintha tudnák olvasni de ez nem volt igaz 
és megakarok tanulni. 

Megrászta a kezemet és aztmonta örülök hogy 
megismertem Miszter Gordon. Én leszek a maga tanito nője. 
Miss Kinnian a nevem. Szoval ide mentem tanulni és így 
találkoztam Miss Kinnianal. 

Nehéz gondokozni és emlékezni és már nemis alszom ojan 
jol. Ez a tévé tulhangos. 


Március 27 - Most hogy elkeztem azokat az álmokat látni és 
emlékezni Nemur prof aszt mongya hogy terápijás kezellésre 
kell járnom dr Strausshoz. Aszt mongya hogy a terápijás 
kezellés az ojan mint amikor rostul érzi magát az ember és 
beszél rolla azér hogy joban legyen. Aszt montam nem érzem 


rostul magam és egész nap eleget beszélek akor minek járjak 
terápijára de boszus let és asztmonta mindenkép meni kel. 

A terápija az az hogy le kel feküdni egy díványra és dr 
Strauss egy székre ül melém és minden féliröl beszélek ami 
csak eszembe jut. Sokáig nem montam semmitse mer nem jutot 
semise eszembe amit mongyak. Asztán beszétem neki a 
pékmühejröl és arol amik ottan történnek. De hüjeség az hogy 
oda megyek a rendelőbe és lefekszek a díványra beszélni mer 
ugyis leírom az előmeneteli jelentésekbe és ő elolvashatja. Ezér 
ma elhosztam magamal az előmeneteli jelentést és montam 
neki talán szépen elolvasná én meg adig szundíthatnék egyet a 
díványon. Nagyon fáratt voltam mer az a tévé egész éjei nem 
Nagyot aludni de ő asztmonta nem ez így nem megy. Nekem 
beszélni kel. Hát beszétem de akor mégis elaluttam a díványon 
épen a közepén. 


Március 28 - Megfájdult a fejem. Most nem atol a tévétöl van. 
Dr Strauss megmutata hogy kel a tévét halkra álitani ugyhogy 
most már tudok aludni. Egy kukkot se halok belőle. És még 
mindig nem értem amit mond. Egy pár szor ujra lejáccom 
regelenkint hogy rá jöjek mit tanultam miclött el aluttam és 
amíg aluttam és még a szokat se értem. Talán ez egy más nyelv 
vagy valami. De a leg többször amerikajinak hangzik. De tul 
gyorsan beszél. 

Kérdesztem dr Strausst mér jo az ha alvás közbe vagyok 
okos amikor én ébren szeretnék okos leni. Aszt mongya az 
mindegy és nekem két értelmem van. Van a TUDATALATTI és 
a TUDATOS (ezeket így kel írni) és egyik nem mongya meg a 
másiknak hogy mit csinál. Még csak nemis beszélgetnek 
egymással. Ezér álmodok. Hüha micsoda hüje álmaim vanak. 
Brrr. Mindig azota az écakai tévézés ota. Azota a késő késő 


écakai adás ota. 

Elfelejtetem dr Strausst megkérdezni hogy csak nekem van 
ugy vagy mindenkinek két értelme van. 

(Megnéztem a szot az ételmező szotárba amit dr Strauss 
adott. TUDATALATTI. jelző. Egyfajta, a tudatban nem 
jelenlévő szellemi működés; pl. a vágyak tudatalatti 
konfliktusa.) Van ot még töb is de még mindig nem tudom 
hogy ez mit jelent. Ez nem nagyon jo étel mező szotár ojan 
butáknak mint én. 

A fejfájás pedig a muritol volt. Joe Carp és Frank Reilly 
meghívtak menyek velük munka után a Halloran bárba egy 
korty italra. Nem szeretek viskit inni de ők asztmonták jo muri 
lesz. Jol éreztem magam. Minden félit jáccottunk és én a 
bárpulton táncotam egy lámpaernövel a fejemen és mindenki 
nevetet. 


Akor Joe Carp aszonta hogy mutasam meg a lányoknak hogy 
szoktam kimosni a vécét a pékmühejbe és szerzet nekem egy 
fölmoso rongyot. Megmutatam nekik és mindenki nevetet 
amikor asztmontam nekik hogy Mr Donner asztmonta én 
vagyok a leg job mindenes és kifuto fiju akivel csak doga vot 
edig mer én szeretem a munkámat és jo is csinálom és sohase 
kések vagy mulasztok egy napot kivéve amikor az operácijóm 
volt. 

Asztmontam Miss Kinnian mindig monta nekem Charlie 
legyen büszke a munkájára mer maga jol végzi a dolgát. 

Mindenki nevetet és Frank asztmonta hogy az a Miss 
Kínnian egyötödöt csaj lehet ha bukik a Charliera és Joe 
asztmonta hé Charlie sikerült már valami vele. Aszontam eszt 
nem értem. Sokat itatak és Joe asztmonta hogy Charlie egy 
fényes pofa ha beszivot. Aszt hiszem ez aszt jelenti hogy 


szeretnek engem. Jol mulattunk de már alig várom hogy ojan 
okos legyek mint a leg job barátaim Joc Carp és Frank Reilly. 

Nem emlékszek hogy a muri hogy végződött de arra kértek 
hogy mennyek ki a sarokra és nézem meg esike és amikor 
visza jötem már nem volt ot senki. Lehet hogy elmentek engem 
megkeresni. Minden fele kerestem őket és már nagyon késő 
lett. De eltévettem és haraguttam magamra amiér eltévettem 
mer fogadok hogy Algernon száz szor ís leföl tudna meni 
azokon az uccákon és nem tévedne el egy mint én. 

Asztán már nem ojan jol emlékszek de Mrs Flynn 
asztmongya egy kedves rendőr hozot haza. 

Még akor éjei álmodtam anyámrol és apámrol csak épen 
nem látam a mama arcát mer egész fehér vot és ő maga is 
homájos vot. Sírtam mer egy nagy áruházba voltunk és 
eltévettem és nem találtam őket és leföl szalattam a nagy 
pultok kőzőt az áruházba. Akor jöt egy ember és elvit egy nagy 
szobába ahol padok voltak és adot egy nyalokát és aszonta 
hogy egy ijen nagy fijunak nem szabad sírni mer az anyám és 
az apám majd megtalálnak. 

Enyi volt az álom és megfájdult a fejem és egy nagy pup let 
a fejemen és kék meg zöld foltok mindenhol. Joe Carp 
aszongya lehet hogy legurutam valahol vagy a zsarutol kaptam. 
Nem hiszem én hogy a rendőrök ijeneket csinájanak. De 
akárhogyis nem hiszem hogy még egy szer vískít iszok. 


Március 29 - Meg vernem Algernont. Nem is tettam hogy 
megvertem amíg Burt Selden meg nem monta. Akor másod 
szor vesztetem mer ojan izgatot lettem. De ez után még 8 szor 
megverttem. Ugy láccik kezdek okosodni ha meg tudok verni 
egy ojan okos egeret mint Algernon. De nem érzem hogy 
okosab vagyok. 


Még akartam egy kicsit versenyezni de Burt aszonta enyi 
elég egy napra. Hagyta hogy fogjam Algernont egy percig. 
Algernon egy kedves egér. Puha mint a vatta. Pislog és amikor 
kinyitva a szemit akor fekete és körülöte meg rozsaszinü. 

Meg kérdesztem hogy szabad e megetetni mer bántot hogy 
meg vertem és kedves akartam leni és ősze barátkozni. Burt 
aszonta nem mer Algernon egy nagyon különleges egér akinek 
ojan operácijója volt mint nekem. Ő volt az első az őszes álatok 
közöt aki ijen soká okos maratt és azt is monta hogy Algernon 
ojan okos hogy megkell oldani neki egy problémát egy zárral 
ami mindig változik ahány szor bemegy eni tehát mindig 
tanulnia kel valami ujjat hogy hozó juson az eledeléhez. Etől 
szomoru letem mer ha nem tuggya megtanulni nem bir enni és 
éhes lesz. 

Nem hiszem hogy hejes ha az embernek átkel menni egy 
vizsgán ahoz hogy ehesen. Hogy teccene az Burtnek ha mindig 
vizsgáznia kéne ahány szor csak enni akar. Aszt hiszem barátok 
leszünk Algernon meg én. 

Eröl jut eszembe. Dr Strauss asztmongya írjam le az 
álmaimat és amiket gondolok ugyhogyha eljövök hozá 
eltudjam mondani. Montam neki még nem tudom hogy kel 
gondolkozni de ő asztmonta egy értete hogy töb ojasmiket mint 
amit írtam a mamámrol meg a papámrol és arol amikor 
clkesztem a tanulást Miss Kinnianél vagy akár miről ami az 
operácijó elöt történt ez a gondolkodás és én beírtam ezeket az 
előmeneteli jelentésembe. 

Nem is tettam hogy én gondolkoztam és emlékeztem. Talán 
ez aszt jelenti hogy valami történik velem. Nem érzem magam 
másnak de ojan izgatot vagyok hogy nem tudok aludni. 

Dr Strauss rozsa szín pirulákat adot hogy jol alugyak. Aszt 
mongya hogy sokat kell aludnom mer akkor van az amikor a 


legtöbb változás történik az agyamba. Ez bisztos igaz mer 
Herman bácsi is mindig alutt nálunk egész idő alatt amikor 
nem volt munkája az öreg divánon a napaliba. Kövér volt és 
nehezen kapott munkát mer házakat szokott kifesteni az 
embereknek és már nagyon lasan mászkát a létrán le meg föl. 

Egyszer mikor montam a mamának hogy én is festő akarok 
leni mint Herman bácsi Norma testvérem asztmonta ühüm 
Charlie lesz a művész a családba. És a papa pofon ütöte és aszt 
mondta neki hogy ne legyen ojan átkozotul undok a 
testvéréhez. Nem tudom mi az hogy művész dc ha Normát meg 
pofosztók amér esztmonta aszt hiszem nem valami rendes 
dolog. Mindig roszul esett nekem ha Normát megpofoszták 
mer komisz kodott velem. Ha okos leszek majd elmegyek és 
meglátogatom öt. 


Március 30 - Máma este munka után Miss Kinnian eljött a 
tanterembe a laboratorium mellet. Ugy láccot örült hogy 
találkozunk csak ideges volt. Fijatalabnak láccik mint ahogy 
emlékesztem. Megmondtam neki hogy nagyon igyekszem okos 
leni. Ő asztmonta bízom magába Charlie hiszen maga anyit 
küszködött hogy joban írjon és olyason mint a többi. Tudom 
hogy maga képes lesz rá. A legroszab esetben mindez csak 
rövid ideig fog tartani és még más viszamarat é:telmü 
embereknek is hasznáni fog. 

Elkentünk olvasni egy nagyon nehéz könyvet. Még sose 
olvastam ijen nehéz könyvet ezelöt. Ugy hívják hogy Robinson 
Crusoe egy emberül szol aki partra vetődik egy katlan szigeten. 
Ez egy okos ember és minden félit kitalál ugyhogy háza lesz 
meg enivaloja és jol tud uszni. Csak én sajnálom öt mer egész 
egyedül van és nincsenek barátfai. De aszt hiszem kel még 
valaki másnak is leni a szigeten mer van egy kép rola a fura 


esernyőjével ahogy a láb nyomokat nézi. Remélem hogy lesz 
neki egy barátya és nem lesz ojan egyedül. 


Március 31 - Miss Kinnian arra tanít engem hogy kel 
Nejeseben írni. Aszt mongya nézen meg egy szot és csukja be a 
szemét és mongya ki ujra meg ujra amíg emlékezni tud rá. Sok 
bajom van a folyás szoval amit ugy kell mondani mint a tojás 
és a mondja amit úgy kell ejteni mint a hangya. Nem így írtam 
ezeket mielőtt még okosodni kezdtem. Megvagyok zavarodva 
de Miss Kinnian aszt mongya ne aggodjon nem a helyes irástol 
lesz az ember értelmes. 


9. Előmeneteli jelentés 


Április 1 - Máma mindenki odajöt a pékműhelybe engem nézni 
mikor elkezdtem az uj munkámat a tésztakeverő gépnél. Így 
történt. Oliver aki a keverőn dolgozik tegnap kilépett. 
Régebben én szoktam neki segíteni odavittem a zsák liszteket 
hogy beöncse a keverőbe. Egyáltalába nem is tudtam hogy 
tudom hogy hogy kell kezelni a keverőgépet. Ez nagyon nehéz 
és Oliver egy évig járt pékiskolába mire kitanut péksegéd lett. 

De Joe Carp ő a barátom (aszonta) azt mondta Charlie mért 
nem veszed át te az Oliver munkáját. Akkor az emberek az 
emeletről mind odagyűltek és nevettek és Frank Reilly azt 
mondta igen Charlie már elég régen itten vagy. Gyerünk. 
Gimpy nincs itten és nemfogja megtudni hogy megprobáltad. 
Meg voltam ijedve mert Gimpy a művezető és megmondta 
nekem hogy soha közelébe se menjek a keverőnek mert 
megsérülhetek. Mindegyik azt mondta csináld kivéve Fannie 
Birden aki azt mondta Nagyátok abba mért nem haggyátok 
békébe a szerencsétlent. 


Frank Reilly azt mondta tartsd a szád Fanny április elseje 
van és ha Charlie dolgozik a keverőn lehet hogy olyan jól 
megcsinája hogy mindnyájan szabadnaposak leszünk. Én azt 
mondtam megcsinálni nem tudom a gépet de dolgozni tudok 
vele mer amióta visszajöttem mindig figyeltem Olivert. 

Dolgozni kentem a tésztakeverővel és mindenki meg volt 
lepve különössen Frank Reilly. Fanny Birden izgatott lett mert 
azt mondta Olivernek z év kelett amíg megtanulta hogy kell a 
tésztát jól keverni és ő pékiskolába is járt. Bernie 

Bates aki segédmunkás a gépnél azt mondta hogy 
gyorsaban csinálom mint Oliver szokta és jobban. Senkise 
nevetet. Amikor Gimpy viszajött és Fanny megmonta neki 
dühös lett rám mert dolgoztam a keverővel. 

De Fanny azt mondta figyeld csak és nézd meg hogy 
csinálja. Ezek április bolondját akartak járatni vele és ehelyett ő 
tette bolondá őket. Gimpy figyelt engem és tudtam hogy dühös 
rám mert nem szereti ha az emberek nem csináják azt amit 
mond nekik épenugy mint Nemur prof. De látta hogy hogyan 
dolgozom a keverővel és megvakarta a fejit és azt mondta 
ilátom de nem hiszem. Aztán hívta Mr Donnert és mondta hogy 
csináljam ujra hogy Mr Donner is láthassa. 

Megijedtem hogy dühös lesz és rám ordít ugyhogy amikor 
kész lettem azt. mondtam visza mehetek most már a saját 
munkámhoz. Ki kell söpörnöm a péküzletben a pult mögött. 
Mr Donner sokáig furcsán nézett rám. Azután azt mondta ez 
csak valami áprilisi tréfa lehet amit velem csináltok fiuk. Hol 
itt az átejtés. 

Gimpy azt mondta én is azt hittem ez valami beugratás. 
Körül bicegte a gépet és azt mondta Mr Donnernek én se értem 
de Charlie tudja hogy kell kezelni a gépet és el kell ismernem 
hogy jobban csinálja mint Oliver. 


Mindenki odatódult és erről beszélt és megijedtem mert 
mind furcsán néztek rám és izgatotak voltak. Frank azt mondta 
mondtam nektek hogy valami különös van Charlie körül 
ujabban. És Joe Carp azt mondja ühüm tudom mire gondolsz. 
Mr Donner mindenkit vissza küldött dolgozni és engem kivitt 
magával a péküzletbe. 

Azt mondta Charlie nem tudom hogy csináltad de ugy 
látszik hogy végül mégis megtanultál valamit. Azt szeretném 
ha ovatoss lennél és mindent olyan jól csinálnál ahogy csak 
tőled telik új beosztást szereztél magadnak és 5 dolár 
béremelést. 

Azt mondtam nekem nem kell uj beosztás mert szeretek 
takarítani és söpörni és kihordani és a barátaimnak mindenfélit 
megcsinálni de Mr Donner azt mondta ne törödj a barátaiddal 
ebben a beosztásban van terád szükségem. Nem sokra tartom 
az olyan embert aki nem akar fejlődni. 

Azt mondtam mi az hogy fejlődni. Megvakarta a fejét és 
rám nézett a szemüvege fölött. Ne törődj ezzel Charlie. 
Mostantól kezdve te dolgozol a keverőn. Ez a fejlődés. 

Most hát csomag kihordás és a vécé takarítás és szemét 
kíöntés helyett. Én vagyok az uj keverő. Ez a Fejlődés. Holnap 
elmondom Miss Kinniannek. Azt hiszem boldog lesz de nem 
tudom Frank és Joe mért dühösek rám. Megkérdeztem 
Fannytól és ő azt mondta ne törődj te azokkal a bolondokkal. 
Ma április elseje van és a vicc visszafelé sült el és ők lettek a 
bolondok nem te. 

Megkérdeztem Joet mondja meg mi volt a vicc ami 
viszszafelé sült el és ő azt mondta fullagy rneg. Aszt hiszem 
dühösek rám mert dolgoztam a gépen de ők mégse kapták men 
a szabadnapot ahogy gondolták. Azt jelenti ez hogy okosodom. 


Április 3 - Befejeztem Robinson Crusoet. Szeretnék még 
többet tudni arról hogy mi történik vele de Miss Kínnian azt 
mondja ennyi az egész. MIÉRT. 


Április 4 - Miss Kinnian azt mondja hogy gyorsan tanulok. 
Elolvasta néhány előmeneteli jelentésemet és valahogy furcsán 
nézett rám. Azt mondja remek ember vagyok és majd én 
megmutatom nekik mindnyájuknak. Megkérdeztem tőle hogy 
miért. Azt mondta ne törődjek vele de ne bántson az ha rájövök 
hogy nem mindenki olyan rendes mint ahogy gondolom. Azt 
mondta habár olyan keveset adott magának az Isten mégis 
többet tett magáért mint sok más eszes emberért akik az 
eszüket soha nem is használták. Azt mondtam a barátaim mind 
okos emberek és jók is. Szeretnek engem és soha nem tettek 
semmi olyat ami nem rendes dolog. Akkor valami bele esett a 
szemébe és ki kellett szaladnia a női öltözőbe. 

Mialatt ültem a tanteremben és vártam rá azon 
gondolkoztam hogy Miss Kinnian milyen kedves hölgy ép mint 
az anyám volt. Azt hiszem emlékszem rá hogy anyám mondta 
hogy legyek jó és mindig barátságos az emberekhez. Azt 
mondta de mindig vigyázz mert sokan nem értik meg és azt 
hihetik hogy rosszban töröd a fejed. 

Erről jut eszembe amikor a mamának el kellett mennie és 
engem átvittek Mrs Leroyhoz aki a szomszéd házban lakott. 
Mama a korházba ment. Papa azt mondta hogy a mama nem 
beteg vagy ilyesféle csak elment a korházba és hoz nekem egy 
pólyás testvért. (Még mindig nem tudom hogy csinálják ezt.) 
Mondtam nekik hogy egy fiú testvérkét szeretnék akivel 
játszhatok és nem tudom mért hoztak mégis egy lányt de olyan 
szép volt mint egy baba. Csak folyton bőgött. 

Én sohase bántottam vagy ilyesmi. 


Bölcsőbe tették a szobájukba és egyszer hallottam hogy 
papa azt mondta ne aggódj Charlie nem fog kárt tenni benne. 

Olyan volt mint egy batyu csupa rózsaszín és néha ugy 
visított hogy nem tudtam aludni tőle. És amikor elaludtam 
felébresztett éjnek idején. Egyszer amikor ők a konyhán voltak 
és én az ágyban voltam a baba sírt. Fölkeltem hogy fölvegyem 
és tartsam hogy elhallgasson ahogy a mama szokta. De akkor a 
mama üvöltve bejött és elvette tőlem. És olyan erősen 
pofonütött hogy az ágyra estem. 

Aztán visítani kezdett. Hozzá ne nyulj semmi dolgod vele. 
Tönkreteszed. Ez egy kis pólyás. Ne nyulj hozzá semmi dolgod 
vele. Akkor még nem tudtam de azt hiszem most már tudom 
hogy azt gondolta kárt tehetek a babában mert buta vagyok 
ahhoz hogy tudjam mit teszek. Ez most rosszul esik nekem 
mert sohase bántottam volna a babát. 

Amikor majd elmegyek dr Strausshoz a rendelőbe el kell 
ezt mondanom neki. 


Április 6 - Ma, megtanultam a vesszőt, ez, egy, vessző (,) egy 
pont, farokkal, Miss Kinnian, azt mondja, hogy, ez fontos, 
mert, ettől, lesz, az írás, jobb, azt mondta, valaki, elveszíthet, 
egy csomó, pénzt, ha egy vessző nincs, jó helyen, van egy, kis 
pénzem, amit a, fizetésemből, spóroltam, öszsze, és, amit, az 
alapítvány, fizet nekem, de nem, sok, és nem, értem, hogy egy 
vessző, hogyan védhet meg, attól, hogy elveszítsem, 

De, ő azt mondja, mindenki, használ, vesszőt, akkor, én is, 
fogok használni"" 


Április 7 - Rosszul használtam a vesszőt. Ez a központozás 
Miss Kinnian azt mondta keressek hosszu szavakat a szótárba, 
hogy megtanuljam helyesen leírni őket. Azt mondtam mi a 


különbség, ha ugyis el tudom olvasni. Ő azt mondta ez is 
hozzátartozik a tanuláshoz, ugyhogy mostantól fogva 
utánanézek minden szónak, aminek nem tudom biztosan a 
helyesírását. Sok időbe kerül így írni, de azt hiszem mindig 
többet és töbet tudok megjegyezni. 

De akárhogyis történt, a központozás szót jól írtam. Így van 
benne a szótárban. Miss Kinnian azt mondja a pont is ehhez 
tartozik, és van még egy csomó más jel is, amit meg kell 
tanulni. Azt mondtam neki, azt hittem, ő úgy gondolja, hogy 
minden pontnak kell hogy farka legyen és akkor vesszőnek kell 
hívni. De ő azt mondta hogy nem. 

Azt mondta: használni kell. írás közben? a! jeleket: 
Megmutatta? nekem "hogy, kell! használni; őket" és most! én 
is. (tudok? minden-féle, jeleket. használni, írás közben! Egy 
"csomó szabályt; kell megtanulni? de kezd - már a fejembe 
menni:) 

Egy dolgot nagyon szeretek: Kedves Miss Kinnian: (ezt, 
így? írják; üzleti, levelekben) Ha egyszer! talán majd 
üzletember leszek?) személyében - az, az hogy! ő; mindig" 
megmondja mindennek az okát - ha kérdem Ő egy "Lángész! 
Bárcsak? olyan okos-lehetnék-mint-ő; A köz-pontozás, jó? 
mulatság! 


Április 8 - hogy én milyen hólyag vagyok! Még csak nem is 
értettem, hogy miről beszélt. Tegnap este a nyelvtan könyvet 
olvastam és az megmagyarázta az egész dolgot. Akkor láttam, 
hogy pont ugy van ahogy Miss Kinnian próbálta 
megmagyarázni, csak én nem értettem. Fölébredtem éjszaka és 
az egész dolog elrendeződött az agyamban. 

Miss Kinnian azt mondta, hogy az segített, hogy elalvás 
előtt meg egész éjjel szólt a tévé. Azt mondta elérkeztem egy 


fennsíkra. Ez olyasmi mint egy hegy lapos teteje. 

Mikor rájöttem, hogy is van ez a központozás, elejétől 
kezdve mind átolvastam a régi előmeneteli jelentéseimet. 
Micsoda pocsék helycsirás és központozás! Megmondtam 

Miss Kinniannek, el kellene olvasnom mindet és az összes 
hibát kijavítani, de ő azt mondta - Nem, Charlie, az ugy kell 
Nemvur professzornak, ahogy van. Ezért engedi, hogy maga 
megtartsa mindet, miután fotókópiát csináltak róluk, hogy 
láthassa a saját fejlődését. Gyorsan halad ám, Charlie. 

Ez jól esett. Óra után lementem és játszottam Algernonnal. 
Már nem versenyzünk többé. 


Április 10 - Rosszul érzem magamat. Nem mintha orvosra 
volna szükségem, de belül a mellemben ürességet érzek, 
mintha megvertek volna, és a gyomrom is ég. 

Nem akartam írni róla de azt hiszem muszáj, mert fontos. 
Ma történt meg először, hogy szándékosan maradtam itthon a 
munkából. 

Tegnap este Joe Carp és Frank Reilly meghívtak egy 
muriba. Egy csomó lány volt ott és Gimpy meg Ernie is. 
Emlékeztem, hogy milyen rosszul lettem utoljára a sok italtól, 
megmondtam hát Joe-nak, nem akarok semmi szeszesitalt inni. 
Akkor Joe Coca-Colát adott helyette. Furcsa íze volt, de azt 
gondoltam, hogy csak a számnak van rossz íze. 

Remekül mulattunk egy darabig. 

- Táncolj Ellennel - mondta Joe. - Ő majd megtanít a 
lépésekre. - Aztán a lányra hunyorított, mintha valami belement 
volna a szemébe. 

Ellen azt mondta: - Mért nem hagyjátok békén? 

Joe hátbevágott. - Ez itt Charlie Gordon, a pajtásom, a 
haverom. Nem közönséges fickó, előléptették tésztakeverőgép 


kezelőnek. Én csak annyit kérek tőled, hogy táncolj vele, hadd 
érezze jól magát. Mi rossz van ebbe? 

Odanyomott szorosan a lányhoz. Így aztán táncoltunk. 
Háromszor elestem és nem értettem miért, mert senki más nem 
táncolt rajtunk kívül. És egész idő alatt botladoztam, mert 
valakinek mindig előrenyalt a lába. 

Mind körben álltak, néztek és nevettek azon, ahogy 
táncoltunk. Valahányszor elestem, mindig hangosabban 
nevettek, és én is nevettem, mert olyan vicces volt. De amikor 
utoljára történt, már nem nevettem. Föl akartam tápászkodni, 
de Joe ujra visszanyomott. 

Akkor megláttam Joe tekintetét, és ettől furcsa érzés állt a 
gyomromba. 

- Csuda pofa - mondta az egyik lány. Mindenki revetett. 

- Igazad volt Frank - mondta vihogva Ellen. - Ez egy 
egyszemélyes kabaré! - Azután azt mondta: - Nesze, Charlie, 
egyél gyümölcsöt. - Egy almát adott, de amikor beleharaptam, 
kiderült, hogy nem igazi. 

Akkor Frank nevetni kezdett, és azt mondta: - Nem 
mondtam nektek, hogy beveszi? Láttatok már ilyen hülyét? 
Megeszi a viaszgyümölcsöt! 

Joe azt mondta: - Azóta se röhögtem ennyit, mint amikor 
elküldtük a sarokra megnézni, hogy esik-e, akkor éjjel, amikor 
leráztuk a Hallorannál. 

Ekkor egy kép bukkant fel emlékezetemben 
kölyökkoromból. A környékbeli srácok bevettek a bujócska 
játékba, és én voltam a hunyó. Többször is elszámoltam tízig 
az ujjaimon, aztán elindultam megkeresni a többieket. Addig 
keresgéltem, amíg hideg és sötét lett és haza kellett mennem. 

De sohasem találtam meg őket és sohasem tudtam meg, 
hogy miért. 


Az emlékeztetett erre, amit Frank mondott. Ez történt 
Hallorannál is. És ezt csinálta Joe is és a többiek is. Kinevettek. 
És a bajócskázó gyerekek is bolonddá tettek, és ők is 
kinevettek. 

A muri résztvevői, egy csomó homályos arc, mind lenézett 
rám, és rajtam nevetett. 

- Nézzétek! Vörös az arca. - Elpirult. Charlie elpirult. 

- Hé, Ellen, mit csináltál Charlie-val? Sose viselkedett így 
azelőtt. 

- Öregem! Ellen jól fölhúzta! 

Nem tudtam, mit csináljak, merre forduljak. Ahogy Ellen 
hozzám dörgölődzött, nagyon furcsán éreztem magamat. 
Mindenki rajtam nevetett, és egyszerre meztelennek éreztem 
magam. Szerettem volna elbújni, hogy ne lássanak. 
Kiszaladtam a lakásból. Nagy bérház volt, egy csomó 
folyosóval, és nem találtam meg a lépcsőházat. Egészen 
megfeledkeztem a liftről. Azután megtaláltam a lépcsőt és 
kiszaladtam az utcára és sokáig járkáltam mielőtt hazamentem 
a szobámba. 

Nem tudtam, hogy Joe és Frank és a többiek csak azért 
szerették, ha velük vagyok, hogy kinevethessenek. 

Most már tudom mit értenek azon, amikor azt mondják: 
"Charlie Gordon-féle trükk." 

Szégyellem magam. 

És még valami. Álmodtam arról a lányról, Ellenről, ahogy 
tánc közben hozzám dörgölőzött, és amikor fölébredtem, az 
ágynemű nedves és mocskos volt. 


Április 13 - Még ma sem mentem be dolgozni a pékműhelybe. 
Mondtam Mrs. Flynnek, a háziasszonyomnak, hogy hívja fel 
Mr. Donnert, és mondja meg, hogy beteg vagyok. Mrs. Flynn 


újabban úgy néz rám, mintha félne tűlem. 

Azt hiszem, jó dolog, hogy rájöttem, hogy mindenki 
kinevet. Sokat gondolkoztam ezen. Azért van ez, mert olyan 
ostoba vagyok, és nem is tudom, amikor valami ostobaságot 
csinálok. Az emberek úgy gondolják, hogy az nagyon 
mulatságos, ha egy ostoba alak nem tud valamit ugyanúgy 
megcsinálni, ahogy ők tudják. 

De most már tudom, hogy mindennap egy kicsivel okosabb 
leszek. Tudom a központozást, és tudok helyesen írni. 
Szeretem kikeresni a nehéz szavakat a szótárból, és emlékszem 
is rájuk. És igyekszem nagyon gondosan írni az előmeneteli 
jelentéseket, de ez nehezen megy. Most rengeteget olvasok, és 
Miss Kinnian azt mondja, hogy nagyon gyorsan olvasok. És 
meg is értek egy csomó dolgot abból, amit olvasok, és 
megmarad a fejemben. Néha becsukom a szemem, és 
visszagondolok egy oldalra, és mindent úgy látok, mint egy 
képet. 

De más dolgok is eszembe jutnak. Néha becsukom a 
szemem, és tisztán látok egy képet. Mint ma reggel is, amikor 
éppen fölébredtem, nyitott szemmel feküdtem az ágyban. 
Olyan volt, mintha egy nagy nyílás támadt volna az agyam 
falán, amelyen csak úgy átléphetek. Azt hiszem, nagyon, 
nagyon régen... hosszú idővel ezelőtt, amikor beálltam a 
Donner pékségbe. Látom az utcát, ahol a pékműhely van. 
Elmosódott előbb, azután foltok jelennek meg, amelyekben 
dolgok olyan valószerűek, mintha itt lennének közvetlenül 
előttem, más dolgok meg homályban maradnak, és nem tudom 
biztosan... 


Egy kis öregember gyerekkocsiból átalakított kordéllyal, rajta 
faszénkályha, és a sült gesztenye illata, és a földön hó. Egy 


sovány kamasz, tágra nyílt szemű, ijedt arcú, fölfelé bámul a 
cégtáblára. Mi áll rajta? Homályos betűk sora, melyeknek 
semmi értelme. Ma már tudom, hogy a táblán ez áll: DONNER 
PÉKSÉG, de ahogy emlékezetemben visszanézek a táblára, 
nem tudom a szavakat elolvasni a fiú szemével. Egyik ábrának 
sincs értelme. Azt hiszem, az az ijedt arcú kamasz én vagyok. 

Ragyogó neonfények. Karácsonyfák és utcai árusok. 
Nagykabátba bugyolált emberek, felhajtott gallérral és sállal a 
nyakuk körül. De neki nincs kesztyűje. A keze hideg, és leteszi 
a nehéz zacskóhalmot. Megáll, hogy elnézegesse a kis mozgó 
játékokat, amelyeket az árus fölhúz - a bukdácsoló medvét, az 
ugró kutyát és a Fókát, amely labdát pörget az orrán. 
Bukdácsolás, ugrálás, pörgetés. Ha az a sok játék az övé lenne, 
ő lenne a legboldogabb ember a világon. 

Szeretné megkérni a vörös képű árust, akinek ujjai 
előmerednek a barna pamutkesztyűből, hogy megfoghassa a 
bukdácsoló medvét, de fél. Fölemeli a csomagot és a vállára 
teszi. Sovány a fiú, de erős, a sok év nehéz munkájától. 

"Karcsi, Karcsi - tökfej szarcsi." 

Gyerekek veszik körül nevetve és csúfolódva, mint lábához 
kapkodó kölyökkutyák. Charlie rájuk mosolyog. Szeretné 
letenni a csomagot, és játszani velük, de miközben ezen 
gondolkozik, megrándul a bőr a hátán, és érzi, hogy a nagyobb 
fiúk mindenfélével dobálják. 

Mentében vissza a pékműhely felé, néhány fiút pillant meg, 
akik egy sötét kapualj bejáratában ácsorognak. 

- Nézzétek, itt van Charlie! 

- Hé, Charlie! Mit viszel? Akarsz snúrozni egy kicsit? - 
Gyere ide. Nem bántunk. 

De van valami ebben a kapualjban, sötét lépcsőházban, 
nevetésben, amitől a bőre újra összerándul. Szeretne rájönni, 


hogy mi ez, de csak arra emlékszik, hogy a ruháját összekenték 
mocsokkal, vizelettel, és hogy Herman bácsi kiabál, mikor 
tetőtől talpig mocskosan hazaérkezik, és hogy Herman bácsi 
kirohan, kalapáccsal a kezében, hogy megkeresse a fiúkat, akik 
ezt tették vele. Charlie elhátrál a kapualjban röhögő fiúktól, 
elejti a csomagot. Ismét fölkapja, és aztán már egész úton 
szalad a pékműhelyig. 

- Hol voltál ilyen sokáig, Charlie? - ordítja Gimpy a műhely 
ajtajából. 

Charlie a lengőajtón át benyomakodik a műhelybe, és 
leteszi a csomagot az egyik csúsztatóra. A falnak támaszkodik, 
kezét a zsebébe süllyeszti. Bárcsak nála volna a pörgőcsigája. 

Szeret itt lenni a pékműhelyben, hátul, ahol a padló fehér a 
liszttől - fehérebb, mint a kormos falak és a mennyezet. Magas 
szárú cipőjének vastag talpát is fehér kéreg borítja, és fehérek a 
cipő varrásai és a cipőfűző lyukai, és fehérség van a körme 
alatt, és kicserepesedett kezén a bőr repedéseiben. 

Ernyedés fogja el itt, a fal mellett állva, a fejét hátrahajtja 
úgy, hogy baseball-sapkája D betű formában előreesik a 
szemére. Szereti a liszt, a sülő édes kelt tészta, a kenyér és 
sütemény és zsemlye illatát. A kemence pattogása elálmosítja. 

Édes... meleg... álom... 

Hirtelen elvágódik, hempereg, feje koppan a falon. Valaki 
kirúgta alóla a lábát. 

Ez minden, amire vissza tudok emlékezni. Tisztán látom az 
egészet, de nem tudom, miért történt. Mint amikor moziba 
mentem. Először soha semmit sem értettem, mert túl gyorsan 
peregtek a képek, de amikor háromszor-négyszer újra 
megnéztem a filmet, megértettem, miről van szó. Meg kell 
kérdeznem ezt dr. Strausstól. 


Április 14 - Dr. Strauss azt mondja, a fontos az, hogy 
megjegyezzem a felbukkanó emlékeket, mint amilyen a tegnapi 
is volt, és írjam le mindet. Akkor azután, ha majd elmegyek a 
rendelőjébe, beszélgethetünk róluk. 

Dr. Strauss pszichiáter és idegsebész. Ezt nem tudtam. 

Azt gondoltam, hogy egyszerűen csak doktor. De amikor 
ma reggel elmentem hozzá a rendelőbe, arról beszélt, milyen 
fontos az nekem, hogy minél többet tudjak meg magamról, 
hogy megérthessem a problémáimat. Azt mondtam, egyáltalán 
nincsenek problémáim. 

Nevetett, aztán felkelt a székéről, és az ablakhoz ment. - 
Minél intelligensebb, annál több problémája lesz, Charlie. 
Intellektuális fejlődése túl fogja haladni érzelmi fejlődését. És 
azt hiszem, úgy érzi majd, hogy ahogy halad, sok mindenről 
akar beszélni velem. Ne felejtse el: ide kell jönnie, ha 
segítségre van szüksége. 

Még most sem tudom, miről van szó, de a doktor azt 
mondja, még ha nem értem is meg az álmaimat vagy 
emlékeimet, sem azt, hogy ezek mitől vannak, egyszer majd a 
jövőben mind összefüggővé válnak, és én többet fogok tudni 
magamról. Azt mondta, az a fontos, hogy rájöjjek, mit 
mondanak az emlékeimben szereplő emberek., Mindig rólam 
van szó, a gyerekkoromról, és emlékeznem kell arra, ami akkor 
történt. 

Semmit sem tudtam eddig ezekről a dolgokról. Ha majd 
elég intelligens leszek, meg fogok érteni minden szót, ami 
felmerül az agyamban, és megértek mindent: a fiúkat a 
kapualjban, és Herman bácsit, és a szüleimet. De dr. Strauss azt 
gondolja, hogy mindettől rossz érzéseim lesznek, és 
megzavarja az agyamat. 

Ezért most hetenként kétszer el kell mennem hozzá a 


rendelőbe, hogy beszélgessünk arról, ami engem nyugtalanít. 
Csak ülünk, és én beszélek, és dr. Strauss figyel. Ezt terápiának 
hívják, és azt jelenti, hogy ha beszélek mindezekről, jobban 
fogom érezni magam. Elmondtam neki, hogy a nők is ilyen 
nyugtalanító dolog. Mint amikor azzal a lánnyal, Ellennel 
táncoltam, és egész izgatott lettem. Erről beszélgettünk tehát, 
és miközben beszéltem, furcsa érzésem támadt, hideg rázott, és 
izzadtam, és zúgott a fejem, és úgy éreztem, hányni fogok. 
Talán azért, mert mindig úgy gondoltam, hogy helytelen ilyen 
piszkos dolgokról beszélni. De dr. Strauss azt mondta, hogy 
ami az után a mulatság után történt velem, az pollució volt, és 
ez természetes dolog, ami fiúkkal megtörténik. Az értelmem 
fejlődik, és egy csomó új dolgot tanulok, de ő úgy véli, a 
nőkkel kapcsolatban még gyerek vagyok. Ez zavarba ejt, de 
mindent akarok tudni az életemről. 


Április 15 - Nagyon sokat olvasok mostanában, és majdnem 
minden megragad a fejemben. Miss Kinnian azt mondja, hogy 
történelmen és földrajzon és számtanon kívül kezdjek idegen 
nyelveket is tanulni. Nemur prof. adott még néhány új 
magnótekercset, hogy játsszam le, míg alszom. Még most sem 
tudom, hogy a tudatos és tudatalatti értelem hogy működik, de 
dr. Strauss azt mondja, ezen még ne törjem a fejem. Meg kellett 
ígérnem, hogy pár hét múlva, amikor elkezdek középiskolai 
tárgyakat tanulni, nem fogok semmiféle pszichológiával 
foglalkozó könyvet olvasni - legalábbis amíg meg nem engedi. 
Azt mondja, csak megzavarna, és arra késztetne, hogy saját 
gondolataim és érzéseim helyett pszichológiai elméleteken 
gondolkozzam. De a regényolvasás az rendben van. E héten A 
nagy Gatsby-t, az Amerikai tragédiá-t és a Nézz vissza, angyal- 
t olvastam. Sohasem tudtam, hogy nők és férfiak ilyesmiket 


csinálnak. 


Április 16 - Ma sokkal jobban érzem magam, de még most is 
dühös vagyok, mert az emberek folyton csak kinevettek és 
csúfot űztek belőlem. Ha majd intelligens leszek, ahogy Nemur 
prof. mondja, és a mostani 70-es I. H.-m több mint kétszeres 
lesz, akkor az emberek talán majd szeretni fognak, és a 
barátaim lesznek. 

Nem tudom biztosan, mi is az az I. H. tulajdonképpen. 
Nemur prof. azt mondta, ez olyan valami, ami megméri, hogy 
milyen intelligens az ember - mint a bolti mérlegskála, amely 
fontokat mér. De dr. Straussnak nagy vitája volt vele, és azt 
mondta, hogy az I. H. egyáltalán nem méri az intelligenciát. 
Azt mondta, az I. H. azt mutatja, mennyi intelligenciát tud 
valaki megszerezni, mint a számok a mérőcsésze falán. A 
csészét még meg is kell tölteni. 

Amikor megkérdeztem Burt Seldont, aki az 
intelligenciavizsgálataimat végzi, és Algernonnal is 
foglalkozik, azt mondta, többen azt mondanák, hogy 
egyiküknek sincs igaza, és a könyvek szerint, amelyeket ő erről 
a tárgyról olvasott, az I. H. egy csomó különféle dolgot mér, 
beleértve olyasmit, amit már megtanult az ember, és valójában 
egyáltalán nem jó mértéke az intelligenciának. 

Így hát még most sem tudom, mi az az I. H., és mindenki 
mást mond. Az enyém most száz körül van, és hamarosan 
százötven fölött lesz, de még fel kell tölteniük engem. Nem 
szóltam semmit, de nem értem, hogy ha azt se tudják, mi az, 
vagy hol van - honnan tudják, hogy mennyi van belőle az 
embernek 

Nemur prof. azt mondja, holnapután Rorschach-vizsgálatra 
kell mennem. Vajon az mi lehet 


Április 17 - Rémes álmom volt éjszaka, és ma reggel, amikor 
felébredtem, szabadon asszociáltam, úgy, ahogy dr. Strauss 
mondta, hogy csináljam, ha visszaemlékszem az álmaimra. 
Gondoljak az álmomra, és csak engedjem az agyamat 
kalandozni, amíg más gondolatok nem jutnak eszembe. Ezt 
addig csinálom, amíg az agyam meg nem áll. Dr. Strauss azt 
mondja, ez azt jelenti, hogy elértem azt a pontot, amikor a 
tudatalattim megkísérli megakadályozni tudatomat az 
emlékezésben. Ez egy fal a jelen és a múlt között. Néha 
megmarad a fal, néha leomlik, és akkor emlékezni tudok rá, 
hogy mi van mögötte. 

Mint ma reggel is. 

Almomban Miss Kinnian az előmeneteli jelentéseimet 
olvasta. Az álomban leülök, hogy írjak, de már nem tudok sem 
írni, sem olvasni. Mindent elfelejtettem. Rettegés fog cl, 
megkérem hát Gimpyt a pékműhelyben, hogy írjon helyettem. 
De amikor Miss Kinnian elolvassa a jelentést, dühös lesz, és 
összetépi a lapot, mert disznó szavak vannak rajta. 

Amikor hazaérek, Nemur prof. és dr. Strauss várnak rám, és 
megvernek, mert disznóságokat írtam az előmeneteli 
jelentésbe. Amikor elmennek, felszedem a földről az eltépett 
lapot, de Bálint-napi ajándékkártya lesz belőle, és csupa vér. 

Borzalmas álom volt, de fölkeltem, és mindent leírtam, és 
azután elkezdtem szabadon asszociálni. 

Pékműhely... sütés... a kávéskanna. .. valaki belém rúg... 
zuhanás... csupa vér... nagy ceruza a Bálint-napi kártyán. . . 
egy kis arany szív... egy érem... egy lánc minden csupa vér... 
és ő rám vigyorog... 

A lánc egy éremhez tartozik. . . forog... szemembe villantja 
a napfényt. És szeretem nézni, ahogy forog... figyelem a 


láncot. . . csomóba ugrik össze, csavarodik és Pörög... és egy 
kislány figyel engem. 

A neve Miss Kin... azaz Harriet. 

"Harriet. . . Harriet. . . mind szeretjük Harrietet." És azután 
semmi. Ismét csak üresség. 

Miss Kinnian a vállam fölött olvassa az előmeneteli 
jelentéseimet. 

Azután a Szellemileg Visszamaradt Felnőttek Oktatási 
Központjában vagyunk, és ő a vállam fölött beleolvas a 
(fogamzás) fogalmazásomba. 

Az iskola átváltozik a 13-as számú iskolává, és én tizenegy 
éves vagyok, és Miss Kinnian is tizenegy éves, de mosd már 
nem Miss Kinnian. Gödrös arcú és göndör hajú kislány, és a 
neve Harriet. Mind szeretjük Harrietet. Bálin napja van. 

Emlékszem. .. 

Emlékszem, hogy mi történt a 13-as számú iskolában és 
hogy miért kellett iskolát változtatnom, és miért küldtek a 222- 
es számú iskolába. Harriet miatt volt. 

Látom Charlie-t - tizenegy esztendős. Van egy arany színű 
kis érme, amelyet egyszer az utcán talált. Lánc nincs hozzá, 
zsinóron lóg, és Charlie szereti forgatni ezt az érmet. amíg a 
zsinór összeugrik, és azután nézi, ahogy kicsavarodik, 
körbepörög, és a napot a szemébe villantja. 

Néha, mikor a gyerekek kidobóst játszanak, őt a középre 
állítják, és ő megpróbálja elfogni a labdát, mielőtt más elkapná. 
Szeret a középen lenni - bár sohase tudja elfogni a labdát -, és 
egyszer, amikor Hymie Roth véletlenül elv ejtette a labdát s ő 
fölkapta, nem engedték meg, hogy dobja, hanem újra a középre 
állították. 

Mikor Harriet arra jön, a fiúk abbahagyják a játékot, és őt 
nézik. Minden fiú szerelmes Harrietbe. Mikor megrázz a fejét, 


fürtjei repdesnek, és gödröcskés az arca. Charlie nem érti, miért 
csapnak ekkora hűhót egy lány miatt, miért akarnak mindig 
beszélni vele (ő inkább labdázna vagy konzervdobozt 
rugdosna, vagy tolvajlépést játszana, mint hogy egy lánnyal 
beszélgessen), de minden fiú szerelmes Harrietbe, így hát ő is 
szerelmes belé. 

A lány sohase csúfolja, és ő mutatványokkal szórakoztatja. 
Járkál a padokon, amikor a tanítónő nincs bent. Kidobja a 
radírokat az ablakon, összevissza firkál a táblára és a falakra. 
És Harriet mindig sikongat és nevetgél: "Jaj, nézzétek Charlie- 
t! Hát nem muris? Jaj de bolond!" 

Bálint napja van, és a fiúk a búcsúfiáról beszélnek, amit 
Harrietnek fognak adni, így hát Charlie azt mondja: - Én is 
adok búcsúfiát Harrietnek. 

A fiúk nevetnek, és Barry azt mondja: 

- Honnan szerzöl te búcsúfiát? 

- Szerzek én neki egy szépet. Majd meglátjátok. 

De nincs pénze ajándékra, elhatározza tehát, hogy 
Harrietnek adja az érmét, amely szív alakú, mint a Bálint-napi 
csecsebecsék a kirakatokban. Este selyempapírt vesz ki anyja 
fiókjából, nagy keservesen becsomagolja a búcsúfiát, és átköti 
piros szalaggal. Azután másnap, tízpercben, odaviszi Hymie 
Rothhoz, és megkéri Hymie-t, hogy írjon helyette a papírra. 

Ezt íratja Hymie-vel: "Kedves Harriet, azt hiszem te vagy a 
legszebb lány az egész világon, nagyon szeretlek, és szerelmes 
vagyok beléd. Szeretném, ha te lennél a kedvesem. Barátod, 
Charlie Gordon." 

Hymie nagyon gondosan, nyomtatott nagybetűkkel ír a 
papírra, közben folyton nevet, és azt mondja Charlie-nak: - 
Öregem, ettől majd kiguvad a szeme. Várj csak, majd ha ezt 
meglátja! 


Charlie meg van szeppenve, de Harrietnek akarja adni az 
érmet, tehát az iskolától hazáig követi, és megvárja, amíg a 
lány bemegy a házba. Azután belopódzik a folyosóra, és a 
kilincsre akasztja a csomagot. Kétszer megnyomja a csengőt, 
és átszalad az utcán, és egy fa mögé bújik. 

Amikor Harriet lejön, körülnéz, hogy ki csengetett. Akkor 
meglátja a csomagot. Leveszi, és fölmegy a lépcsőn. Charlie 
hazamegy az iskolából, és verést kap, amiért engedély nélkül 
elvette a selyempapírt és a szalagot az anyja fiókjából. De nem 
törődik vele. Holnap Harriet viselni fogja az érmet, és minden 
fiúnak elmondja majd, hogy tőle kapta. Akkor majd láthatják. 

Másnap egész úton rohan az iskolába, de még korán van. 
Harriet még nincs ott, és Charlie izgatott. 

De amikor Harriet belép, még csak rá se pillant. Nem. viseli 
az érmet. És haragosnak látszik. 

Charlie mindenfélét művel, amikor Mrs. Janson nem néz 
oda: torzképeket vág, hangosan nevet. Föláll az ülésre, és 
riszálja a fenekét. Még egy darab krétát is odavág Haroldhoz. 
De Harriet még csak egy pillantást sem vet rá. Talán csak 
elfelejtette. Talán holnap viselni fogja. A lány elmegy mellette 
a folyosón, de amikor hozzálép, hogy megkérdezze; szó nélkül 
faképnél hagyja. 

Lent az iskolaudvarban a lány két bátyja várja. 

Gus meglöki. - Te kis korcs, te írtad azt a disznóságot a 
húgomnak? 

Charlie azt mondja, hogy nem írt semmiféle disznóságot. 

- Én csak búcsúfiát adtam neki. 

Oscar, az iskolai futballcsapat örökös tagja, megragadja 
Charlie ingét, és két gombot leszakít róla. - Te, kopj le a 
kishúgomról, te degenerált. Nem is vagy te ebbe az iskolába 
való. 


Odalöki Charlie-t Gusnak, aki elkapja a nyakát. Charlie 
megrémül; és sírva fakad. 

Aztán püfölni kezdik. Oscar orrba vágja, Gus földhöz veri, 
és oldalba rúgja, aztán mind a ketten rugdossák, hol az egyik, 
hol a másik, és néhány gyerek az udvarról - Charlie barátai - 
üvöltve és tapsolva rohan oda: - Hirig, hirig, verik a Charlie-t! 

A ruhája szakadt, és az orra vérzik, és kitört egy foga, és 
amikor Gus és Oscar elmennek, leül a járda szélére és sír. A 
vérnek savanyú íze van. A kölykök csak nevetnek és 
ordítoznak. - Megruházták Charlie-t, megruházták Charlie-t! - 
És akkor jön Mr. Wagner, az egyik iskolagondnok, és elzavarja 
őket. Beviszi Charlie-t a fiúk mosdójába, és mondja neki, hogy 
mossa le a vért és piszkot az arcáról és a kezéről, mielőtt 
hazamegy... 

Úgy hiszem, elég ostoba voltam, mert elhittem, amit az 
emberek mondtak nekem. Nem kellett volna bíznom sem 
Hymie-ben, sem bárki másban. 

Semmire sem emlékeztem mindebből a mai napig, de most 
minden visszatért, ahogy az álmon gondolkoztam. Valami köze 
van ahhoz, amit Miss Kinnian iránt éreztem, amikor az 
előmeneteli jelentéseimet olvasta. Mindenesetre örülök, hogy 
most már senkit se kell megkérnem, hogy írjon helyettem. 
Most már magam is meg tudom írni. 

De valamire azért rájöttem. Harriet soha nem adta vissza az 
érmemet. 


Április 18 - Tudom már, hogy mi a Rorschach. Az a vizsgálat a 
tintapacákkal, amit az operáció előtt csináltak velem. Amikor 
megtudtam ezt, megijedtem. Burt majd megint azt akarja, hogy 
keressem meg a képeket, és tudtam, hogy azt úgysem tudom. 
Arra gondoltam, bárcsak valahogyan megtudhatnám, miféle 


képek vannak ott elrejtve. Talán nincs is ott semmiféle kép. 
Talán ez csak egy trükk, hogy lássa, elég buta vagyok-e 
olyasmit keresni, ami nincs is ott. Már a puszta gondolatra is 
dühös lettem rá. 

- Jól van, Charlie - mondta ő. - Maga már látta ezeket a 
kártyákat régebben, emlékszik? 

- Persze hogy emlékszem. 

Abból, ahogy ezt mondtam, tudta, hogy mérges vagyok, és 
meglepődve nézett föl rám. 

- Valami baj van, Charlie? 

- Nem, nincs semmi baj. Azok a tintapacák bosszantanak. 

Elmosolyodott, és megrázta a fejét. - Semmi ok a 
bosszankodásra. Ez csupán szokványos személyiségvizsgálat. 
No, most nézzen szépen erre a kártyára. Mi lehet ez? Mit lát 
ezen a kártyán? Az emberek mindenfélét látnak ezekben a 
tintapacákban. Mondja meg, hogy maga mit lát bennük - mire 
emlékeztetik? 

Megdöbbentem. A kártyára meredtem, azután őrá. 
Egyáltalán nem azt mondta, amire számítottam. - Úgy érti, 
hogy nincsenek képek elrejtve azokban a tintapacákban? 

Burt összeráncolta a homlokát, és levette a szemüvegét. - 
Tessék? 

- Képek! Elrejtve a tintapacákban! Múltkor azt mondta, 
hogy mindenki látja, és azt akarta, hogy én is keressem meg. 

- Nem, Charlie. Ezt én nem mondhattam. 

- Hogy érti ezt? - kiáltottam rá. Attól, hogy annyira 
megijedtem a tintapacáktól, dühös lettem magamra is és Burtre 
is. - Igenis ezt mondta! Csak azért, mert olyan okos, hogy 
főiskolára járt, nem csinálhat bolondot belőlem. Torkig vagyok 
már vele, hogy mindenki kinevet engem! 

Nem emlékszem, hogy valaha is ilyen dühös lettem volna. 


Azt hiszem, nem is magára Burtre haragudtam; de egyszerre 
minden robbant. Az asztalra löktem a Rorschach-kártyákat, és 
kimentem. Nemur professzor jött arra a folyosón, és amikor 
köszönés nélkül elrohantam mellette, tudta, hogy baj van. Ő és 
Burt utolértek, amikor éppen le akartam menni a lifttel. 

- Charlie - szólt Nemur, és megragadta a karom. - Várjon 
egy percig. Mit jelentsen ez? 

Kiszabadítottam magam, és Burt felé intettem. - Torkig 
vagyok vele, hogy mindenki csúfot űz belőlem! Ennyi az 
egész. Lehet, hogy azelőtt nem vettem észre, de most 
észreveszem, és nem tetszik nekem. 

- Senki se űz itt csúfot magából, Charlie - mondta Nemur. 

- Hát a tintapacák? Múltkor Burt azt mondta, hogy képek 
vannak a tintában, amit mindenki lát, és én... 

- Ide figyeljen, Charlie, akarja hallani pontosan azt, amit 
Burt mondott, és a maga válaszait 15? Magnószalagra vettük azt 
a vizsgálatot. Lejátszhatjuk, és meghallgathatja pontosan, amit 
akkor mondtak. 

Vegyes érzésekkel mentem vissza velük a pszich. 
rendelőbe. Biztos voltam benne, hogy gúnyt űznek belőlem és 
becsapnak, mert tudatlan vagyok ahhoz, hogy átlássak rajtuk. A 
haragom izgalmas érzés volt, és nem egykönnyen adtam fel. 
Készen álltam a harcra. 

Miközben Nemvur a polchoz ment, hogy elővegye a 
tekercset, Burt magyarázni kezdte: - Múltkor ugyanazokat a 
szavakat használtam, mint ma. Ezeknél a vizsgálatoknál az az 
előírás, hogy az eljárás mindig ugyanaz legyen, ahányszor csak 
ismétlődik. 

- Majd elhiszem, ha hallom. 

Összenéztek. Éreztem, hogy megint arcomba tódul a vér. 
Ezek kinevetnek engem. De akkor tudatára ébredtem annak, 


hogy mit is mondtam, és megértettem a pillantásuk okát. Nem 
nevettek ki. Tudták, mi történik bennem. Elértem egy újabb 
szintet, s most harag és gyanakvás az első reakcióm a környező 
világgal szemben. 

Burt hangja búgott a magnetofonból. 

"No, most nézzen szépen erre a kártyára. Mi lehet ez? Mit 
lát ezen a kártyán? Az emberek mindenfélét látnak ezekben a 
tintapacákban. Mondja meg, hogy maga mit lát bennük - mire 
emlékeztetik?" 

Ugyanazok a szavak, majdnem ugyanaz a hanghordozás, 
mint amit néhány perccel ezelőtt a laborban használt. És aztán 
hallottam a válaszaimat - gyerekes, lehetetlen dolgokat. 
Bénultan rogytam le a Nemur prof. íróasztala melletti székbe. 
Igazán én voltam ez? 

Visszamentem Burttel a laborba, és folytattuk a 
Rorschachot. Lassan végigmentünk a kártyákon. Válaszaim 
ezúttal másképpen hangzottak. "Láttam" dolgokat a 
tintapacákban. Két egymásba kapaszkodó denevért. Két 
karddal vívó embert. Mindenfélét képzeltem. És habár ez így 
volt, mégis azon kaptam magam, hogy már nem bízom teljesen 
Burtben. Sorra megfordítgattam a kártyákat, megvizsgáltam a 
hátlapjukat, hogy lássam, nincs-e rajtuk valami, amit szerinte 
észre kellett volna vennem. 

Lopva figyeltem, míg jegyzeteket csinált. De mindent 
titkosírással írt, ami így festett: 


WF-A DdF-Ad orig. WF-A SF-tobj 
A vizsgálatnak még most sincs értelme. Úgy látom, bárki 


kitalálhat hazugságokat olyan dolgokról, amelyeket valójában 
nem is látott. Honnan tudhatják, hogy nem teszem bolonddá 


őket, és nem csupa olyasmit mondok, amit valójában nem is 
gondolok? 

Talán megértem majd ezt, ha dr. Strauss megengedi, hogy 
pszichológiával foglalkozzam. Mindinkább nehezemre esik 
leírni minden gondolatomat és érzésemet, mert tudom, hogy 
mások elolvassák. Talán jobb lenne, ha egyik-másik 
jelentésemet megtarthatnám magamnak egy ideig. Meg fogom 
kérdezni dr. Strausstól. Miért nyugtalanít most egyszerre 
mindez? 


10. Előmeneteli jelentés 


Április 21 - Új módszert eszeltem ki a keverőgépek beállítására 
a pékműhelyben, hogy meggyorsítsuk a termelést. Mr. Donner 
azt mondja, hogy munkabért fog megtakarítani, és növelni 
fogja a hasznot. Ötven dollár prémiumot adott, és heti tíz dollár 
béremelést. 

Meg akartam hívni ebédre Joe Carpot és Frank Reillyt, 
hogy ezt megünnepeljük, de Joe-nak vásárolnia kellett egyet- 
mást a felesége számára, Frank pedig az unokabátyjával 
ebédelt. Azt hiszem, egy kis időbe kerül, amíg megszokják a 
bennem végbement változást. 

Úgy látszik, mindenki retteg tőlem. Amikor odamenjem 
Gimpyhez, és a vállára csaptam, mert kérdezni akartam tőle 
valamit, fölugrott, és az egész csésze kávéját magára borította. 
Amikor azt hiszi, hogy nem látom, rám bámul. A műhelyben 
már senki sem beszélget velem, és nem is mókáznak úgy, 
ahogy azelőtt szoktak. Ettől valahogy magányosnak érzem 
magam. 

Ha erre gondolok, eszembe jut az az idő, amikor állva 
elaludtam, és Frank kirúgta alólam a lábamat. A meleg, édes 


illat, a fehér falak, a kemence bőgése, amikor Frank kinyitja az 
ajtaját, és átrakja a kenyereket. 

Hirtelen zuhanás... hempergés. .. minden kiszalad alólam, 
és a fejem a falba vágom. 


Én vagyok az, és mégis, mintha valaki más feküdne ott - egy 
másik Charlie. Meg van zavarodva... fejét dörzsöli... fölbámul 
a magas, sovány Frankre, és azután a közelben álló Gimpyre, a 
zömök, szőrös, szürke képű Gimpyre, akinek bozontos 
szemöldöke majdnem eltakarja kék szemét. 

- Hagyd békibe a kölyköt - mondja Gimpy. - Frank, mi az 
istennek köll folyton őt macerálni? 

- Nem csinálok vele semmi rosszat - mondja nevetve Frank. 
- Nem lesz ettől semmi baja. Úgyse érti. Igaz-e, Charlie? 

Charlie a fejét dörzsöli és lapul. Nem tudja, mit követett el, 
mivel szolgált rá erre a büntetésre, de mindig számítania kell 
arra, hogy jön még több is. 

- De te érted - mondja Gimpy, és eldübörög ortopéd 
cipőjében. - Akkor hát mi a fenét macerálod folyton? A két 
ember leül a hosszú asztalhoz, a magas Frank és a testes 
Gimpy, hogy a tésztából megcsinálja az esti sütéshez a 
zsemléket. 

Egy darabig csendben dolgoznak, és akkor Frank megáll, és 
hátralöki fehér sapkáját. - Hé, Gimp, gondolod, hogy Charlie 
meg tudna tanulni zsemlét sütni? 

Gimpy a munkaasztalra könyököl. - Mért nem hagyod már 
békibe? 

- Nem, Gimp, komolyan gondolom. Fogadok, hogy meg 
tudná tanulni, olyan egyszerű. 

Az ötlet láthatólag gondolkodóba ejti Gimpyt, megfordul és 
Charlie-ra mered. - Lehet, hogy mondasz valamit. Hé, Charlie, 


gyere csak ide egy percre. 

Ahogy mindig szokta, ha az emberek róla beszélnek, 
Charlie leszegi a fejét, és cipőfüzőjét bámulja. Tudja, hogy kell 
befűzni és megkötni. Tudna zsemlét csinálni. Meg tudná 
tanulni a csapkodást, a sodrást, a csavarást, és azt, hogy a 
tésztát apró formákba gömbölyítse. 

Frank bizonytalanul néz rá. - Talán mégse kéne, Gimp. 
Talán hiba lenne. Ha egyszer egy hülye nem tud tanulni, jobb, 
ha mi se kezdünk vele. 

- Csak bízd rám - szólt Gimpy, akinek már megtetszett 
Frank ötlete. - Talán meg tudja tanulni. No, ide hallgass, 
Charlie. Akarsz valamit tanulni? Tanítsalak meg, hogy kell 
zsemlét csinálni, ahogy én meg Frank csináljuk? 

Charlie rábámul, a mosoly lehervad arcáról. Megérti, hogy 
Gimpy mit akar, és úgy érzi, sarokba szorították. Szeretne 
Gimpy kedvébe járni, de van valami ezekben a szavakban: 
tanulni és tanítani, valami, ami arra emlékezteti, hogy 
szigorúan megbüntették, de nem tudja felidézni, mi is volt az, 
csak egy felemelt keskeny, fehér kezet lát, amely üti őt, hogy 
megtanuljon valamit, amit nem ért. 

Charlie hátrál, de Gimpy karon ragadja. - Hé, öregem, csak 
nyugalom. Nem bántunk. Nézz oda, reszket, mint a 
nyárfalevél! Figyelj ide, Charlie. Van egy szép, új, fényes 
szerencsemütyüröm, a tiéd lehet, és játszhatsz vele. - Kinyújtja 
a kezét, és megmutat egy rézláncot egy fényes éremmel, 
amelyen ez áll: TÜKÖR FÉMTISZTÍTÓ. Egyik végénél fogja 
a láncot, és a ragyogó aranyérem lassan forog, el-elkapva a 
villanykörték fényét. A függő csillogása emlékezteti valamire 
Charlie-t, de nem tudja, miért és mire. 

Nem nyúl érte. Tudja, hogy büntetés jár azért, ha mások 
holmijához nyúl. Ha valaki a kezébe adja, az rendben van. De 


máskülönben helytelen. Amikor látja, hogy Gimpy odanyújtja 
neki, bólint, és megint elmosolyodik. 

- Ezt érti - nevet Frank. - Ami csillog meg fényes, az kell 
neki. - Frank, aki átengedte Gimpynek a kísérletet, izgatottan 
előrehajol. - Talán ha ezt a vacakot marhára megkívánta, és azt 
mondod neki, hogy megkapja, ha megtanul zsemlét csinálni a 
tésztából, talán akkor sikerül. 

Amikor a pékek hozzáfognak Charlie tanításához, a 
műhelyből egy csomóan köréjük gyűlnek. Frank helyet csinál 
az asztalon közte és Gimpy között, Gimpy meg kiszakít egy 
közepes nagyságú tésztadarabot, hogy Charlie azzal dolgozzék. 
Szó esik fogadásokról, vajon Charlie megtanul-e zsemlét 
csinálni, vagy sem. 

- Nagyon figyelj minket - mondta Gimpy, és leteszi az 
asztalra, maga mellé, a láncot, ahol Charlie is láthatja. Figyelj, 
és csinálj mindent utánunk. Ha megtanulod, hogy kell zsemlét 
csinálni, megkapod ezt a fényes szerencsemütyütt. 

Charlie előregörnyed a székén, elmélyülten figyeli Gimpyt, 
amint felveszi a kést, és levág egy darabot a tésztából. Minden 
mozdulatot tanulmányoz, ahogy Gimpy kinyújtja a tésztát, 
hosszú hengert csavar belőle, feldarabolja, gömbölyíti és 
időnként szünetet tart, hogy liszttel beszórja. 

- Most engem figyelj - mondja Frank, és megismétli Gimpy 
mutatványát. Charlie zavarban van. Különbségeket lát. Gimpy 
madárszárnyhoz hasonlóan széttárja könyökét, 

miközben a tésztát nyújtja, Frank ellenben oldalához 
szorítja a karját. Gimpy hüvelykjét többi ujja mellett tartja, míg 
a tésztát gyúrja. Frank ellenben tenyérrel dolgozik, hüvelykujja 
fölfelé néz, eláll a többitől. 

Ezeken rágódik Charlie, s ezért képtelen megmozdulni, 
amikor Gimpy azt mondja: - Rajta! Próbáld meg! 


Charlie a fejét rázza. 

- Nézd, Charlie, újra megcsinálom, lassan. Figyelj most 
mindenre, amit csinálok, és minden egyes részét csináld együtt 
velem. Rendben? De próbálj mindent megjegyezni, úgy, hogy 
egyedül is meg tudjad csinálni. Na, gyerünk! 

Charlie összeráncolja a homlokát, úgy figyeli Gimpyt, aki 
kiszakít egy darab tésztát, és golyót gyúr belőle. Tétovázik, de 
azután felveszi a kést, és lekanyarít egy darab tésztát, és leteszi 
az asztal közepére. Lassan, könyökét széttárva, pontosan, 
ahogy Gimpy tartja, golyót formál a tésztából. 

Kezéről Gimpyére pillant, és gondosan ügyel, hogy ujjait 
pontosan úgy tartsa, hüvelyk és a többi ujjak szorosan együtt, 
enyhén begörbítve. Jól kell csinálnia, úgy, ahogy Gimpy 
elvárja tőle. Egy hang a bensejében azt mondja, csináld jól, és 
szeretni fognak. És azt akarja, hogy Gimpy és Frank szeressék. 

Amikor Gimpy bevégzi a tésztagömbölyítést, hátralép. 
Charlie is. - Hű, ez óriási! Nézd, Frank, golyót csinált belőle. 

Frank bólint és mosolyog. Charlie sóhajt, és egész valója 
remeg, ahogy a feszültség fokozódik. Nincs hozzászokva a 
sikerhez, ritka az ilyen pillanat. 

- Ez rendben van - mondja Gimpy. - Most egy hurkát 
csinálunk. - Charlie sután, de gondosan követi Gimpy minden 
mozdulatát. Időnként kezének vagy karjának egy-egy rándulása 
elrontja, amit csinál, de kis idő múlva már meg tud sodorni és 
zsemleformára gömbölyíteni egy darab tésztát. Mialatt 
Gimpyvel együtt dolgozik, hat zsemlét csinál, beszórja liszttel, 
és gondosan a Gimpy zsemléi mellé helyezi a belisztezett 
tálcára. 

- Jól van, Charlie. - Gimpy arca komoly. - Na most csináld 
egyedül! Gondolj végig mindent, amit elejitől csináltál. Rajta! 

Charlie rámered az óriási adag tésztára, és a késre, amelyet 


Gimpy a kezébe nyomott. És újra pánik fogja ;,1. Mit is csinált 
először? Hogy tartotta a kezét? Az ujjait Hogy gömbölyítette a 
golyót?... Ezer zavaró gondolat tör egyszerre az agyába, és 
csak áll és mosolyog. Meg akarja csinálni, hogy Frank és 
Gimpy örüljenek, és szeressék őt, és hogy megkapja a csillogó 
szerencsemütyürt, amit Gimpy neki ígért. Egyre csak forgatja 
az asztalon a sima, súlyos tésztát, de nem bírja rászánni magát, 
hogy nekifogjon. Nem bír belevágni, mert tudja, hogy elrontja, 
és fél. 

- Máris elfelejtette - mondja Frank. - Semmi sem ragadt rá. 

Pedig akarja, hogy ragadjon. Homlokát ráncolja, és 
emlékezni próbál: először úgy kezded, hogy levágsz egy 
darabot. Aztán golyót gömbölyítesz belőle. De hogy lesz belőle 
zsemle, mint azok ott a tálcán? Ez már más dolog. Hagyjanak 
neki egy kis időt, és emlékezni fog. Amint a homály elmúlik, 
emlékezni fog. Csak néhány másodperc még, és rájön. Bele 
akar kapaszkodni abba, amit tanult. Csak egy kis ideig. Olyan 
nagyon akarja. 

- Oké, Charlie - sóhajtja Gimpy, és kiveszi a kést a kezéből. 
- Rendben van. Ne rágd magad emiatt. Végül is ez nem a te 
munkád. 

Csak még egy perc, és emlékezni fog. Csak ne siettetnék. 
Mért kell mindent ilyen kapkodva csinálni? 

- Eridj csak, Charlie. Menj, ülj le, és nézegesd a 
vicclapodat. Nekünk újra munkához kell látni. 

Charlie bólint és mosolyog, és előhúzza a vicclapot a 
farzsebéből. Kisimítja, és a fejére teszi, mintha kalap lenne. 
Frank nevet, és végül Gimpy is mosolyog. 

- Eredj, te nagy pólyás baba - horkan rá Gimpy. Menj oda, 
ülj le, amíg Mr. Donner nem hívat. 

Charlie rámosolyog, és visszamegy a sarokba a 


liszteszsákokhoz, a keverőgépek közelébe. Szeret törökülésben 
a földön kuporogva a zsákokhoz dőlni, és a képeket nézegetni a 
vicclapban. Amint forgatni kezdi a lapokat, sírhatnékja támad, 
de nem tudja, miért. Mi van itt szomorkodnivaló? A homályos 
felhő jön és megy, és várakozással néz a gyönyörűség elébe, 
amit a vicclap már harminc-negyvenszer átnézett, élénk színű 
képei okoznak. Mindent tud a vicclap alakjairól, újra meg újra 
megkérdezte a nevüket (majd mindenkitől, akivel találkozik), 
és tudja, hogy a fölöttük levő fehér gömbökben a betűket és 
szavakat alkotó furcsa ákombákomok azt jelentik, hogy az 
alakok valamit mondanak. Megtanulja-e valaha is elolvasni azt, 
ami a gömbökben van? Ha elég időt adnának neki, ha nem 
sürgetnék vagy hajszolnák annyira, akkor meg tudná tanulni. 
De senkinek sincs ideje. 

Charlie felhúzza a lábát, és kinyitja a vicclapot. Az első 
oldalon Robin és a szolgája hosszú kötélen lengenek egy épület 
oldalán. Egyszer majd, határozza el, megtanul olvasni. És 
akkor elolvassa a történetet. Egy kéz nehezedik a vállára, és 
Charlie fölpillant. Gimpy az, s úgy nyújtja felé a rézláncot és 
függőt, hogy az himbálózik és forog, és megvillan rajta a fény. 

- Nesze - mondja nyersen, Charlie ölébe lökve a láncot, 
azután elbiceg. 


Sohase gondoltam erre azelőtt, de ez szép volt tőle. Miért tette? 
Akárhogy nézem, ez az emlékem abból az időből tisztább és 
teljesebb, mint bármi, amit addig átéltem. Mint ha az ember 
kinéz a konyhaablakon, korán, amikor még szürke a reggel. 
Hosszú utat tettem meg azóta, és mindent dr. Straussnak és 
Nemur professzornak köszönhetek, meg a többieknek itt, a 
Beekman főiskolán. De mit gondolhat és érezhet Frank és 
Gimpy, ha látják, mennyire megváltoztam? 


Április 22 - Megváltoztak az emberek a pékműhelyben. Nem 
csupán azért, mert semmibe vesznek. Érzem, hogy 
ellenségesek. Mr. Donner intézi a belépésemet a pékek 
szakszervezetébe, és újabb béremelést kaptam. Az a rohadt a 
dologban, hogy minden örömöm elpárolgott, mert a többiek 
orrolnak. Egyrészt nem is hibáztathatom őket. Nem értik, mi 
történt velem, és én nem mondhatom meg nekik. Az emberek 
nem büszkék rám, ahogy vártam - egyáltalán nem. 

Pedig szükségem van valakire, akivel beszélgethetek. Meg 
fogom kérni Miss Kinniant, jöjjön velem moziba holnap este. , 
hogy megünnepeljük a béremelésemet. Ha lesz hozzá 
merszem! 


Április 24 - Nemur professzor végre egyetért Strauss doktorral 
és velem, hogy lehetetlen lesz mindent leírnom azzal a tudattal, 
hogy azonnal elolvassák a laborban. Megpróbáltam egészen 
őszinte lenni mindenben, bármiről is beszéltem, de vannak 
dolgok, amiket nem írhatok le, ha nem tarthatom meg 
magamnak - legalábbis egy darabig. 

Most tehát megengedték, hogy visszatartsam néhány 
személyesebb jellegű jelentésemet, de mielőtt a végső jelentést 
a Welberg Alapítványnak beadják, Nemur professzor mindent 
átolvas, hogy eldöntse, melyik részét hozzák nyilvánosságra. 

Nagyon felzaklatott az, ami ma a laborban történt. 

Ezen az estén korábban állítottam be a rendelőbe, hogy 
megkérdezzem dr. Strausst vagy Nemur professzort, vajon 
helyesnek tartják-e, ha Alice Kinniant meghívom moziba, de 
mielőtt kopoghattam volna, meghallottam, hogy vitatkoznak. 
Nem kellett volna ott maradnom, de nehéz leszoknom arról, 
hogy odafigyeljek, hiszen mindig mindenki úgy beszélt és 


cselekedett, mintha ott sem lennék, mintha soha nem is 
törődtek volna vele, mit hallok meg. 

Hallottam, hogy valaki az asztalt veri, és azután Nemur 
professzor kiabál: - Már közöltem a kongresszusi bizottsággal, 
hogy megtartjuk az előadást Chicagóban! 

Ekkor dr. Strauss hangját hallottam: - Nincs igazad, Harold. 
Mához hat hétre még korán lesz. Még mindig változik. 

És erre Nemur: - Eddig helyesen jósoltuk meg a 
fejleményeket. A tények alapján jogunk van elkészíteni az 
előzetes jelentést. Hidd el, Jay, nincs mitől tartanunk. Sikerült. 
Minden pozitív. Most már nem történhet semmi. 

Strauss: - Ez túlságosan fontos mindnyájunknak, semhogy 
idő előtt hozzuk nyilvánosságra. Egyedül magadnak akarod 
fenntartani a döntést. 

Nemur: - Elfelejted, hogy én vagyok a rangidős az 
intézetben. 

Strauss: - Te pedig elfelejted, hogy nem te vagy az egyetlen, 
aki a hírnevét kockáztatja. Ha túl sokat jelentünk be már most, 
egész hipotézisünket tűz alá veszik. 

Nemur: - Most már nem félek a visszaeséstől. Ellenőriztem 
és újra ellenőriztem mindent. Egy előzetes jelentés nem árthat. 
Bizonyos vagyok benne, hogy most már nem történhet semmi. 

A vita így folyt tovább, Strauss azt mondta, hogy Nernur a 
Hallston Egyetem pszichológia-tanszékére kacsingat, Nemur 
meg azt mondta, hogy Strauss az ő pszichológiai kutatásainak 
az uszályában sodródik. Erre Strauss azt monda, hogy a 
kísérletben éppen annyi része van az ő agysebészeti 
technikájának és enzim-injekciós rendszerének, mint Nemur 
elméleteinek, és hogy egyszer majd világszerte az 

módszerét fogják használni az idegsebészek, ennél a 
pontnál azonban Nemur emlékeztette, hogy az új technika 


sohase jött volna létre az ő eredeti elmélete nélkül. 

Mindennek elmondták egymást - opportunista, cinikus, 
Pesszimista -, és én megrémültem. Hirtelen ráébredtem, nincs 
jogom a rendelő előtt állni, és kihallgatni őket. Talán akkor 
még nem törődtek volna velem, amikor gyengeelméjű voltam, 
és nem értettem, miről van szó, de most, hogy megértem, nem 
örülnének, hogy hallom. Elmentem hát, és nem vártam meg a 
vita kimenetelét. 

Sötét volt, és sokáig sétáltam, hogy rájöjjek, mitől 
rémültem meg annyira. Most először láttam őket tisztán: nem 
istenek, még csak nem is hősök, két ember csupán, aki azon 
töri magát, hogy valami haszna legyen a munkájából. Még ha 
igaza is van Nemurnak, és a kísérlet sikerült, mit számít az? 
Annyi mindent kell még tenni, annyi tervet kell csinálni. 

Várok holnapig, hogy megkérdezzem, elvigyem-e Miss 
Kinniant moziba, a béremelésemet megünnepelni. 


Április 26 - Tudom, hogy nem kellene a főiskola körül 
őgyelegnem, amikor a laborban már végeztem, de izgat, ahogy 
elnézem a könyvekkel ide-oda járkáló fiatalembereket és 
lányokat, és hallom beszélgetni őket mindarról, amit az órákon 
tanultak. Bárcsak velük üldögélhetnék, kávé mellett, a főiskolai 
falatozóban, amikor összejönnek, hogy könyvekről, és 
politikáról, és eszmékről vitatkozzanak. Izgalmas hallgatni, 
amint költészetről és tudományról és filozófiáról beszélgetnek; 
Shakespeare-ről és Miltonról; Newtonról és Eisensteinről és 
Freudról; Platónról és Hegelről és Kantról; és mind a többi 
névről, ami úgy kong-bong az agyamban, mint a nagy, 
templomi harang. 

Néha belefülelek a környező asztaloknál folyó 
beszélgetésbe, és azt játszom, hogy főiskolás vagyok, noha 


sokkal idősebb vagyok náluk. Könyveket cipelek magammal; 
és pipázni kezdtem. Butaság, de mióta a laborhoz tartozom, 
úgy érzem, én is része vagyok a főiskolának. Utálok hazamenni 
abba a magányos szobába. 


Április 27 - Összebarátkoztam néhány fiúval a falatozóban. 
Azon vitatkoztak, vajon igazán Shakespeare írta-e a 
Shakespeare-drámákat. Az egyik fiú - kövér, izzadt képű - azt 
mondta, hogy Marlowe írta az összes Shakespeare darabot. De 
Lenny, az alacsony, sötét szemüveges srác, nem hisz ebben a 
Marlowe-dologban, és azt mondta, mindenki tudja, hogy Sir 
Francis Bacon írta a darabokat, mert Shakespeare sohase járt 
főiskolára, és nem szerzett olyan műveltséget, mint ami 
azokban a darabokban megnyilvánul. Ekkor jegyezte meg az a 
gólya-tökfödős pacák, hogy hallott két krapekot a férfivécében 
arról beszélgetni, hogy Shakespeare darabjait tulajdonképpen 
egy hölgy írta. 

És beszélgettek politikáról, és művészetről, és Istenről. 
Eddig még sohase hallottam senkitől, hogy talán nincs is Isten. 
Ettől megijedtem, mert most gondoltam először az Isten 
fogalmára. 

Most már megértem, hogy az ember részben azért jár 
főiskolára, hogy megtanulja: mindaz, amiben egész életében 
hitt, nem igaz, és semmi sem az, aminek látszik. 

Amíg beszéltek és vitatkoztak, feltörő izgalmat éreztem. 
Igen, ezt akarom csinálni: főiskolára járni, és hallgatni az 
embereket, amint fontos dolgokról beszélgetnek. 

Szabad időm legnagyobb részét most a könyvtárban töltöm, 
olvasok, és felszívok a könyvekből mindent, amit csak bírok. A 
figyelmemet különösebben semmire nem összpontosítom, csak 
egy csomó regényt olvasok most - Dosztojevszkij, Flaubert, 


Dickens, Hemingway, Faulkner műveit -, mindent, ami a 
kezem ügyébe kerül, táplálom kielégíthetetlen éhségemet. 


Április 28 - Éjjel álmomban a mamát hallottam visítozni a 
papával és a tanítónővel a 13-as elemi iskolában. (Az első 
iskolám, mielőtt áttettek a 222-esbe.) 

- Normális! Normális! Éppen olyan felnőtt lesz, mint más! 
Különb, mint más! - Meg akarta karmolni a tanítónőt, de a 
papa lefogta. - Egyszer még főiskolára fog járni. Valaki lesz 
belőle! - Egyre ezt visította, és karmolta a papát, hogy engedje 
el. - Egyszer még főiskolára fog járni, és valaki lesz belőle! 

Az igazgatói irodában voltunk, mi és még sok ember, aki 
zavartnak látszott, de az igazgatóhelyettes mosolygott, és 
elfordította fejét, hogy senki se lássa. 

Az igazgatónak álmomban hosszú szakálla volt, és lebegett 
körbe a szobában, és rám mutatott. - Különleges iskolába kell 
járnia. Adják a Warren Állami Otthon Munkaterápiai 
Iskolájába. Nálunk nem maradhat! 

A papa kivonszolta a mamát az igazgatói irodából, és a 
mama kiabált, és sírt is. Nem láttam az arcát, de a nagy, piros 
könnycseppek egyre csak potyogtak rám... 

Reggel fel tudtam idézni az álmot, de most már több is van 
ennél - emlékszem a homályon át arra, amikor hatéves voltam, 
és mindez megtörtént. Éppen mielőtt Norma született. Látom a 
mamát, sovány, fekete hajú asszony, hadarva beszél, és sokat 
hadonászik. Az arca elmosódott, mint mindig. A haja kontyba 
van feltűzve, és odanyúl, hogy megérintse, lesimítsa, mintha 
meg akarna győződni róla, hogy még megvan. Emlékszem, 
mindig apám körül repdesett, mint egy nagy, fekete madár, és 
apám túl fáradt és nehézkes volt, hogy elkerülje a csipkedését. 

Látom Charlie-t, a konyha közepén áll, a pörgőjével játszik 


- madzagra fűzött fénylő, színes gyöngyökkel, karikákkal. 
Fölemeli a madzagot, forgatja a gyűrűket, úgyhogy azok 
villogva ki-be csavarodnak. Hosszú órákat tölt el így a pörgőjét 
figyelve. Nem tudom, ki csinálta neki, vagy mi lett vele, de 
látom, amint ott áll, és megbűvölten nézi, ahogy a madzag 
kicsavarodik, és a karikák pörögni kezdenek. 

A mama ráüvölt. . . nem, a papára üvölt. - Nem viszem! 
Nincs semmi baja! 

- Rose, nincs értelme tovább áltatni magunkat azzal, hogy 
nincs semmi baja. Nézz csak rá, Rose. Hatéves, és... - Nem 
bamba! Normális! Éppolyan lesz, mint akárki más. 

Az apa szomorúan nézi a fiát a pörgővel, Charlie meg 
mosolyog, és fölemeli a pörgőt, hogy megmutassa, milyen 
szép, amikor körbe-körbe forog. 

- Tedd el azt a vacakot! - sikítja a mama, és hirtelen kiüti 
Charlie kezéből a pörgőt, s az végigcsörömpöl a konyha 
padlóján. - Eredj, játssz az ábécés kockáiddal! 

A gyerek csak áll ott, rémülten a hirtelen kitöréstől. Lapul, 
mert tart az anyjától. Remegés fogja el. Szülei vitatkoznak, és 
az ide-oda röpködő hangoktól Charlie szorító nyomást érez a 
bensejében, és vakrémület fogja el. 

- Charlie, eredj a fürdőszobába! Ne merj a nadrágodba 
csinálni! 

Engedelmeskedni szeretne, de a lába nem mozdul. Karját 
gépiesen felemeli, hogy elhárítsa az ütéseket. 

- Az isten szerelmére, Rose, hagyd békén. Megrémítetted. 
Mindig ezt csinálod, és a szegény kölyök... 

- Akkor mért nem segítesz? Mindent magamnak kell 
csinálni. Mindennap megpróbálom tanítani, segíteni, hogy 
utolérje a többit. Épp csak lassú, annyi az egész. De tud 
tanulni, mint akárki más 


- Ez önámítás, Rose. Nem tisztességes dolog, sem 
magunkkal, sem vele szemben. Színlelni, hogy normális. 
Hajszolni, mintha állat volna, amelyik mutatványokat tud 
betanulni. Mért nem hagyod békén? 

- Mert azt akarom, hogy olyan legyen, mint mindenki más. 

Ahogy vitatkoznak, Charlie bensejét egyre jobban szorítja 
valami. Úgy érzi, a belei szétrobbannak, és tudja, hogy a 
fürdőszobába kellene mennie, ahogy az anyja annyiszor 
meghagyta neki. De nem bír kimenni. Jó volna itt mindjárt 
lekuporodni a konyhában, de azt nem szabad, és az anyja 
megveri érte. 

Szeretné a pörgőjét. Ha a kezében volna a pörgője, és 
nézhetné, ahogy körbe-körbe forog, uralkodni tudna magán, és 
nem csinálna a nadrágjába. De a pörgő szétment, néhány karika 
az asztal alatt hever, a többi a mosogató alatt, a madzag meg a 
tűzhely mellett. 

Nagyon különös: a hangokra tisztán emlékszem, de az 
arcuk homályos, és csak elmosódott körvonalakban látom őket. 
A papa testes és lomha. A mama sovány és fürge. Ahogy most 
hallom az évek távolából vitatkozni őket, vágy fog el, hogy 
rájuk kiáltsak: "Nézzetek rá! Ott, ott lenn! Nézzetek Charlie-ra! 
Klozettra kell mennie!" 

Charlie áll, piros kockás ingét markolássza és húzkodja, 
míg azok vitatkoznak fölötte. A szavak akár a dühös szikrák 
pattognak közöttük - düh és bűntudat, de ő ezt nem tudja 
felfogni. 

- Szeptemberben visszamegy, a 13-as iskolába, és 
megismétli az osztályt. 

- Mért nem vagy hajlandó belátni az igazat? A tanítónő 
megmondta, hogy a gyerek képtelen megbirkózni az anyaggal 
egy rendes osztályban. 


- A tanítónő, az a riherongy! Ó, még ennél különb neveket 
is tudok neki. Kezdjen csak ki velem még egyszer, majd többet 
is teszek, nemcsak a tanfelügyelőségnek írok. Kikaparom 
annak a mocskos cafatnak a szemét. Charlie, mit vonaglasz itt? 
Megj a fürdőszobába. Menj egyedül. Tudod, hogy kell 
kimenni. 

- Nem látod, hogy azt akarja, hogy te vidd ki? Meg van 
rémülve. 

- Ne avatkozz bele. Egyedül is nagyon jól ki tud menni a 
fürdőszobába. A könyv szerint ez ad neki önbizalmat és 
sikerélményt. 

A rettegés, amely abban a csempés falú, hideg szobában 
várja, elborítja Charlie-t. Fél egyedül kimenni. Az anyja keze 
után nyúl, és elcsukló hangon zokogja: - Klo... klo... - és az 
anyja félreüti a kezét. 

- Nem! - mondja keményen. - Már nagy fiú vagy. 

Egyedül is ki tudsz menni. Mars be egyenest a 
fürdőszobába, és húzd le a nadrágodat, ahogy tanítottalak. 
Figyelmeztetlek, hogy ha becsinálsz a nadrágodba, megraklak. 

Szinte most is érzem, ahogy a belei kitágulnak és 
összehúzódnak, azok ketten meg fölébe tornyosulva várják, 
hogy vajon mit csinál. Nyöszörgése halk sírásba megy át, 
amikor már nem tud magán uralkodni, és zokogva eltakarja 
arcát, miközben bepiszkít. 

Puha és meleg, és a gyerekben a megkönnyebbülés és 
félelem érzése kavarog. Az övé, de az anyja el fogja venni tőle, 
mint mindig. Elveszi és megtartja magának. És megveri őt. Az 
anyja feléje indul, és azt üvölti, hogy ő rossz fiú, és Charlie az 
apjához szalad segítségért. 

Most egyszerre emlékszem rá, hogy az anyám neve Rose és 
az apám neve Matt. Furcsa, hogy az ember elfelejtse a szülei 


nevét. És mi van Normával? Különös, milyen hosszú ideig nem 
gondoltam rájuk. Szeretném, ha most láthatnám Matt arcát, 
hogy megtudjam, mit gondolt abban a pillanatban. Mindössze 
arra emlékszem, hogy amikor a mama verni kezdett, Matt 
Gordon megfordult, és kiment a lakásból. 

Bárcsak tisztábban láthatnám az arcukat. 


11. Előmeneteli jelentés 


Május 1 - Miért nem vettem eddig észre, hogy Alice Kinnian 
milyen szép? Galambszelíd, barna szeme van, barna haja pihés 
hátul a nyaka hajlatánál. Amikor mosolyog, telt ajkát 
biggyeszti egy kicsit. 

Moziba mentünk és utána vacsorázni. Nem sokat láttam az 
első filmből, mert nagyon is tudatában voltam annak, hogy 
mellettem ül. Meztelen karja kétszer is hozzáért a szék karfáján 
az enyémhez, és a félelem, hogy bosszankodni fog, mind a 
kétszer arra késztetett, hogy elhúzódjam. Nem tudtam egyébre 
gondolni, csak a puha bőrére, néhány centire tőlem. Akkor, két 
sorral előttünk, megláttam, hogy egy fiatalember átkarolva 
tartja a nőjét, és én is szerettem volna átkarolni Miss Kinniant. 
Félelmetes! De 

ha lassan csinálom... előbb a széke támlájára teszem a 
karom... felemelem. .. apránként odébb csúsztatom. .. a válla 
mellett, a nyaka mögött nyugtatom - mintegy véletlenül. . . 

Nem mertem. 

A legjobb, amit tehettem, az volt, hogy karomat a széke 
hátán nyugtattam, de mire ezt elértem, helyzetet kellett 
változtatnom, hogy letörölhessem az izzadságot arcomról és 
nyakamról. 

Egyszer a lába véletlenül súrolta az enyémet. 


Olyan megpróbáltatást jelentett, olyan fájdalmasat, hogy 
erőszakkal eltereltem figyelmemet a lányról. Az első film 
háborús történet volt, és csak a végére emlékszem, ahol a 
katona visszamegy Európába, hogy feleségül vegye a nőt, aki 
megmentette az életét. A második film érdekelt. Lélektani film 
volt, egy férfiról és egy nőről, akik láthatólag szeretik, de 
közben tönkreteszik egymást. Minden arra mutat, hogy a férfi 
meg fogja ölni a feleségét, de az utolsó pillanatban az asszony 
valamit kikiabál lidérces álmában, és ez a férfi emlékezetébe 
idéz valamit, ami gyerekkorában történt vele. A hirtelen 
felbukkant emlék bebizonyítja neki, hogy gyűlölete valójában 
egy aljas nevelőnő ellen irányul, aki rémtörténetekkel 
ijesztgette, és ezzel törést okozott a személyiségében. Ettől a 
felfedezéstől izgatott lesz, és örömében felkiált, mire a felesége 
fölébred. Karjába kapja az asszonyt, és sejteni lehet, hogy ezzel 
minden probléma megoldódik. Lapos volt és olcsó, és nyilván 
látszott rajtam. hogy haragszom, mert Alice megkérdezte, mi a 
baj. - Ez hazugság - magyaráztam, amikor kimentünk az 
előcsarnokba. - A dolgok nem így történnek. 

- Persze hogy nem - mondta nevetve Alice. - Ez csak 
kitalált világ. 

- Ó, nem! ez nem válasz - makacskodtam. - Még a kitalált 
világban is kell, hogy legyenek szabályok. A részek legyenek 
következetesek és összeillők. Az ilyenfajta film hazugság. 
Erőszakkal illesztették össze a dolgokat, mert az író, vagy a 
rendező, vagy valaki bele akart vinni valamit, ami nem 
tartozott bele. És nem is érződik igaznak. 

Elgondolkozva nézett rám, miközben kiértünk a Times 
Sguare vakítóan ragyogó esti fényeibe. - Maga gyorsan 
fejlődik. 

- Minden olyan zavaros. Már azt sem tudom, hogy mit 


tudok. 

- Ne törődjön vele - biztatott Alice. - Kezdi látni és 
megérteni a dolgokat. - Karjának egy mozdulatával egybefogta 
mind a neonfényeket és csillogást körülöttünk, amikor 
átvágtunk a Hetedik Avenue-ra. - Meglátja, hogy mi van a 
dolgok felszíne mögött. Amit arról mondott, hogy a részeknek 
összeillőnek kell lenniük, az meglehetős éleslátásra vall. 

- Ó, hagyjuk ezt. Nem érzem, hogy bármit is elértem volna. 
Nem értem magamat, sem a múltamat. Még azt sem tudom, hol 
vannak, vagy milyenek a szüleim. Ha az emlékezetem egy 
villanásában, vagy álmomban látom őket, az arcukat homály 
fedi. Szeretném látni az arckifejezésüket. Nem értem meg, mi 
történik, ha nem láthatom az arcukat! 

- Charlie, nyugodjon meg. - Az emberek megfordultak, és 
utánunk bámultak. Belém karolt, és magához húzott, hogy 
lecsillapítson. - Legyen türelmes. Ne feledje el, hogy maga 
hetek alatt vitte véghez azt, amihez másoknak egy egész élet 
kell. Maga egy óriási spongya, amely felszívja a tudást. 
Hamarosan kapcsolatba hozza majd a dolgokat, és megérti, 
hogy a tudás különböző területei miképpen függenek össze. 
Minden egyes szint olyan, Charlie, mint egy óriási létrán a 
fokok. És maga mind följebb és följebb mászik, hogy mind 
többet és többet lásson a világból. 

Amikor beléptünk a kávézóba a Negyvenötödik utcában, és 
felvettük tálcáinkat, Alice lelkesen beszélni kezdett. - Az 
átlagember csak egy kis darabot lát - mondta. - Nem képes 
nagy változásokra, és nem tud feljebb jutni, mint ahol áll. De 
maga lángész. Maga egyre följebb lép majd, és egyre többet 
lát. És minden lépés világokat fog föltárni, amelyeknek 
létezését nem is sejtette. 

A sortállók, akik hallották, megfordultak és rám bámultak, 


és amikor könyökömmel kicsit meglöktem, hogy hagyja abba, 
csak akkor halkította le a hangját. - Csak adja Isten, hogy meg 
ne sérüljön - suttogta. 

Ezután egy darabig nem tudtam mit mondani. A pénztárnál 
kifizettük az ételt, az asztalunkhoz vittük, és némán ettünk. A 
hallgatás idegesített. Megértettem, hogy mitől tart, tréfálkozni 
kezdtem tehát. 

- Mért sérülnék meg? Rosszabb helyzetbe úgysem 
kerülhetek, mint azelőtt. Algernon még most is okos, nem igaz? 
Amíg ő tartja magát, addig én is jó formában leszek. - Alice a 
késével játszott, kerek mélyedéseket csinált egy darabka 
vajban, és mozdulatai szinte hipnotizáltak. - És ezenkívül - 
mondtam - meghallottam, amint Nemur professzor és dr. 
Strauss vitatkoztak, és Nemur azt mondta, biztos benne, fogy 
nem történhet semmi baj. 

- Remélem is - mondta Alice. - Nem is sejti, mennyire 
aggódtam, hogy baj lesz. Részben felelősnek érzem magam. - 
Észrevette, hogy szememet a késre szegezem, és gondosan 
letette a tányérja mellé. 

- Soha nem tettem volna, ha maga nincs - mondtam. 
Nevetett, s ettől megremegtem. Ekkor láttam meg, hogy 
melegbarna a szeme. Gyorsan lenézett az abroszra, és elpirult. 

- Köszönöm, Charlie - mondta, és megfogta a kezem. 
Először történt velem ilyesmi, és merészebb lettem tőle. 
Előrehajoltam, szorosan tartva a kezét, és kibuggyantak 
belőlem a szavak. - Nagyon szeretem magát. - Ahogy ezt 
kimondtam, megijedtem, hogy nevetni fog, de ő bólintott és 
mosolygott. 

- Én is szeretem magát, Charlie. 

- De ez több, mint szeretet. Már úgy értem... ó, az ördögbe! 
Nem tudom, hogy értem. - Éreztem, hogy elvörösödöm, és nem 


tudtam, hova nézzek, vagy mit kezdjek a kezemmel. Elejtettem 
egy villát, és amikor utánanyúltam, feldöntöttem egy poharat, 
és a víz Alice ruhájára ömlött. Hírtelen esetlen és ügyefogyott 
lettem újra, és amikor mentegetőzni próbáltam, úgy éreztem, a 
nyelvem megdagadt a számban. 

- Semmi baj, Charlie - próbált megnyugtatni. - Hiszen csak 
víz. Ne izgassa magát annyira. 

Hazafelé a taxiban sokáig hallgattunk, aztán Alice letette a 
táskáját, egyenesre igazította a nyakkendőmet, és lazábbra 
rendezgette a zsebkendőt a szivarzsebemben. 

- Nagyon felizgatta magát ma este, Charlie. 

- Nevetségesnek érzem magam. 

- Fölizgattam magát azzal, hogy beszéltem róla. Zavarba 
hoztam magát. 

- Nem erről van szó. Az bánt engem, hogy nem tudom 
szavakba foglalni, amit érzek. 

- Ezek az érzések még újak magának. Nem mindent kell... 
szavakba foglalni. 

Közelebb húzódtam hozzá, és újra meg akartam fogni a 
kezét, de ő elhúzódott. 

- Ne, Charlie. Nem hiszem, hogy ez jót tesz magának. 
Fölizgattam, és ennek rossz hatása is lehet. 

Miután visszautasított, félszegnek és egyben nevetségesnek 
éreztem magam. Dühös lettem magamra, elhúzódtam az ülés 
szélére, és kibámultam az ablakon. Gyűlöltem őt a könnyed 
válaszaival és anyáskodó fontoskodásával, úgy, ahogy még 
senkit sem gyűlöltem azelőtt. Szerettem volna arcul ütni, 
megalázni, aztán karomba venni és megcsókolni. 

- Charlie, sajnálom, hogy felizgattam magát. - Felejtse el. 

- De meg kell értenie azt, ami most történik. 

- Értem - mondtam -, és inkább nem beszélnék róla. Mire a 


kocsi odaért a lakásához, a Hetvenhetedik utcába, már végképp 
szerencsétlen voltam. 

- Nézze - szólt Alice -, én vagyok a hibás. Nem kellett 
volna elmennem magával ma este. 

- Igen, most már tudom. 

- Azt akarom mondani ezzel, hogy nincs jogunk 
személyes... érzelmi síkra terelni ezt a dolgot. Magának még 
annyi a tennivalója. Nincs jogom most belépni a maga életébe. 

- Ez rám tartozik, vagy nem? 

- Magára? Ez már nem magánügy, Charlie. Magának most 
már kötelezettségei vannak, nemcsak Nemur professzorral és 
dr. Strauss-szal, hanem azokkal a milliókkal szemben is, akik 
talán majd a maga nyomdokaiba lépnek. 

Minél tovább beszélt ilyenformán, annál rosszabbul 
éreztem magam. Élesen rávilágított az esetlenségemre, mind 
jobban láttam, mennyire nem tudom, mi a helyes. Csetlő-botló 
kamasz voltam a szemében, és megpróbált könnyedén lerázni. 

Amikor a lakásának ajtaja előtt álltunk, megfordult és rám 
mosolygott, és egy pillanatig azt gondoltam, hogy behív, de 
csupán ezt suttogta: - Jó éjt, Charlie. Köszönöm a csodálatos 
estét. 

Búcsúzóul meg akartam csókolni. Már korábban 
töprengtem ezen. Vajon egy nő nem várja el, hogy 
megcsókolják? A regényekben, amelyeket olvastam, és a 
filmekben, amelyeket láttam, a férfi teszi meg az első lépést. 
Éjszaka elhatároztam, hogy meg fogom csókolni. De egyre 
azon gondolkoztam, mi lesz, ha elutasít? 

Közelebb léptem, és a válla felé nyúltam, de ő gyorsabbnak 
bizonyult. Megállított, és kezébe fogta a kezem. - Jobb, ha csak 
így kívánunk egymásnak jó éjszakát, Charlie. Nem 
engedhetjük ezt személyessé válni. Még nem! 


És mielőtt tiltakozhattam volna, vagy megkérdezhettem 
volna, hogy mit jelent ez a még nem, befelé indult. - Jó 
éjszakát, Charlie, és még egyszer köszönöm a szép... szép 
estét. - És becsukta az ajtót. 

Dühöngtem őrá, magamra, és az egész világra, de mire 
hazaértem, beláttam, hogy igaza van. Hisz még azt se tudom, 
vajon szeret-e, vagy csak kedves hozzám. Ugyan mit is 
láthatna bennem? Az tette ilyen kínossá a dolgot, hogy eddig 
még sohasem éltem át ehhez hasonlót. Hogyan tanulja meg az 
ember, hogy milyen legyen a magatartása egy másik emberrel 
szemben? Hogyan tanulja meg egy férfi, hogy miképp 
viselkedjék egy nővel szemben? A könyvek nem sokat 
segítenek. 

De legközelebb, búcsúzóul, megcsókolom. 


Május 3 - A zavaró dolgok közül az egyik az, hogy amikor 
fölbukkan valami a múltamból, valójában sohasem tudom, 
vajon igazában úgy történt-e, vagy csak most úgy képzelem, 
esetleg csupán kitalálom. Olyan vagyok, mint aki félálomban 
töltötte egész életét, s most azt próbálja kitalálni, hogy milyen 
is volt ő, mielőtt fölébredt. Minden furcsán lassított mozgású és 
homályos. 

Az éjjel lidérces álmom volt, és amikor fölébredtem, 
visszaemlékeztem valamire. 

Először a lidérces álom: hosszú folyosón rohanok végig, 
elvakít a kavargó por. Néha előrerohanok, azután ide-oda 
imbolygok, majd visszafelé rohanok, de félek, mert valamit 
rejtegetek a zsebemben. Nem tudom, mi az, hol szereztem, de 
azt tudom, hogy el akarják venni tőlem, és ez megrémít. 

A fal ledől, és egyszerre egy vörös hajú lány áll ott, felém 
tárt karral - az arca kifejezéstelen álarc. Megölel, csókol és 


simogat, és én szeretném magamhoz szorítani, de félek. Minél 
többször ér hozzám, annál jobban megrémülök, mert tudom, 
hogy sohasem szabad lányt megérintenem. 

Aztán ahogy a teste az enyémhez dörzsölődik, különös 
bugyborékolás és lüktetés támad bennem, és ettől melegem 
lesz. De amikor felnézek, véres kést látok a kezében. 

Sikoltani próbálok rohanás közben, de nem jön hang a 
torkomból, és a zsebem üres. Kutatok a zsebemben, de nem 
tudom, mi az, amit elvesztettem, vagy hogy miért dugtam el. 
Csak azt tudom, hogy eltűnt, és a kezem is véres. 

Amikor felébredtem, Alice-ra gondoltam, és ugyanaz a 
pánikszerű érzés fogott el, mint álmomban. Mitől is félek? 
Azzal a késsel volt valami! 

Csináltam magamnak egy csésze kávét, és elszívtam egy 
cigarettát. Ilyen álmom még sohasem volt, és tudtam, hogy 
Alice-szal töltött estémmel van kapcsolatban. Kezdtem 
másképpen gondolni Alice-ra. 

A szabad asszociálás még nehezen megy, mert nehéz nem 
befolyásolni gondolataink irányát... kitárva hagyni az agyat, 
engedni, hadd ömöljék bele akármi... gondolatok törnek a 
felszínre, buzogva, mint a pezsgőfürdő. .. egy fürdő nő... egy 
lány. .. Norma fürdik. . . nézem a kulcslyukon keresztül... és 
amikor kiszáll a kádból és törülközik, látom, hogy a teste más, 
mint az enyém. Valami hiányzik. 

Rohanok végig a folyosón... üldöz valaki... nem ember. . . 
csupán egy nagy villogó konyhakés... és rémült vagyok, és 
kiáltok, de hang nem jön belőlem, mert a torkomat elvágták. . . 
ÉS VÉEZEK , a. 

- Mama, Charlie leselkedik rám a kulcslyukon keresztül. . . 

Miért más Norma? Mi történt vele? ... vér... vérzés... egy 
sötét kamra. . . 


Három kis vak egér, 

Ni, hogy fut! Ni, hogy fut! 
A gazdasszony után futnak, 
Konyhakéssel a farkukat 
Levágta. Csupa vér 

A három kis vak egér. 


Charlie, egyedül a konyhában, korán reggel. A többiek 
mind alusznak, és ő szórakoztatja magát, játszik a pörgőjével. 
Mikor előrehajol, egy gomb lepattan az ingéről, és végiggurul a 
konyha kacskaringós mintájú padlóján. A fürdőszoba felé 
gurul, és ő utánamegy, de aztán szem elől veszti. Hol a gomb? 
Bemegy a fürdőszobába, hogy megkeresse. A fürdőszobában 
van egy faliszekrény, és abban egy szennyeskosár, és ő szereti 
kiszedegetni és nézegetni a ruhákat. Az apja holmiját, és az 
anyjáét... és Norma ruháit. Szeretné felpróbálni, és azt játszani, 
hogy ő Norma, de egyszer, amikor megtette, az anyja elverte 
érte. Itt, aruháskosárban megtalálja Norma vérfoltos 
alsóneműjét. Mi rosszat csinált Norma? Charlie megretten. 
Akárki tette, őt is bánthatja. . . 


Miért marad meg emlékezetemben egy ilyen emlék, ennyire 
élénken, gyermekkorom óta, és miért rémít meg most? Talán 
Alice iránti érzéseim miatt? 

Most, hogy erre gondolok, megértem, miért tanítottak arra, 
hogy tartózkodjam a nőktől. Hiba volt, hogy beszéltem 
érzéseimről Alice-nak. Nincs jogom így gondolni egy nőre - 
még nincs. 

De, már amint ezeket a szavakat leírom, valami azt kiáltja 
bennem, többről van itt szó. Ember vagyok. Azelőtt is voltam 


valaki, mielőtt a sebész kése alá feküdtem. És szeretnem kell 
valakit. 


Május 8 - Még most is, amikor. rájöttem, hogy mi folyik Mr. 
Donner háta mögött, alig tudom elhinni. Először azt vettem 
észre, két nappal ezelőtt, a csúcsforgalom idején, hogy valami 
nincs rendben. Gimpy a pult mögött egy születésnapi tortát 
csomagolt egyik állandó vevőnk részére, egy tortát, amelynek 
az ára 3,95 dollár. De amikor Gimpy blokkolt, a kassza 
számlapja csak 2,95 dollárt mutatott. Meg akartam mondani 
Gimpynek, hogy tévedett, de a pult mögötti tükörben 
megláttam a hunyorítást, amelyet a vevő Gimpy felé küldött, és 
az egyetértő mosolyt Gimpy arcán. És amikor a férfi átvette a 
visszajáró pénzt, megláttam Gimpy kezében, mielőtt 
összecsukta a tenyerét, a nagy ezüstpénz villanását, és a gyors 
mozdulatot, amellyel a féldollárost a zsebébe csúsztatta. 

- Charlie - szólt egy nő mögöttem -, van még abból a 
krémes fánkból? 

- Hátramegyek és megnézem. 

Örültem, hogy megzavart, mert ezzel időt nyertem, hogy 
gondolkozzam azon, amit láttam. Gimpy nem tévedett, ez 
biztos. Szándékosan számított kevesebbet a vevőnek, 
összejátszottak. Erőtlenül a falhoz támaszkodtam, mert nem 
tudtam, mit tegyek. Gimpy több mint tizenöt éve dolgozik Mr. 
Donner-nál. Donner, aki mindig úgy bánt a munkásaival, mint 
jó barátokkal, mint rokonokkal, Gimpyt nemegyszer meghívta 
családostul ebédre. Gyakran bízta az üzletet Gimpyre, amikor 
el kellett mennie, és azt is mesélték, hogy annak idején Donner 
adott pénzt Gimpynek, hogy kifizethesse felesége kórházi 
költségét. 

Hihetetlen volt, hogy bárki is lopjon ilyen embertől. Valami 


más lesz a magyarázat. Gimpy biztosan tévedett a 
blokkolásnál, és a fél dollár borravaló volt. Vagy talán Mr. 
Donner külön utasítást adott erre az egy vevőre vonatkozóan, 
aki rendszeresen vásárol cukrászsüteményt. Bármit inkább, 
mint elhinni, hogy Gimpy lop. Gimpy mindig olyan rendes volt 
velem. 

Már nem akartam tudni. Elfordítottam a szemem a 
kasszáról, amikor behoztam a tálcát a krémes fánkkal, és 
szétválogattam az aprósüteményt, brióst, tortát. 

De amikor a kis vörös hajú nő belépett, aki mindig 
megcsipkedte az arcomat, és azt mondogatta, hogy barátnőt 
szerez nekem, eszembe jutott, hogy többnyire akkor jön be, 
amikor Donner ebédelni ment, és Gimpy áll a pult mögött. 
Gimpy gyakran küldte haza velem a nő rendeléseit. 

Agyam akaratlanul összegezte a nő vásárlási tételeit: 4,53 
dollár. De elfordultam, hogy ne lássam, mennyit üt be Gimpy a 
kasszába. Szerettem volna tudni az igazat, és mégis féltem 
attól, amit megtudhatok. 

- Két dollár negyvenöt, Mrs. Wheeler - mondta Gimpy. 
Kasszacsengő. Aprópénz csörög. A fiók becsattan. - 
Köszönöm, Mrs. Wheeler. - Még idejében fordultam meg, hogy 
lássam, amint Gimpy kezét a zsebébe dugja, és hallottam a halk 
pénzcsörrenést. 

Hányszor használt föl engem közvetítőként, hogy 
csomagokat vigyek a nőhöz, és kevesebbet számolt neki, hogy 
később aztán osztozzanak a különbözeten? Arra használt 
engem ennyi éven át, hogy segítsek lopni? 

Nem tudtam levenni szememet Gimpyről, ahogy ide-oda 
bicegett a pult mögött, és papírsapkája alól patakzott az 
izzadság. Lelkes és jó szándékú embernek látszott, de amikor 
fülnézett, és elkapta a tekintetemet, összehúzta a szemöldökét, 


és elfordult. 

Legszívesebben megütöttem volna. Szerettem volna 
bemenni a pult mögé, és beverni a pofáját. Nem emlékszem, 
hogy valaha is gyűlöltem valakit, de ma reggel gyűlöltem 
Gimpyt, teljes szívemből. 

Az, hogy szobám csendjében mindent papírra vetettem, 
nem segített. Valahányszor arra gondolok, hogy Gimpy 
meglopja Mr. Donnert, szeretnék összetörni valamit. 
Szerencsére, nem hiszem, hogy képes vagyok az erőszakra. 
Nem hiszem, hogy életemben valaha is megütöttem valakit. 

De mégis el kell döntenem, mit tegyek. Mondjam meg 
Donnernak, hogy megbízhatónak vélt alkalmazottja évek óta 
meglopja? Gimpy tagadná, én pedig sohase tudnám 
rábizonyítani az igazságot. És mit érne vele Mr. Donner? Nem 
tudom, mit tegyek. 


Május 9 - Nem tudok aludni. Ez beadott nekem. Túl sokkal 
tartozom Mr. Donnernak, semhogy tétlenül nézzem, hogy 
meglopják. Éppolyan bűnös lennék, mint Gimpy, ha 
hallgatnék. És mégis, rám tartozik-e a leleplezése? Legjobban 
az gyötör, hogy amikor kihordani küldött, Gimpy engem 
használt arra, hogy segítsek neki lopni Donnertól. Nem tudtam 
róla, úgyhogy nem keveredtem bele, tehát senki sem 
hibáztathat. De most, hogy már tudom, ha hallgatnék, éppoly 
bűnös lennék én is, mint Gimpy. 

De Gimpy mégiscsak munkatársam. Három gyerek. Mit 
csinál, ha Donner kidobja? Hátha nem talál más munkát - 
különösen, mivel bunkólábú? 

Az én gondom ez? 

Mi a helyes? Ironikus, hogy minden intelligenciám sem 
segít egy ilyen problémát megoldani. 


Május 10 - Megkérdeztem Nemur professzort, és ő azt mondja, 
hogy én ártatlan szemlélő vagyok, és semmi okom 
belekeveredni valamibe, ami csak kényelmetlen helyzetbe 
hozhat. Az a tény, hogy közvetítőnek használtak, láthatóan 
egyáltalán nem zavarja. Azt mondja, ha annak idején nem 
értettem meg, hogy mi történik, akkor ez nem számít. Nem 
vagyok bűnösebb, mint a kés a szúrásban, vagy a kocsi az 
összeütközésben. 

- De én nem vagyok lélektelen tárgy - vitatkoztam -, én 
személy vagyok! 

Egy pillanatig zavartnak látszott, aztán elnevette magát. - 
Hát persze, Charlie. De én nem a jelenre utaltam. Az operáció 
előtti időre gondoltam. 

Öntelt, nagyképű alak, kedvem lett volna megütni őt is. - 
Az operáció előtt is személy voltam. Ha netán elfelejtette 
volna. 

- Igen, persze, Charlie. Ne értsen félre. De azért másképp. - 
És akkor hirtelen eszébe jutott, hogy néhány grafikont kell 
ellenőriznie a laborban. 

Dr. Strauss nem sokat beszél a pszichológiai kezelések 
alatt, de ma, mikor szóba hoztam a dolgot, azt mondta, hogy 
erkölcsi kötelességem figyelmeztetni Mr. Donnert. De minél 
többet gondolkoztam rajta, annál bonyolultabb lett. Másvalaki 
kellett, hogy kibogozza a csomót, s az egyetlen, akire 
gondolhattam, Alice volt. Végül fél tizenegykor nem bírtam 
tovább. Háromszor tárcsáztam, mindháromszor abbahagytam a 
közepén, de a negyedik kísérletre sikerült kitartanom addig, 
amíg meg nem hallottam a hangját. 

Először nem akart velem találkozni, de én könyörögtem, 
hogy jöjjön el a kávézóba, ahol egyszer együtt vacsoráztunk. - 


Tisztelem magát, mindig jó tanácsot adott nekem. - És amikor 
tétovázott, erősködtem. - Segítenie kell. Részben felelős értem. 
Ezt maga mondta. Elsősorban, ha maga nincs, sohase megyek 
bele ebbe. Most már nem intézhet el csak úgy, egy 
vállrándítással. 

Éreznie kellett, hogy nagy szükségem van rá, mert 
beleegyezett a találkozásba. Letettem a kagylót, és a telefonra 
meredtem. Miért olyan fontos tudnom, hogy ő mit gondol, 
hogy ő mit érez? Az iskolában több mint egy évig az ő tetszése 
volt az egyetlen dolog, ami számított. Vajon ezért egyeztem 
bele az operációba is? 

Fel-alá járkáltam a kávézó előtt, amíg a rendőr már 
gyanakodó szemmel méregetett. Akkor bementem, és kértem 
egy kávét. Szerencsére, az az asztal, amelyiknél a múltkor 
ültünk, üres volt. Alice gondol majd rá, hogy idebent keressen. 

Meglátott és intett, de mielőtt az asztalhoz jött, megállt a 
pultnál, és kávét kért. Mosolygott, és tudtam, hogy azért, mert 
ugyanazt az asztalt választottam. Bolondos, romantikus 
gesztus. 

- Késő van, tudom - mentegetőztem -, de esküszöm, majd 
megbolondultam! Beszélnem kell magával! 

Kávéját kortyolta, és csöndben hallgatta, amint elmeséltem 
felfedezésemet; Gimpy csalását, az én reakciómat, és az 
ellentmondó tanácsokat, amelyeket a laborban kaptam. Amikor 
befejeztem, hátradőlt és megrázta a fejét. 

- Csodálkozom magán, Charlie. Némely tekintetben olyan 
nagyot fejlődött, és mégis, ha döntésre kerül a sor, maga még 
most is gyerek. Nem dönthetek maga helyett, Charlie. A választ 
a könyvekben sem lehet megtalálni, sem pedig mások 
véleményére támaszkodni. Nem, hacsak nem akar egész 
életében gyerek maradni. Önmagában kell a választ 


megtalálnia. Éreznie kell, hogy mi a helyes eljárás. Charlie, 
meg kell tanulnia, hogy bízzon magában. 

Először bosszantott ez a kioktatás, de aztán felderengett 
előttem az értelme. - Úgy érti, hogy magamnak kell döntenem? 

Bólintott. - Tulajdonképpen - mondtam - most, hogy erre 
gondolok, azt hiszem, részben már döntöttem is. Úgy vélem, 
sem Nemurnak, sem Straussnak nincs igaza! 

Alice feszülten, izgatottan figyelt. - Valami történik 
magában, Charlie. Csak láthatná az arcát! 

- Igaza van, valami történik! Füstfelhő lebegett a szemem 
előtt, és maga egyetlen lélegzettel elfújta. Egyszerű gondolat. 
Bízni magamban! És ez nekem eddig eszembe sem jutott. 

- Charlie, maga csodálatos ! 

Megfogtam a kezét, és nem eresztettem el. - Nem, maga a 
csodálatos. Megérinti a szememet, és én látok. 

Elpirult, és elhúzta a kezét. 

- Amikor utoljára itt voltunk - szóltam -, azt mondtam, hogy 
szeretem magát. Bíznom kellett volna magamban, és azt 
mondani, hogy szerelmes vagyok magába. 

- Ne, Charlie, még ne... 

- Még ne! - kiáltottam. - Ezt mondta múltkor is. Miért még 
ne? 

- Pszt... Várjon egy darabig, Charlie. Fejezze be a 
tanulmányait. Meglátjuk, hova vezetik magát. Túl gyorsan 
változik. 

- Mi köze ennek ehhez? Az érzéseim maga iránt nem 
fognak megváltozni attól, hogy az intelligenciám fejlődik. Csak 
még jobban fogom szeretni. 

- De maga érzelmileg is változik. Bizonyos értelemben én 
vagyok az első nő, akit észrevett. Mostanáig a tanítónője 
voltam, valaki, akihez tanácsért és segítségért fordult. 


Hajlamos azt képzelni, hogy szerelmes belém. Foglalkozzon 
más nőkkel is, adjon magának több időt. 

- Vagyis azt mondja, hogy a kisfiúk mindig beleszeretnek a 
tanítónőjükbe, és hogy én érzelmileg még most is kisfiú 
vagyok. 

- Kiforgatja a szavaim értelmét. Nem, én nem úgy gondolok 
magára, mint egy kisfiúra. 

- Hanem mint érzelmileg csökkent értékű személyre? 

- Nem! 

- Akkor hogyan? 

- Charlie, ne sürgessen. Nem tudom. Maga máris előttem 
jár szellemiekben egy karhosszal. Még néhány hónap, vagy 
akár csak néhány hét, és maga egészen más személy lesz. Ha 
eléri a teljes intellektuális érettséget, talán már nem is fogjuk 
egymást megérteni. Ha eléri az érzelmi érettséget, talán már 
nem is kellek magának. Magam felől is gondolkoznom kell, 
Charlie. Várjunk, majd meglátjuk. Legyen türelmes. 

Értelmes dolgokat mondott, de én nem hallgattam rá. - A 
múltkor este... - tört föl belőlem elfulladva - nem is sejti, 
mennyit vártam attól a találkozástól. Majd megbolondultam, 
annyit töprengtem azon, hogy viselkedjem, mit mondjak, hogy 
a legjobb benyomást keltsem, és attól rettegtem, hogy olyasmit 
mondhatok, amiért megharagszik. 

e Nem haragudtam meg. Hízelgőnek találtam. 

- Akkor hát mikor láthatom újra? 

- Nincs jogom megengedni, hogy belebonyolódjék. 

—  — De már belebonyolódtam - kiáltottam, majd amikor 
láttam, hogy az emberek megfordulnak és odanéznek, 
lehalkítottam haragtól reszkető hangomat. - Ember vagyok, 
férfi, és nem élhetek csak könyvek, magnószalagok és 
elektronikus útvesztők között. Azt mondja: foglalkozzam más 


nőkkel is. Hogy tehetném, ha nem ismerek más nőket? Valami 
perzsel belülről, és csak annyit tudok, hogy magára kell 
gondolnom. Egy lap közepén tartok, és meglátom rajta a maga 
arcát, nem elmosódva, mint a többiekét a múltamból, hanem 
tisztán és élőn. Megérintem a lapot, és az arca eltűnik, és 
szeretném széttépni és eldobni a könyvet. 


- Kérem, Charlie. . . 

- Mikor találkozunk? 

- Holnap a laborban. 

- Tudja, hogy nem úgy gondolom. Nem a laborban. Nem az 
egyetemen. Ketten egyedül! 

Éreztem, hogy igent akar mondani. Meglepte a 
makacsságom. Magamat is meglepett. Csak annyit tudtam, 
hogy nem tágíthatok. És mégis, rémület szorongatta torkomat, 
miközben könyörögtem. Tenyerem nyirkos volt. Attól féltem, 
hogy nemet mond, vagy attól féltem, hogy igent? Ha nem töri 
meg a feszültséget a válaszával, azt hiszem, elvesztem az 
eszméletemet. 

- Jól van, Charlie. Nem a laborban, és nem az egyetemen, 
de nem egyedül. Azt hiszem, nem helyes, ha mi ketten egyedül 
vagyunk. 

- Akárhol, ahol akarja - ziháltam. - Csak magával lehessek, 
és ne gondoljak vizsgálatokra. . . statisztikákra. .. kérdésekre. . . 
válaszokra... 

Egy pillanatra összevonta a szemöldökét. - Jól van. A 
Central Parkban ingyenes tavaszi hangversenyeket tartanak. 
Jövő héten elvihet egy ilyen hangversenyre. 

Amikor a bejárathoz értünk, gyorsan megfordult, és arcon 
csókolt. - Jó éjszakát, Charlie. Örülök, hogy fölhívott. 
Találkozunk a laborban. - Becsukta a kaput, s én a ház előtt 


álltam, és addig néztem a fényt lakásának ablakában, amíg ki 
nem aludt. 
Most már semmi kétség. Szerelmes vagyok! 


Május 11 - Annyi gondolkozás és tépelődés után rájöttem, hogy 
Alice-nak igaza van. Bíznom kell ösztönös megérzéseimben. 
Élesebben figyeltem Gimpyt a pékségben. Ma háromszor 
láttam, hogy kevesebbet számít a vevőknek, és zsebre vágja a 
különbözet rá eső részét, azt a pénzt, amit a vevők dugva adnak 
vissza neki. Csak bizonyos állandó vevőkkel csinálta ezt, és 
eszembe jutott, hogy ezek az emberek éppolyan bűnösek, mint 
ő. Az ő beleegyezésük nélkül ez sohasem történhetett volna 
meg. Miért legyen Gimpy a bűnbak? 

Ekkor döntöttem az áthidaló megoldás mellett. Lehet, hogy 
nem volt tökéletes döntés, de az én döntésem volt, és a 
körülmények között a legjobb megoldásnak látszott. Közlöm 
Gimpyvel, amit tudok, és figyelmeztetem, hogy hagyja abba. 

Egyedül kaptam őt, hátul a mosdóban, és amikor feléje 
indultam, el akart menni. - Fontos dologról akarok beszélni 
veled - mondtam. - Tanácsodat szeretném kérni egy barátom 
számára, akinek problémája van. Ez a barátom fölfedezte, hogy 
egyik munkatársa megcsalja a főnökét, és nem tudja, mit 
csináljon ebben az ügyben. Nincs ínyére az a gondolat, hogy 
beárulja és ezzel bajba sodorja a fickót, de tétlenül sem akarja 
nézni, hogy a főnököt - aki mindkettőjükhöz jó volt - 
megcsalják. 

Gimpy keményen nézett rám. - Mit szándékozik a barátod 
csinálni ebben az ügyben? 

- Épp ez a bökkenő. Semmit. Úgy érzi, ha a lopás 
abbamarad, nem kell semmit tennie. Elfelejtené az egészet. 

- Jobban tenné a barátod, ha nem ütné a más dolgába az 


orrát - mondta Gimpy, és a bunkólábáról a másikra nehezedett. 
- Szemet hunyhatna ilyen dolgok fölött, és tudhatná, hogy kik a 
barátai. A góré, az góré, és a melósok tartsanak össze. 

- A barátom nem így gondolkozik. 

- Semmi köze hozzá. 

- Úgy érzi, hogy ha tud róla, akkor részben ő is felelős. Azt 
határozta tehát, hogy ha a dolog abbamarad, nem szól egy szót 
sem. Máskülönben elmondja az egész históriát. Szeretném 
hallani a véleményedet. Gondolod, hogy ilyen körülmények 
között abbamarad a lopás? 

Nagy erőfeszítéssel leplezte dühét. Láttam, hogy 
legszívesebben megütne, de csak állt, ökölbe szorított kézzel. 

- Mondd meg a barátodnak, hogy a kollégájának, úgy 
látszik, nincs más választása. 

- Nagyszerű - mondtam. - A barátom nagyon boldog lesz. 

Gimpy elindult, de aztán megállt és visszanézett. - A 
barátod... lehetséges, hogy talán benne volna az osztozásban? 
Erre megy ki a dolog? 

- Nem, épp csak azt akarja, hogy legyen vége az egésznek. 

Fenyegetően meredt rám. - De azt megmondhatom: 
megbánod, hogy beleütötted az orrod. Én mindig kiálltam 
érted. Meg kellett volna vizsgáltatni a fejemet. - Azután 
elbicegett. 

Talán el kellett volna mondanom az egész históriát 
Donnernak, és hagyni, hogy kirúgja Gimpyt, nem tudom. Azt, 
hogy így cselekedtem, valamivel meg kellene indokolnom. De 
kész, túl vagyunk rajta. De hány olyan ember van, mint Gimpy, 
aki másokat ilyen módon kihasznál? 


Május 15 - Jól haladok tanulmányaimban. Az egyetemi 
könyvtár második otthonom lett. Egy másodperc alatt 


magamba szívok egy nyomtatott oldalt, úgyhogy külön 
szobába helyeztek, mert állandóan kíváncsi diákok sereglenek 
körém, amint végigfutok könyveimen. 

Érdeklődésemet főként az ókori nyelvek etimológiája, a 
variáció-számítással foglalkozó újabb munkák és a hindu 
történelem kötik le. Bámulatos, hogy a látszólag össze nem 
függő dolgok hogyan kapcsolódnak egymáshoz. Újabb 
fennsíkra érkeztem, és most a különböző tudományágak 
folyamai, úgy tetszik, közelebb vannak egymáshoz, mintha 
egyetlen forrásból fakadnának. 

Különös, hogy amikor a főiskola kávézójában ülök és 
hallom a diákokat történelemről, politikáról, vallásról 
vitatkozni, mennyire gyerekesnek tűnik mindez. 

Semmi örömet nem találok többé abban, hogy gondolatokat 
ilyen elemi szinten vitassak meg. Az emberek zokon veszik, ha 
rámutatunk arra, hogy meg sem közelítik a probléma 
sokrétűségét, nem is sejtik, mi van a fodrozódó felszín alatt. 
Éppilyen rosszul áll a dolog magasabb szinten is, és feladtam 
minden kísérletet, hogy ezeket a dolgokat a Beekman 
professzoraival megtárgyaljam. 

Burt bemutatott a fakultás kávézójában egy közgazdász 
professzornak, a kamatlábakra kiható közgazdasági 
tényezőkről írott mű közismert szerzőjének. Már régen 
szerettem volna egy közgazdásszal megvitatni bizonyos 
gondolatokat, amelyekre olvasás közben bukkantam. Régóta 
foglalkoztatnak a katonai blokádnak mint béke idején 
alkalmazott fegyvernek morális aspektusai. Megkérdeztem, mit 
gondol néhány szenátornak arról az indítványáról, hogy egyes 
kisebb nemzetek viszonylatában, amelyek most szemben állnak 
velünk, elevenítsük fel a feketelistát, és a hajózási fuvarlevelek 
fokozottabb ellenőrzésének taktikáját, amit már az első és 


második világháborúban is alkalmaztunk. 

Figyelmesen hallgatott, szemét a semmibe meresztve, és azt 
hittem, gondolatait csoportosítja a felelethez, de néhány perc 
múlva megköszörülte a torkát és megrázta a fejét. Ez, 
magyarázta mentegetőzve, kívül esik az ő szakterületén. Őt a 
kamatlábak kérdése érdekli, és a katonai közgazdaságtannak 
nem sok figyelmet szentelt. Azt javasolta, keressem föl dr. 
Wesseyt, aki egyszer tanulmányt írt a második világháború 
alatti hadikereskedelmi egyezményekről. Ő talán segítségemre 
lehet. 

Mielőtt bármit mondhattam volna, megragadta és megrázta 
a kezem. Nagyon örült, hogy találkoztunk, de még össze kell 
szednie néhány jegyzetet az előadásához. Aztán eltűnt. 

Ugyanez történt, amikor Chaucert akartam megvitatni egy 
amerikai irodalomspecialistával, egy orientalistát kérdeztem a 
trobriandi szigetlakókról, és megpróbáltam az automatizálás 
okozta munkanélküliség problémájára irányítani a figyelmét 
annak a szociálpszichológusnak, aki a serdülők magatartására 
vonatkozó közvélemény-kutatásra specializálta magát. Mindig 
találtak mentséget az elillanásra, mert attól tartottak, hogy 
kiderül, milyen szűkre szabott a tudományuk. 

Milyen másnak látom őket most. És milyen ostoba voltam, 
amikor egy percig is hittem, hogy a professzorok 
szellemóriások. Emberek ők, s attól tartanak, hogy a világ 
rájöhet erre. És Alice is ember, nő, nem pedig istennő, és 
holnap este elviszem a hangversenyre. 


Május 17 - Már-már virrad, és én nem tudok elaludni. Meg kell 

értenem, hogy mi történt velem tegnap este a hangversenyen. 
Az este elég jól indult. A Central Park sétánya korán 

megtelt, és Alice-szal óvatosan lépkedtünk a fűben heverő 


párok között. Végül, jó hátul, messze az út mögött, találtunk 
egy gazdátlan fát. Itt, kívül a lámpák fénykörén, csupán a 
tiltakozó női kuncogás és az égő cigaretták hunyorgása 
tanúskodott más párok jelenlétéről. 


- Itt jó lesz - mondta Alice. - Nincs értelme egészen a 

zenekar nyakán ülni. 

- Mi az, amit most játszanak? - kérdeztem. 

- A tenger. Debussy. Szereti? 

Letelepedtem melléje. - Nem sokat tudok az ilyenfajta 
zenéről. Gondolkoznom kell rajta. 

- Ne gondolkozzon rajta - suttogta. - Érezze. Hagyja, hogy 
végigsöpörjön magán, mint a tenger, és ne próbálja megérteni. 

Végigfeküdt a füvön, és arcát a zene irányába fordította. 
Nem tudtam, mit vár tőlem. Ez távol esett a problémák 
megoldásának tiszta vonalától, és a rendszeres 
ismeretszerzéstől. Izzadó tenyerem, a szorongás a mellemben, 
a vágy, hogy átöleljem, biokémiai reakciók csupán, 
bizonygattam magamban. Még az idegességemet és 
izgalmamat okozó ingerek és reakciók rendjét is nyomon 
követtem. Mégis, minden homályos és bizonytalan volt. 
Átöleljem-e, vagy sem? Várja, hogy megtegyem? Haragudni 
fog? Tudtam, hogy úgy viselkedem, mint egy siheder, és ez 
feldühített. - Miért nem helyezkedik el kényelmesebben? - 
szóltam fojtottan. - Dőljön a vállamnak. - Engedte, hogy 
átkaroljam, de nem nézett rám. Úgy látszott, egészen elmerült a 
zenében, nem is vesz tudomást arról, amit csinálok. Akarja, 
hogy így tartsam? Vagy csupán eltűri? Amikor a dereka felé 
csúsztattam a karom, éreztem, hogy megremeg, de továbbra is 
a zenekar felé nézett. Úgy tett, mintha a zenére összpontosítaná 
figyelmét, hogy ne kelljen válaszolnia. Nem akart tudni arról, 


ami történik. Mindaddig, amíg másfelé néz és figyel, úgy tehet, 
mintha a közelségem, az ölelő karom kívül esne az ő tudtán és 
beleegyezésén. Azt akarta, hogy a testével szerelmeskedjem, 
miközben szellemét magasabb rendű dolgok foglalkoztatják. 
Nyersen megfogtam az állát, és magam felé fordítottam. - 
Miért nem néz rám? Úgy tesz, mintha én nem is léteznék. 

- Nem, Charlie - suttogta. - Úgy teszek, mintha én nem 
léteznék. 

Mikor a vállát megérintettem, megmerevedett és remegett, 
de magamhoz húztam. Ekkor történt. 

Tompa zümmögés a fülemben... villanyfűrész. .. messze... 
Azután hideg, karom és lábam zsibbad, ujjaim megdermednek. 
Hirtelen az az érzésem támad, hogy figyelnek. 

Éles átkapcsolás az érzékelésben. Valahonnan a sutétből, a 
fa mögül, látom magunkat, amint összeölelkezve fekszünk. 

Felnézek, és látom, hogy egy tizenöt-tizenhat év körüli fiú 
kuporog a közelben. - Hé! - kiáltok rá. Amikor föláll, látom, 
hogy a nadrágja nyitva, és kinn van mindene. 

- Mi a baj? - kérdezte Alice, elakadó lélegzettel. 
Fölugrottam, és a fiú beleveszett a sötétségbe. - Látta azt a fiút? 

- Nem - mondta, és idegesen lesimította szoknyáját - Nem 
láttam senkit. 

- Itt állt mellettünk! Minket figyelt! Olyan közel, hogy 
megérinthette volna magát! 

- Charlie, hová megy? 

- Nem juthatott nagyon messzire. 

- Hagyja békén, Charlie. Nem számít. 

De nekem számított. Belerohantam a sötétségbe, riadt párokon 
bukdácsoltam keresztül, de nem értem utol. 

Minél többet gondoltam rá, annál komiszabb lett az émelygő 
érzés, amilyen az ájulás előtt szokott jelentkezni. Mintha 


elveszetten, magányosan bolyonganék a vadonban. Azután 
összeszedtem magam, és visszamentem Alice-hoz. - 
Megtalálta? 

- Nem, de itt volt. Láttam! 

Furcsán nézett rám. - Jól érzi magát? 

- Igen, mindjárt... egy perc... Csak ez az átkozott 
zümmögés a fejemben... 

- Talán jobb lenne, ha mennénk. 

Egész úton hazafelé, Alice lakásáig, az járt a fejemben, 
hogy a fiú ott kuporgott a sötétben, és egy másodpercre 
megvillant előttem az, amit ő látott: mi ketten összeölelkezve 
fekszünk. 

- Nem akar bejönni? Csinálhatok egy kávét. 

Szerettem volna, de valami óva intett ettől. - Inkább nem. 
Sok dolgom van még ma este. 

- Charlie, talán én mondtam vagy tettem valamit? 

- Dehogy. Csak az a kölyök izgatott fel, aki figyelt 
bennünket. 

Szorosan mellettem állt, várta, hogy megcsókoljam. 
Átöleltem, de akkor újra bekövetkezett. Ha nem tűnök el 
gyorsan, végem van. 

- Maga rosszul van, Charlie! 

- Látta őt, Alice? Az igazat. . . 

Fejét rázta. - Nem, nagyon sötét volt. De biztos vagyok 
benne... 

- Mennem kell. Majd fölhívom. - És mielőtt megállíthatott 
volna, elsiettem. Ki kellett jutnom abból az épületből, mielőtt 
minden összeomlik. 

Most, hogy visszagondolok erre, bizonyos vagyok benne, 
hogy hallucináció volt. Dr. Strauss úgy gondolja, érzelmileg 
még abban a serdülő állapotban vagyok, amelyben egy nő 


közelsége vagy a nemiség puszta gondolata szorongást, 
rémületet, sőt hallucinációkat idéz elő. Úgy gondolja, hogy 
gyors szellemi fejlődésem csalt meg és ringatott abba a 
tévhitbe, hogy normális érzelmi életet élhetek. El kell 
fogadnom a tényt, amint az efféle helyzetekben 
robbanásszerűen fellépő félelmek és gátlások tanúsítják, hogy 
érzelmileg még serdületlen, és szexuálisan visszamaradt 
vagyok. Azt hiszem, dr. Strauss ezt úgy érti, hogy még nem 
vagyok felkészülve szerelmi kapcsolatra egy olyan nővel, mint 
Alice Kinnian. Még nem. 


Május 20 - Kidobtak az állásomból! Tudom, hogy butaság volt 
úgy ragaszkodni a múlthoz, de volt valami abban a műhelyben, 
a kemence forróságától megbarnult fehér falaival... Az otthont 
jelentette nekem. 

Mit követtem el, hogy így meggyűlöltettem magam? 

Nem hibáztathatom Mr. Donnert. Az üzletére kellett 
gondolnia, meg a többi alkalmazottra. És mégis, közelebb állt 
hozzám, mint az apám. 

Behívott az irodájába. A redőnyös íróasztala melletti 
egyetlen székről összeszedte a számlákat és jegyzeteket, és 
anélkül, hogy rám nézett volna, így szólt: - Már régebben 
beszélni akartam veled. Most, vagy máskor, egyre megy. 

Most butaságnak látszik, de ahogy ott ültem és néztem őt - 
kis köpcös ember, világosbarna, gondozatlan bajusza 
komikusan lóg felső ajkáról -, olyan volt, mintha mind a ketten, 
a régi és az új Charlie ülnének azon a széken, rémülten attól, 
amit az öreg Mr. Donner mondani készül. 

- Charlie, a nagybátyád, Herman, jó barátom volt. Álltam, 
amit neki ígértem, hogy téged jóban-rosszban megtartalak az 
állásodban, hogy mindig legyen egy dollár a zsebedben, és 


legyen egy hely, ahová a fejed lehajtsad, és ne tegyenek be a 
menhelyre. 

- A pékség az otthonom. 

- Én úgy bántam veled, mint az édes fiammal, aki életét 
áldozta hazájáért. És amikor Herman meghalt - hány éves is 
voltál? tizenhét, de olyan voltál, mint egy hatéves gyerek -, 
megfogadtam. .. azt mondtam, Arthur Donner, amíg megvan a 
pékséged és az üzleted, gondoskodni fogsz Charlie-ról, Mindig 
lesz helye, ahol dolgozhat, egy ágy, ahol alhat, és meglesz a 
betevő falatja. Amikor beutaltak abba a Warren-intézetbe, 
megmondtam nekik, hogy dolgozni fogsz nekem, és én 
gondodat viselem. Egyetlen éjszakát sem töltöttél azon a 
helyen. Szereztem neked szobát, és gondoskodtam rólad. Nos 
hát, megtartottam a fogadalmamat? 

Bólintottam, de abból, ahogy a számláit ki-be hajtogatta, 
láttam, hogy zavarban van. És bármennyire nem akartam 
megérteni, mégis értettem. 

- Mindent megtettem, ami tőlem telik, hogy jól csináljam a 
dolgom. Keményen dolgoztam. . . 

- Tudom, Charlie. Semmi baj a munkáddal. De valami 
történt veled, magam sem tudom, hogy mi. Nemcsak én nem 
tudom. Mindenki erről beszél. Az utóbbi hetekben egy 
tucatszor is itt jártak nálam. Mind kiborultak, Charlie. El kell 
hogy küldjelek. 

Félbe akartam szakítani, de a fejét rázta. 

- Az este küldöttség jött hozzám. Charlie, nekem az 
üzletemre kell gondolnom. 

A kezére bámult, ide-oda forgatta a papírt, mintha azt 
remélné, hogy talál rajta valamit, ami eddig nem volt ott. - 
Sajnálom, Charlie. 

- De hova menjek? 


Fölpillantott rám, most először, amióta ebbe a kis odúszerű 
irodába bejöttünk. - Te is éppen olyan jól tudod, mint én, hogy 
már nincs szükséged arra, hogy itt dolgozzál. 

- Mr. Donner, én még soha nem dolgoztam máshol. 

- Nézzünk csak szembe a tényekkel. Te már nem vagy 
ugyanaz a Charlie, aki tizenhét évvel ezelőtt idejött, még csak 
nem is a négy hónappal ezelőtti Charlie. Nem beszéltél róla. Ez 
a magánügyed. Talán valamiféle csoda - ki tudja? Okos 
fiatalember lett belőled, megváltoztál. És a dagasztógép 
kezelése, meg a csomagkihordás nem megfelelő munka egy 
okos fiatalembernek. 

Természetesen igaza volt, de valami bennem mégis arra 
akarta rábírni, hogy változtassa meg elhatározását. 

- Meg kell engednie, hogy itt maradjak, Mr. Donner. 

Adjon még egy lehetőséget! Maga mondta, hogy megígérte 
Herman bácsinak, hogy mindaddig meglesz itt a munkám, 
ameddig csak szükségem van rá. És nekem most is szükségem 
van rá, Mr. Donner. 

- Nem, nincs szükséged rá, Charlie. Ha volna, akkor 
megmondanám nekik, hogy fütyülök a küldöttségeikre és a 
kérvényeikre, és mindnyájukkal szemben is kitartanék 
melletted. De az a helyzet, hogy mindnyájan halálra vannak 
rémülve tőled. A családomra is gondolnom kell. 

- És ha megváltoztatnák a véleményüket? Hadd próbáljam 
meggyőzni őket. - Jobban megnehezítettem neki a dolgot, mint 
ahogy várta. Tudtam, hogy abba kellene hagynom, de nem 
bírtam uralkodni magamon. - Meg fogom értetni velük - 
könyörögtem. 

- Jól van - sóhajtotta végül. - Eredj, próbáld meg. De csak 
neked lesz rosszabb. 

Amikor kiléptem az irodájából, Frank Reilly és Joe Carp 


ment el mellettem, és megértettem, hogy Mr. Donner igazat " 
mondott. Megsokallták, hogy folyton látniuk kell. Mindnyájan 
kényelmetlenül érezték magukat miattam. 

Frank hirtelen felkapott egy tálca zsemlét, és amikor 
megszólítottam, ő is és Joe is megfordult. - Látod, Charlie, 
hogy dolgom van. Majd később. 

- Nem - makacskodtam. - Most, most rögtön. Mindketten 
kerültök engem. Miért? 

Frank, a nagydumájú, a nők kedvence, a nagy szervező, 
egy pillanatig tanulmányozott, azután letette a tálcát az 
asztalra. - Miért?! Majd én megmondom, miért! Mert egy 
csapásra egy nagyokos, egy mindentudó, egy csupaész lettél. 
Most már szabályos csodagyerek vagy, egy menő fej! Mindig 
mindent tud - mintha könyvből olvasná. Hát én mondok neked 
valamit. Ha azt hiszed, különb vagy, mint mi valamennyien - 
oké, keress magadnak más helyet! 

- De mit vétettem én nektek? 

- Még hogy mit vétett! Hallod ezt, Joe? Majd megmondom, 
hogy mit vétett, Miszter Gordon! Betolakodott ide, az ötleteivel 
és a tanácsaival, amiktől mi, többiek úgy nézünk ki, mint egy 
rakás hülye! De mondok én neked valamit. Nekem te még most 
is csak egy idióta vagy. Lehet, hogy én nem értem azokat a 
nagy szavakat, meg nem olvastam annyi könyvet, de érek 
annyit, mint te, ha ugyan nem többet! 

- Ühüm - bólintott Joe, mintegy nyomatékul, és Gimpy felé 
fordult, aki éppen most jelent meg mögötte. 

- Nem kérlek benneteket arra, hogy a barátaim legyetek, 
vagy hogy bármi közötök legyen hozzám. Csak engedjétek, 
hogy megtartsam az állásomat. Mr. Donner azt mondja, csak 
tőletek függ. 

Gimpy rám meredt, aztán utálkozva megrázta a fejét. - Még 


van pofád! - morogta. - Eredj a pokolba! - Aztán megfordult, és 
nehézkesen elbicegett. 

És ez így ment tovább. Legtöbben úgy gondolkoztak, ahogy 
Joe és Frank és Gimpy. Addig minden rendben volt, amíg 
nevethettek rajtam, és okosak lehettek az én rovásomra, de 
most alacsonyabb rendűnek érezték magukat az idiótával 
szemben. Ráébredtem, hogy elképesztő fejlődésem 
összezsugorította őket, és hangsúlyozta fogyatékosságaikat. 
Csalódtak bennem, és meggyűlöltek érte. 

Egyedül Fanny Birden nem volt azon a véleményen, hogy 
engem kényszeríteni kell a távozásra, és minden nyomás és 
fenyegetés ellenére sem írta alá a kérvényt. 

- Ami nem azt jelenti - jegyezte meg -, mintha én nem 
hinném, hogy valami irtó fura dolog történt veled, Charlie. 
Megváltoztál. .. Nem is tudom. Rendes, megbízható ember 
voltál, talán nem túl okos, de becsületes, és ki tudja, mit 
csináltál magaddal, hogy egyszeriben ilyen okos lettél. 
Mindenki mondja is, hogy itt nincs rendben valami. 

- De mi a rossz abban, ha az ember értelmesebb akar lenni, 
hogy tudást szerezzen, és megértse önmagát és a világot? 

- Ha olvasgatnád a Bibliát, Charlie, megértenéd, hogy nem 
rendeltetett az embernek többet tudnia, mint amennyit tudni az 
Úr által megadatott neki. Annak a fának a gyümölcse tiltott volt 
az ember számára. Charlie, ha csináltál valamit, amit nem lett 
volna szabad - tudod, az ördöggel, vagy valami ilyesmi -, talán 
még nem késő kimászni belőle. Talán még visszaváltozhatsz 
olyan jó, egyszerű emberré, mint azelőtt voltál. 

- Nincs visszaút, Fanny. Semmi rosszat nem csináltam. 
Olyan vagyok, mint a vakon született ember, akinek 
lehetőséget adtak, hogy meglássa a világosságot. Ez nem lehet 
bűnös dolog. Hamarosan milliónyian lesznek hozzám 


hasonlók, az egész világon. A tudomány meg tudja tenni, 
Fanny. 

Lenézett a menyasszonyra és vőlegényre az esküvői tortán, 
amelyet éppen díszített, és láttam, hogy alig mozdul az ajka, 
amint suttog: - Bűn volt, amikor Ádám és Éva evett a tudás 
fájáról. Bűn volt, amikor látták, hogy meztelenek, és 
megismerték a kéjvágyat és a szégyent. És kiűzettek a 
Paradicsomból, és a kapu bezárult mögöttük. Ha ez nincs, 
egyikünknek se kellene megöregedni és megbetegedni és 
meghalni. 

Nem volt már mit mondanom neki vagy a többieknek. 
Egyikük sem nézett a szemembe. Még most is érzem a 
gyűlöletet. Azelőtt kinevettek, lenéztek a tudatlanságom és 
nehéz felfogásom miatt; most gyűlölnek a tudásom és 
értelmem miatt. Miért? Az isten szerelmére, hát mit akarnak 
tőlem? ! 

Ez az értelem éket vert közém és mindazok közé, akiket 
ismertem és szerettem, és kiűzött a pékségből. Magányosabb 
vagyok, mint azelőtt bármikor. Szeretném tudni, mi lenne, ha 
Algernont visszatennék a nagy ketrecbe, a többi egér közé. 
Ellene fordulnának? 


Május 25 - Így juthat el az ember odáig, hogy megveti önmagát 
azért, mert tudja bár, hogy helytelen dolgot cselekszik, képtelen 
felhagyni vele. Azon kaptam magam, hogy akaratom ellenére 
Alice lakásához vonzott valami. Alice meglepődött, de 
beengedett. 

- Maga bőrig ázott, csuromvíz az arca. 
e Esik. Jót tesz a virágoknak. 

- Jöjjön már be. Hozok egy törülközőt. Tüdőgyulladást fog 

kapni. 


- Maga az egyetlen, akivel beszélhetek - mondtam. - 
Engedje meg, hogy itt maradjak. 

- Épp most főztem kávét. Törülközzön meg, azután 
beszélgethetünk. 

Amíg a kávéért ment, körülnéztem. Most voltam először a 
Lakásán. Örömet éreztem, de volt valami zavaró a szobában. 

Minden rendes volt. A porcelán figurák egyenes sorban 
álltak az ablakdeszkán, és mind egy irányba néztek. És a 
heverőn a díszpárnák sem voltak csak úgy odavetve, hanem 
egyforma távolságban sorakoztak a tiszta védőhuzaton. A 
heverő melletti két asztalkán a magazinok gondosan 
összerakva, úgy, hogy a címek világosan látszottak. Az egyik 
asztalon The Reporter, The Saturday Review, The New Yorker; 
a másikon a Mademoiselle, a House Beautiful és a Readers" 
Digest. 

A heverővel szemközt, a távolabbi falon, Picasso Anya és 
gyermeké-nek reprodukciója függött, díszes keretben, és vele 
pontosan szemben, a heverő fölött, egy délceg reneszánsz 
udvaronc képe, álarcban, karddal a kezében, amint rózsás arcú, 
rémült hajadont védelmez. Mindez együttvéve rossz volt. 
Mintha Alice nem tudná eldönteni, hogy voltaképpen ki ő, és 
melyik világban akar élni. 

- Néhány napja nem volt a laborban - kiáltotta a konyhából. 
- Nemur professzor aggódik maga miatt. 

- Nem tudok a szemükbe nézni - mondtam. - Tudom, hogy 
nincs okom a szégyenkezésre, de olyan üres érzés, hogy nem 
megyek munkába mindennap, nem látom a boltot, a 
kemencéket, az embereket. Túl sok ez. Tegnap éjjel, meg 
tegnapelőtt, lidércenyomásom volt, azt álmodtam, hogy 
megfulladok. 

Alice a kávézóasztalka közepére tette a tálcát - a szalvéták 


háromszögre hajtva, a sütemény kirakati mintára, kör alakban 
rendezve. - Ne vegye úgy a szívére, Charlie. Semmi köze 
hozzájuk. 

- Hiába mondom ezt magamnak. Azok az emberek a 
családot jelentették nekem, annyi éven át. Olyan, mintha az 
otthonomból dobtak volna ki. 

- Éppen ez az - mondta Alice. - Ez gyermekkori 
élményeinek jelképes ismétlődése volt. Hogy a szülei 
eltaszították... hogy elküldték. . . 

- Uramisten! Most majd szép, rendes címkét ragaszt rá. Az 
számít csak, hogy mielőtt ebbe a kísérletbe keveredtem, voltak 
barátaim, emberek, akik szerettek. Most félek. . . 

- Vannak még barátai. 

- Ez nem ugyanaz. 

- A félelem normális reakció. 

- Nemcsak erről van szó. Féltem én régen is. Féltem, hogy a 
szíjjal megvernek, amiért nem engedek Normának; féltem 
végigmenni a Howells Streeten, ahol a banda mindig csúfolt és 
lökdösött. És féltem a tanítónőtől, Mrs. Libbytől, aki 
összekötözte a kezemet, hogy ne babrálhassak a padon levő 
holmival. De az csupa valóságos dolog volt, olyasmi, amitől 
joggal félhettem. Ez a rettegés, hogy kirúgnak a pékségből, 
megfoghatatlan. Félelem, amit nem értek. 

- Szedje össze magát. 

- Maga nem érzi ezt a rémületet. 

- De, Charlie, ez várható volt. Maga kezdő úszó, akit 
kényszerítettek, hogy ugorjon be a mély vízbe, és meg van 
rémülve, mert elvesztette a szilárd talajt a lába alól. Mr. Donner 
jó volt magához, és maga éveken át menedéket talált nála. Az, 
hogy kikergették a pékségből, nagyobb megrázkódtatás volt, 
mint ahogy várta. 


- Az eszemmel tudom ezt, de nem segít rajtam. Nem tudok 
többé a szobámban ülni, egyedül. Kimegyek az utcára 
bolyongani, a nappal vagy az éjszaka bármely órájában, nem 
tudom, mit keresek... járkálok, amíg el nem tévedek... és a 
pékség előtt találom magam. Az éjjel elgyalogoltam a 
Washington Sguare-től a Central Parkig, és a parkban aludtam. 
Hát mi a fenét keresek én folyton? 

Minél többet beszéltem, annál izgatottabb lett. 

- Hogyan segíthetnék magán, Charlie? 

- Nem tudom. Olyan vagyok, mint az állat, amelyet kizártak 
szép, biztonságos ketrecéből. 

Leült mellém a heverőre. - Túlságosan hajszolják magát. 
Összezavarodott. Szeretne felnőtt lenni, de belül még mindig 
kisfiú. Magányos és rémült. - Vállára húzta a fejem, 
megnyugtatni igyekezett, és miközben a hajamat simogatta, 
éreztem, hogy szüksége van rám, éppúgy, ahogy nekem is 
szükségem van őrá. 

- Charlie - suttogta kis idő múlva -, akármit akar... ne féljen 
tőlem. 

Szerettem volna megmondani neki, hogy a rémületre várok. 

Egyszer, amikor éppen pékárut szállított házhoz, Charlie 
majdnem elájult, amikor egy középkorú nő - éppen a 
fürdőkádból lépett ki - azzal szórakozott, hogy fürdőköpenyét 
széttárva mutogatta magát. Látott-e már valaha meztelen nőt? 
Tudja-e, hogy kell szeretkezni? A fiú rémült szűkölése 
megijeszthette a nőt, mert összemarkolta a köpenyét, és egy 
negyeddollárt adott Charlie-nak, hogy felejtse el, ami történt. 
Csak próbára akarta tenni - mondta figyelmeztetőn -, hogy 
lássa, jó fiú-e. 

Igyekszik jó lenni, mondta a fiú, és nem nézni nőkre, mert 
az anyja mindig megverte, amikor az a dolog megtörtént, bele a 


nadrágjába... 


Most tisztán látja Charlie anyját, üvöltözik, szíjat tart a 
kezében, és az apja próbálja visszatartani. - Elég, Rose! 
Megölöd! Hagyd békén! - Az anyja erőlködve előrehajol, hegy 
rávágjon, de már nem érheti el, úgyhogy a szíj a válla mellett 
suhog el, ő meg, hogy elkerülje, vonaglik és tekereg a padlón. 

- Nézz rá! - üvölti Rose. - Nem tud megtanulni írni és 
olvasni, de azt tudja, hogy így nézzen a lányokra. Kiverem a 
fejéből azt a disznóságot! 

- Nem tehet róla, ha feláll neki. Ez normális. Nem csinált 
semmit. 

- Nem az a dolga, hogy így gondoljon a lányokra! Idejön a 
húgának a barátnője, és ő mindjárt ilyen gondolatokat forgat a 
fejében! Majd megtanítom én, de úgy, hogy sose felejti el! 
Hallod?! Ha csak egyszer is hozzányúlsz egy lányhoz, egész 
életedre ketrecbe csuklak, mint egy állatot! Hallod?! 


Még most is hallom. De talán már felszabadultam. A félelem és 
émelygés talán nem tenger többé, amelybe belefulladhatok, 
hanem csak tócsa, amely a jelen szegélyén a múltat tükrözi. De 
szabad vagyok-e? 

Ha idejében el tudnám érni Alice-t, ha nem gondolnék a 
rémületre, mielőtt erőt vesz rajtam, talán be se következne. 
Csak üressé tehetném az agyamat. Sikerült valahogy 
kinyögnöm: - Maga... tegye meg maga! Szorítson! - És mire 
ráébredtem, mit tesz, csókolt és szorított magához, olyan 
erősen, ahogy még soha senki nem szorított. De abban a 
pillanatban, amikor végső közelséghez érkeztem volna, 
elkezdődött: a zümmögés, a dermedés és az émelygés. 
Elfordultam tőle. 


Csillapítani igyekezett, nem baj, mondta, ne okoljam 
magam érte. De szégyenkeztem, és nem bírtam tovább 
uralkodni gyötrelmeimen, zokogni kezdtem. Ott a karjában 
álomba sírtam magam, és az udvaroncról meg a rózsás arcú 
hajadonról álmodtam. De álmomban a hajadon tartotta a 
kardot. 


12. Előmeneteli jelentés 


Június 5 - Nemur izgatott, mert már majdnem két hete nem 
adtam be előmeneteli jelentést (igaza van, hiszen a Welberg 
Alapítvány fizetést folyósít nekem a segélyalapból, hogy ne 
kelljen állás után néznem). Már csak egy hét van hátra a 
chicagói Nemzetközi Pszichológiai Kongresszusig. Előzetes 
jelentését nagyon gondosan akarja elkészíteni, és Algernon és 
én vagyunk bejelentésének legfőbb tanúbizonyságai. 

Viszonyunk egyre feszültebbé válik. Bosszant, hogy Nemur 
folytonosan úgy utal rám, mint kísérleti alanyra. Azt az érzést 
kelti bennem, hogy a kísérlet előtt nem is voltam valójában 
emberi lény. 

Megmondtam Straussnak, hogy túlságosan elfoglal a 
gondolkodás, olvasás, meg az, hogy leássak magamban, hogy 
megpróbáljam megérteni, ki és mi vagyok, az írás pedig olyan 
lassú művelet, hogy türelmetlen leszek, ha gondolataimat 
rögzíteni akarom. Követtem a tanácsát, hogy tanuljak meg 
gépen írni, és most, hogy percenként majdnem hetvenöt szót 
tudok legépelni, könnyebb mindent papírra vetni. 

Strauss ismét megemlítette, hogy egyszerűen és őszintén 
kell beszélnem és írnom, hogy megértsenek az emberek. 
Figyelmeztetett rá, hogy a nyelv néha korlát, nem pedig 
ösvény. Ironikus, hogy az értelem kerítésének túlsó oldalán 


találom magam. 

Néha találkozom Alice-szal, de nem beszélünk arról, ami 
történt. Kapcsolatunk plátói marad. De miután kiléptem a 
pékségből, három éjszaka jöttek a rémálmok. Nehéz elhinni, 
hogy két hete múlt. 

Kísérteties alakok üldöznek éjjel, az üres utcákon. Bár 
mindig a pékséghez futok, az ajtó zárva, és a bent levők soha 
nem fordulnak meg, és nem néznek rám. A menyasszony és a 
vőlegény, az esküvői tortán, az ablakon keresztül rám mutatnak 
és nevetnek - a levegő már elviselhetetlenül súlyos a kacagástól 
-, és a két Amor lengeti lángoló nyilát. Sikoltok! Dörömbölök 
az ajtón, de hang nincs. Látom Charlie-t, visszabámul rám 
belülről. Vagy csak tükörkép? 

Valami megragadja a lábamat, és elvonszol a pékségtől, be 
a sikátorba, az árnyak közé, és éppen, amikor elárasztana, 
fölébredek. 

Máskor meg a pékség ablaka a múltra nyílik, és amint 
kinézek rajta, más dolgokat és más embereket látok. 
Bámulatosan fejlődik az emlékezőtehetségem. Még nem tudok 
tökéletesen parancsolni neki, de néha, amikor elmerülök az 
olvasásban vagy egy probléma megoldásában, éles 
világosságérzetem támad. 

Tudom, hogy ez tudat alatti figyelmeztetés, és most már 
nem várok arra, hogy az emlék eljöjjön hozzám, hanem 
behunyom a szemem, és érte nyúlok. Végül majd képes leszek 
teljesen alávetni az emlékezést akaratomnak, s ezzel nemcsak 
múltam élményeinek egészét, hanem agyam összes 
kiaknázatlan képességeit is feltárom majd. 

Még most is, ahogy visszagondolok rá, érzem az átható 
csöndet. Látom a pékség ablakát. . . kinyújtom a kezem és 
megérintem... hideg és rezeg, azután az üveg melegedni 


kezd... átforrósodik. .. égeti az ujjam. Az ablak, amely 
képmásomat visszaveri, fényleni kezd, és amint az üveg 
tükörré változik, meglátom benne a kis Charlie Gordont - 
tizennégy-tizenöt éves -, kinéz rám a házuk ablakán, és 
kétszeresen különös látni, hogy mennyire más volt... 

Húgát várja haza az iskolából, és amikor meglátja 
befordulni a sarkon, a Marks Streetre, integet, a nevét kiáltja, 
és kifut elébe a verandára. 

Norma egy papírt lobogtat. - Ötöst kaptam történelemből a 
vizsgán! Mindenre tudtam felelni. Mrs. Baffin azt mondta, én 
írtam a legjobb dolgozatot az egész osztályban. 

Norma szép kislány, gondosan fésült, világosbarna haja 
koszorúba van fonva, és amikor fölnéz a bátyjára, mosolya 
eltűnik, homlokát ráncolja, faképnél hagyja a fiút, elszalad, és 
felrohan a lépcsőn, be a házba. 

Charlie mosolyogva követi. 

Anyja és apja a konyhában vannak, és Charlie, akit majd 
szétvet az izgalom Norma jó híreitől, mielőtt az szólhatna, kitör 

- Ötöst kapott! Ötöst kapott! 

- Ne! - visítja Norma. - Ne te! Ne te mondd! Az én 
osztályzatom, én mondom meg! 

- Na, álljunk csak meg egy percre, kisasszony - fordul 
hozzá Matt szigorúan, és leteszi az újságját. - Hogy beszélsz a 
bátyáddal? 

- Nem volt joga megmondani! 

- Nem baj. - Figyelmeztetően felemelt ujja fölött Matt a 
kislányra mered. - Nem akart semmi rosszat vele, és nem 
szabad így ráordítanod. 

Norma az anyjához fordul támogatásért. - Ötöst kaptam, a 
legjobb jegyet az egész osztályban. Most már kaphatok egy 
kiskutyát? Megígérted! Azt mondtad, ha jó jegyet kapok a 








vizsgán... És ötöst kaptam! Egy kis barna kutyát, fehér 
foltokkal. És Napóleonnak fogom hívni, mert erre a kérdésre 
feleltem legjobban a vizsgán. Napóleon elvesztette a waterlooi 
csatát. 

Rose bólint. - Menj ki a verandára, és játssz Charlie-val. 
Már több mint egy órája várja, hogy hazagyere az iskolából. - 
Nem akarok vele játszani. 

- Menj ki a verandára - mondja Matt. 

Norma az apjára néz, azután Charlie-ra. - Nem muszáj vele 
játszanom. A mama mondta, hogy ha nem akarok, nem muszáj 
vele játszanom. 

- Na, kisasszony - Matt fölkel a székéről, és a kislányhoz 
lép. - Azonnal kérj bocsánatot a bátyádtól. 

- Nem muszáj ! - rikoltja Norma, és az anyja széke mögé 
szalad. - Charlie olyan, mint egy kisbaba. Nem tud se felelj 
gyorsant, se dámát, se mást játszani. . . mindent összekever. 
Soha többet nem játszom vele! 

- Akkor megj a szobádba! 

- Kapok egy kiskutyát, mama? 

Matt öklével az asztalra csap. - Nem lesz kutya ebben a 
házban, kisasszony, amíg így viselkedsz! 

- Ígértem neki egy kutyát, ha jól tanul. 

- Egy fehér foltos, barna kiskutyát - teszi hozzá Norma. 

Matt a fal mellett álló Charlie-ra mutat. - Már elfelejtetted, 
hogy a fiadnak azt mondtad, nem kaphat kutyát, mert nincs 
elég helyünk, és nincs, aki gondozza? Emlékszel? Amikor 
kutyát kért? Visszavonod, amit neki mondtál? 

- De én tudom gondozni a saját kutyámat - erősködik 
Norma. - Majd etetem, fürdetem, és kiviszem sétálni. Charlie 
az asztalnál áll, egy spárgára fűzött nagy, piros gombbal 
játszik. Hirtelen megszólal. 


- Én segítek gondozni a kutyát. Segítek etetni és kefélni, és 
nem engedem, hogy a többi kutya megharapja. 

De mire Matt vagy Rose felelhetne, Norma ezt sikítja: - 
Nem! Az én kutyám lesz! Csak az enyém! 

Matt bólint: - Látod? 

Rose a kislány mellé ül, és a haját simogatja hogy 
megnyugtassa. - Majd szépen megosztjátok a dolgokat, 
drágám. Charlie segíthet neked gondozni a kutyát. 

- Nem! Csak az enyém! Én kaptam ötöst történelemből, 
nem ő! Ő sose kap jó jegyet, mint én. Mért segítsen a kutyát 
gondozni? És aztán a kutya jobban szereti majd őt, mint 
engem, és az ő kutyája lesz, nem az enyém. Nem! Ha nem 
lehet csak az enyém, akkor nem is kell! 

- El van intézve - mondja Matt, fölveszi az újságot, és újra 
elhelyezkedik a székben. - Kutya nem lesz! 

Norma hirtelen felugrik a díványról, megragadja a 
történelemdolgozatot, amelyet csak néhány perce még olyan 
lelkesen hozott haza. Összetépi, és a darabjait az elképedt 
Charlie arcába vágja. 

- Gyűlöllek! Gyűlöllek! 

- Norma, azonnal hagyd abba! - Rose megragadja a 
kislányt, de az kitépi magát a kezéből. 

- És gyűlölöm az iskolát! Gyűlölöm! Abbahagyom a 
tanulást, és olyan lüke leszek, mint ő. Mindent elfelejtek, amit 
tanultam, és pont olyan leszek, mint ő! - Visítva kirohan a 
szobából. - Már kezdődik is. Elfelejtettem mindent. . . 
elfelejtettem. . . már semmire sem emlékszem abból, amit 
tanultam! 

Rose rémülten utánaszalad. Matt csak ül, és az ölében fekvő 
újságra mered. Charlie a hisztériától és a sikoltozástól 
rémülten, meghúzódik egy székben, és halkan nyöszörög. Mi 


rosszat tett? És mert érzi, hogy nedves a nadrágja, és csurog 
valami a lába szárán, csak ül ott és várja a pofonokat, mihelyt 
visszajön az anyja. 

A vihar elült, de ettől kezdve Norma minden szabad 
pillanatát barátnőivel töltötte, vagy egyedül játszott a 
szobájában. A szobaajtót mindig csukva tartotta, és tilos volt az 
engedélye nélkül belépnem. 

Emlékszem, egy ízben, amikor Norma és egyik barátnője a 
szobában játszottak, meghallottam, hogy Norma ezt kiáltja: - 
Nem is igazi testvérem! Csak úgy befogadtuk, mert sajnáltuk. 
A mamám mesélte, és azt mondta, hogy most már mindenkinek 
megmondhatom, hogy egyáltalán nem is az igazi testvérem! 

Bárcsak ez az emlék fénykép lenne, hogy széttéphessem, és 
az arcába vághassam. Szeretnék visszakiáltani az éveken 
keresztül, és megmondani neki : sohasem akartam 
megakadályozni, hogy megkapja a kutyáját. Egészen az övé 
lehetett volna, nem etettem, nem fürösztöttem volna, és nem 
játszottam volna vele - és sohasem igyekeztem volna, hogy 
engem jobban szeressen, mint őt. Én csak játszani szerettem 
volna Normával, úgy, ahogy azelőtt. Sohasem akartam 
fájdalmat okozni neki. 


Június 6 - Első igazi veszekedésem Alice-szal. Az én hibám. 
Látni akartam. Egy felkavaró emlék vagy álom után ha csak 
beszélgetek vele, vagy pusztán ha látom, már jobban érzem 
magam. De hiba volt, hogy bementem a Központba érte. 

A műtét óta nem jártam a Szellemileg Visszamaradt 
Felnőttek Központjában, és izgalmas volt a gondolat, hogy 
látni fogom ezt a helyet. A Huszonharmadik utcában van, az 
Ötödik Avenue-tól keletre, egy öreg iskolaépületben, amelyet 
az utóbbi öt évben a Beekman Klinika kísérleti oktatási 


központként használ ; különleges osztályok vannak a 
fogyatékosság miatt visszamaradottak részére. A bejárati ajtón, 
amelyet a régi, szögekkel kivert kapubejárat foglal keretbe, egy 
fényes réztáblán felírás: Sz. V. F! K. Beekman - Esti Tagozat. 


Alice órája nyolckor végződött, de szerettem volna látni a 
szobát, ahol még nem is olyan régen az írás-olvasás 
alapelemeivel küszködtem, és egydollárnyi aprópénzen 
számolni tanultam. 

Bementem, az ajtóhoz lopakodtam, és óvatosan belestem az 
ablakon. Alice az asztalnál ült, mellette egy széken egy 
keskeny arcú nő, akit nem ismertem. A nő a leplezetlen 
értetlenség nyilvánvaló arckifejezésével ráncolta a homlokát. 
Szerettem volna tudni, mit igyekszik Alice megmagyarázni 
neki. 

Közel a táblához Mike Dorni ült, tolókocsijában, és 
megszokott helyén, az első sor első székén Lester Braun, aki - 
Alice szerint - a legokosabb a csoportban. Lester könnyedén 
tanulta meg azt, amin én küszködve jutottam keresztül, de ő 
csak akkor jött, ha kedve tartotta, vagy elmaradt, hogy 
padlófényezéssel pénzt keressen. Véleményem szerint, ha 
egyáltalán akarta volna - ha fontos lett volna neki, úgy, mint 
nekem -, őt használták volna erre a kísérletre. Új, ismeretlen 
arcokat is láttam. 

Végül összeszedtem a bátorságomat, és bementem. 

- Itt a Charlie! - mondta Mike, megperdítve tolószékét. 

Intettem neki. 

Bernice, a kifejezéstelen tekintetű, csinos szőke, fölnézett, 
és bárgyún mosolygott. - Hol voltál, Charlie? De szép ruhád 
van! 

A többiek, akik emlékeztek rám, integettek, és én 


visszaintegettem nekik. Egyszerre észrevettem Alice 
arckifejezéséből, hogy bosszankodik. 

- Mindjárt nyolc óra - jelentette ki. - Ideje, hogy 
elrakodjunk. 

Mindenkinek megvolt a kijelölt feladata, el kellett rakni a 
krétát, a radírokat, füzeteket, könyveket, ceruzákat, 
jegyzettömböket, festékeket és a szemléltetőeszközöket. 
Mindenki tudta, a dolgát, és büszkélkedtek vele, hogy milyen 
jól csinálják. Bernice kivételével, mindegyik nekifogott a 
feladatának. Ő rám bámult. 

- Mér nem jössz iskolába, Charlie? - kérdezte Bernice. - Mi 
bajod, Charlie? Visszajössz? 

A többiek fölpillantottak rám. Én Alice-ra néztem, vártam, 
hogy feleljen helyettem, de hosszú csönd következett. Mit 
mondhatnék, ami nem fájna nekik? 

- Csak látogatóba jöttem - mondtam. 

Az egyik lány vihogni kezdett. Fracine volt, aki miatt Alice 
mindig nyugtalankodott. Tizennyolc éves korára már három 
gyereket szült, míg végül szülei kioperáltatták a méhét. Nem 
volt csinos - közel sem olyan szemrevaló, mint Bernice -, de 
könnyű prédája a férfiaknak, tucatszámra, aki csak valami 
szépet vett neki, vagy befizette a moziba. Egy olyan penzióban 
lakott, amelyet a Warren Intézet engedélyezett a külső munkára 
adott tanoncok számára, és s engedélyt kapott, hogy esténként 
eljárjon a Központba. Kétszer nem jelent meg - iskolába menet 
férfiak csípték föl -, és most már csak kísérővel engedték ki. 

- Úgy beszél, mint egy nagyokos - vihogott Francine. 

- Jól van - vágott közbe Alice élesen. - Az osztály elmehet. 
Viszontlátásra holnap este hatkor. 

Elmentek, és én abból, ahogy Alice bevágta a holmiját a 
szekrényébe, láttam, hogy dühös. 


- Sajnálom - mondtam. - Lent akartam magát megvárni, de 
azután kíváncsi lettem a régi tanteremre. Az én alma mater- 
emre. Éppen csak be akartam nézni az ablakon. És mire észbe 
kaptam, már be is jöttem. Mi bántja? 

- Semmi, semmi. 

- Ugyan. A haragja egyáltalán nincs arányban azzal, ami 
történt. Valamin rágódik. 

Lecsapta a könyvet, amelyet a kezében tartott. - Hát jó! 
Tudni akarja? Maga más lett. Megváltozott. És nem az I. H.- 
járót beszélek. A magatartásáról az emberek iránt maga nem is 
ugyanaz az emberi lény. 

- Ugyan! Miket. . . 

- Ne szakítson félbe! - A hangjában felcsattanó igazi harag 
megdöbbentett. - Komolyan beszélek. Volt valami magában 
azelőtt... Nem is tudom... valami melegség, valami nyíltság, 
valami jóság, amitől mindenki szerette magát, és örült, ha a 
közelében volt. Most, minden intelligenciájával és tudásával 
együtt, olyan más, olyan... 

Nem hallgathattam tovább. - Mit várt? Azt hitte, hogy 
engedelmes kölyökkutya maradok, amelyik csóválja a farkát, 
és megnyalja a lábat, amely belerúgott? Persze hogy 
megváltoztam, és másképpen gondolkozom. Nem kell többé 
elfogadnom azt a hulladékot, amit az emberek egész életemben 
odalöktek elém. 

- Az emberek nem voltak rosszak magához. 

- Mit tud maga erről? Vegye tudomásul, hogy még a 
legjobbak is önteltek és leereszkedők voltak, és arra kellettem 
nekik, hogy fölényben és biztonságban érezzék magukat a 
korlátaik között. Bárki intelligensnek érezheti magát egy idióta 
mellett! 

Ahogy kimondtam, tudtam, hogy félre fogja érteni. - 


Gondolom, engem is ebbe a kategóriába sorolt! 

- Ne beszéljen szamárságokat! Nagyon jól tudja, hogy én... 

- Persze, bizonyos értelemben igaza van. Magához mérve 
nehézfejű vagyok. Mostanában, valahányszor elválunk, azzal a 
nyomorúságos érzéssel megyek haza, hogy lassú a felfogásom, 
ostoba vagyok. Végiggondolom, amit mondtam, és csak akkor 
jut eszembe az a sok okos és szellemes dolog, amit mondanom 
kellett volna, és legszívesebben megrugdosnám magam, amiért 
nem gondoltam rá, amikor együtt voltunk. 

- Ilyesmit már mindenki tapasztalt. 

- Azon kapom magam, hogy szeretnék imponálni magának, 
úgy, ahogy azelőtt eszembe se jutott, de a magával való 
együttlét aláássa az önbizalmamat. Mostanában minden 
cselekedetemnek az indítóokát kutatom. 

Igyekeztem eltéríteni a tárgytól, de folyton visszatért rá. 

- Nézze, nem azért jöttem ide, hogy vitatkozzam magával - 
mondtam végül. - Megengedi, hogy hazakísérjem? Szükségem 
van valakire, akivel beszélgethetek. 

- Nekem is. De mostanában nem tudok beszélgetni 
magával. Mindössze annyi telik tőlem, hogy hallgatom magát, 
bólogatok, és megjátszom, mintha mindent megértenék a 
kulturális variánsokról, a neo-Boule-féle matematikáról és a 
posztszimbolista logikáról, és egyre butábbnak érzem magam, 
és amikor kimegy a lakásból, a tükörbe bámulok, és azt 
kiabálom magamnak: "Nem, nem leszel napról napra ostobább! 
Nem fogy az intelligenciád! Nem leszel lassanként nehéz 
felfogású, gyengeelméjű! Charlie robban előre olyan sebesen, 
hogy úgy látszik, mintha te csúsznál hátrafelé!" Ezt mondom 
magamnak, Charlie; de valahányszor találkozunk, és maga 
mond nekem valamit, és rám néz olyan türelmetlenül, tudom, 
hogy kinevet. 


És amikor elmagyarázza a dolgokat, és én legközelebb nem 
emlékszem rá, maga azt hiszi, hogy azért, mert nem érdekel és 
nem fárasztom magamat vele. De azt már nem tudja, hogy 
gyötrődöm, amikor elmegy. Nem tud a könyvekről, amelyeken 
átrágtam magam, az előadásokról, amelyeket az egyetemen 
hallgattam, és mégis, akárhányszor, ha beszélek valamiről, 
látom, hogy milyen türelmetlen, mintha mindez csak gyerekes 
fecsegés volna. Én akartam, hogy maga intelligens legyen. 
Segíteni akartam magának, és mindent megosztani magával, és 
most kizár engem az életéből 

Amint hallgattam Alice szavait, felderengett bennem az 
egésznek az iszonyatossága. Annyira elmerültem magamban, 
és abban, ami velem történik, hogy sose gondoltam arra, ami 
vele történik. 

Némán sírdogált, míg elhagytuk az iskolát, és én azon 
vettem észre magam, hogy kifogytam a szóból. Az úton végig, 
a buszon, azon tűnődtem, hogy felfordult a helyzet. Alice retteg 
tőlem. A jég meghasadt közöttünk, és a nyílás egyre szélesedik, 
amint értelmem áradása sebesen sodor ki a nyílt tengerre. 

Igaza van, ha nem akarja kínozni magát azzal, hogy együtt 
van velem. Nincs már közünk egymáshoz. Az egyszerű 
társalgás is feszültté vált. Csak a zavart csend és a kielégítetlen 
vágy egy elsötétülő szobában, ez maradt meg közöttünk. 

- Milyen komoly - mondta Alice, kitépve magát 
rosszkedvéből, és rám pillantott. 

- Miattunk. 

- Emiatt nem kellene így elkomolyodnia. Nem szeretném 
fölzaklatni magát. Nagy erőpróba előtt áll - és mosolyogni 
igyekezett. 

- Pedig fölzaklatott. Csak éppen nem tudom, mit tegyek. 

A buszmegállótól a lakása felé menet így szólt: - Nem 


megyek magával a kongresszusra. Fölhívtam Nemur 
professzort ma reggel, és megmondtam neki. Lesz magának ott 
elég dolga. Érdekes emberek, az izgalom, hogy az érdeklődés 
középpontjában áll egy darabig. Nem akarok útban lenni. . . 

- Alice... 

- Mindegy, akármit is mond, tudom, hogy én úgy érezném, 
így hát, ha nincs kifogása ellene, inkább kitartok hasadozó 
énem mellett, köszönöm. 

- Érdemén túl felnagyítja a dolgot. Biztosan tudom, hogy ha 
maga... 

- Tudja? Biztosan tudja? - Megfordult a kapuhoz vezető 
lépcsőkön, és haragosan nézett rám. - Ó, hogy maga milyen 
elviselhetetlenné vált. Honnan tudja, hogy én mit érzek?! 
Honnan veszi a bátorságot, hogy mások gondolatait 
magyarázza?! Nem tudhatja, hogyan érzek, vagy mit érzek, 
vagy miért érzem 

Befelé indult, de aztán visszanézett rám, a hangja remegett: 
- Itt talál majd, ha visszajön. Csak izgatott vagyok, ennyi az 
egész, és szeretném, ha mindkettőnknek lenne rá módja, hogy 
ezt átgondoljuk, amíg jó messze vagyunk egymástól. 

Hetek óta most először nem hívott be. A csukott ajtóra 
meredtem, és forrt bennem a harag. Szerettem volna jelenetet 
rendezni, az ajtót verni és betörni. Szerettem volna, ha a 
haragom felemészti az épületet. 

De ahogy távolodtam, éreztem, hogy haragom lohad, 
azután lehűl, és végül megenyhülök. Oly gyorsan mentem, 
valósággal viharzottam végig az utcákon, arcomat megcsapta a 
nyári éjszaka fuvallata. Szabad vagyok! 

Most tisztán látom, hogy Alice iránti érzéseim értelmi 
fejlődésem sodrásával ellenkező irányban haladtak - imádatra 
szerelem következett, majd gyengédség, hála és 


felelősségérzet. Iránta táplált zavaros érzéseim tartottak 
mellette, és beléje kapaszkodtam, mert attól féltem, hogy 
különben, a magam erejére utalva, egyedül, elsodornak a 
hullámok. 

De a szabadsággal együtt jött a szomorúság. Szerettem 
volna szerelmes lenni belé. Szerettem volna legyőzni érzelmi 
és szexuális gátlásaimat, megnősülni, gyerekeket nemzeni, 
megállapodni. 

Most már lehetetlen. Most éppen olyan messze vagyok 
Alice-tól a 185-ös I. H.-val, mint annak idején a 70-nel. És 
ezúttal mind a ketten tudjuk ezt. 


Június 8 - Mi kerget ki a lakásból, a városba kóborolni? Rovom 
az utcákat, egyedül - nem a nyári éjszakához illő megnyugtató 
léptekkel, hanem lázas sietséggel, hogy eljussak - hová? 
Sikátorokban járok, benézek kapualjakba, bekémlelek félig 
elfüggönyözött ablakokon, szeretnék beszélgetni valakivel, és 
mégis félek találkozni bárkivel. Ki az egyik utcából, be a 
másikba, a végtelen labirintuson keresztül, nekivetem magam a 
város neonketrecének. Keresek... de mit? 

Összeakadtam egy nővel a Central Parkban. A tó mellett ült 
egy padon, a hőség ellenére csukott köpenyben. Mosolygott, és 
intett, hogy üljek mellé. Néztük a fényes látóhatárt, a Central 
Park déli részén: mint egy mézeslép kivilágított sejtjei a 
sötétség hátterén. Szerettem volna szemmel felinni 
valamennyit. 

Igen, mondtam a nőnek, New York- i vagyok. Nem, 

sohasem voltam a virginiai Newport Newsban. Ő onnan 
származik, és ott ment férjhez egy tengerészhez, aki most az 
óceánt járja, és nem látta két és fél éve. 

Csavargatta, csomózgatta zsebkendőjét, és néha letörölte a 


homlokán gyöngyöző verejtéket. Még a tóról visszaverődő 
halvány fénynél is láttam, hogy erősen festi magát, de azért 
csinos, ahogy sima fekete haja a vállára hullik, csak puffadt és 
dagadt arca olyan, mintha éppen most ébredt volna föl. 

Magáról akart beszélni, s én szívesen hallgattam. Apjától 
kellemes otthont, jó nevelést kapott, mindent, amit egy 
vagyonos hajóépítő megadhat egyetlen leányának - csak 
megbocsátást nem. Sohasem bocsátja meg neki, hogy 
megszökött a tengerésszel. 

Miközben beszélt, fogta a kezem, és fejét a vállamon 
nyugtatta. - Amikor Garyvel megesküdtünk, az első éjszakán, 
rémült szűz lány voltam - suttogta. - És ő tisztára megőrült. 
Előbb megpofozott és összevert. Aztán minden gyöngédség 
nélkül a magáévá tett. Ez volt az egyetlen alkalom, hogy 
egymással voltunk. Érinteni se engedtem magam, soha többé. 

Valószínűleg sejtette a kezem remegéséről, hogy 
meghökkentem. Nagyon is erőszakosnak és bizalmasnak 
éreztem. Megrándult a kezem, de a nő szorosabban 
megmarkolta, mintha be akarná fejezni történetét, mielőtt 
utamra enged. Fontos volt neki, mozdulatlanul ültem tehát, 
mint amikor az ember madarat etet a tenyeréből. 

- Nem mintha nem szeretném a férfiakat - közölte tágra 
nyitott szemmel, teljes nyíltsággal. - Más férfiakkal voltam 
együtt. Vele nem, de egy csomó másikkal. A legtöbb férfi 
finom és gyengéd a nőkkel. Lassan csinálják a hangulatot, 
először csak simogatnak, csókolgatnak. - Jelentőségteljesen 
nézett rám, nyitott tenyerét ide-oda csúsztatta a kezemen. 

Ez volt az, amiről hallottam, amiről olvastam, amiről 
álmodtam. Nem tudtam a nevét, és ő nem kérdezte az enyémet. 
Egyszerűen csak annyit akart, hogy vigyem valahová, ahol 
magunk lehetünk. Vajon mit gondolna erről Alice? 


Félszegen simogattam, és még bizonytalanabbul 
megcsókoltam. Rám nézett. - Mi a baj? - suttogta. - Mire 
gondol? 

- Magára. 

- Van lakása, ahova mehetnénk? 

Minden újabb lépés óvatosságra intett. Melyik pillanatban 
nyílik meg a föld, és zuhanok bele a rettegésbe? Valami arra 
késztetett, hogy tovább is próbálgassam a talajt a lábam alatt. 

- Ha nincs lakása, a Mansion szálló, az Ötvenharmadik 
utcában, nem drága. És ott nem zaklatják a poggyász miatt, ha 
előre fizet. 

- Van egy szobám... 

Frissen támadt tisztelettel nézett rám. - Ó, ez remek! Még 
mindig semmi! Ez már magában is különös volt. Meddig 
mehetek el anélkül, hogy a rémület tünetei hatalmukba ne 
kerítenének? Majd, ha kettesben leszünk a szobában? Ha 
levetkőzik? Ha meglátom a testét? Ha lefekszünk? 

Hirtelen iszonyú fontos lett, hogy megtudjam: olyan 
vagyok-e, mint a többi férfi, megkérhetek-e valaha is egy nőt, 
hogy ossza meg velem az életét. Az intelligencia és a tudás 
nem elegendő. Ezt is akarom! A felszabadultság és a 
kötetlenség tudata megerősödött bennem, már attól is, hogy ezt 
lehetségesnek éreztem. Izgalom fogott el, amikor újra 
megcsókoltam, s ez önmagáért beszélt, és biztosra vettem, 
hogy vele normális lehetek. Más volt, mint Alice. Ez a nő már 
átélt egyet-mást. 

Ekkor a hangja elbizonytalanodott. - Még csak egyet, 
mielőtt megyünk. - Fölállt, kinyitotta köpenyét, egy lépést tett 
felém, és a lámpák halvány fényében megláttam az alakját, 
amely eddig, amíg egymás mellett ültünk az árnyékban, rejtve 
maradt. - Csak az ötödik hónap - mondta. - De ez nem számít. 


Nem bánja, ugye? 

Ahogy ott állt, nyitott köpenyében, olyan volt, mintha 
második felvételként ráfényképezték volna arra a filmre; 
amelyen a középkorú nő, a fürdőkádból éppen kilépve, 
széttárja fürdőköpenyét, hogy Charlie láthassa. És én vártam, 
ahogy az istenkáromló vár a villámcsapásra. Félrenéztem. 
Mindenre inkább számítottam, mint erre, bár az, hogy ilyen 
forró estén a köpenyébe burkolózott, figyelmeztethetett volna 
rá, hogy valami nincs rendben. 

- Nem a férjemtől van - nyugtatott meg. - Amit az előbb 
mondtam, nem volt hazugság. Már évek óta nem láttam. Ez 
egy ügynök volt, úgy nyolc hónapja ismertem meg. Együtt 
éltünk. Látni se akarom többé, de a gyereket megtartom. Csak 
egy kicsit kell vigyáznunk - nem durván, vagy ilyesmi. De 
máskülönben nem kell aggódnia. 

Hangja elakadt, amikor meglátta az arcomat. 

- Ez undorító! - kiáltottam. - Szégyellhetné magát! 

Elhúzódott, gyorsan összehúzta a köpenyt, hogy megvédje 
azt, ami ott belül bújik. 

Védelmező mozdulata láttán megint egy kettős kép villant 
fel előttem: anyám teherben a húgommal; amikor már kevésbé 
törődik velem, nem melegít a hangja, az érintése, nem 
védelmez meg mindenkitől, aki azt meri állítani, hogy 
szellemileg visszamaradtam. 

Azt hiszem, vállon ragadtam - ebben nem vagyok biztos, de 
arra emlékszem, hogy sikoltozni kezdett, és én hirtelen 
visszazökkentem a valóságba, és veszélyt éreztem. Szerettem 
volna megmondani neki, hogy nem akarok semmi rosszat, soha 
nem bántanám őt, vagy bárki mást. - Kérem, ne sikítson! 

De ő csak sikoltozott, és én futó lépteket hallottam a sötét 
úton. Ezt a helyzetet senki sem értheti meg! Belerohantam a 


sötétségbe, kijáratot kerestem a parkból, ide-oda, egyik útról a 
másikra. Nem ismertem a parkot, és egyszerre beleütköztem 
valamibe, ami visszalökött. Egy drótkerítés zsákutca! Ekkor 
megláttam a hintákat és csúszdákat, és rájöttem, hogy 
játszótéren vagyok, amelyet éjszakára bezártak. Továbbmentem 
a kerítés mellett, félig futva, görcsös gyökereken bukdácsolva. 
A tó mentén visszakanyarodtam, találtam egy másik utat, 
átmentem egy kis hídon, azután megkerültem, és bementem 
alája. Kijárat sehol! 

- Mi van? Mi történt, kisasszony? - Egy őrült?! 

- Bántotta? 

- Merre ment? 

Közben visszakerültem oda, ahonnan indultam. Becsúsztam 
egy kiálló szikla és egy tüskebokor közé, és hasra vetettem 
magam. 


. Hol egy zsaru?! Soha nincs zsaru, ha szükség van rá! 
- Mi történt? 

e Egy degenerált alak meg akarta erőszakolni! 
- Ni, ott már üldözik is! Ott megy, ni! 

e Gyerünk! Kapjuk el a disznót, mert kilóg a parkból. 


- Vigyázat! Kés van nála, meg pisztoly. . . 

Nyilvánvaló volt, hogy a kiáltozás kiöntötte az éjjeli 
ürgéket, mert az "ott megy, ni" kiáltás a hátam mögül jött, és 
rejtekhelyemről kilesve, egy magányos, futó alakot láttam, akit 
végigkergettek a megvilágított úton, be a sötétségbe. 
Másodpercekkel később egy másik rohant el a szikla előtt, és 
beleveszett az árnyékba. Elképzeltem, hogy ez a mohó 
csőcselék elfog, összever, széttép. Rászolgáltam. Szinte 
kívántam is. 

Felálltam, levertem ruhámról a leveleket és a port, s lassan 
végigsétáltam az úton, arrafelé, amerről jöttem. Minden 


pillanatban vártam, hogy megragadnak hátulról, és lerántanak a 
mocsokba és sötétségbe, de hamarosan megpillantottam az 
Ötvenkilencedik utca és az Ötödik Avenue ragyogó fényeit, és 
kiléptem a parkból. 

Amikor most, szobám biztonságában visszagondolok erre, 
összerázkódom a durvaságtól, amely megérintett. Ijesztő 
visszaemlékezni arra, milyen volt anyám, mielőtt a húgomat 
megszülte. De még ennél is ijesztőbb az az érzés, hogy 
kívántam, bárcsak elfognának és megvernének. Miért kívánom 
a büntetést? A múlt árnyai a lábamba kapaszkodnak és 
lehúznak. Kinyitom a szám, hogy sikoltsak, de nincs hangom. 
A kezem reszket, fázom, és fülemben távoli zúgás. 


13. Előmeneteli jelentés 


Június 10 - Egy Strato lökhajtásos repülőgépen vagyunk, 
mindjárt indulunk Chicagóba. Burtnek tartozom köszönettel 
ezért az előmeneteli jelentésért, az ő remek ötlete volt, hogy 
bemondhatom egy tranzisztoros magnetofonba, és Chicagóban 
lediktálhatom egy gépírónőnek. Nemurnak tetszik az ötlet. Sőt, 
tulajdonképpen azt akarja, hogy az utolsó percig használjam a 
magnót. Véleménye szerint növelni fogja a bejelentés hatását, 
ha a végén lejátsszák a legfrissebb szalagot. 

Itt vagyok tehát, elhelyezkedtem, egyedül egy lökhajtásos 
gép számunkra fenntartott fülkéjében, útban Chicago felé, és 
próbálom megszokni a fennhangon való gondolkodást és a 
hangom csengését. Remélem, a gépírónő majd kihagyja az 
összes hümmögést és krákogást, úgyhogy a papíron az egész 
természetesnek fog hatni. (Önkéntelenül is bénítólag hat rám a 
gondolat, hogy emberek százai hallgatják majd ezeket a 
szavakat.) 


Az agyam üres. E pillanatban érzéseim minden egyébnél 
Fontosabbak. 

Rémülettel tölt el a gondolat, hogy felmegyek a levegőbe. 

Ha jól emlékszem, a műtét előtti időben sohasem értettem 
igazán, hogy mi is a repülőgép. Sohasem hoztam kapcsolatba a 
moziban és tévében látott repülőgépeket azokkal a tárgyakkal, 
amelyek elzúgtak a fejem felett. Most, hogy mindjárt indulunk, 
csak arra tudok gondolni, mi lesz, ha lezuhanunk. Hideg fut 
végig rajtam, nem akarok meghalni. Eszembe juttatja azokat a 
beszélgetéseket Istenről. 

Az utóbbi hetekben gyakran gondoltam a halálra, de 
valójában sohasem Istenre. Anyám időnként elvitt ugyan 
templomba, de nem emlékszem rá, hogy ezt valaha is 
összefüggésbe hoztam volna Istennel. Elég gyakran emlegette 
Istent, és esténként imádkoznom kellett hozzá, de sohasem 
gondoltam rá sokat. Úgy emlékszem rá, mint egy hosszú 
szakállú, távoli nagybácsira, aki trónuson ül (mint az áruházi 
Mikulás a nagy székében, aki térdére veszi a gyerekeket, és 
megkérdezi tőlük, hogy jók voltak-e, és hogy mit kérnek tőle). 
Anyám félt Istentől, de azért szívességeket kért tőle. Apám 
sohasem emlegette - mintha Isten Rosenak volna rokona, 
akivel ő inkább nem keveredik barátságba. 


- Indulásra készen állunk, uram. Segíthetek bekapcsolni a 
biztonsági övet? 
. Muszáj? Nem szeretem, ha leszíjaznak. 

- Csak amíg emelkedünk. 

- Inkább ne, hacsak nem okvetlenül szükséges. Félek a 
leszíjazástól. Biztos rosszul leszek tőle. 
. Előírás, uram. Hadd segítsek. 

- Ne, majd magam csinálom. 


- Nem, ezt itt kell áthúzni. 

- Várjon! Au... rendben van. 

Nevetséges. Nincs mitől félni. A biztonsági öv nem szorít, 
nem okoz fájdalmat. Miért olyan rémítő, hogy felveszem ezt az 
átkozott biztonsági övet? És az induló gép remegése. 
Szorongásom a helyzethez képest teljesen aránytalan... tehát 
kell lenni valaminek... de minek... hogy felrepülök, bele a 
sötét felhőkbe, és keresztül rajtuk?... hogy felteszem a 
biztonsági övet?... hogy le vagyok szíjazva?... feszülten 
előrehajolok... izzadt bőrszag... vibrálás, és dübörgő hang a 
fülemben. 

Az ablakon át, a felhőkben, Charlie-t látom. Korát nehéz 
megállapítani, úgy ötéves lehet. Mielőtt Norma. . . 


- Na, készen vagytok már? - Az apja feltűnik az ajtóban, 
vaskos, különösen a petyhüdt, húsos arca és nyaka. 

A tekintete fáradt. 

- Azt kérdeztem, készen vagytok-e? 

- Egy perc - feleli Rose. - Felteszem a kalapom. Nézd meg, 
be van-e gombolva az inge, és kösd meg a cipőfűzőjét. Na, 
gyerünk, essünk túl a dolgon. 

- Hova? - kérdezi Charlie. - Hova megy a Charlie? Az apja 
ránéz, és összeráncolja homlokát. Matt Gordon sohasem tudja, 
hogyan reagáljon a fia kérdéseire. 

Rose megjelenik a hálószoba ajtajában, és a rövid fátylat 
igazgatja kalapján. Olyan, mint egy madár, fejéhez emelt karja, 
szétálló könyöke szárnyra emlékeztet. - Megyünk a doktorhoz, 
ő majd segít, hogy okos légy. 

A fátyol miatt olyan, mintha dróthálón át nézne le rá. 
Charlie mindig megrémül, ha így felöltöznek és elmennek, 
mert tudja, hogy találkoznia kell másokkal, és az anyja izgatott 


lesz és dühös. 
Szeretne elfutni, de nincs hova. 
- Miért kell ezt megmondani neki? - szól Matt. 


e Mert ez az igazság. Dr. Guarino tud rajta segíteni. Matt 
fel-alá járkál, mint aki már feladott minden reményt, de 
azért még egy utolsó kísérletet tesz a meggyőzésre. 


e Honnan tudod? Mit tudsz erről az emberről? Ha bármit 
lehetne tenni, a doktorok már régen megmondták 
volna. - Ne mondd ezt! - rikácsolja Rose. - Ne mondd 
azt nekem, hogy semmit se tudnak csinálni. 

Megragadja Charlie-t, és fejét a kebléhez szorítja. - 

Normális lesz, akármit is kell csinálnunk, és akármibe 

kerül! 

- Ezt nem lehet pénzért megvenni. 

- Charlie-ról van szó! A fiadról!... az egyetlen 
gyermekedről! - Rose ringatja a gyermeket, közel van a 
hisztériához. - Nem is hallgatok rád. Nem tudnak semmit, hát 
azt mondják, hogy nem is lehet csinálni semmit. Dr. Guarino 
mindent elmagyarázott nekem. Nem akarják felkarolni a 
találmányát, azt mondta, mert ez bebizonyítaná, hogy nincs 
igazuk. Más tudóssal is csak így volt, Pasteurrel és 
Jenningsszel, meg a többivel. Mindent elmondott a te finom 
orvosaidról, akik félnek a haladástól! 

Hogy így megfelelt Mattnak, megnyugszik, és újra 
magabiztos lesz. Elengedi Charlie-t, az a sarokba megy, és ott 
áll a falnak fordulva, rémülten és reszketve. 

- Nézd - mondja Rose -, már megint felizgattad! Én?! 

- Mindig előtte kezded ezeket a dolgokat! 

- Atyaúristen! Gyerünk már, essünk túl ezen az átkozott 
histórián. 

Egész úton dr. Guarino rendelője felé nem beszélnek 


egymással. Hallgatás az autóbuszon, és hallgatás, amíg három 
sarkot mennek az autóbusztól a belvárosi irodaépületig. 
Mintegy negyedórás várakozás után dr. Guarino kijön a 
várószobába, és üdvözli őket. Kövér, kopaszodó férfi, és úgy 
tetszik, mindjárt kireped rajta a fehér orvosi köpeny. Charlie-t 
megbűvöli a vastag fehér szemöldök és a fehér bajusz, amely 
időnként megrándul. Egyszer a bajusz rándul meg előbb, és 
azután emelkedik föl a szemöldök, máskor viszont a 
szemöldök megy föl először, azután következik a bajuszrángás. 
A nagy, fehér szobának, ahova Guarino vezeti őket, olyan 
szaga van, mintha nemrégen festették volna, és csaknem üres. 
Egyik oldalán két íróasztal áll, a másikon egy óriási gép, rajta 
több sorban számlapok mutatóval, és négy hosszú, fogorvosi 
fúróhoz hasonló kar. Mellette fekete bőrrel bevont 
vizsgálóasztal áll, rajta lekötözésre szolgáló vastag, fonott 


bőrszíjak. 
- Nos hát - szólal meg Guarino, szemöldökét felvonva. 
e Ez volna Charlie. - Keményen megmarkolja a gyerek 
vállát. 


- Jó barátok leszünk. 

- Tényleg tud rajta segíteni, dr. Guarino? - szólt Matt. - Volt 
már ilyen esete? Nincs sok pénzünk... 

A szemöldök, mint a redőny, ereszkedik alá, amikor 
Guarino a homlokát ráncolja. - Mr. Gordon, egyelőre nem 
beszéltem arról, hogy mit tehetek. Előbb meg kell vizsgálnom. 
Talán lehet rajta segíteni, talán nem. Először fizikális és 
mentális vizsgálatokat kell eszközölnöm, hogy megállapítsam a 
patologikus okokat. Később majd beszélünk a prognózisról. 
Tulajdonképpen, nagyon elfoglalt vagyok mostanában, és 
csupán azért vagyok hajlandó megnézni ezt az esetet, mert 
éppen egy ilyenféle idegrendszeri késleltetettséggel foglalkozó, 


speciális tanulmányon dolgozom. Persze ha kételyei vannak, 
akkor talán... 

Hangja szomorúan elhal, és félrefordul, de Rose a 
könyökével meglöki Mattot. - A férjem egyáltalán nem így 
gondolja, dr. Guarino. Csak úgy beszél. - Ismét Mattra mereszti 
a szemét, figyelmeztetésül, hogy mentegetőzzék. 

Matt sóhajt. - Ha bármi mód van rá, hogy segítsen Charlie- 
n, mi mindent megteszünk, amit csak óhajt. Az üzlet nemigen 
megy mostanában. Fodrászati cikkeket árulok, de amink csak 
van, azt boldogan... 

- Egy dologhoz azonban ragaszkodnom kell - mondja 
Guarino, és előretolja ajkát, mint aki elhatározásra jutott. - Ha 
egyszer belekezdünk, a kezelést folytatni kell. Az ilyen típusú 
eseteknél az eredmény gyakran hirtelen jelentkezik, több 
hónapi, a javulás semmi jelét sem mutató kezelés után. Nem 
mintha megígérném az eredményt, ezt jegyezzék meg, kérem, 
semmit sem garantálok! De meg kell adni a lehetőséget - 
különben mindnyájunknak jobb, ha el se kezdjük. 

Összehúzott szemmel nézi őket, hagyja, hogy az intelem 
mélyre hatoljon, szemöldöke fehér ellenző, amely alól kibámul 
csillogó kék szeme. - Most pedig, ha szíveskednének kifáradni, 
hogy megvizsgálhassam a fiút. 

Matt tétovázik, hogy Charlie-t egyedül hagyja-e vele, de 
Guarino bólint. - Ez a legjobb módja - szól, miközben kikíséri 
őket a várószobába. - Az eredmények mindig jelentősebbek, ha 
a páciens egyedül van velem, amikor a pszichoszubsztanciális 
vizsgálatot megejtem. A zavaró külső körülmények károsan 
befolyásolják a részeredményeket. 

Rose diadalmasan mosolyog a férjére, és Matt alázatosan 
követi kifelé. 

Amikor Guarino magára marad Charlie-val, megsimogatja 


a gyerek fejét. Kedvesen mosolyog. 

- Jól van, kisfiam. Fel az asztalra. 

És mert Charlie nem reagál, gyöngéden fölemeli a bőrrel 
bevont asztalra, és biztonságosan leszíjazza a nehéz fonott 
szíjjal. Az asztalnak mélyen beivódott izzadság- és bőrszaga 
van. 

- Mama! 

- Kint van. Ne félj, Charlie! Nem fog fájni egy csöppet se. 

- Mamát akarom! - Charlie-t megzavarja, hogy 
megfosztották szabadságától. Arról nincs fogalma, hogy mit 
csinálnak vele, de volt már dolga más orvosokkal, akik 
egyáltalán nem voltak olyan barátságosak, miután a szülei 
kimentek a szobából. 

Guarino igyekszik megnyugtatni. - Oda se neki, kisfiam. 
Nem kell megijedni. Látod itt ezt a nagy gépet? Tudod, mit 
fogok csinálni vele? 

Charlie lapul, azután eszébe jutnak anyja szavai. - Okosra 
fog csinálni. 

- Ez az! Legalább tudod, hogy miért vagy itt. Na, most 
szépen hunyd be a szemed, és feküdj nyugodtan, én meg 
elfordítom a kapcsolókat. Lármát fog csapni, mint egy 
repülőgép, de nem bánt, és majd meglátjuk, nem tudnánk-e egy 
picit okosabbra csinálni, mint amilyen most vagy. 

Guarino fölkattintja a kapcsolót, az óriási gép zúgva 
megindul, piros és kék fények villannak föl és tűnnek el. 
Charlie megrémül. Lapít és reszket, nekifeszül a szíjaknak, 
amelyek az asztalhoz szorítják. 

Visítani kezd, és Guarino gyorsan egy rongycsomót 
gyömöszöl a szájába. - Na, na, Charlie. Csak semmi lárma. 
Légy jó kisfiú. Megmondtam, hogy nem fog fájni. 

Charlie megint visítani akar, de csak elfojtott fuldoklás jön 


ki belőle, amitől hányhatnékja támad. Érzi a ragadós 
nedvességet a lába szára körül, és a szag azt ígéri, hogy az 
anyja megveri és sarokba állítja, amiért becsinált a nadrágjába. 
De nem tudta visszatartani! Valahányszor úgy érzi, hagy 
csapdába került, és elfogja a vakrémület, nem tudja 
visszatartani, és összecsinálja magát. Fulladozás. . . rosszullét. . . 
hányinger... és minden elfeketedik. 

Nem lehet tudni, mennyi idő telik el, de amikor Charlie 
kinyitja a szemét, a rongy már nincs a szájában, és a szíjakat 
eltávolították. Dr. Guarino úgy tesz, mintha nem érezné a 
szagot. - Na, ugye, hogy egy csöppet sem fájt? 

- Neeem... 

- Hát akkor mért reszketsz így? Nem csináltam egyebet, 
csak megindítottam az okosító gépet. Milyen érzés okosabbnak 
lenni, mint eddig? 

Charlie megfeledkezik rémületéről, és tágra nyitott 
szemmel nézi a gépet. - Okos lettem? 

- Hát persze. Phü, menj csak egy kicsit odébb. Milyen 
érzés? 

- Vizes. Becsináltam. 

- Igen, hát... phü... legközelebb nem csinálod, ugye? Nem 
fogsz megijedni többet, hiszen már tudod, hogy nem fáj. Most 
pedig mondd meg szépen a mamádnak, hogy milyen okosnak 
érzed magad, és ő majd elhoz ide, hetenként kétszer, 
rövidhullámú agykondicionálásra, és egyre okosabb és okosabb 
leszel. 

Charlie mosolyog. - Tudok hátrafelé menni. 

- Tudsz? Lássuk - mondja Guarino, és megjátszott 
izgalommal becsukja a mappáját. - Hadd látom. 

Charlie lassan és nagy erőfeszítéssel néhány lépést tesz 
hátrafelé, és mentében megbotlik a vizsgálóasztalban. Guarino 


mosolyog és bólint. - Ezt nevezem! No, várj csak! Te leszel a 
legokosabb fiú az utcátokban, mire végzünk. 

Charlie elpirul örömében a dicséretre és figyelemre. Ritkán 
mosolyognak rá az emberek, és nemigen mondják neki, hogy 
jól csinált valamit. Még a gép és a szíjak okozta rémület is 
elhalványul. 

- Az egész utcában - A gondolat annyira elönti, hogy nem 
tud elég levegőt szívni a tüdejébe, akármennyire igyekszik is. - 
Még Hymie-nél is okosabb? 

Guarino mosolyogva bólint. - Hymie-nél is okosabb. 
Charlie nagy csodálattal és tisztelettel nézi a gépet. A gép 
okosabbá teszi Hymie-nél, aki két házzal odébb lakik, és tud 
írni és olvasni, és cserkész. 

- Ez a maga gépe? 

- Még nem az enyém. A banké. De nemsokára az enyém 
lesz, és akkor sok magadfajta kisfiút tudok majd megokosítani. 
- Megsimogatja Charlie fejét: - Te sokkal helyesebb vagy, mint 
némelyik normális kölyök, akit az anyja idehoz, abban a 
reményben, hogy lángész lesz belőlük, ha fölemelem az I. H.- 
jukat. 

- Lágyész lesz belőlük, ha fölemeli a hajukat? - Kezét a 
fejéhez emeli: vajon csinált-e a gép valamit, hogy a haja 
fölemelkedjék? - Maga lágyészt csinál belőlem? 

Guarino barátságosan nevetve megszorítja Charlie vállát. - 
Nem, Charlie. Ne aggódj. Lágyész csak a komisz kis 
szamarakból lesz. Te maradsz, amilyen vagy - egy helyes 
kisfiú. - Aztán pedig meggondolja magát és hozzáteszi. Persze 
egy kicsit okosabb, mint most. 

Kinyitja az ajtót, és kivezeti Charlie-t a szüleihez. - Itt a fiú, 
kedves szülők. Nem lett semmi baja a vizsgálattól. Jó kisfiú. 
Azt hiszem, jó barátok leszünk, igaz-e, Charlie? 


Charlie bólint. Azt akarja, hogy dr. Guarino szeresse őt, de 
megrémül, amikor meglátja anyja arckifejezését. - Charlie! Mit 
csináltál?! 

- Csak egy kis baleset, Mrs. Gordon. Megijedt, az első 
alkalommal. De ne hibáztassa vagy büntesse meg miatta. Nem 
szeretném, ha az idejövetel a büntetés gondolatához 
kapcsolódna. 

Rose Gordon azt sem tudja, hová legyen zavarában. 

- Undorító! Nem is tudom, mit csináljak, dr. Guarino. Még 
otthon is megfeledkezik magáról - és néha olyankor, amikor 
vendégek vannak a háznál! Annyira szégyellem magam, 
amikor ezt csinálja. 

Charlie látja anyja arcán az undort, és ettől remegés fogja 
cl. Rövid időre elfelejtette, hogy milyen rossz fiú, és mekkora 
fájdalmat okoz a szüleinek. Nem tudja, miért, de megijed, ha az 
anyja azt mondja, hogy fájdalmat okoz neki, s ha sír és ráordít, 
akkor Charlie a fal felé fordítja az arcát, és halkan nyögdécsel 
magában. 

- Ne izgassa föl a gyereket, Mrs. Gordon, és ne eméssze 
magát. Hozza el minden kedden és csütörtökön, ugyanebben az 
időben. 

- De fog ez tényleg használni valamit? - kérdi Matt. - Tíz 
dollár meglehetősen. . . 

- Matt! - Rose megragadja Matt kabátját. - Ilyesmiről nem 
beszél az ember! A tulajdon húsod és véred, és dr. Guarino az 
Úr segítségével talán olyanná teszi, mint a többi gyerek, és te 
pénzről beszélsz! 

Mart Gordon mentegetőzni akar, de aztán jobbnak látja, ha 
előhúzza a pénztárcáját. 

- Kérem... - sóhajt dr. Guarino, mintha zavarná a pénz 
látványa. - A külső helyiségben, az asszisztensnőm intézi az 


anyagiakat. Köszönöm. - Kissé meghajol Rose előtt, kezet ráz 
Matt-tal, és hátba veregeti Charlie-t. - Helyes fiú, nagyon 
helyes. - Azután újra felölti mosolyát, és eltűnik a rendelőbe 
vezető ajtó mögött. 

Hazafelé egész úton vitatkoznak, Matt panaszkodik, hogy a 
fodrászati cikkeknek nincs piaca, és hogy a megtakarított 
pénzük fogytán van, Rose pedig válaszul azt rikácsolja, 
mindennél fontosabb, hogy Charlie normális legyen. 

Charlie rémülten nyöszörög. A veszekedő hangokból áradó 
düh fájdalmat okoz neki. Alighogy belépnek a lakásba, elinal, a 
konyháig meg sem áll, az ajtó mögé bújik, homlokát a 
csempézett falhoz szorítja, reszket és nyöszörög. 

Ügyet sem vetnek rá. Elfelejtették, hogy meg kellene 
mosdatni és tiszta holmiba bújtatni. 

- Nem vagyok hisztérikus! Éppen csak torkig vagyok vele, 
hogy folyton panaszkodol, amikor megpróbálok valamit tenni a 
fiadért. Nem törődsz vele! Egyszerűen nem törődsz vele! 

- Nem igaz! Egyszerűen tisztában vagyok vele, hogy nem 
tehetünk semmit. Ha az embernek ilyen a gyereke, az egy 
kereszt, amit viselni kell, és szeretni kell. Én el tudom viselni, 
de a te bolondériádat nem állhatom. Már majdnem az egész 
megtakarított pénzünket elköltötted kuruzslókra és csalókra - 
azt a pénzt, amiből rendes, saját üzletet nyithattam volna. Igen! 
Ne nézz így rám! Abból a rengeteg pénzből, amit kidobtál az 
ablakon! Lehetne már saját borbélyműhelyem, ahelyett, hogy 
kiköpném a tüdőmet a napi tíz órai eladással. Saját műhelyem, 
segédekkel, akik nekem dolgoznak! 

- Hallgass már! Nézd a gyereket, halálra rémült! 

- Menj a pokolba! Most már tudom, ki a hülye nálunk! Én! 
Mert eltűrlek téged! - Elviharzik, becsapja maga mögött az 
ajtót. 


- Sajnálom, hogy zavarom, uram, de néhány perc múlva 
leszállunk. Újra fel kell vennie a biztonsági övét. . . ó, hiszen 
magán van, uram. Egész úton, New Yorktól idáig, magán 
tartotta? Közel két órán át... 

- Teljesen megfeledkeztem róla. Most már fönt hagyom, 
amíg leszállunk. Úgy látszik, már nem is zavar. 


Most már tudom, honnan van bennem ez a szokatlan 
motiváció, hogy "okossá váljak", ami kezdetben annyira 
elképesztett mindenkit. Ennek a gondolatnak élt Rose Gordon, 
ez nem hagyta nyugodni, se éjjel, se nappal. Az ő félelme, az ő 
bűntudata, az ő szégyene, hogy Charlie idióta. Az ő álma, hogy 
lehetne valamit csinálni. Az örökös kínzó kérdés: ki a hibás, ő 
vagy Matt? Csak amikor Norma bebizonyította, hogy lehetnek 
normális gyerekei, és hogy én csak a sors gonosz szeszélye 
vagyok - csak akkor hagyott föl a kísérletezéssel, hogy engem 
átformáljanak. De én, úgy hiszem, szüntelenül azt kívántam, 
bár olyan okos lehetnék, amilyennek Rose akart - azért, hogy 
szeressen. 

Egy furcsa dolog Guarinóval kapcsolatban. Haragudnom 
kellene rá azért, amit velem tett, és azért, mert becsapta Rose-t 
és Mattot, de valahogy nem tudok. Mindig kedves volt hozzám. 
Mindig volt egy vállveregetése, egy mosolya, egy bátorító 
szava, amivel olyan ritkán találkoztam. 

Úgy bánt velem már akkor is, mint emberi lénnyel. Talán 
hálátlanságnak hangzik, de most többek között azért is 
neheztelek, mert úgy érzem, kísérleti nyúlnak tekintenek. 
Nemur állandóan arra utal, hogy ő alakított engem azzá, ami 
vagyok, meg hogy egyszer majd a magamfajtákból is igazi 
emberi lények válnak. 


Hogyan értethetném meg vele, hogy nem ő teremtett? 

Ugyanabba a hibába esik, mint a többiek, amikor egy 
gyengeelméjűre néznek, és nevetnek, mert nem értik, hogy 
emberi érzéseket támadnak meg. Nem akarja tudomásul venni, 
hogy már akkor is ember voltam, mielőtt idejöttem. 

Lassan megtanultam, hogy uralkodjam a sértődöttségemen, 
hogy ne legyek olyan türelmetlen, hogy kivárjam a dolgokat. 
Azt hiszem, kezdek felnőtt lenni. Mindennap többet és többet 
tudok meg magamról, és a kezdetben csak fodrozódó emlékek 
most magasra törő hullámokban csapnak át rajtam. 


Június II - A zűrzavar abban a pillanatban kezdődött amikor 
megérkeztünk a chicagói Chalmers szállóba, és megtudtuk, 
hogy tévedés folytán csak másnap estére lesz szobánk, és addig 
a közeli Independence szállóban kell laknunk. Nemur 
dühöngött. Személyes sérelemnek tekintette a dolgot, és 
összeveszett mindenkivel, a liftesfiútól az igazgatóig. A hallban 
várakoztunk, amíg sorra minden egyes szállodaalkalmazott 
elment megkeresni a felettesét, hogy megtudakolja, mit lehetne 
tenni. 

A felfordulás kellős közepén - behordták és fölhalmozták a 
poggyászokat körös-körül a hallban, a személyzet sürgött- 
forgott a kis poggyászkocsikkal, a Szövetség tagjai egy év után 
felismerték és üdvözölték egymást - ott álltunk mi, és egyre 
kényelmetlenebbül éreztük magunkat, amint. Nemur igyekezett 
nyakon csípni azokat a tisztviselőket, akik valamilyen 
kapcsolatban vannak a Nemzetközi Pszichológiai 
Szövetséggel. 

Amikor végül nyilvánvaló lett, hogy semmit sem lehet tenni 
az ügyben, Nemur beletörődött a ténybe, hogy első chicagói 
éjszakánkat az Independence-ben kell töltenünk. 


Amint kiderült, a fiatalabb pszichológusok java része az 
Independence-ben szállt meg, és itt tartották az első nagy esti 
összejöveteleket is. Mindenki hallott a kísérletről, és legtöbben 
tudták, ki vagyok. Akármerre mentünk, mindig fölbukkant 
valaki, a véleményemet tudakolta, mindenféléről, az új 
adórendszer hatásától kezdve a legújabb finnországi régészeti 
leletekig. Ez persze provokáció volt, de általános ismereteim 
tárházából könnyedén merítettem választ szinte bármilyen 
kérdésre. De hamarosan észrevettem, hogy Nemurt bosszantja 
az irántam megnyilvánuló általános érdeklődés. 

Amikor egy bájos fiatal klinikusnő, a Falmouth 
Egyetemről, megkérdezte, meg tudnám-e magyarázni 
csökkentségem egynémely okát, közöltem vele, hogy Nemur 
profeszszor illetékes a választ erre megadni. 

Nemur erre az alkalomra várt, hogy kiváló szaktudását 
csillogtassa, és ismeretségünk folyamán először, vállamra tette 
a kezét. - Nem tudjuk pontosan, mi okozza a fenilketonuriának 
azt a típusát, amelyben Charlie gyermekkorában szenvedett - 
valamiféle, a szokottól eltérő, biokémiai vagy genetikai 
körülmény, esetleg ionizáló avagy természetes sugárzás, vagy 
éppen egy vírus támadása a magzati állapotban -, bármi volt is 
azonban, hibás gént eredményezett, amely kitermelt egy - 
mondjuk talán így - rendbontó enzimet, s ez hibás biokémiai 
reakciókat idézett elő. Természetesen az ezáltal újonnan termelt 
aminosavak legyűrték a normál enzimeket, és agyi károsodást 
okoztak. 

A lány összeráncolta a homlokát. Nem előadást várt, de 
Nemur már letette a garast, és folytatta, ugyanebben a 
modorban. - Én ezt "az enzimek kompetitív inhibíciójának" 
nevezem. Hadd mondjak egy példát arra, hogy miképpen is 
játszódik ez le. A hibás gén által termelt enzimet rossz kulcsnak 


tekinthetjük, amely beleillik ugyan a központi idegrendszer 
kémiai zárjába, de nem forog benne. És mert ott van az igazi 
kulcs - a megfelelő enzim -, be sem juthat a zárba. El van 
torlaszolva. Az eredmény? A proteinok irreverzibilis pusztulása 
az agyi szövetekben. 

- De ha irreverzibilis - szólt közbe az egyik pszichológus, 
aki időközben csatlakozott a hallgatósághoz -, akkor hogyan 
lehetséges, hogy Mr. Gordon már nem csökkent értelmű? 

- Ohó! - kukorékolt Nemur. - Én azt mondtam, hogy a 
szövetekben bekövetkező pusztulás irreverzibilis, nem pedig 
maga a folyamat. Számos kutatónak sikerült megfordítania a 
folyamatot, olyan kemikáliák befecskendezésével, amelyek a 
hibás enzimekkel vegyülve, megfelelőképpen megváltoztatják 
mintegy a zavart okozó kulcs molekuláris alakját. Ez a magva a 
mi technikánknak is. Előbb azonban eltávolítjuk az agy 
károsodott részeit, és engedjük, hogy a beültetett agyi szövet, 
amelyet vegyi úton revitalizáltunk, a normálisnál jóval 
nagyobb mértékben termeljen agyi proteinokat. . . 

- Egy pillanatra, Nemur professzor - szakítottam félbe 
szónoklata magaslatán. - Mi a helyzet Rahadzsamatinak a 
tárgyhoz tartozó munkájával? 

Értelmetlenül nézett rám. - Kicsodának? 

- Rahadzsamatinak. Az ő cikke támadja Tanida enzimfúziós 
elméletét, azt a felfogást, hogy az anyagcsere útját eltorlaszoló 
enzim vegyi struktúrája megváltozik. 

Nemur homlokát ráncolta. - Hol jelent meg a cikk 
fordítása? 

- Még nem fordították le. Néhány nappal ezelőtt olvastam, 
egy hindi pszichopatológiai szaklapban. 

Nemur hallgatóságára nézett, és megpróbálta egy 
vállrándítással elintézni a dolgot. - Nos, azt hiszem, nem kell 


nyugtalankodnunk. Eredményeink önmagukért beszélnek. 

- De maga Tanida is előbb kifejtette a rendbontó enzim 
reakció útján való blokkolásának elméletét, most pedig rámutat 
arra, hogy... 

- De kérem, Charlie. . . Csak azért, mert valaki elsőként fejt 
ki egy elméletet, az még nem jelenti azt, hogy az övé az utolsó 
szó a kísérleti kidolgozásban is. Azt hiszem, a jelenlevők 
valamennyien egyetértenek velem abban, hogy az Egyesült 
Államokban és Angliában folyó kutatás messze felülmúlja az 
Indiában és Japánban végzett munkát. Nekünk vannak a 
legjobb laboratóriumaink és legjobb felszerelésünk az egész 
világon. 

- De ez nem ad feleletet Rahadzsamatinak arra az állítására, 
hogy... 

- Sem az idő, sem a hely nem alkalmas arra, hogy ebbe 
belemerüljünk. Bizonyos vagyok benne, hogy mindezeket a 
problémákat kellően megtárgyaljuk a holnapi ülésen. - 
Elfordult, hogy valakivel egy kollégiumi évfolyamtársáról 
beszélgessen, engem pedig tökéletesen kirekesztett a vitából, s 
én ott álltam elképedten. 

Sikerült félrevonnom Strausst, és kérdezgetni kezdtem. - 
Tudom, maga mindig azt mondta nekem, hogy túl érzékeny 
vagyok vele szemben. Mit mondtam most, amivel így 
fölizgattam? 

- Alacsonyabbrendűségi érzést kelt benne, és ezt nem bírja 
bevenni. 

- Komolyan beszélek, az isten szerelmére, mondja meg az 
igazat! 

- Charlie, fel kell hagynia azzal a gondolattal, hogy 
mindenki kineveti magát. Nemur nem tudta megvitatni azokat 
a cikkeket, mert nem olvasta őket. Nem olvas azokon a 


nyelveken. 

- Nem olvas hindiül és japánul? Ugyan már, miket mond 

- Charlie, nem mindenki olyan nyelvtehetség, mint maga. 

- De akkor hogyan cáfolhatja meg Rahadzsamatinak a 
módszere elleni támadását és azt, hogy Tanida kétségbe vonja 
az ilyenféle beavatkozás hatékonyságát? Nemurnak tudnia kell 
azokról a... 

- Nem... - szólt Strauss elgondolkozva. - Az a két dolgozat 
nyilván új keletű. Még nem volt idő rá, hogy lefordítsák. 

- Úgy érti, hogy maga sem olvasta? 

Vállat vont. - Én még nála is rosszabb nyelvész vagyok. De 
bizonyos vagyok benne, hogy mire a végső jelentések 
beérkeznek, az összes szaklapokat átfésülik kiegészítő 
adatokért. 

Nem tudtam mit mondani. Megdöbbentő volt hallani, hogy 
beismeri, mennyire tájékozatlanok mindketten, egész 
témakörökben, a saját szakterületükön belül. 

- Milyen nyelven tud? - kérdeztem. 

- Franciául, németül, spanyolul, olaszul, és svédül is 
elboldogulok valahogy. 

- És oroszul, kínaiul, portugálul nem tud? 

- Ne feledjem el, mondta, hogy mint gyakorló 
pszichiáternek és idegsebésznek, nagyon kevés ideje van a 
nyelvekre. És az antik nyelvek közül csak latinul és görögül 
olvas. Az ősi keleti nyelvek közül egyet sem ismer. 

Láttam, hogy szeretné befejezni a beszélgetést, de sehogyan 
sem tudtam még elengedni; rá kellett jönnöm, hogy 
tulajdonképpen mennyit is tud. 

Rájöttem 

Fizika: a tér-kvantumelméleten kívül semmit. Geológia; 
semmit a geomorfológiáról, a rétegtanról, sőt a kőzettanról 


sem. Semmit a mikro- és makroökonómia-elméletről. 
Matematikából alig többet a variációszámításnál elemi szinten, 
és egyáltalán semmit a Banach-algebráról, vagy a Riemann- 
féle "N" dimenziós térről. És ez még csak az előszele volt a 
meglepetéseknek, amelyek ezen a hétvégén rám vártak. 

Nem bírtam tovább ott maradni az összejövetelen. 
Megléptem, hogy járjak egyet, és mindent átgondoljak. Csalók 
- mind a ketten! Megjátszották a lángészt. Pedig csak 
közönséges emberek, akik vaktában dolgoznak, és úgy tesznek, 
mintha képesek volnának világosságot hozni a sötétségbe. 
Miért hazudik mindenki? Ismerőseim közül senki sem az, 
aminek látszik. Ahogy a sarkon befordultam, hirtelen 
megpillantottam Burtöt, aki utánam jött. 

- No, mi van? - szóltam, amikor utolért. - Engem követ? 

Vállat vont, és zavartan nevetett. - Első számú kiállítási 
darab, az előadás sztárja. Nem engedhetjük, hogy valamelyik 
motorizált chicagói cowboy eltiporja, vagy megtámadják és 
kifosszák a State Streeten. 

- Nem szeretem, ha őrizetben tartanak. 

Kerülte a pillantásomat, amint jött mellettem, zsebre vágott 
kézzel. - Nyugalom, Charlie. Az öreg rettenetesen ideges. Ez a 
kongresszus nagyon sokat jelent neki. A hírneve forog kockán. 

- Nem is tudtam, hogy ennyire szívügye - gúnyolódtam, 
mert visszaemlékeztem azokra az alkalmakra, amikor Burt 
arról panaszkodott, hogy a professzor milyen kicsinyes és 
törtető. 

- Nem szívügyem. - Kihívóan nézett rám. - De az egész 
életét erre tette föl. Ő nem Freud, vagy Jung, vagy Pavlov, 
vagy Watson, de valami fontosat csinál, és én tisztelem a 
hivatástudatát - talán annál is inkább, mert átlagember létére 
kiváló ember munkáját próbálja elvégezni, mialatt a kiváló 


emberek mind bombagyártással foglalkoznak. 

- Szeretném hallani, hogy átlagembernek nevezi szemtől 
szemben. 

- Az nem számít, hogy ő mit tart magáról. Persze hogy 
öntelt na és aztán? Ilyenfajta egóra van szükség, hogy valaki 
ilyesmit megkíséreljen. Elég sok hozzá hasonló embert 
ismertem, tudom jól, hogy az önhittségnek és a 
magabiztosságnak ez a keveréke csalhatatlan tanújele a 
bizonytalanságnak és a félelemnek. 

- Meg a szélhámosságnak és a sekélyességnek - tettem 
hozzá. - Most olyannak látom őket, amilyenek: szélhámosok! 
Nemurról ezt már gyanítottam. Látszik, hogy mindig fél 
valamitől. De Strauss meglepett. 

Burt hallgatott, és nagyot sóhajtott. Betértünk egy büfébe 
kávézni, és ha nem néztem is Burt arcát, ez a hang elárulta 
elkeseredését. 

- Úgy gondolja, hogy nincs igazam? 

- Maga nagyon gyorsan tette meg ezt a hosszú utat mondta 
Burt. - Magának most nagyszerű agya van, az intelligenciáját 
valójában nem is lehet kiszámítani, nagyobb tudást szívott 
magába mostanáig, mint amekkorát legtöbb ember egy hosszú 
élet során föl tud szedni. De maga féloldalas lett. Tud sok 
mindent. Meglát sok mindent. De nem fejlődött ki magában a 
megértés, vagy - utálom ezt a szót! - az elnézés. Szélhámosnak 
nevezte őket, de mikor állította akármelyikük is, hogy 
tökéletes, vagy emberfeletti emberek? Ők átlagemberek 
csupán, maga pedig lángész! 

Zavartan abbahagyta, hirtelen ráeszmélt, hogy kioktat. 

- Folytassa. 

. Találkozott már Nemur feleségével? 

- Nem. 


- Ha meg akarja érteni, hogy miért olyan ideges állandóan, 
még akkor is, ha minden jól megy a laborban és az előadásain, 
meg kell ismernie Bertha Nemurt. Tudja, hogy ő szerezte a 
profnak a katedrát? Tudja, hogy az apja befolyását használta 
föl, hogy szubvenciót szerezzen neki a Welberg Alapítványtól? 
Most meg belehajszolta ebbe az idő előtti bejelentésbe a 
kongresszuson. Amíg magának nem volt dolga ilyen 
asszonnyal, addig ne gondolja, hogy megérti ezt az embert. 

Nem szóltam semmit, és láttam, hogy szeretne visszamenni 
a szállóba. Visszafelé egész úton hallgattunk. 

Lángész vagyok? Nem hiszem. Egyelőre legalábbis nem. 
Ahogy Burt az egyetemi zsargon finomkodásain gúnyolódva 
mondaná, kivételes vagyok - demokratikus jelző, arra való; 
hogy kikerüljük az olyan kárhozatos címszavakat, mint: 
tehetséges és szerény képességű (ami okosat és csökkent 
értelműt jelent valójában), és mihelyt a kivételes szó kezd 
valamit jelenteni, nyomban megváltoztatják. Az elv úgy látszik 
az: csak addig használj egy kifejezést, amíg az senkinek nem 
jelent semmit. A kivételes szó érvényes a színkép mindkét 
végére, én tehát egész életemben kivételes voltam. 

Különös dolog a tanulás; minél tovább haladok, annál több 
olyan dolgot látok, aminek eddig a létezéséről sem tudtam. 
Röviddel ezelőtt még ostobán azt gondoltam, hogy mindent 
meg tudok tanulni, a világ minden tudományát. Most csupán 
azt remélem, hogy tudomást vehetek a létezéséről, és 
felfoghatok egy szemernyit belőle. 

Van erre idő? 

Burt haragszik rám. Türelmetlennek tart; és nyilván a 
többiek is. De visszafognak, és igyekeznek a helyemen tartani. 
Hol a helyem? Ki és mi vagyok most? És milyen türelmetlenek 
lesznek, ha megpróbálom ezt megbeszélni velük! Nem 


szívesen ismerik be, hogy nem tudják. Ellentmondásnak 
látszik, hogy egy Nemur-féle átlagember annak merészeli 
magát szentelni, hogy másokból lángészt faragjon. Szeretné, ha 
úgy emlegetnék, mint a tudás új törvényeinek felfedezőjét - 
mint a pszichológia Einsteinjét. És megvan benne a tanító 
félelme attól, hogy növendéke túlszárnyalja. A mester 
rettegése, hogy munkájának hitelét a tanítvány megrontja. 
(Nem mintha én a szó igazi értelmében Nemur növendéke vagy 
tanítványa volnék, mint Burt.) 

Azt hiszem, érthető Nemur félelme, hogy kiderül, hogy ő 
csak gólyalábon járó ember az óriások között. A kudarc most, 
ezen a ponton, tönkretenné. Ahhoz már öreg, hogy mindent 
elölről kezdjen. 

Akármilyen meghökkentő is fölfedezni az igazságot 
azokról az emberekről, akiket tiszteltem, és akikre felnéztem, 
mégis azt hiszem, Burtnek van igaza. Nem szabad 
türelmetlennek lennem velük. Az ő elgondolásuk és ragyogó 
munkájuk tette lehetővé a kísérletet. Őrizkednem kell attól a 
természetes hajlandóságtól, hogy lenézzek rájuk, most, amikor 
felülmúltam őket. 

Tisztában kell lennem azzal, hogy amikor folyvást egyszerű 
beszédre és írásra intenek, azért, úgymond, hogy akik ezeket a 
jelentéseket olvassák, meg is értsék - akkor önmagukról is 
beszélnek. De mégis, félelmetes tisztában lenni azzal, hogy 
sorsom emberek kezében van, akik nem óriások, mint ahogyan 
valaha gondoltam; emberek kezében, akik nem tudnak 
mindenre válaszolni. 


Június 13 - Nagy érzelmi feszültségben diktálom a 
következőket. Faképnél hagytam az egészet. Repülőgépen 
vagyok, vissza New York felé, egyedül, és sejtelmem sincs, mit 


fogok csinálni, ha odaérek. 

Beismerem, eleinte megilletődött tisztelettel gondoltam a 
nemzetközi kongresszusra, ahol kutatók és tudósok gyűlnek 
össze, hogy eszméiket megvitassák. Ez az a hely, úgy 
gondoltam, ahol az egész elmélet igazolódik. Ez más lesz, mint 
azok a meddő főiskolai beszélgetések, mert ezek az emberek a 
pszichológiai kutatás és műveltség legmagasabb szintjén 
állnak, ezek a tudósok, akik a könyveket írták és az előadásokat 
tartották, a szaktekintélyek, akiket mindenki idéz. Ha Nemur és 
Strauss átlagemberek is, akik képességeiket meghaladó munkát 
végeznek, a többivel bizonyára egészen másképp lesz. 

Amikor az ülés ideje elérkezett, Nemur beterelt bennünket a 
nehéz barokk bútorzatú, óriási hallba, föl a hatalmas, kanyargós 
márványlépcsőn, keresztül a kezetrázók, bólingatók és 
mosolygók egyre sűrűsödő gomolyagán. Csatlakozott hozzánk 
két másik professzor a Beekmanről, akik csak ma reggel 
érkeztek Chicagóba. White és Clinger professzorok egy kicsit 
jobbra, egy-két lépéssel Nemur és Strauss mögött mentek, míg 
Burt és én zártuk be a menetet. 

Az előttünk állók szétváltak, és utat engedtek nekünk a 
nagy bálterembe, és Nemur integetett a riportereknek és 
fényképészeknek, akik azért jöttek, hogy első kézből 
értesüljenek mindazon elképesztő dolgokról, amelyek alig 
több, mint három hónap leforgása alatt történtek egy csökkent 
értelmű felnőttel. 

Nemur nyilvánvalóan előzetes sajtóközleményeket adott le, 
hírverés céljából. 

Az ülésen elhangzott egyik-másik előadás nagy feltűnést 
keltett. Egy alaszkai csoport kimutatta, hogy az agy különböző 
részeinek stimulációja a tanulási képesség jelentős fejlődését 
idézi elő; egy új-zélandi csoport pedig föltérképezte az agynak 


azokat a részeit, amelyek a felfogóképességet és az 
ingerretenciókat irányítják. 

De voltak másféle előadások is: P. T. Zellerman tanulmánya 
arról, hogy fehér patkányok mennyi idő alatt tudnak eligazodni 
egy útvesztőben, ha a sarkok nem szögletesek, hanem 
legömbölyítettek, vagy Worfel előadása az intelligencia 
szintjének hatásáról a rézusz-majmok reagálási idejére. Az 
ehhez hasonló előadások felbosszantottak. Pénzt, időt és 
energiát pocsékolni csip-csup dolgok aprólékos analízisére! 
Burtnek igaza volt, amikor dicsérte Nemurt és Strausst, amiért 
inkább valami fontos és bizonytalan dolognak szentelték 
magukat, mint holmi jelentéktelen és biztonságos témának. 

Csak azt szeretném, ha Nemur emberi lénynek tekintene. 
Az elnök kihirdette, hogy a Beekman Főiskola bejelentése 
következik, mi pedig helyet foglaltunk az emelvényen, egy 
hosszú asztal mögött - Burt és én, közöttünk Algernon a 
ketrecében. Mi voltunk az est főattrakciója, és amikor 
elhelyezkedtünk, az elnök megkezdte bevezetőjét. Szinte 
vártam, hogy mint a kikiáltó, így kezdi: Nagyérdemű 
Közönség! Lépjenek be, és tekintsék meg az attrakciót! Ilyet 
még nem látott a tudományos világ! Hogyan Lesz egy egérből 
és egy idiótából Lángész! Nem csalás, nem ámítás! Minden 
meg lesz mutatva, minden meg lesz magyarázva! 

Beismerem, hogy kötekedő hangulatban jöttem ide. 


Az elnök mindössze ennyit mondott: - A következő előadás 
nem szorul bevezetésre. Mindnyájan hallottunk arról a 
bámulatra méltó munkáról, amely a Welberg Alapítvány 
támogatásával a Beekman Főiskolán folyik, és amelyet Nemur 
professzor, a Pszichológiai Osztály vezetője, dr. Straussszal, a 
Beekman Neuropszichiátriai Központ munkatársával 


együttműködve irányít. Nem kell hangsúlyoznom, hogy ezt a 
jelentést mindnyájan nagy érdeklődéssel vártuk. Átadom a szót 
Nemur professzornak és dr. Straussnak. 

Nemur kegyesen bólintott az elnök dicsérő szavaira, és a 
pillanat diadalérzetében Straussra hunyorított. 

A Beekman első előadója Clinger professzor volt. Kezdtem 
ingerült lenni, és láttam, hogy Algernont felizgatja a füst, a 
zsibongás, a szokatlan környezet, és idegesen mászkál a 
ketrecében. Az a különös kényszerképzetem támadt, hogy 
kinyitom a ketrecét, és kiengedem. Képtelen gondolat volt - 
inkább vágy, mint gondolat -, és igyekeztem nem tudomásul 
venni. De ahogy hallgattam Clinger professzor sablonos 
előadását, "A bal kezes céldobozos T-útvesztő hatása, 
egybevetve a jobb kezes céldobozos T-útvesztővel" témáról, 
azon kaptam magam, hogy Algernon ketrecének 
zárszerkezetével babrálok. 

Rövidesen (mielőtt Strauss és Nemur felfedik mindent 
betetőző eredményeiket) Burt előadása következik, amely az 
Algernon számára kitervelt intelligencia- és felfogóképesség- 
vizsgálatok eljárásait és eredményeit részletezi. Ezt követi 
majd a demonstráció, amelynek során Algernon képességeit 
teszik próbára. Egy problémát kell megoldania, hogy 
hozzájuthasson táplálékához. (Ez az, amit én állandóan 
rosszalltam.) 

Nem mintha valami kifogásom lett volna Burt ellen. Mindig 
őszinte volt hozzám - sokkal inkább, mint a többiek -, de 
amikor leírta a fehér egeret, amelynek megnövelték az 
intelligenciáját, ő is éppen olyan öntelt és mesterkélt volt, mint 
a többiek. Mintha csak a professzori talárt próbálná magára. 
Ezen a ponton inkább Burt iránt érzett barátságom miatt 
fékeztem magam, mint bármi más okból. Ha kiengedem 


Algernont a ketrecéből, az ülés káoszba fullad, s végül is ez 
Burt első fellépése a tudományos előléptetésért folyó féktelen 
versengésben. 

UJjaim a ketrecajtó reteszén voltak, és abból, ahogy 
Agernon rózsaszín-savanyúcukor szemével kezem mozgását 
figyelte, biztosra vettem, hogy tudja, mit forgatok a fejemben. 
Ebben a pillanatban Burt elvette a ketrecet a demonstricióhoz. 
Elmagyarázta az emelős zár bonyolultságát, és a zár nyitásához 
szükséges problémamegoldása képességet. (Vékony műanyag 
zárnyelvek csúsznak különböző helyekre, aszerint, ahogy az 
egér irányítja, anelynek emeltyűk sorozatát kell megnyomnia, 
megfelelő sorrendben.) Algernon intelligenciájának 
növekedésével arányosan növekedett a gyorsaság is, amellyel a 
problémát megoldotta - ez eddig nyilvánvaló volt. De ezután 
Burt felfedett valamit, amiről nem tudtam: 

Intelligenciája csúcspontján Algernon teljesítménye 
egyenetlenné vált. Burt jelentése szerint bizonyos alkalmakkor 
egyáltalán nem volt hajlandó dolgozni - még akkor sem, ha 
láthatóan éhes volt -, máskor pedig megoldotta ugyan a 
problémát, de ahelyett, hogy megette volna a jutalomtáplálékot, 
nekirontott a ketrec falának. 

Amikor a hallgatóságból valaki azt kérdezte Burttől, hogy 
vajon ennek a szeszélyes viselkedésnek a megnövelt 
intelligencia volna a közvetlen okozója, Burt kitérő választ 
adott: - Nekem személy szerint nincs elegendő bizonyítékom 
arra, hogy ezt a végkövetkeztetést vonjam le. Vannak más 
lehetőségek is. Lehetséges, hogy mind a kettőt, a megnövelt 
intelligenciát és a szeszélyes viselkedést egyaránt, az eredeti 
sebészi beavatkozás idézte elő, és az egyik nem folyománya a 
másiknak. Az is lehetséges, hogy ez a szeszélyes viselkedés 
Algernon kizárólagos sajátossága. A többi kísérleti egérnél ez a 


tünet nem jelentkezett, igaz viszont, hogy a többi egér közül 
egyik sem ért el ilyen magas szintű intelligenciát, és nem is 
tartotta meg olyan hosszú ideig, mint Algernon. 

Azonnal láttam, hogy ezt a közlést elhallgatták előttem. 
Gyanítottam az okát, és bosszankodtam, de ez semmiség; volt 
ahhoz a haraghoz képest, amit akkor éreztem, amikor sor került 
a filmekre. 

Nem tudtam, hogy az én kezdeti magatartásomat és a; 
vizsgálataimat filmre vették. Ott álltam az asztalnál, Burt, 
mellett, zavartan, tátott szájjal próbáltam végigmenni az 
útvesztőn, a villanypálcikával. Valahányszor ütést kaptam, az 
arckifejezésem megváltozott; előbb a nevetséges, tágra meredt 
szemű ámulat ült ki rajta, aztán újra az a bárgyú mosoly. 
Valahányszor ez megtörtént, a közönség hangosan nevetett. 
Verseny verseny után ismétlődött, és mindegyiket 
mulatságosabbnak találták, mint az előzőt. 

Hajtogattam magamnak, hogy ezek itt nem szájtátó 
érdekességhajhászók, hanem megismerést kereső tudósok. 
Nem tehetnek róla, hogy mulatságosnak találják a filmet, 
mégis, amikor Burt, megérezve a hangulatot, szellemes 
megjegyzésekkel kísérte a vetítést, heves vágy fogott el, hogy 
alaposan megtréfáljam őket. Még mulatságosabb lenne látni 
Algernont, amint kiszökik a ketrecéből, és látni, amint az egész 
gyűlés szétszalad, és a tudósok négykézláb mászkálnak, hogy 
megpróbálják kézre keríteni a kereket oldott kis fehér zsenit. 

De uralkodtam magamon, és mire Strauss az emelvényre 
lépett, a kísértés elmúlt. 

Strauss főleg az idegsebészet elméletével és gyakorlatával 
foglalkozott, részletesen előadta, hogy a hormonirányító 
központok feltérképezésével foglalkozó úttörő tanulmányok 
miképpen tették lehetővé számára, hogy izolálja és stimulálja 


ezeket a központokat, miközben egyidejűleg eltávolítja az 
agykéreg hormongátló anyagokat termelő részeit. 
Elmagyarázta az enzimblokk-elméletet, majd leírta testi 
kondíciómat a sebészi beavatkozás előtt és után. Fényképek 
(nem tudtam ezekről a felvételekről) jártak kézről kézre, 
magyarázó megjegyzésekkel, és láthattam a bólogatásokból és 
mosolyokból, hogy legtöbben egyetértenek Strauss-szal abban, 
hogy a "bamba, üres arckifejezés" átváltozott "élénk, 
intelligens kifejezésre". Ugyancsak részletesen tárgyalta a 
terápiás kezeléseinkkel kapcsolatos aspektusokat, különös 
tekintettel a szabad asszociálás iránti megváltozott 
magatartásomra. 

Egy tudományos demonstráció részeként jöttem ide, és 
számítottam rá, hogy kiállítanak, de mindnyájan folyton úgy 
beszéltek rólam, mintha valamiféle újonnan alkotott tárgy 
lennék, amit most mutatnak be a tudományos világnak. Ebben 
a teremben senki sem tekintett engem egyéniségnek - emberi 
lénynek. "Algernon és Charlie" és "Charlie és Algernon", ez az 
állandó párosítás rávilágított, hogy mindkettőnkre úgy 
gondolnak, mint kísérleti állatra, amely a laboratóriumon kívül 
nem is létezik. De a haragtól eltekintve sem tudtam szabadulni 
a gondolattól, hogy valami nincs rendben. 

Végül Nemuron volt a beszéd sora, hogy mint a tervezet 
irányítója, mindent összegezzen; hogy mint egy ragyogó 
kísérlet megteremtője, magára vonja a reflektorfényt. Ez volt 
Nemvur életének nagy napja. 

Igen hatásos volt, ahogy ott állt az emelvényen, és 
miközben beszélt, akaratlanul is bólogattam, egyetértettem vele 
olyan dolgokban, amelyeket igaznak tudtam. Hosszasan leírta a 
vizsgálatot, a kísérletet, a sebészi beavatkozást, és az azt 
követő szellemi fejlődést, előadását pedig az előmeneteli 


jelentéseimből vett idézetekkel illusztrálta. Nemegyszer arra 
eszméltem, hogy hallom, amint valami személyes vagy ostoba 
dolgot olvas fel a hallgatóságnak. Hála Istennek, elég óvatos 
voltam, és a legtöbb részletet Aliceról és magamról 
visszatartottam, magánirataim között. 

Ekkor, összefoglalójának egyik pontjánál, ezt mondta: - Mi, 
akik a Beekman Főiskolán ezen a tervezeten dolgoztunk, 
megelégedéssel vehetjük tudomásul, hogy kezelésbe vettük a 
természet egy balfogását, és új technikánk segítségével 
felsőbbrendű emberi lényt alkottunk belőle. Amikor Charlie 
hozzánk került, a társadalmon kívül állt, egyedül a 
nagyvárosban, gondoskodó barátok, rokonok nélkül, a normális 
élethez szükséges szellemi eszközök nélkül. Nem volt múltja, 
nem volt kapcsolata a jelennel, sem pedig a jövőbe vetett 
reménye. Bátran állíthatjuk, hogy e kísérlet előtt Charlie 
Gordon valójában nem 15 létezett. . . 

Nem tudom, miért vettem annyira rossz néven, hogy úgy 
gondolnak rám, mint magánkincstáruk egy újonnan vert 
érméjére, de bizonyos, hogy annak a gondolatnak a visszhangja 
volt, amely ott zengett agyam kamráiban, amióta csak 
Chicagóba érkeztünk. Szerettem volna fölállni és mindenkinek 
bebizonyítani, hogy Nemur milyen ostoba, szerettem volna az 
arcukba kiáltani: Emberi lény vagyok, személyiség - családdal, 
emlékekkel és múlttal - és az is voltam, mielőtt még abba a 
műtőbe begurítottak! 

Ugyanekkor a heves haragom mélyén alakuló, mindent 
megvilágító tisztánlátás megmutatta, hogy mi zavart, miközben 
Strauss beszélt, és miközben Nemur kiegészítette az adatait. 
Hát persze hogy hibát követtek el! A változás tartósságának 
bizonyításához szükséges várakozási időtartam statisztikai 
értékelését a szellemi fejlődés és tanulás területén végzett 


korábbi kísérletekre alapították, átlagosan ostoba, vagy 
átlagosan intelligens állatok várakozási időtartamának 
figyelembevételével. Nyilvánvaló azonban, hogy a várakozási 
időtartamot meg kellett volna hosszabbítani olyan esetekben, 
amikor az állat intelligenciáját kétszeresére vagy 
háromszorosára növelték. 

Nemur következtetései koraiak voltak. Mert 
mindkettőnknél, Algernonnál és nálam is, több időre lett volna 
szükség, hogy megállapíthassák: tartós-e a változás. A 
professzorok tévedtek, és erre senki sem jött rá. Szerettem 
volna felugrani és megmondani nekik, de mozdulni sem 
tudtam. Algernonhoz hasonlóan, háló mögött találtam magam, 
a ketrecben, amelyet ők építettek körém. 

Most jönnek majd a kérdések, s hogy a vacsorámat 
megkaphassam, produkálnom kell magamat e kiváló 
gyülekezet előtt. Nem! Ki kell jutnom innen! 

- . . Bizonyos értelemben, ő a modern pszichológiai 
kísérletek gyümölcse. Ahelyett, aki azelőtt volt: gyengeelméjű, 
üres héj, a társadalom tehertétele, amelynek beszámíthatatlan 
magatartásától félni kell - ahelyett most itt áll egy férfi, telve 
emberi méltósággal és fogékonysággal, készen arra, hogy 
elfoglalja helyét a társadalomban, annak teljes értékű tagjaként. 
Szeretném, ha meghallgatnák Charlie Gordon néhány szavát... 

Az istenfáját! Azt sem tudja, miről beszél! A kényszerítő 
vágy hatalmába kerített. Megigézetten figyeltem, ahogy kezem, 
akaratomtól függetlenül, megmozdul, s elhúzza a reteszt 
Algernon ketrecén. Amint kinyitottam, Algernon rám nézett és 
megállt. Azután megfordult, kiszökkent ketrecéből, és 
végigiramodott a hosszú asztalon. 

Először elvesztettem szem elől - kis fehér folt a fehér 
damasztterítőn -, amíg egy nő az asztal mellett föl nem 


sikoltott, és ahogy talpra ugrott, fölborította a izékét. Mögötte 
vizeskorsók dőltek föl, és ekkor Burt fölkiáltott: - Algernon 
kiszabadult! - Algernon leugrott az asztalról a dobogóra, s 
onnan a padlóra. 

- Fogják meg! Fogják meg! - rikoltotta Nemur, miközben a 
hallgatóság, amelynek szándékai megoszlottak, kezek és lábak 
kusza gomolyagává alakult. Néhány nő (valószínűleg nem- 
kísérletezők) megpróbált fölállni az ingatag, összehajtható 
székekre, míg mások, akik segíteni akartak Algernon kézre 
kerítésében, felborították őket. 

- Csukják be a hátsó ajtókat! - kiáltotta Burt, mert jól tudta: 
Algernon elég okos ahhoz, hogy abba az irányba tartson. 

- Gyorsan! - hallottam a saját hangomat. - Az oldalajtóhoz! 

- Az oldalajtóhoz! - visszhangozta valaki. 

- Fogják meg! Fogják meg! - rimánkodott Nemur. 

A tömeg a hatalmas bálteremből a folyosóra tódult, míg 
Algernon a gesztenyebarna futószőnyegen vágtatva vezette a 
komikus hajtóvadászatot a XIV. Lajos korabeli asztalok alatt, 
cserepes pálmák körül, föl a lépcsőn, be a sarkon, le a lépcsőn, 
ki a nagy előcsarnokba - s a tömeg egyre nőtt. Az 
előcsarnokban fel-alá rohangáló sokaság, amint egy fehér 
egeret üldöz, amely legtöbbjüknél okosabb - ennél 
mulatságosabbat már régen nem láttam. 

- Csak nevessen! - horkant rám Nemur, akivel majdnem 
egymásba szaladtunk. - De ha nem találjuk meg, az egész 
kísérlet veszélyben van. 

Úgy tettem, mintha egy papírkosár alatt keresném 
Algernont. 

- Mondjak valamit? - szóltam. - Maga tévedett. 

De lehet, hogy a mai nap után ez már egyáltalán nem is 
számít. 


Másodpercek múlva fél tucat nő rohant ki sikoltozva a női 
mosdóból, szoknyájukat kétségbeesetten szorosra markolták 
lábszáruk körül. 

- Ott benn van! - visította valaki. De a kutatók tömegét egy 
pillanatra megállította a felirat az ajtón: Hölgyek. Én voltam az 
első, aki áthágtam a láthatatlan akadályon, és beléptem a 
szentélybe. 

Algernon az egyik mosdókagylón üldögélt, és bámulta 
magát a tükörben. 

- Gyere - mondtam neki. - Szökjünk meg. 

Hagyta, hogy fölemeljem és betegyem a zsebembe. 

- Maradj nyugton, amíg nem szólok. . . 

A többiek bűntudatos arccal özönlöttek be az ajtón, mintha 
arra számítottak volna, hogy sikoltozó, meztelen 
nőszemélyekre bukkannak. Kimentem, miközben ők átkutatták 
a mosdót, és még hallottam Burt hangját: - A szellőztetőakna! 
Talán ott ment föl. 

- Nézz utána, hová vezet! - szólt Strauss. 

- Te menj föl az emeletre! - mondta Nemur, és Strauss felé 
intett. - Én lemegyek az alagsorba. 

Ekkor kiözönlöttek a női mosdóból, és az erők 
megoszlottak. Én a Strauss-különítményt követtem, fel az 
emeletre, ahol azt akarták megállapítani, hová vezet a 
szellőztető. 

Amikor Strauss és White, meg vagy fél tucat kísérőjük 
befordult jobbra, a B folyosóra, én balra fordultam, a C 
folyosóra, beszálltam a liftbe, és a szobámba mentem. 

Bezártam az ajtót magam mögött, és megveregettem a 
zsebemet. Egy rózsaszín orrocska meg egy fehér szőrpamacs 
bújt elő, és körülnézett. - Épp csak becsomagolom a holmimat - 
mondtam -, aztán lelépünk, csak mi ketten, egy pár ember- 


csinálta menekülő lángész. 

Berakattam a szolgával a táskákat és a magnetofont egy 
várakozó taxiba, kifizettem a szállodaszámlámat, és 
kabátzsebemben a hajsza fészkelődő célpontjával, kisétáltam a 
forgóajtón. Felhasználtam New Yorkba szóló menettérti 
repülőjegyemet. 

Úgy terveztem, nem megyek vissza a lakásomra, hanem 
benn a városban, egy szállodában töltök egy-két éjszakát. Az 
lesz a főhadiszállásunk, míg bútorozott lakást keresek, valahol 
a város szívében. Közel akarok lenni a Times Sguare-hez. 

Most, hogy mindent elmondtam, sokkal jobban érzem 
magam - bár egy kissé bután. Igazán nem is tudom, miért 
izgattam fel magam annyira, vagy hogy mit keresek egy 
lökhajtásos gépen, visszafelé New Yorkba, az ülés alatt pedig 
egy cipődobozban Algernon. Nem szabad pánikba esnem. A 
tévedés nem jelent szükségszerűen végzetes hibát. Éppen csak 
annyit, hogy a dolgok nem olyan véglegesek, mint ahogy 
Nemur gondolja. De hova megyek innen? 

Először látnom kell a szüleimet. Amilyen hamar csak lehet. 

Talán már nincs is annyi időm, mint ahogy gondoltam... 


14. Előmeneteli jelentés 


Június 15 - Szökésünk híre tegnap jutott el az újságokhoz, és a 
bulvárlapoknak nagy napjuk volt. A Daily Press második 
oldalán megjelent egy régi fényképem és egy fehér egeret 
ábrázoló rajz. A főcím így szólt: [dióta-Lángész és Fehér Egér 
ámokfutása! A tudósítás szerint Nemur és Strauss azt állítja, 
hogy én iszonyú feszültség alatt voltam, és nem kétséges, hogy 
hamarosan visszatérek. Ötszáz dolláros jutalmat ajánlottak föl 
Algernonért, nem sejtve, hogy együtt vagyunk. 


Mikor az ötödik oldalra lapoztam, a történet folytatásához, 
nagy elképedésemre anyám és húgom fényképét találtam ott. 
Valamelyik riporter nyilvánvalóan utánajárt a dolognak. 


IDIÓTA-LANGÉSZ HOLLÉTÉRŐL HÚGANAK 
SEJTELME SINCS 


(A Daily Press különtudósítása) 


Brooklyn, N. Y., június 14. - Miss Norma Gordon, aki 
édesanyjával, Rose Gordonnal, Brooklyn, N. Y., Marks Street 
4136 szám alatt lakik, tagadja, hogy tudomása lenne bátyja 
hollétéről. Miss Gordon kijelentette: - Nem láttuk, és nem 
hallottunk róla több mint tizenhét éve. 

Miss Gordon azt mondja, hogy halottnak hitte a bátyját, 
egészen idén márciusig, amikor a Beekman Főiskola 
pszichológiai osztályának vezetője az engedélyét kérte, hogy 
Charlie-t egy kísérletben fölhasználhassák. 

- Anyám úgy mondta nekem, hogy Charlie-t beadták a 
Warrenbe (Warren Állami Otthon és Munkaterápiás Iskola, 
Warren, Long Island) - mondta Miss Gordon -, és ott néhány 
évvel később meghalt. Sejtelmem sem volt róla, hogy életben 
van. 

Miss Gordon kéri, hogy ha valaki tud bátyja hollétéről, 
közölje a családdal, a fenti címen. 

Az apa, Matthew Gordon, aki nem él együtt feleségével és 
lányával, jelenleg a Bronxban borbélyüzletet tart fenn. 

Egy darabig bámultam az újságcikket, aztán 
visszalapoztam, és megint a fényképet néztem. Hogyan tudnám 
leírni őket? 

Nem mondhatom, hogy emlékszem Rose arcára. Habár ez a 


nem régi felvétel éles, én mégis a gyermekkor fátyolán át látom 
őt. Ismertem, és mégsem ismerem fel. Ha elmegyünk egymás 
mellett az utcán, nem ismerem fel, de most, hogy tudom: az 
anyámat látom, már megkülönböztetem a homályos részleteket 
- igen! 

Keskeny arc, elrajzolt vonások. Hegyes orr és áll. És szinte 
hallom a fecsegését és madár-sipítozását. Haja szigorú 
kontyban. Sötét szeme belém szúr. Szeretném, ha a karjába 
venne, azt mondaná, hogy jó fiú vagyok, de ugyanakkor 
szeretnék elhúzódni, hogy kikerüljem a pofont. Az arcképétől 
is megremegek. 

És Norma? Neki is keskeny az arca. Vonásai nem olyan 
élesek, csinos; de nagyon hasonlít anyámhoz. Vállára hulló 
haja lágyabbá teszi arcát. A nappaliszoba díványán ülnek. 

Rose arca idézte föl a félelmetes emlékeket. Két személyt 
jelentett nekem, és sohasem tudtam előre, melyik lesz. 
Másoknak talán elárulta egy kézmozdulata, felhúzott 
szemöldöke, homlokráncolása - húgom fölismerte a vihar 
előjeleit, és mindig elérhető távolságon kívül maradt, 
valahányszor anyám dühe fellobbant -, de engem mindig 
váratlanul ért. Megnyugtató szavakért mentem hozzá, és ő 
haragját zúdította rám. 

Máskor viszont gyengédséget kaptam tőle; ölelése akár a 
meleg fürdő, hajamat, homlokomat simogatja a keze, és 
gyermekkorom templomára vési e szavakat: 

Olyan, mint a többi gyerek! Jó fiú. 

Az áttűnő fényképen keresztül a múltba nézve, látom 
magamat és apámat, amint a bölcső fölé hajolunk. Fogja a 
kezemet, és azt mondja: - Itt van. Nem szabad hozzányúlnod, 
mert nagyon kicsi, de ha megnő, akkor lesz egy hugocskád, 
akivel játszhatsz. 


Látom anyámat a hatalmas ágyban, sápadt, tésztaszínű karja 
ernyedten hever az orchideamintás paplanon, aggódva emeli 
föl fejét. - Ügyelj a fiúra, Matt. . . 

Ez akkor volt, amikor még nem változott meg irányomban, 
s most már tisztán látom, hogy azért nem, mert még nem 
tudhatta, hogy Norma olyan lesz-e, mint én, vagy nem. Csak 
később, amikor már biztosan tudta, hogy imája meghallgatást 
nyert, és Norma az átlagos intelligenciának minden jelét 
kimutatta - csak akkor kezdett anyám hangja megváltozni. 
Nemcsak a hangja: az érintése, a pillantása; puszta jelenléte, 
minden megváltozott. Úgy tűnt, mintha mágnes sarkai 
visszájukra fordultak volna, ahol azelőtt vonzottak, most ott 
taszítottak. Most már látom, hogy Norma kertünk virága volt, 
és én csupán gyomként tenyészhettem ott, ahol senki sem 
látott, homályos zugokban és sötét helyeken. 

Ahogy néztem az arcát az újságban, hirtelen gyűlölet fogott 
el. Jobb lett volna, ha nem törődik az orvosokkal, tanítókkal és 
másokkal, akik annyira siettek meggyőzni arról, hogy idióta 
vagyok, és elfordították őt tőlem, úgyhogy éppen akkor kaptam 
tőle kevesebb szeretetet, amikor sokkal többre lett volna 
szükségem. 

Mi haszna lenne most találkozni vele? Mit mondhatna el 
rólam? És mégis - kíváncsi vagyok! Hogyan reagálna. 
Találkozzam vele, és nyomozzak a múltban, hogy megtudjam, 
mi voltam? Vagy felejtsem el? Érdemes megismerni a múltat? 
Miért olyan fontos számomra, hogy azt mondja neki: Mama, 
nézzen rám. Már nem vagyok csökkent értelmű többé. 
Normális vagyok. Több a normálisnál. Lángész vagyok! 

Bár igyekszem őt gondolataimból kizárni, a múlt emlékei 
visszaszivárognak, hogy megfertőzzék a jelent. Egy másik 
emlék, amikor sokkal idősebb voltam: 


Veszekedés: 

Charlie fekszik az ágyban, állig betakarózva. A szoba sötét, 
csak egy keskeny, sárga fénycsik hatol a nyitott ajtón át a 
sötétségbe, hogy összekösse a két világot. Beszédet hall, nem 
érti, de érzi, mert a hangjuk érdessége azt jelenti, hogy róla 
beszélnek, ezt a hangot mindig homlokráncolással hozza 
kapcsolatba. 

Már majdnem aludt, amikor a fénysugáron át a halk hangok 
hangos vitatkozássá erősödtek; az anyja hangja éles, fenyegető, 
mint aki megszokta, hogy hisztériával szerezzen érvényt 
akaratának. - El kell őt küldeni! Nem akarom, hogy tovább is 
itt legyen a háznál a kislánnyal együtt! Hívd föl dr. Portmant, 
és mondd meg neki, hogy el akarjuk küldeni Charlie-t a Warren 
Állami Otthonba! 

Apám hangja szilárd, megnyugtató. - Magad is tudod, hogy 
Charlie nem bántja a kislányt. Neki meg ebben a korban 
egészen mindegy. 

- Honnan tudjuk? Hátha rossz hatással van rá, hogy egy 
lakásban, együtt nő fel egy ilyen... egy ilyennel, mint Charlie. 

- Dr. Portman mondta. . . 

- Portman mondta! Portman mondta! Nem érdekel, amit ő 
mond! Gondold csak meg, milyen lesz majd neki, hogy ilyen 
bátyja van. Tévedés volt, amikor éveken át el akartam hitetni 
magammal, hogy olyan lesz, mint a többi gyerek. Most már 
tudom. Neki is jobb lesz, ha betesszük az Otthonba. 

- Most, hogy megvan a másik, fejedbe vetted, hogy ő már 
nem kell neked... 

- Azt hiszed, ez olyan könnyű? Mért nehezíted meg még 
jobban? Éveken át mindenki azt mondta, be kellene tenni a 
Warrenbe. Hát igen! Igazuk volt. Adjuk csak be! Talán jót tesz 


majd neki, ha a magafélékkel lesz együtt. Már azt sem tudom, 
mi a helyes, mi a helytelen. Csak annyit tudok, hogy nem 
fogom föláldozni a lányomat az ő kedvéért! 

És bár Charlie nem érti, mi játszódik le közöttük, 
megrémül, és bebújik a takaró alá, nyitott szeme igyekszik 
áthatolni a sötétségen, amely körülveszi. 

Amint most látom, nem is igazán rémült, csak éppen 
elhúzódik, ahogy a madár vagy a mókus hátrál az etető nyers 
mozdulatai elől - akaratlanul, ösztönösen. A fény, azon a nyitott 
ajtón keresztül, élénk vízióban hatol be ismét hozzám. Ahogy 
Charlie-t látom, amint összekuporodik a takaró alatt, szeretném 
megvigasztalni, megmagyarázni neki, hogy nem csinált semmi 
rosszat, de nem tudja visszaváltoztatni az anyja viselkedését 
olyanra, amilyen a húga megérkezése előtt volt. Charlie, ott az 
ágyban, nem értette azt, amit a szülei beszéltek, de most fáj. Ha 
vissza tudnék nyúlni a múltba, felnyitnám anyám szemét, hogy 
lássa, mennyi fájdalmat okozott nekem. 

Nincs itt még az ideje, hogy elmenjek hozzá. Addig nem, 
amíg nem tudom tisztázni magamban a dolgot. 

Szerencsére óvatosságból kivettem a bankból megtakarított 
pénzemet, nyomban amikor megérkeztem New Yorkba. 
Nyolcszáznyolcvanhat dollár nem tart sokáig, de ad egy kis 
időt arra, hogy tájékozódjam. A Camden Hotelban szálltam 
meg, a Negyvenedik utcában, egysaroknyira a Times Sguare- 
től. New York! Mennyit olvastam róla. Bábel... a Nagy 
Kohó... a Hudson-menti Bagdad. A fény és a szín városa! 
Hihetetlen, hogy egész életemben néhány földalatti-megállóval 
odébb éltem és dolgoztam, és csupán egyszer voltam a Times 
Sguare-en Alice-szal. 

Nehéz megállni, hogy ne hívjam fel. Több ízben elkezdtem, 
de megfékeztem magam. Távol kell tartanom magam tőle. 


Annyi kusza gondolatot kell rögzítenem. Azt mondom 
magamnak, hogy amíg szalagra veszem az előmeneteli 
jelentéseimet, addig semmi sem vész el; a jelentés teljes lesz. 

Hadd maradjanak a sötétben egy darabig. Magam is 
sötétben voltam, több mint harminc éven át. De most fáradt 
vagyok. Tegnap a gépen nem tudtam aludni, és most nem 
bírom nyitva tartani a szememet. Holnap majd folytatom. 


Június 16 - Fölhívtam Alice-t, de letettem a kagylót, mielőtt 
megszólalt volna. Ma találtam egy bútorozott lakást. Havi 
kilencvenöt dollár ugyan több, mint amennyit szántam rá, de a 
Negyvenharmadik utca és a Tizedik Avenue sarkán van, és tíz 
perc alatt eljuthatok a könyvtárba, hogy folytassam az olvasást 
és tanulást. A lakás a harmadik emeleten van, négy szoba, és 
van benne egy bérelt zongora is. A háziasszony azt mondja, 
hogy a kölcsönző vállalat hamarosan elviteti, de addig talán 
megtanulok játszani rajta. 

Algernon kellemes lakótárs. Étkezés idején elfoglalja helyét 
a kis összehajtható asztalnál. Szereti a sós perecet, és ma egy 
korty sört ivott, mialatt a baseballmérkőzést néztük a tévén. Azt 
hiszem, a Yankee-csapatnak szurkolt. 

Kiviszem a bútorok nagy részét a másik hálószobába, és 
átengedem a szobát Algernonnak. Úgy tervezem, hogy építek 
neki egy háromdimenziós útvesztőt, hulladék plasztikból, amit 
olcsón kaphatok a belvárosban. Van néhány bonyolult útvesztő- 
variációm, szeretném, ha megtanulná ezeket is, hogy jó 
formában maradjon. De majd meglátom, nem találhatnék-e 
valami más motivációt neki, a táplálékon kívül. Bizonyára van 
másféle serkentő is, amely arra ösztönzi, hogy megoldja a 
feladatokat. 

A magány lehetőséget ad az olvasásra és gondolkozásra, és 


most, amikor az emlékek ismét feltünedeznek, arra is, hogy 
felderítsem a múltamat, és megtudjam, ki és mi vagyok 
valójában. Ha valami nem sikerül, legalább ez megmarad 
nekem. 


Június 19 - Megismerkedtem Fay Lillmannel, a szemközti 
lakóval. Amikor élelmiszerrel megrakodva hazatértem, 
észrevettem, hogy kizártam magam, de eszembe jutott, hogy a 
homlokzati tűzlépcső összeköti a nappaliszobám ablakát a 
hallból pontosan szemközt nyíló lakással. 

A rádió vadul harsogott, kopogtam tehát, előbb halkan, 
azután hangosabban. 

- Bújj be! Nyitva van! 

Benyomtam az ajtót, és megdermedtem, mert a karcsú, 
szőke nő, aki egy állvány előtt állt, és festett, egy szál rózsaszín 
melltartóban és bugyiban volt. 

- Bocsánat - kapkodtam levegő után, és újra becsuktam az 
ajtót. Kívülről kiáltottam. - A szomszédja vagyok, a szemközti 
lakásból. Kizártam magam, és szerettem volna a tűzlépcsőt 
használni, hogy átjussak az ablakomhoz. 

Az ajtó kitárult, és a nő ott állt előttem, alsóruhában, 
csípőre tett kezeiben egy-egy ecsettel. - Nem hallotta, hogy azt 
mondtam, jöjjön be? - Intett, hogy lépjek be a lakásba és 
félrelökött egy limlommal teli ládát. - Lépje csak át azt a halom 
kacatot. 

Azt gondoltam, hogy elfelejtette - vagy nem is eszmélt rá -, 
hogy nincs fölöltözve, és azt sem tudtam, merre nézzek. 
Tekintetemet kitartóan elfordítottam, a falakra néztem, a 
mennyezetre, mindenfelé, csak őrá nem. 

A lakásban teljes volt a felfordulás. Tucatszám álltak 
mindenfelé a kis összehajtható uzsonnaasztalkák, tele össze- 


vissza nyomkodott festéktubusokkal, legtöbbje kérgesre 
száradt, mint megannyi összeaszott kígyó, de néhány még élt 
és festék-szalagot eresztett magából. Tubusok, ecsetek, kannák, 
rongyok, keretlécek és vásznak hevertek szanaszét. A lakásban 
sűrű Festék-, olaj- és terpentinszag terjengett, elvegyülve az 
áporodott sör átható illatával. Három kárpitozott széken és egy 
ütött-kopott zöld kanapén halmokban a ruhák, a padlón cipők, 
harisnyák és fehérneműk hevertek, mintha a hölgynek az volna 
a szokása, hogy járás közben vetkőzik, és széthajigálja a ruháit, 
ahol éri. Finom porréteg borított mindent. 

- Szóval maga Mr. Gordon? - kérdezte, miközben 
szemügyre vett. - Amióta csak ideköltözött, iszonyú kíváncsi 
vagyok magára. Üljön le. - Felnyalábolt az egyik székről egy 
halom ruhát, és a zsúfolt kanapéra hajította. - Hát végül 
rászánta magát, hogy meglátogatja a szomszédait? Mit iszik? - 
Maga festő? - motyogtam, hogy mondjak valamit. 

Gyámoltalanul éreztem magam, arra gondoltam, hogy 
bármely pillanatban ráeszmélhet, hogy nincs felöltözve, és 
sikítva berohan a hálószobába. Továbbra is igyekeztem 
mindenfelé nézni, csak őrá nem. 

- Világos vagy barna sört? Éppen most nincs más itthon, 
legföljebb tearum. Ugye, nem akar tearumot? 

- Nem maradhatok - mondtam összeszedve magamat, és 
tekintetemet az állán levő anyajegyre szegeztem. - Kizártam 
magam a lakásomból. Át akartam menni a tűzátjárón, ami 
összeköti az ablakainkat. 

- Bármikor - mondta nyájasan. - Ettől a rohadt patentzártól 
becsavarodik az ember. Az első héten, amikor ideköltöztem, 
háromszor is kizártam magamat, és egyszer egy félóra hosszat 
kinn ácsorogtam a hallban, anyaszült meztelenül. Kiléptem, 
hogy bevegyem a tejet, és az a nyavalyás ajtó becsapódott 


mögöttem. Kiszakítottam azt a dög zárat, és azóta sincs zár az 
ajtómon. 

Úgy látszik, elcsodálkozhattam, mert nevetett. - Hát látja, 
mit csinálnak ezek a nyavalyás zárak? Kizárják az embert, de 
védelmet nem nagyon nyújtanak, nem igaz? Tizenötször törtek 
be tavaly ebben az épületben, és csupa olyan lakásba, amelyik 
be volt zárva. Ide meg még soha senki nem jött be, pedig az 
ajtó mindig nyitva van. Egyébként pechük lett volna, ha itt 
valami értékeset akarnak találni. 

Amikor megint sörrel kínált, elfogadtam. Míg kiment érte a 
konyhába, ismét körülnéztem a szobában. Eddig észre sem 
vettem, hogy a mögöttem levő fal egy részét szabaddá tették, a 
bútorokat összetolták, úgy, hogy ez a hátsó fal (a vakolatot 
leverték a meztelen téglákig) kiállítási teremnek szolgált. 
Festményeket aggattak rá, föl a mennyezetig, a többi kép meg a 
padlón állt, egymásnak támasztva. Sok volt az önarckép, 
közöttük két akt is. Az állványon levő festmény, amelyen 
dolgozott, amikor beléptem, saját meztelen mellképe volt, 
vállára omló hosszú hajjal (nem úgy, ahogy most hordta, 
koszorúba feltűzött szőke fonatokban), melynek egy vastag, 
hosszú fürtje, előredobva, a mellei kőzött nyugodott. Keblét 
hegyesnek és feszesnek, a bimbókat valószínűtlenül 
málnacukor-vörösnek festette. Amikor hallottam, hogy jön 
vissza a Sörrel, gyorsan elpenderültem az állványtól, 
megbotlottam néhány könyvben, és úgy tettem, mintha a falon 
lógó kis őszi tájkép érdekelne. 

Megkönnyebbülten láttam, hogy belebújt egy vékony, 
rongyos háziköpenybe - bár az minden kényes helyen lyukas 
volt -, és végre egyenesen ránézhettem. Nem volt határozottan 
szép, de kék szeme és szemtelen fitos orra macskaszerű jelleget 
kölcsönzött neki, ami ellentétben állt erőteljes 


atlétamozdulataival. Harmincöt éves lehetett, karcsú és 
arányos. Letette a sört a padlóra, lekuporodott a kanapé elé, és 
intett, hogy kövessem én is a példáját. 

- Kényelmesebb a padlón, mint a széken, igaz? - mondta, és 
konzervdobozból kortyolta a sört. 

Mondtam, hogy ezen még nem gondolkoztam, mire 
nevetett, és kijelentette, hogy becsületes képem van. Olyan 
hangulatban volt, hogy szívesen beszélt magáról. Kerüli 
Greenwich Village-t, mondta, mert ott festés helyett minden 
idejét kocsmákban és eszpresszókban töltené. - Jobb itt fönn, 
távol a szélhámosoktól és dilettánsoktól. Itt azt csinálok, amit 
akarok, és senki se tesz gúnyos megjegyzéseket. Ugye, maga 
nem szokott gúnyolódni? 

Vállat vontam, és igyekeztem nem észrevenni, hogy 
vastagon poros a kezem és a nadrágom. - Azt hiszem, 
mindnyájan kigúnyolunk valamit. Maga például a 
szélhámosokat és a dilettánsokat gúnyolja. 

Nemsokára azt mondtam, hogy most már jobb lesz, ha 
hazamegyek. Félretolt egy halom könyvet az ablakból, én meg 
átmásztam az újságokon és az üres sörösüvegekkel teli; 
zacskókon. - Valamelyik nap majd visszaváltom ezeket 
sóhajtotta. 

Fölmásztam az ablakpárkányra, aztán ki a tűzátjáróra. 
Amikor kinyitottam az ablakomat, visszamentem a 
csomagjaimért, de mielőtt köszönetet és búcsút mondhattam 
volna, ő is elindult utánam az átjárón. - Hadd nézzem meg a 
lakását. Még sohase voltam ott. Mielőtt maga beköltözött a két 
kis öreg Wagner nővér még csak a köszönésemet se fogadta. - 
Bemászott mögöttem az ablakon, és leült a párkányra. 

- Jöjjön be - szóltam, és letettem az élelmiszereket a 
asztalra. - Söröm nincs, de egy csésze kávéval megkínál hatom. 


De ő túlnézett rajtam, hitetlenkedéstől tágra nyílt szemmel. 

- Te jó isten! Még sose láttam ilyen rendes lakást. A ember 
nem is álmodná, hogy egy egyedülálló férfi ilyen rendben tudja 
tartani a lakását! 

- Nem voltam mindig ilyen - mentegetőztem. - Csak amióta 
beköltöztem ide. Rend volt, amikor beköltöztem, és az a 
kényszerképzetem, hogy így kell tartanom. Már izgat ha valami 
nincs a helyén. - Leszállt az ablakpárkányról; és fölfedező útra 
indult a lakásban. 

- Hé! - szólalt meg hirtelen. - Szeret táncolni? Tudja... - 
Fölemelte a karját, és egy bonyolult tánclépést csinált, 
miközben valami dél-amerikai dallamot dúdolt. - Ha kiderül, 
hogy tud, meghalok a gyönyörűségtől. 

- Csak foxtrottot - mondtam -, és azt se nagyon jól. Vállat 
vont. - Megőrülök a táncért, de egy szál ismerősöm vagy jó 
barátom sincs, aki tisztességesen táncol. Néha kirittyentem 
magam, és bemegyek a belvárosba, a Csillagpor táncterembe. 
A legtöbb ott ténfergő pacák gyenge, de táncolni, azt tudnak! 

Sóhajtott, amint körülnézett. - Megmondjam, hogy mit nem 
szeretek az ilyen istentelenül rendes lakásokban? Mint 
művészt... engem a vonalak tesznek tönkre. A sok egyenes 
vonal a falakon, a padlón, sarkokban, amik mind koporsóforma 
skatulyát alkotnak. Az egyetlen mód, hogy megszabaduljak a 
skatulyáktól, ha iszom egy kicsit. Akkor a vonalak mind 
hullámzanak és kígyóznak, és az egész világ sokkal kedvemre 
valóbb lesz. Ha minden ilyen szép egyenesen sorakozik, 
kikészül tőle a gyomrom. Brrr. . . Ha itt laknék, egyfolytában 
innom kellene. 

Hirtelen megfordult, és az arcomba nézett. - Mondja, 
adhatna egy ötöst huszadikáig? Akkor jön meg a tartásdíjam. 
Általában nem szoktam kifogyni, de a múlt héten volt egy kis 


zűröm. 

Mielőtt válaszolhattam volna, fölsikított, és a sarokban álló 
zongorához futott. - Én is zongoráztam. Hallottam magát 
kalimpálni egypárszor, és mondtam is magamnak, tud ez a 
pacák. Ezért is akartam magával megismerkedni. Iszonyú 
régen nem játszottam. - Pötyögtetett a zongorán, én pedig 
indultam a konyhába kávét főzni. 

- Bármikor szívesen látom, ha gyakorolni akar - mondtam. 
Nem tudom, miért lettem egyszerre olyan könnyed, de volt 
ebben a nőben valami, ami teljes önzetlenséget követelt. - 
Azért a lakásajtót nem hagyom nyitva, de az ablak nincs 
becsukva, s ha nem vagyok itthon, csak másszon be a 
tűzátjárón. Tehetek tejszínt és cukrot a kávéjába? 

Nem felelt, benéztem a nappaliba. Nem volt ott, és amikor 
az ablak felé indultam, a hangját Algernon szobájából 
hallottam meg. 

- Jé! Mi ez?! - Vizsgálgatta a háromdimenziós plasztik 
útvesztőt, amelyet én építettem. Tanulmányozta, aztán megint 
sikkantott. - Modern szobor! Csupa skatulya és egyenes vonal! 

- Ez egy különleges útvesztő - magyaráztam. - Összetett 
oktatási eszköz, Algernon számára. 

De ő izgatottan járta körbe a dobozt. - Meg fognak őrülni 
érte a Modern Művészet Múzeumában! 

- Ez nem szobor - erősködtem. Kinyitottam Algernon 
lakóketrecének ajtaját, amely egyenesen az útvesztőbe vezetett, 
és beengedtem Algernont az útvesztő nyílásába. 

- Te jó isten - suttogta. - Szobor, élő elemmel! Charlie ez a 
legnagyobb ötlet a junkmobile és tincannia óta! 
Magyarázkodni próbáltam, de ő kitartott amellett, hogy az élő 
elem új korszakot nyit a szobrászat történetében. Csak amikor 
megláttam a nevetést a szemében, akkor jöttem rá hogy ugrat. 


- Önmagát megújító művészet lehet - folytatta -, teremtő 
élmény a művészet barátainak. Szerezzen még egy egeret, és 
mikor kölykeik lesznek, egyet mindig megtart hogy újra 
előállíthassa az élő elemet. A maga műalkotása halhatatlan lesz, 
és az előkelő társaság úgy veszi majd, mint a cukrot. Mindenki 
erről fog beszélni. Hogyan nevezi el? 

- Rendben van - sóhajtottam. - Megadom magam. 

- Ugyan! - csattant föl, a plasztikkupolát ütögetve amelyben 
Algernon megtalálta a céldobozba vezető utat - Megadom 
magam, ez túlságosan sablonos. Mit szólna ehhez: Az élet csak 
skatulya? 

- Maga bolond! - mondtam. 

- Hát persze - megperdült és bókolt. - Kíváncsi voltam, 
mikor veszi észre. 

Körülbelül ekkor futott ki a kávé. 

Amikor a kávé felét megittuk, látogatóm kapkodva közölte, 
hogy rohannia kell, mert már egy félórával ezelőtt találkoznia 
kellett volna valakivel, akivel egy kiállításos ismerkedett meg. 

- Pénzt óhajtott - szóltam. 

Tárcámba nyúlt, és kivett egy ötdolláros bankjegyet. 

- Csak a jövő hétig - mondta -, amíg a csekk megjön. Köszi 
szépen. - Zsebre gyűrte a pénzt, csókot dobott Algernonnak, s 
mielőtt egy szót szólhattam volna, már kint is volt a tűzátjárón, 
és eltűnt a szemem elől. Ott álltam, és bambán bámultam 
utána. 

Átkozottul vonzó. Csupa élet, csupa izgalom. A hangja, a 
tekintete - mind csupa kihívás. 

És itt lakik szemben, egy karnyújtásnyira. 


Június 20 - Talán még várnom kellett volna, mielőtt Mattot 
fölkeresem, vagy egyáltalán nem kellett volna fölkeresnem. 


Nem tudom. Semmi sem alakul úgy, ahogy várom. Azon a 
nyomon, hogy Matt borbélyműhelyt nyitott valahol a 
Bronxban, egyszerű volt rátalálni. Emlékeztem arra, hogy egy 
fodrászcikkeket árusító New York-i társaságnak ügynökölt. Ez 
elvezetett a Metro Fodrászati Cikk Nagykereskedéshez: ott 
találtam egy "Gordon Borbélyüzlet, Wentworth Street, Bronx" 
elnevezésű folyószámlát. 

Matt gyakran beszélt saját borbélyműhelyről. Hogy 
gyűlölte az ügynökölést! Milyen csatáik voltak emiatt! Rose 
azt visította, hogy az ügynök legalább tiszteletre méltó 
foglalkozás, de hogy borbély legyen a férje - nem, soha! 
Margaret Phinney majd szépen keresztülnézne a "borbélynén". 
Na és Lois Meiner, akinek a férje kárbecslő az Alarm 
Balesetbiztosító Társaságnál Az fogja csak fenn hordani az 
orrát! 

Az évek folyamán, mialatt ügynökként dolgozott, és 
gyűlölte ennek a korszaknak minden egyes napját (különösen 
amióta látta Az ügynök halála filmváltozatát), Matt arról 
álmodozott, hogy egy szép napon majd a maga ura lesz. Ez 
járhatott a fejében akkoriban is, amikor pénzgyűjtésről beszélt, 
és a hajamat is maga vágta, lenn az alagsorban. És méghozzá 
nem is akármilyen hajvágás ez, hencegett, százszor különb, 
mint amit abban az olcsó borbélyműhelyben kaphatnék a 
Scales Avenue-n. Amikor faképnél hagyta Rose-t, faképnél 
hagyta az ügynökölést is, és én csodáltam ezért. 

Izgalomba hozott a gondolat, hogy viszontlátom. Jó szívvel 
emlékeztem rá. Matt hajlandó volt engem olyannak elfogadni, 
amilyen voltam. Norma születése előtt a viták, ha nem pénzről 
vagy a szomszédok elkápráztatásáról, akkor rólam folytak - 
hogy hagyjanak békén, és ne kényszerítsenek azt tenni, amit a 
többi gyerek tesz. És Norma születése után: hogy jogom van a 


magam életét élni, még akkor is, ha nem vagyok olyan, mint a 
többi gyerek. Matt mindig engem védett. Alig vártam, hogy 
láthassam a meglepetés az arcán. Ő az, akivel ezt 
megoszthatom. 

A Wentworth Street elhanyagolt utca volt a Bronxban. 
Legtöbb üzlethelyiség kirakatában "Kiadó" feliratú táblát 
láttam, más üzletek meg zárva voltak. De félúton a sarok és a 
buszmegálló között borbélytányér lógott, amely az ablakból 
ráeső fényben úgy csillogott, mint egy óriási, aranypapírba 
csomagolt csokoládétallér. 

Az üzlet üres volt, csak a borbély ült az ablakhoz 
legközelebb álló székben, és képes újságot olvasott. 
Fölpillantott rám, és én megismertem Mattot. Zömök, vörös 
arcú, sokkal öregebb, és majdnem kopasz, fejét ősz hajkoszorú 
keretezi - de mégiscsak Matt. Amikor meglátott az ajtóban, 
félredobta az újságot. 

- Tessék parancsolni! Uraságod a következő! Tétováztam, s 
ő félreértett. - Ugyanis rendszerint nem tartok nyitva ilyenkor. 
Egy törzsvendégem jelentkezett be, de nem jött el. Éppen zárni 
akartam. Uraságod szerencséjére, leültem egy kicsit, pihentetni 
a lábamat. Itt kapja, uram a legmodernebb hajvágást, a 
legkellemesebb borotválást, az egész Bronxban! 

Amikor a rábeszélésnek engedve beléptem a boltba, sürögni 
kezdett, ollókat, fésűket, tiszta nyakba való kendőt szedett elő. 

- Minden higiénikus, amint láthatja uraságod, márpedig ezt 
nem minden borbélyműhelyről lehet elmondani errefelé. 
Hajvágás, borotválás? 

Leereszkedtem a székbe. Hihetetlen, hogy nem ismert rám, 
holott én olyan tisztán fölismertem. Emlékeztetnem kellett 
magamat arra, hogy több mint tizenöt éve nem látott, és a 
megjelenésem az utóbbi hónapokban még inkább megváltozott. 


A tükörben vizsgálgatott most, miután nyakamba kanyarította a 
csíkos borbélykendőt, és abból, ahogy a homlokát ráncolta, úgy 
láttam, mintha ismerősnek találna. 

- Kérem az egészet: hajvágás, borotválás, hajmosás, 
kvarcolás... - biccentettem a falon lógó árjegyzék felé. 
Fölhúzta a szemöldökét. 

- Találkoznom kell valakivel, akit régen nem láttam 
nyugtattam meg -, és szeretnék kedvező benyomást kelteni. 

Döbbenetes érzés, hogy újra a hajamat vágja. Később, 
amikor a borotvát fente a szíjon, a csikorgó sziszegéstől 
megrezzentem. Lehajtottam fejemet a keze gyengéd nyomása 
alatt, és éreztem, ahogy a penge óvatosan kaparássza a 
nyakamat. Behunytam a szemem, és vártam. Olyan volt, 
mintha megint a műtőasztalon feküdnék. 

Nyakizmom görcsösen összehúzódott, aztán váratlanul 
megrándult. A penge bevágott, éppen az ádámcsutkám fölött. 

- Azt al... - kiáltotta - a kutyafáját. . . csak nyugalom! 
Uraságod megmozdult! Azt a!... Borzasztóan sajnálom. 

A mosdóhoz ugrott, hogy egy törülközőt megnedvesítsen. A 
tükörből figyeltem a csillogó vörös buborékot és a nyakamon 
végigszivárgó vékony vonalat. Izgatottan és bocsánatkérően 
letörölte, mielőtt a vér elérte volna a kendőt. 

Amint néztem, hogy alacsony, testes ember létére milyen 
ügyesen mozog, bűntudatot éreztem az alakoskodás miatt. 
Szerettem volna megmondani neki, ki vagyok, és szerettem 
volna, ha átkarolja a vállam, és úgy beszélgetünk a régi 
időkről. De vártam, míg ő a timsóval nyomogatta a vágást. 

Hallgatagon befejezte a borotválást, azután székemhez 
hozta a kvarclámpát, és boszorkánydiólébe áztatott hideg, fehér 
vattacsomókat rakott a szememre. És ott, a fénylő, vígős, belső 
sötétségben láttam, mi történt azon az éjszakán, amikor elvitt 


hazulról, utoljára. . . 


Charlie a másik szobában alszik, de fölébred az anyja visító 
hangjára. Megtanult veszekedés mellett is aludni, hiszen ez 
mindennapos esemény a házukban. De ma valami borzasztó 
rossz van ebben a hisztériában. Belefúrja magát a párnába, és 
figyel. 

- Nem tehetek róla! Mennie kell! A lányra kell gondolnunk! 
Nem akarom, hogy mindennap bőgve jöjjön haza az iskolából, 
mert a gyerekek csúfolják. A fiú miatt nem tehetjük tönkre azt a 
lehetőséget, hogy normális életet éljen! 

- Mit akarsz csinálni? Kilökni az utcára?! 

- Bedugni valahova. Elküldeni a Warren Állami Otthonba! 

- Majd reggel megbeszéljük. 

- Nem! Te csak beszélsz, beszélsz, és nem csinálsz semmit. 
Nem akarom itt látni még egy napig se! Most - ma este! 

- Ne butáskodj, Rose. Ma már késő van ahhoz, hogy bármit 
tegyünk. Úgy ordítasz, hogy mindenki meghallja. 

- Bánom is én! Még ma este elmegy! Ránézni se bírok már! 
. Lehetetlen vagy, Rose. Mit csinálsz? 

- Figyelmeztetlek. Vidd el innét! 

- Tedd le azt a kést! 

. Nem engedem tökretenni a lányom életét! 

- Megőrültél! Tedd le azt a kést! 

- Jobb neki, ha meghal. Sose lesz képes a normális életre. 
Jobb lesz neki... 

- Elment az eszed? Az isten szerelmére, uralkodj magadon! 

- Akkor vidd el innen! Most - ma este! 

- Jól van! Átviszem Hermanhoz éjszakára, és majd holnap 
meglátjuk, hogyan juttathatjuk be a Warren Állami Otthonba. 

Csend van. A sötétségből érzem a házon átsuhanó 


borzongást, azután Matt hangja, nem olyan földúlt, mint Rose- 
é: - Tudom, min mentél keresztül vele, és nem hibáztatlak, ha 
félsz. De uralkodnod kell magadon. Elviszem Hermanhoz. Meg 
vagy elégedve? 

- Csak ennyit akartam. A lányodnak is joga van az életre. 

Matt bejön Charlie szobájába, és felöltözteti a fiát, és a fiú 
megijed, bár nem érti, mi történik. Amikor kimennek az ajtón, 
Rose félrenéz. Talán igyekszik meggyőzni magát arról, hogy a 
gyerek már kilépett az életéből, már nem is létezik többé. 
Kifelé menet Charlie meglátja a konyhaasztalon a nagy 
konyhakést, amivel az anyja húst szokott vágni, és homályosan 
érzi, hogy Rose bántani akarta. Valamit el akart venni tőle, 
hogy odaadja Normának. 

Amikor Charlie visszanéz rá, látja, hogy fölvesz egy 
rongyot, kimossa a konyhai kiöntőt. 

Amikor a hajvágáson, borotváláson, kvarcoláson és a 
többín túl voltunk, ernyedten ültem a székben, könnyűnek és 
tisztának éreztem magam. Matt fürgén kirázta a kendőt, és 
odatartott egy másik tükröt, hogy lássam a fejemet hátulról. Az 
elülső tükörben láttam magam, amint a hátsó tükörbe nézek, s 
ahogy tartotta, a tükör egy pillanatra olyan szögbe billent, 
amely a mélység illúzióját kelti: végtelen folyosókon látom 
magam... ahogy nézem magam. .. nézem magam. .. nézem 
magam... nézem... 

Melyik az? Ki vagyok? 

Arra gondoltam, nem szólok neki. Mire lenne jó, ha tudná? 
Csak elmegyek, és nem fedem föl a kilétemet. Akkor eszembe 
jutott: azt akartam, hogy megtudja. El kell ismernie, hogy élek, 
hogy vagyok valaki. Azt akartam, hogy hencegjen velem a 
vendégeinek holnap, amikor hajat vág és borotvál. Ettől 
minden igazi lenne. Ha tudná, hogy a fia vagyok, akkor 


személlyé válnék. 

- Most, hogy leszedte a szőrt a képemről, talán megismer - 
mondtam, amint felálltam, és a felismerés jelére vártam. 

Összehúzta a szemöldökét. - Mi ez? Valami vicc? 
Dehogyis, nyugtattam meg, nem viccelek. Ha jól megnéz, és 
gondolkozik, meg fog ismerni. Vállat vont, és megfordult, 
hogy eltegye fésűit és ollóit. - Nincs időm találós kérdésekre. 
Zárnom kell. Három ötven marad. 

Hátha nem is emlékszik rám? Hátha az egész csak képtelen 
fantáziálás? Tartotta a tenyerét a pénzért, de én nem nyúltam a 
tárcámért. Emlékeznie kell rám! Fel kell ismernie! 

De nem - hát persze hogy nem -, és amikor éreztem a 
savanyú ízt a számban, és a verítéket a tenyeremen, tudtam, 
hogy egy perc, és rosszul leszek. De nem akartam előtte. 

- Mi az, rosszul érzi magát? 

- Nem, nem... csak... várjon... - egy krómozott székhez 
botorkáltam, előrehajoltam, és levegő után kapkodva vártam, 
hogy a vér visszatérjen a fejembe. Kavargott a gyomrom. 
Istenem, ne engedd, hogy elájuljak. Ne engedd, hogy 
nevetségessé váljak előtte. 

- Vizet... egy kis vizet kérek... - Nem annyira az italért, 
inkább azért, hogy elforduljon. Nem akartam, hogy így lásson, 
annyi év után. Mire visszajött egy pohár vízzel. kicsit jobban 
éreztem magam. 

- Tessék, igya meg. Pihenjen egy percig. Minden rendben 
lesz. - Merően nézett, miközben a hideg vizet kortyoltam, és 
láttam, hogy küzd a félig elfelejtett emlékekkel: - Igazán 
ismerem magát valahonnan? 

- Nem... már jól vagyok. Egy perc, és megyek. 

Hogy mondhatnám meg neki? Mit kellene mondanom? 
Tessék, nézzen rám, Charlie vagyok, az a fiú, akit a 


folyószámláján leírt. Nem mintha kárhoztatnám érte, de itt 
vagyok, teljes épségben, jobb állapotban, mint valaha. Tegyen 
próbára! Húsz nyelvet beszélek, élő és holt nyelveket; 
matematikai fenomén vagyok, s most egy zongoraversenyt 
írok, ami majd emlékezteti rám az embereket akkor is, amikor 
már régen elmentem. 

Hogy mondhatnám meg neki? 

Milyen nevetséges voltam, amint ott ültem az üzletében, és 
arra vártam, hogy simogassa meg a fejem, és mondja azt: jó fiú 
vagy. Vágytam az elismerésre, a megelégedettség régi 
sugárzására, amely elöntötte az arcát, amikor megtanultam 
megkötni a cipőfűzőmet és begombolni a kötött mellényemet. 
Ezért a tekintetért jöttem ide, de már tudtam, hogy nem fogom 
megkapni. 

- Hívjak talán orvost? 

Nem voltam a fia. Az egy másik Charlie volt. Az 
intelligencia és a tudás megváltoztatott, és ő csak neheztelne 
rám - ahogy a barátaim a pékségből is nehezteltek -, mert az én 
növekedésem őt kisebbítené. Ezt nem akartam. 

- Semmi bajom - mondtam. - Sajnálom, hogy terhére 
voltam. - Fölálltam és a lábamat próbálgattam. - Ehettem 
valamit. Most már nyugodtan bezárhat. 

Amint az ajtó felé indultam, élesen felcsattant a hangja 
mögöttem 

- Hé, várjon csak egy percig! - Gyanakodó pillantással 
nézett a szemembe. - Ez meg miféle trükk?! 

- Nem értem... 

Kinyújtotta a kezét, összedörzsölte a hüvelyk- és 
mutatóujját. - Három ötvennel tartozik! 

Bocsánatot kértem, miközben fizettem, de láttam, hogy 
nem hisz nekem. Öt dollárt adtam neki, mondtam; hogy tartsa 


meg a visszajáró pénzt, és kisiettem a borbélyműhelyből 
anélkül, hogy visszanéztem volna. 


Június 21 - Egyre bonyolultabbá váló, időhöz kötött 
feladatsorral egészítettem ki a háromdimenziós útvesztőt, és 
Algernon könnyedén megtanulja. Nem szükséges eledelt vagy 
vizet használni motiváció gyanánt. Úgy látszik, magáért a 
feladatmegoldásért tanul - láthatóan a siker a jutalma. 

De - ahogy Burt rámutatott a kongresszuson - szeszélyesen 
viselkedik. Néha egy menet után, vagy éppen menet közben, 
dühöngeni kezd. Nekidobja magát az útvesztő falának, vagy 
összegömbölyödik, és egyáltalán nem akar dolgozni. 
Csalódottság? Vagy valami mélyebb? 


Du. 5.30 - Ma délután bejött az a hóbortos Fay a tűzlépcsőn, és 
egy nőstény fehér egeret hozott, amely feleakkora, mint 
Algernon. Hogy társasága legyen ezeken a magányos nyári 
éjszakákon, mondta. Gyorsan legyűrte minden ellenvetésemet, 
és meggyőzött arról, hogy Algernonnak jót fog tenni, ha társat 
kap. Miután megbizonyosodtam arról, hogy a kis Minnie 
makkegészséges, és erkölcsi karaktere is jó. beleegyeztem. 
Kíváncsi voltam, mit csinál Algernon, ha szemben találja 
magát egy nősténnyel. De mihelyt betettük Minnie-t Algernon 
ketrecébe, Fay karon ragadott és kihúzott a szobából. 

- Nincs semmi érzéke a romantikához? - szólt feddőleg. 
Bekapcsolta a rádiót, és fenyegetően közeledett hozzám. - Most 
megtanítom a legújabb lépésekre! 

Lehet ilyen lány miatt bosszankodni, mint ez a Fay? 

De annak mindenképpen örülök, hogy Algernon nincs már 
egyedül. 


Június 23 - Késő éjjel nevetést hallottam a hallból, és kopogtak 
az ajtómon. Fay volt, egy férfival. 

- Helló, Charlie - kuncogta, amikor meglátott. - Leroy, 
ismerkedjék meg Charlie-val. Ő a szomszédom. Csudálatos 
művész. Szobrokat csinál, élő elemmel. 

Leroy megfogta a lányt, és tartotta, nehogy nekiessen a 
falnak. Idegesen nézett rám, és valami köszönésfélét mormolt. 

- A Csillagpor táncteremben ismertem meg Leroyt 
magyarázta Fay. - Haláli jól táncol. - Elindult be a lakásába, 
majd visszahúzta a férfit. - Hopp - kuncogta -, hívjuk át 
Charlie-t is egy italra, és csináljunk egy jó bulit! 

Leroy nem volt elragadtatva az ötlettől. 

Sikerült valami kifogást kinyögnöm, és visszavonultam. 
Csukott ajtó mögül hallottam, ahogy nevetve bevonulnak Fay 
lakásába, s bár olvasni próbáltam, képek tolakodtak a 
gondolataimba: egy nagy, fehér ágy... fehér, hűvös ágynemű, 
és azok ketten, egymás karjában. 

Szerettem volna telefonálni Alice-nak, de nem tettem. 
Minek kínozzam magam? Még csak elképzelni sem tudom 
Alice arcát. Fayt el tudom képzelni, felöltözve, levetkőzve, 
tetszésem szerint, az eleven kék szemét és a koszorúba csavart, 
befont szőke haját, amely olyan, mint egy korona. Fay tisztán 
látható, Alice-t köd borítja. 

Körülbelül egy óra múlva kiabálást hallottam Fay 
lakásából, azután a sikoltását, és olyan zajokat, mintha 
mindenfélét hajigálnának, de amikor fölkeltem az ágyból, hogy 
- megnézzem, nincs-e szüksége segítségre, hallottam az ajtó 
csapódását, és a távozó Leroy káromkodását. Azután, néhány 
perc múlva, kopogást hallottam nappaliszobám ablakán. Nyitva 
volt, és Fay bemászott, és leült az ablakpárkányra, fekete 
selyemkimonójából kivillant remek lába. 


- Helló - suttogta -, van egy cigije? 

Átnyújtottam egyet, ő meg lecsúszott az ablakpárkányról a 
díványra. 

- Hű - sóhajtotta -, rendszerint tudok magamra vigyázni, de 
van egy olyan éhes fajta, amelyiket jobb távol tartani. 

- Szóval, azért hozta föl ide, hogy távol tartsa? 

Megérezte a hangom árnyalatát, és élesen rám pillantott. 

- Talán helyteleníti? 

- Ki vagyok én, hogy helytelenítsem? De ha maga felcsíp 
egy pasast egy nyilvános táncteremben, akkor számítania kell 
rá, hogy akar majd magától valamit. Joga volt kikezdeni 
magával! 

Megrázta a fejét. - Azért megyek a Csillagpor táncterembe, 
mert szeretek táncolni, és nem látom be, hogy ha megengedem 
egy pacáknak, hogy hazahozzon, akkor mindjárt le is kell 
feküdnöm vele. Csak nem gondolja, hogy lefeküdtem vele? 

A látvány, amit elképzeltem - ezek ketten egymás karjában 
-, szétpattant, mint a szappanbuborék. 

- Persze ha az a pacák maga, az egészen más volna mondta. 

- Hogy értsem ezt? 

- Úgy, ahogy hallja. Ha maga kérne, magával lefeküdnék. 

Igyekeztem megőrizni higgadtságomat. - Köszönöm. Ezt 
megjegyzem. Hozhatok magának egy csésze kávét? 

- Charlie, nem tudok magán eligazodni. A legtöbb férfi 
vagy szeret engem, vagy nem, és ezt mindjárt tudom. De maga, 
úgy látszik, fél tőlem. Csak nem homoszexuális? 

- Ne beszéljen ostobaságokat! 

- Úgy értem, nem kell titkolnia előttem, ha az, mert akkor 
csak jó barátok leszünk. De tudnom kell! 

- Nem vagyok homoszexuális. Ma éjjel, amikor bement a 
lakásba azzal a pasassal, azt kívántam, bárcsak én volnék a 


helyében. 

Előrehajolt, és a nyakánál nyitott kimonó felfedte a mellét. 
Átölelt, és várta, hogy tegyek valamit. 

Tudtam, mit vár tőlem. És miért ne, mondtam magamnak. 
Az volt az érzésem, hogy most nem lesz pánik - ővele nem! 
Végül is nem én vagyok a kezdeményező! És Fay más, mint a 
többi nő, akivel eddig találkoztam. Talán, ezen az érzelmi 
szinten, ő lesz a megfelelő partner. 

Átöleltem. - Ez már más - búgta. - Már azt hittem, az 
ilyesmi nem érdekli magát. 

- De érdekel - suttogtam, és megcsókoltam a nyakát. De 
eközben kívülről láttam kettőnket, mintha harmadik személy 
lennék, s ott állnék az ajtóban. Egy férfit meg egy nőt figyelek, 
amint ölelkeznek. De az, hogy így láttam magam bizonyos 
távolságból, lehűtött. Nem volt pánik, ez igaz, de nem volt 
izgalom és vágy sem. 

- Magánál vagy nálam? - kérdezte. - Várjon egy kicsit. 

- Mi a baj? 

- Talán inkább ne. Ma este nem jól érzem magam. 
Csodálkozva nézett rám. - Van valami más?... Akarja, hogy 
csináljak valamit? ... Nem bánom. .. 

- Nem, nem erről van szó - feleltem élesen. - Éppen csak 
nem jól érzem magam ma este. - Kíváncsi voltam ugyan, 
milyen fogásokkal izgatja fel a férfiakat, de ez most nem volt 
megfelelő alkalom, hogy kísérletezni kezdjek. Az én 
problémám megoldása másutt rejlik. 

Nem tudtam, mi egyebet mondjak neki. Szerettem volna, ha 
elmegy, de nem akartam elküldeni. Fürkészőn nézett, és végül 
így szólt: - Ide hallgasson, nem bánja, ha itt maradok 
éjszakára? 

- Minek? 


Vállat vont. - Kedvelem magát. Nem is tudom... Leroy 
visszajöhet. Számtalan okból. Ha nem akarja. . . 

Ez megint készületlenül ért. Találhattam volna egy tucat 
kifogást, hogy megszabaduljak tőle, de beadtam a derekamat. 

- Van ginje? - kérdezte. 

- Nincs, nemigen iszom. 

- Nekem van otthon. Majd áthozom. - Mielőtt 
megállíthattam volna, már kint volt az ablakon, és pár perc 
múlva visszatért egy körülbelül kétharmadáig tele üveggel meg 
egy citrommal. Két poharat hozott a konyhából, és gint töltött 
mindegyikbe. - Tessék - mondta -, ettől jobban fogja érezni 
magát. Ez majd kiveszi a keményítőt azokból az egyenes 
vonalakból. Ez a féreg rágja magát. Minden túl rendes és 
egyenes, és maga egészen benne van a skatulyában. Mint 
Algernon, odaát, a maga műalkotásában. 

Először nem akartam inni, de olyan pocsékul éreztem 
magam, hogy úgy gondoltam, miért ne? Rosszabb már úgysem 
lesz semmi, és talán eltompítja azt az érzésemet, hogy olyan 
szemmel figyelem magamat, amely nem érti, mit csinálok. 
Leitatott. 

Emlékszem az első pohárra, és arra, hogy ágyba bújtam, ő 
meg becsúszott mellém, az üveggel a kezében. És ez volt 
minden ma délutánig, amikor kóválygó fejjel felébredtem. 

Fay még aludt, arccal a falnak, nyaka alatt csomóba gyűrve 
a párna. Az éjjeli asztalkán, a cigarettavégekkel csordultig telt 
hamutartó mellett állt az üres üveg. Utoljára arra emlékszem, 
mielőtt lement a függöny, hogy figyelem magam, amint a 
második pohárral iszom. 

A lány nyújtózkodott, és mellém gurult, meztelenül. 
Elhúzódtam, és kiestem az ágyból. Megragadtam a takarót, 
hogy magam köré csavarjam. 


- Helló - szólt ásítva. - Tudod, mit csinálok valamelyik nap? 

- Mit? 

- Lefestelek meztelenen. Mint Michelangelo Dávid-ja. 
Gyönyörű leszel. Jól vagy? 

Bólintottam. - A fejfájást leszámítva. Sokat ittam az éjjel? 

Nevetett és felkönyökölt. - Jól beszívtál. Barátom, milyen 
furcsán viselkedtél! Nem azt mondom, hogy úgy, mint egy 
homokos, vagy valami ilyesmi, de különösen. 

- Hogy értsem ezt? - kérdeztem, és azon küszködtem, hogy 
a takarót úgy csavarjam magam köré, hogy járni tudjak. - Mit 
csináltam? 

- Láttam már pacákokat, akik jókedvűek lettek, vagy 
szomorúak, vagy álmosak, vagy erotikusak, de amit te 
csináltál, azt még soha senkitől se láttam. Jó, hogy nem iszol 
gyakran. Jaj, istenem, csak lett volna egy felvevőgépem. 
Micsoda kisfilmet csinálhattam volna! 

- De hát, az isten áldjon meg, mit csináltam? 

- Nem azt, amit vártam. Semmi erotika vagy ilyesmi. De 
tüneményes voltál. Micsoda előadás! Hátborzongató) Nagy 
lennél a színpadon. Bombasiker lennél a Palace-ban. Egészen 
zavarodott és bolondos lettél. Tudod, mint amikor egy felnőtt 
gyereket játszik. Arról meséltél, hogy mennyire szeretnél 
iskolába járni, és megtanulni írni, olvasni, hogy okos légy, mint 
mások. És ehhez hasonló hóbortos dumákat. Más ember voltál 
- mint egy átváltozó színész -, és váltig azt mondogattad, hogy 
nem játszhatsz velem, mert a mamád elveszi a 
földimogyoróidat, és betesz a ketrecbe. 

- Földimogyoró? 

- Az ám! Isten bizony! - nevetett, és a fejét vakarta. És 
folyton azt mondogattad, hogy nem adod nekem a 

földimogyoróidat. Hátborzongató! Hanem ahogy beszéltél! 


Mint azok a seggfejek az utcasarkokon, akik már attól is 
begerjednek, hogy ránéznek egy lányra. Egy teljesen más pasi. 
Először azt gondoltam, csak marháskodol, de most azt hiszem, 
hogy kényszerképzeteid vannak, vagy ilyesmi. Ez a nagy 
rendszeretet, meg hogy mindenen rágódsz. 

Nem izgatott fel, holott várható lett volna. A részegség, 
időlegesen ledöntötte a tudati sorompókat, amelyek a régi 
Charlie Gordont agyamban elrekesztették. Ahogy mindvégig 
gyanítottam, nem tűnt el onnan igazán. Semmi sem tűnik el az 
agyunkból igazán. A műtét befedte a képzettség és kultúra 
rétegével, de érzelmileg ott van - figyel és vár. Mire vár? 

- Jól vagy már? 

- Jól - mondtam. 

Megragadta a körém csavart takarót, és visszahúzott az 
ágyba. Mielőtt megakadályozhattam volna, átölelt és 
megcsókolt. 

- Megijedtem az éjszaka, Charlie. Azt gondoltam, bediliztél. 
Hallottam olyan pasikról, akik impotensek, aztán hirtelen az 
agyukra megy, és becsavarodnak. 

Hogyhogy mégis itt maradtál? 

Vállat vont. - Olyan voltál, mint egy ijedt kisfiú. Biztosan 
tudtam, hogy nem fogsz bántani, de arra gondoltam, hogy 
esetleg kárt tehetsz magadban. Gondoltam, jobb, ha a 
közeledben maradok. Úgy sajnáltalak. Mindenesetre, ezt 
kéznél tartottam, hogyha esetleg... - Előhúzott egy súlyos 
könyvtámasztót, amelyet az ágy és a fal közé ékelt. - 
Gondolom, nem volt rá szükség? 

Fejét rázta. 

- Hanem hogy te mennyire szerethetted a földimogyorót 
kiskölyök korodban. 

Felkelt az ágyból, és öltözködni kezdett. Én még feküdtem 


egy darabig, és néztem. Mászkált előttem, szégyenkezés, 
tartózkodás nélkül. A keble telt volt, mint azon az ön arcképen. 
Vágy fogott el, hogy utánanyúljak, de tudtam, hogy hiábavaló 
lenne. A műtét ellenére Charlie még mindig a velem volt. 

És Charlie félt, hogy elveszti a földimogyorót. 


Június 24 - Különös, antiintellektuális módon szórakoztam ma. 
Ha mertem volna, berúgok, de Fayvel átélt tapasztaltaimból 
tudtam, hogy ez veszélyes lehet. Ehelyett tehát egyik moziból a 
másikba mentem a Times Sguare-en, és elmerültem a 
vadnyugati és bűnügyi filmekben, úgy, mint régen. 
Valahányszor megnéztem egy filmet, úgy éreztem, bűntudat 
korbácsol. Kimentem a film közepén, és besétáltam egy 
másikba. Azt mondtam magamnak, hogy a film kiagyalt 
világában keresek valamit, ami hiányzik az új életemből. 

Akkor hirtelen felismeréssel - éppen a Keno Filmpalota 
előtt - rájöttem, hogy nem a mozi az, amit keresek, hanem a 
közönség. Embereket akartam érezni magam körül a sötétben. 

Az emberek közötti válaszfalak itt vékonyak, és ha 
csendben figyelek, hallom, mi történik. Greenwich Village is 
ilyen. Nemcsak a közelség - hiszen a tömött liftben vagy a 
földalattin a csúcsforgalomban nem érzem ezt -, hanem egy 
forró éjszakán, amikor mindenki kint sétál vagy a színházban 
ül, susogás támad, és egy pillanatra hozzásúrlódom valakihez, 
és mégsem érzem az összefüggést az ágak, a törzs, és a mély 
gyökerek között. Ilyen pillanatokban testem vékony és feszült, 
és az elviselhetetlen éhség, hogy én is részes legyek, kutatni űz 
az éjszaka sötét zugaiba és vak sikátoraiba. 

Amikor a járkálás kimerít, rendszerint hazamegyek a 
lakásomba, és mély álomba merülök, de ma éjjel, ahelyett hogy 
felmentem volna a lakásomba, az étterembe mentem. Egy 


tizenhat év körüli fiú az új edénymosogató, és valami ismerős 
volt benne, a mozdulataiban, a tekintetében. És ekkor, ahogy 
leszedte az asztalt mögöttem, elejtett egy csomó tányért. 

A földre gurulva széttörtek, és a fehér porcelán szilánkok 
szerteszét repültek az asztalok alá. A fiú kábán és ijedten állt, 
kezében az üres tálcával. A vendégek füttye és gúnykiáltásai 
(ilyenek: "úszik a haszon"... "alma a dohány"... és: "ez se 
melegszik meg itt"... már ami elkerülhetetlenül kíséri az 
edénytörést az éttermekben) megzavarták a fiút. 

Amikor a tulajdonos kijött, hogy megnézze, mi ez az 
izgalom, a fiú összehúzta magát, és fölemelte a karját, mintha 
ütést akarna elhárítani. 

- Jól van, te hülye! - kiáltotta a tulajdonos. - Ne ácsorogj 
már itt! Hozd a seprűt, és kotord össze ezt a szemetet! A 
seprűt... a seprűt! Te idióta! A konyhában van. Söpörd össze 
minden darabját! 

Mikor a fiú látta, hogy a büntetés elmarad, az ijedt kifejezés 
eltűnt az arcáról, és mosolyogva, dúdolva jött vissza a seprűvel. 
Néhány kötekedő vendég továbbra is megjegyzéseket tett, a fiú 
rovására szórakoztak. 

- Itt, kisfiam, itt, erre. Ott is van egy szép darab, mögötted. 

- Ne csak a nagyját! 

- Nem is olyan buta! Eltörni könnyebb, mint elmosogatni! 

Ahogy a fiú végigjártatta üres tekintetét a derült nézők 
seregén, arcán lassan tükröződni kezdett a mosolygásuk, és 
végül bizonytalanul elvigyorodott a tréfán, amit nem értett. 

Rosszullét környékezett, amint elnéztem bárgyú, 
kifejezéstelen mosolyát, tágra nyílt, csillogó gyermekszemét, 
amelyben bizonytalanság és tetszeni vágyás tükröződött, és 
rájöttem, mit ismertem fel benne. Azért nevetnek rajta, mert 
csökkent értelmű. 


És eleinte én is együtt derültem a többivel! 

Hirtelen düh fogott el, magam és mindazok ellen, akik 
önelégülten vigyorogtak rajta. Szerettem volna fölkapni a 
tányérokat, és odavágni. Szerettem volna összetörni a nevető 
pofájukat. Fölugrottam, és kiáltoztam: - Fogják be a szájukat! 
Hagyják békén! Nem tudja fölfogni! nem tehet róla, hogy az, 
ami... az isten szerelmére, legyen magukban egy kis tisztesség! 
Ő is ember! 

Az étteremben csend lett. Átkoztam magam, amiért 
elvesztettem az önuralmamat, és jelenetet rendeztem, és 
igyekeztem nem nézni a fiúra, miközben kifizettem a 
számlámat, és kimentem, anélkül, hogy az ételhez 
hozzányúltam volna. Mindkettőnk miatt szégyenkeztem. 

Milyen különös, hogy jóérzésű és helyes ítélőképességű 
emberek, akik nem fölényeskednek egy kar vagy láb nélkül, 
vagy vakon született emberrel, nem átallnak kicsúfolni egy 
csökkent értelemmel született embert. 

Felbőszített az emlékezés, hogy nem is olyan régen, ehhez a 
fiúhoz hasonlóan, magam is ostobán a bohóc szerepét 
játszottam. 

És ezt már majdnem elfelejtettem. 

Csak röviddel ezelőtt jöttem rá, hogy az emberek 
kinevettek. Most már tudom, hogy akaratlanul én is velük 
nevettem. Sok minden között ez fáj a legjobban. 

Gyakran átolvasom régi előmeneteli jelentéseimet, és 
látom, amint a tudatlanság, a gyermeki naivitás, az alacsony 
fokú értelem kikandikál a kulcslyukon egy sötét szobából a 
külső, szemkápráztató világosságba. Álmaimban és 
emlékeimben látom Charlie-t; boldogan és tétován mosolyog 
azon, amit az emberek körülötte mondanak. Még 
tompultságomban is tudtam, hogy alacsonyabb rendű vagyok. 


Másoknak volt valamijük, ami nekem hiányzott, amit tőlem a 
sors megtagadott. Szellemi vakságomban azt hittem, ez 
valamiképpen kapcsolatos az írni-olvasni tudással, és biztos 
voltam abban, hogy ha megszerzem ezt a tudást, akkor 
intelligenciára is szert teszek. 

Még egy gyengeelméjű is szeretne olyan lenni, mint más. A 
gyerek, ha nem is tudja önmagát táplálni, nem tudja, mit egyen 
- az éhséget ismeri. 

Ez a nap jót tett nekem. Abba kell hagynom ezt a magamon, 
múltamon és jövőmön való gyerekes tépelődést. Adnom kell 
valamit magamból másoknak. Tudásomat és képességeimet az 
emberi intelligencia növelése terén való munkálkodásra kell 
felhasználnom. Ki volna alkalmasabb erre? Ki más élt mind a 
két világban? 

Holnap érintkezésbe Lépek a Welberg Alapítvány igazgatói 
testületével, és engedélyt kérek, hogy önálló munkát 
végezhessek a tervezetben. Ha megengedik, talán segíthetek 
nekik. Vannak ötleteim. 

Annyi mindent lehet tenni ezzel a technikával, ha 
tökéletesítjük. Ha belőlem lángészt lehetett csinálni, akkor mi 
lesz az Egyesült Államok ötmilliónál is több 
csökkentértelműjével. Mi lesz a földkerekség számtalan 
millióival, és a még meg sem született, de 
csökkentértelműségre ítéltekkel? 

Milyen fantasztikus szintet lehetne elérni, ha ezt a technikát 
normális embereken alkalmaznánk? Vagy lángelméken? 

Oly sok kaput kell még kitárni - türelmetlenül várom, hogy 
tudásomat és képességeimet a probléma szolgálatába 
állíthassam. Mindnyájukkal meg kell értetnem, hogy ez 
roppant fontos. Bizonyos vagyok benne, hogy az Alapítvány 
megadja az engedélyt. 


De nem maradhatok egyedül. Beszélnem kell erről Alice- 
szal. 


Június 25 - Ma felhívtam Alice-t. Ideges voltam, 
összefüggéstelenül beszéltem, de jó volt hallani a hangját, és 
úgy éreztem, boldog, hogy hall felőlem. Megengedte, hogy 
meglátogassam, s én taxiba ültem, és türelmetlenkedtem, mert 
lassan haladtunk a külváros felé. 

Mielőtt kopoghattam volna, kinyitotta az ajtót, és átölelt. - 
Charlie, úgy aggódtunk magáért. Rettenetes látomásaim voltak, 
hogy holtan fekszik egy sikátorban, vagy emlékezetét vesztve 
bolyong kétes lebujok körül. Mért nem tudatta velünk, hogy jól 
van? Ezt igazán megtehette volna! 

- Ne szidjon. Magányra volt szükségem egy darabig, hogy 
feleletet találjak néhány dologra. 

- Jöjjön ki a konyhába. Főzök kávét. Mit csinált eddig? - 
Nappal gondolkoztam, olvastam és írtam; és éjjel magamat 
keresve bolyongtam. És rájöttem, hogy Charlie figyel engem. 

- Ne beszéljen így - mondta borzongva. - Ez a história, 
hogy figyelik magát, nem valóságos. Ezt maga építette föl az 
agyában! 

- Nem tehetek róla, ha úgy érzem, hogy én nem vagyok én. 
Csak bitoroltam a helyét, és kitúrtam őt, ahogyan engem túrtak 
ki a pékségből. Azt akarom mondani ezzel, hogy Charlie 
Gordon létezik a múltban, a múlt pedig valóság. Nem 
emelhetünk új épületet egy telken, amíg a régit le nem 
romboltuk, és Charlie-t nem lehet lerombolni. Ő létezik! 
Eleinte őt kutattam. Elmentem, hogy felkeressem az Ő... az 
apámat. Mindössze azt akarom bebizonyítani, hogy Charlie 
létezett a múltban, hogy ezzel igazolhassam a magam létezését. 
Nemur megsértett, amikor azt mondta, hogy ő teremtett engem. 


De fölfedeztem, hogy Charlie nemcsak a múltban létezett, 
létezik most is. Bennem és körülöttem. Mindvégig kettőnk 
közé állt. Azt gondoltam, hogy az intelligenciám emelt korlátot 
közénk - nagyképű, ostoba önhittségem, az az érzés, hogy 
semmi sem közös bennünk, mert én túlnőttem magán. Maga 
ültette a fejembe ezt a gondolatot. De nem erről van szó! 
Charlie, a kisfiú, fél a nőktől, amiatt, amit az anyja művelt vele. 
Hát nem érti?! Az elmúlt hónapokban felnőttem 
intellektuálisan, de megmaradt bennem a gyermeteg Charlie 
érzelmi drótakadálya. És valahányszor közel kerültem 
magához, vagy szerelemre gondoltam, rövidzárlat állt be. 

Izgatott voltam, és a hangom addig ostorozta, amíg elfogta 
a remegés. Elpirult az arca. - Charlie - suttogta -, nem tehetnék 
valamit? Nem segíthetnék? 

- Azt hiszem, ezekben a hetekben, távol a labortól, 
megváltoztam - mondtam. - Először nem láttam, hogy 
miképpen csináljam, de ma este, míg a városban bolyongtam, 
rájöttem. Az volt az ostobaság, hogy egyedül igyekeztem a 
problémákat megoldani. De minél mélyebben bonyolódtam 
bele az álmok és emlékek szövevényébe, annál világosabban 
látom, hogy érzelmi problémákat nem lehet úgy megoldani, 
mint az intellektuális problémákat. Erre jöttem rá az éjszaka. 
Azt mondtam magamnak, úgy bolyongok, mint egy tévelygő 
lélek, és akkor ráébredtem, hogy eltévedtem. 

Valamiképpen elkülönültem érzelmileg mindenkitől és 
mindentől. És amit odakint a sötét utcán valójában kerestem - 
az utolsó istenverte helyen, ahol ezt valaha is megtalálhatom -, 
annak útja-módja volt, hogy miképpen válhatnék újra a 
társadalom részévé érzelmileg, miközben megőrzöm 
intellektuális szabadságomat. Felnőtté kell lennem. Számomra 
ez jelent mindent. . . 


Beszéltem és beszéltem, kiadva magamból minden kétséget 
és félelmet, amely bugyborékolva a felszínre tört. Alice volt 
hangom rezonáló lapja, és hipnotizáltan ült előttem. 

Éreztem, hogy felhevülök, lázas leszek, végül már úgy 
éreztem, kigyullad a testem. Kiégettem magamból a fertőzést, 
valaki előtt, aki számított nekem, és ez mindent 
megváltoztatott. 

De neki ez sok volt. Az imént remegett, most már 
könnyezett is. Szemem a heverő fölötti képre tévedt; a riadt, 
rózsás arcú hajadonra; és kíváncsi voltam, mit érez Alice e 
pillanatban. Tudtam, hogy nekem adná magát, és kívántam is 
őt, de mi lesz Charlie-val? 

Charlie talán nem lépne közbe, ha Fayvel akarnék 
szeretkezni. Valószínűleg csak állna az ajtóban, és figyelne. De 
abban a pillanatban, amint Alice-hoz közeledem, pánikba esik. 
Mért nem hagyja, hogy Alice-t szeressem? 

Alice a heverőn ült, rám nézett, és várta, hogy mit fogok 
csinálni. És mit csinálhattam? Karomba akartam venni, és... 

De mikor erre gondoltam, jött a figyelmeztetés! 

- Jól érzi magát, Charlie? Olyan sápadt! 

Leültem mellé a heverőre. - Csak egy kis szédülés. Mindjárt 
elmúlik. - De tudtam, hogy csak rosszabb lesz, amíg Charlie 
érzi a veszélyt, hogy szerelmeskedni akarok Aliceszal. 

És akkor támadt az ötletem. Először utálatosnak éreztem, 
de egyszerre tisztán láttam: az egyetlen mód legyőzni ezt a 
bénulást, az, hogy túljárok az eszén. Ha Charlie valami okból 
fél Alice-tól, de Faytől nem, akkor eloltom a villanyt, és 
megjátszom azt, hogy Fayvel szerelmeskedem. Charlie 
sohasem fog rájönni a turpisságra. 

Ez csúf és undorító, de ha beválik, megtöri a halálos 
szorítást, amellyel Charlie az érzéseimet fojtogatja. Utána tudni 


fogom, hogy Alice-t szerettem, és hogy más mód nem volt erre. 

- Jól vagyok már - szóltam. - Üljünk egy kicsit sötétben. - 
Eloltottam a villanyt, és arra vártam, amíg összeszedem 
magam. Nem lesz könnyű dolog. Meg kell győznöm magamat, 
erősen el kell képzelnem Fayt, és abba a hitbe kell 
hipnotizálnom magam, hogy a mellettem ülő nő Fay. És még 
ha Charlie különválik is tőlem, hogy kívülről figyelje a 
testemet, nem sokra megy vele, mert a szoba sötét. Valami jelét 
vártam annak, hogy gyanakszik - a pánik intő tüneteit. De 
semmi! Élénknek és nyugodtnak éreztem magam. Átkaroltam 
Alice-t. 

- Charlie, én... 

- Ne beszéljen! - csattantam föl, és ő hátrahőkölt. - Kérem, 
ne szóljon egy szót se - csillapítottam. - Csak engedje, hogy így 
tartsam, csendben, sötétben. - Szorosan magamhoz öleltem, és 
a zárt szemhéjam alatti sötétben fölidéztem Fay képét, hosszú 
szőke haját, fehér bőrét. Fayt, ahogy utoljára magam mellett 
láttam. Fay haját, nyakát csókoltam, és végül megpihentem Fay 
ajkán. Fay karjának simogatását éreztem hátamon és vállamon, 
és a feszültség úgy tornyosult bennem, ahogy ezelőtt soha, 
egyetlen nőért sem. Először lassan simogattam, azután 
türelmetlenül, növekvő izgalommal, aminek a hatása 
hamarosan jelentkezni fog. 

A fejbőröm a tarkómnál bizseregni kezdett. Még valaki volt 
a szobában, a sötétbe fúrta tekintetét, látni akart. Gondolatban 
lázasan hajtogattam a nevet: FAY! FAY! FAY! Élesen és tisztán 
magam elé képzeltem az arcát, hogy semmi okból fél Alice-tól, 
de Faytől nem, akkor eloltom a villanyt, és ellöktem magamtól. 

- Charlie! - Nem láthattam Alice arcát, de elfulladó 
hangjában megdöbbenés érzett. 

- Nem, Alice! Nem tudok. Maga ezt nem érti Fölugrottam a 


heverőről, meggyújtottam a villanyt. Szinte számítottam rá, 
hogy Charlie-t látom majd, amint ott áll. De persze nem. 
Magunk voltunk. Mindez csak az agyamban játszódott le. Alice 
ott feküdt, blúza nyitva, ott, ahol kigomboltam, az arca kipirult, 
szeme tágra nyílt a hitetlenkedéstől. - Szeretem... - mondtam 
fojtott hangon. - De nem tudom megtenni. Valami, amit nem 
magyarázhatok meg, de ha nem hagyom abba, egész életemre 
megutáltam volna magamat. Ne kívánja, hogy 
megmagyarázzam, mert akkor maga is megutál. Charlie-val 
van összefüggésben. Valami okból nem engedi, hogy magát 
szeressem. 

Félrenézett, és begombolta blúzát. - Ma este más volt 
mondta. - Nem fogta el émelygés, vagy pánik, vagy ilyesmi. 
Kívánt engem. 

- Igen, kívántam magát, de valójában nem magával 
ölelkeztem. Használni akartam magát, bizonyos módon, de 
nem magyarázhatom meg. Én magam sem értem. Maradjunk 
abban, hogy még nem vagyok készen. És nem tudom 
hamisítással vagy csalással megjátszani azt, hogy rendben van, 
amikor nincs. Ez is csak egy újabb zsákutca. 

Fölálltam, hogy menjek. 

- Charlie, ne szökjön el megint! 

- Már nem szököm meg. Tennivalóm van. Mondja meg ; 
nekik, hogy néhány nap múlva visszamegyek a laborba; 
mihelyt ura leszek önmagamnak. 

Őrjöngve hagytam el a lakást. Lent a ház előtt megálltam, 
és nem tudtam, merre menjek. Mindegy, hogy melyik utat 
választom, megrázkódtatás ér, ami azt jelenti, hogy ismét 
tévedtem. Minden út el van torlaszolva. De uramisten. .. bármit 
teszek, bármerre fordulok, csak zárt ajtókra találok. 

Végül lebotorkáltam a földalattiba, és beszálltam a 


Negyvennegyedik utca irányába. Kevesen utaztak, de volt ott 
egy hosszú hajú szőke lány, aki Fayre emlékeztetett. A várost 
átszelő autóbusz felé menet egy italbolt előtt haladtam el, 
gondolkodás nélkül bementem, és vettem egy nyolcdecis üveg 
gint. Amíg a buszra vártam, kinyitottam a zacskóban a 
palackot, ahogy a csavargóktól láttam, és jókorát húztam 
belőle. Égetett, ahogy az ital végigfutott bensőmön, de jólesett. 
Még egy kortyot ittam, és mire a busz megjött, erőteljes, 
zsibbadó jó érzésben fürödtem. Nem ittam többet. Most nem 
akartam berúgni. 

Amikor hazaértem, kopogtam Fay ajtaján. Nem jött válasz. 
Kinyitottam az ajtót és benéztem. Még nem jött haza, de 
minden lámpa égett a lakásban. Nem törődik ez a nő semmivel. 
Miért nem tudok én is ilyen lenni? 

Átmentem a lakásomba, hogy megvárjam. Levetköztem, 
lezuhanyoztam, háziköpenybe bújtam. Azon imádkoztam, hogy 
ezúttal egyedül jöjjön haza. 

Hajnali fél három körül hallottam, amint felfelé jön a 
lépcsőn. Fogtam az üveget, kimásztam a tűzlépcsőre, és az 
ablakához osontam, éppen akkor, amikor nyílt a lakásajtaja. 
Kopogni akartam az ablakon. De amikor fölemeltem a kezem, 
hogy tudassam vele jelenlétemet, láttam, hogy lerúgja a cipőjét 
és boldogan perdül egyet. A tükörhöz lépett, és lassan, darabról 
darabra - afféle házi sztriptíz - vetkőzni kezdett. Ittam még 
egyet. Nem szabad megtudnia, hogy kilestem. 

Végigmentem a lakásomon, de nem gyújtottam villanyt. 
Először arra gondoltam, hogy áthívom magamhoz, de minden 
túl rendes és szabályos volt itt - sok kiradírozni való egyenes 
vonal -, és tudtam, hogy itt nem sikerülne. Kimentem tehát az 
előtérbe. Kopogtam az ajtaján, előbb halkan, azután 
hangosabban. 


- Nyitva van! - kiáltotta. 

Bugyiban és melltartóban volt, a padlón feküdt, széttárt 
karral, fölemelt lábát a kanapénak támasztva. Hátrahajlította a 
fejét, és rám nézett, alulról fölfelé. - Charlie, dc-ágám! Mért 
állsz a fejeden? 

- Ne törődj vele - mondtam, és előhúztam az üveget a 
zacskóból. - A vonalak meg a dobozok túl egyenesek, 
gondoltam, kiradírozunk néhányat, ha velem tartasz. 

- A legjobb anyag erre a célra - mondta. - Ha arra a pontra 
koncentrálsz, amelyik a gyomrod mélyén kezd melegedni, a 
vonalak mind olvadásnak indulnak. 

- Pontosan ez történik. 

- Csodálatos! - Talpra szökött. - Velem is! Túl sok 
kockafejjel táncoltam az éjjel. Olvasszuk el őket. - Fölkapott 
egy poharat, s én töltöttem neki. 

Amíg ivott, köréje csúsztattam a karom, és csupasz hátát 
cirógattam. 


. Hallod-e, te! Juuj...! Mi van? 
- Velem? Vártam, hogy hazagyere. 
Hátrált. 


- Na, várj csak egy percig, Charlie fiacskám. Ezt már 
játszottuk egyszer. Tudod, hogy ez semmire se jó. Úgy értem, 
tudod, hogy nagyon kedvellek, és ágyba vonszolnálak egy perc 
alatt, ha tudnám, hogy van valami remény. De annak nincs 
értelme, hogy teljesen begerjedjek semmiért. Ez nem 
tisztességes dolog, Charlie. 

- Ma éjjel másképp lesz, esküszöm. - Mielőtt ellenkezhetett 
volna, karomba kaptam, csókoltam, simogattam, és 
rázúdítottam minden felgyülemlett izgalmamat, mely már 
szinte szétvetett. Próbáltam kikapcsolni a melltartóját, de túl 
erősen húztam, és a kapocs kiszakadt. 


- Az istenért, Charlie, a melltartóm. . . 

- Ne törődj a melltartóddal - mondtam elfulladó hangon, és 
segítettem levenni. - Veszek neked másikat. És most pótolni 
fogom a múltkoriakat. Egész éjszaka ölelni Foglak... 

Elhúzódott tőlem. 

- Charlie, még sose beszéltél így. Ne nézz rám úgy, mintha 
le akarnál nyelni. - Falrántott egy blúzt az egyik székről, és 
maga elé tartotta. - Tisztára úgy érzem, hogy nincs rajtam 
semmi. 

- Ölelni akarlak! Ma éjjel meg tudom tenni! Tudom... 
érzem. Ne utasíts el, Fay. 

- Tessék - suttogta -, igyál még egyet. 

Ittam, és neki is töltöttem, és mialatt ivott, végigcsókoltam 
a vállát és a nyakát. Izgalmam átragadt rá, zihálva lélegzett. 

- Úristen, Charlie, ha fölhúzol, és megint csalódom benned, 
nem tudom, mit csinálok. Ne hidd, hogy fából vagyok! 

Magam mellé húztam a kanapéra, a halomba hányt ruhákra, 
fehérneműkre. 

- Ne itt, Charlie - mondta, és küszködve talpra állt. - 
Gyerünk az ágyba. 

- Itt! - mondtam makacsul, és elhúztam előle a blúzt. 
Lenézett rám, letette a poharát a padlóra, és kilépett a 
bugyijából. Meztelenül állt előttem. 

- Eloltom a villanyt - suttogta. 

- Ne! - szóltam, és újra lehúztam a kanapéra. - Látni 
akarlak! 

Forrón megcsókolt, és szorosan magához ölelt. - Csak most 
ne csalódjak benned, Charlie. Akkor inkább ne. Testét lassan 
megmozdította, nekem nyújtotta, s én tudtam, hogy ezúttal 
semmi sem jöhet közbe. Tudtam, mit kell tennem, és hogyan. 
Fay levegő után kapott, és sóhajtott, és a nevemet suttogta. 


Egy pillanatra megborzongatott az érzés, hogy Charlie 
figyel. A kanapé karfája fölött szemembe villant az arca, ahogy 
merően néz az ablak mögötti sötétből, ahol csak néhány perccel 
előbb még én magam lapultam. Átkapcsolás az érzékelésben, 
és ismét kint állok a tűzlépcsőn, és nézem, ahogy odabenn egy 
férfi meg egy nő ölelkezik a kanapén. 

Ekkor, iszonyatos akaraterővel, megint a kanapén voltam 
Fayvel, éreztem a testét, és magamban a sürgető képességet, és 
láttam a mohón figyelő arcot az ablak mögött. És azt 
gondoltam magamban: figyelj csak, te szegény nyavalyás, 
fütyülök rád! 

És Charlie figyelő szeme tágra nyílt. 


Június 29 - Mielőtt visszamegyek a laborba, befejezem a 
munkatervet, amelyen azóta dolgozom, amióta otthagytam a 
kongresszust. Telefonáltam Landsdorfnak a Modern 
Tudományok Intézetébe, a párképzés nukleáris 
fotoeffektusának a biofizikai kutatómunkában való esetleges 
felhasználása ügyében. Eleinte ütődöttnek tartott, de miután 
rámutattam az Intézet szaklapjában megjelent cikkének némely 
gyengeségére, közel egy óra hosszat a telefonnál tartott. Azt 
akarja, hogy menjek be az Intézetbe, és vitassam meg 
elgondolásaimat a csoportjával. Talán felveszem a kapcsolatot 
vele, miután befejeztem a munkámat a laborban - ha lesz még 
idő. Ez itt a kérdés, természetesen. Nem tudom, mennyi időm 
van. Egy hónap? Egy év? Az egész hátralevő életem? Ez attól 
függ, mire fogok rájönni a kísérlet pszichofizikális 
mellékhatásait illetőleg. 


Június 30 - Most, hogy Fay az enyém, már nem bolyongok az 
utcán. Adtam neki egy kulcsot a lakásomhoz. Mindig ugrat, 


amiért úgy bezárkózom, én meg őt húzom a lakásában levő 
fölfordulással. Figyelmeztetett, ne is próbáljam megváltoztatni. 
A férje azért vált el tőle, öt évvel ezelőtt, mert Fay nem tudott 
azzal vesződni, hogy összeszedegeti a holmikat, és törődik a 
lakással. 

Így van a legtöbb dologgal, amit jelentéktelennek tart. 
Egyszerűen nem tud vagy nem akar vesződni vele. A napokban 
egy halom parkolási büntetőcédulát fedeztem föl a sarokban, 
egy szék mögött, lehetett vagy negyven-ötven darab. Amikor 
bejött a sörrel, megkérdeztem, miért gyűjti. 

- Azokat? - szólt nevetve. - Mihelyt elküldi a volt férjem a 
nyamvadt csekkemet, kifizetek egypárat. Fogalmad sincs, 
milyen rosszul érzem magam azok miatt a cédulák miatt. Ott 
tartom valamennyit a szék mögött, különben 
bűntudatrohamokat kapok, valahányszor meglátom. De hát mit 
csináljon az ember? Akárhova megyek, jelzőtáblák vannak 
mindenfelé: - Parkolni tilos itt! Parkolni tilos ott! Csak nem 
vesződhetem azzal, hogy mindig megállok a jelzést elolvasni, 
ahányszor ki akarok szállni a kocsiból! 

Megígértem tehát, hogy nem próbálom megváltoztatni. 
Izgalmas vele együtt lenni. Nagyszerű humorérzéke van. De 
ami a legfontosabb, Fay szabad és független szellem. Az 
egyetlen dolog, ami idővel megviselhet: a táncőrülete. A héten 
minden éjjel kimaradtunk, hajnali két-három óráig. Holtfáradt 
vagyok. 

Ez nem szerelem, de Fay fontos nekem. Rajtakapom 
magam, hogy a lépteit lesem, valahányszor elment hazulról. 
Charlie már nem leskelődik! 


Július 5 - Első zongoraversenyemet Faynek ajánlottam. 
Izgalomba hozta az a gondolat, hogy valamit neki ajánlottak, 


de nem hiszem, hogy igazán tetszett neki. Ez is csak azt 
bizonyítja, hogy az ember nem találhat meg mindent egy 
nőben. Újabb érv a többnejűség mellett. 

A fontos az, hogy Fay értelmes és jószívű. Ma megtudtam, 
miért fogyott el a pénze olyan hamar ebben a hónapban. A 
megismerkedésünk előtti héten összebarátkozott egy lánnyal, 
akit a Csillagpor táncteremben ismert meg. Amikor a lány 
elmesélte Faynek, hogy nincs senkije a városban, elfogyott a 
pénze, és nincs hol aludjon, Fay meghívta, hogy költözzön 
hozzá. Harmadnap a lány megtalálta a kétszázharminckét 
dollárt, amit Fay az öltözőasztal fiókjában tartott, és meglépett 
a pénzzel. Fay nem jelentette fel, és mint kiderült, még a lány 
vezetéknevét se tudta. 

- Mire lett volna jó, ha a rendőrséget értesítem? - kérdezte. - 
Úgy érzem, ennek a szegény kis ringyónak keserves szüksége 
lehetett a pénzre, hogy ilyesmit csinált. Nem fogom tönkretenni 
az életét pár száz dolcsiért. Nem vagyok gazdag, vagy ilyesmi, 
de nem akarom kitörni a nyakát, ha érted, hogy hogy 
gondolom. 

Értettem, hogy hogy gondolja. 

Még sohase találkoztam senkivel, aki olyan nyílt és 
jóhiszemű lett volna, mint Fay. Most mindenekfölött éppen őrá 
van szükségem. Sóvárogtam az egyszerű emberi kapcsolatok 
után. 


Július 8 - Kevés időm van a munkára, az éjszakai lokálbeli 
ugrálás és a nappali másnaposság között. Aszpirinnal és 
Faynek valami kotyvalékával voltam csak képes az urdu 
igealakok nyelvészeti analízisét befejezni, és elküldeni a 
dolgozatot a Nemzetközi Nyelvészeti Közlönynek. No, most 
majd szaladnak a nyelvészek a magnóikkal Indiába, mert 


alaposan kikezdtem metodikájuk gyenge lábon álló 
felépítményét. 

Akaratlanul is csak csodálni tudom a strukturalista 
nyelvészeket, akik az írásos gondolatközlés hanyatlásán 
alapuló nyelvészed tant kovácsolták ki maguknak. Egy másik 
réteg meg annak szenteli életét, hogy egyre többet és többet 
tudjanak meg egyre kevesebbről - és köteteket és könyvtárakat 
töltenek meg a röfögés mélyreható nyelvészeti analízisével. 
Nincs ebben semmi rossz, csak nem volna szabad mentségül 
használni a nyelv stabilitásának elpusztítására. 

Alice felhívott ma, hogy megtudja, mikor megyek vissza a 
laborba dolgozni. Megmondtam neki, hogy szeretném 
befejezni a megkezdett munkatervet, és hogy remélem, 
engedélyt kapok a Welberg Alapítványtól önálló 
kutatómunkára. Persze igaza van - az időt is számításba kell 
venni. 

Fay folyton táncolni akar menni. Az éjszaka úgy kezdődött, 
hogy ittunk és táncoltunk a Fehér Ló Klubban, aztán a Benny 
Kuckójában, aztán a Piros Papucsban. .. és ettől kezdve már 
nem sok helyre emlékszem, de addig táncoltunk, amíg össze 
nem roppantam. Úgy látszik, jobban bírom már az italt, mert 
egész szép mennyiséget fogyasztottam, mire Charlie jelenése 
elkövetkezett. Csak arra emlékszem vissza, hogy idétlen 
sztepptáncot jár az Allakazam Klub színpadán. óriási sikere 
volt, mielőtt az igazgató kidobott bennünket, és Fay szerint 
mindenki úgy vélekedett, hogy remek komédiás vagyok, és 
mindenkinek nagyon tetszett az idiótaalakításom. 

Mi az ördög történt ezután? Azt tudom, hogy meghúzódott 
a derekam. Azt hittem, hogy a sok tánctól, de Fay azt mondja, 
hogy leestem arról a nyavalyás kanapéról. 

Algernon ismét szeszélyesen viselkedik. Minnie láthatóan 


fél tőle. 


Július 9 - Rettenetes dolog történt ma. Algernon megharapta 
Fayt. Óva intettem Fayt attól, hogy játsszék vele, ő azonban 
mindig szerette etetni az egeret. Rendszerint amikor belépett 
Algernon szobájába, az fölkapta a fejét, és elébe szaladt. Ma 
másképpen történt. Algernon a ketrec mélyén feküdt, 
összegömbölyödve, mint egy fehér szőrcsomó. Amikor Fay a 
felső csapóajtón át benyúlt, Algernon összehúzódott, és bevette 
magát a sarokba. Fay megpróbálta előcsalogatni azzal, hogy 
szabaddá tette az útvesztő bejáratát - s mielőtt szólhattam 
volna, hogy hagyja békén, elkövette azt a hibát, hogy fel akarta 
venni. Algernon beleharapott Fay hüvelykujjába. Aztán vadul 
nézett mindkettőnkre, és berohant az útvesztőbe. 

Minnie-t az útvesztő másik végén, a jutalomdobozban 
találtuk. A mellén tátongó sebből vérzett, de élt. Amint 
benyúltam, hogy kivegyem, Algernon bejött a jutalomdobozba, 
és felém kapott. Fogai a kabátom ujját érték, és addig lógott 
rajta, amíg le nem ráztam. 

Ezután lecsillapodott. Több mint egy óra hosszat 
megfigyelés alatt tartottam. Fásultnak és zavartnak látszott, és 
noha még mindig külön jutalom nélkül tanulja meg új 
problémák megoldását, az eljárása sajátságos. A meggondolt, 
céltudatos mozdulatsor helyett, végig az útvesztő-folyosón, 
viselkedése elhamarkodott és fegyelmezetlen. Minduntalan túl 
gyorsan fordul be a sarkokon, és nekiütközik az akadályoknak. 
Különös sietség jellemzi a magatartását. 

Nem szeretném könnyelműen megítélni a dolgot. Sokféle 
oka lehet. De most már vissza kell vinnem a laborba. Akár 
kapok választ az Alapítványtól a kérésemre, akár nem, holnap 
reggel felhívom Nemurt. 


15. Előmeneteli jelentés 


Július 12 - Nemur, Strauss, Burt és még néhányan a 
pszichológiai osztályon vártak rám. Igyekeztek úgy tenni, 
mintha örülnének nekem, de láttam, hogy Burt milyen 
türelmetlenül várja, hogy átvegye Algernont; átadtam hát neki. 
Senki nem szólt semmit, de tudtam, hogy Nemur nem bocsátja 
meg egyhamar, hogy a háta mögött érintkezésbe léptem az 
Alapítvánnyal. Nem tehettem másképp. Mielőtt visszatértem a 
Beekman Főiskolára, biztosnak kellett lennem abban, hogy 
önálló kutatómunkát végezhetek a tervezetben. Túl sok idő 
menne veszendőbe, ha be leellene számolnom Nemurnak 
minden lépésemről. 

Már értesült az Alapítvány határozatáról, és fogadtatásom 
hűvös és formális volt. Kezet nyújtott, de mosoly nem volt az 
arcán. - Charlie - mondta -, mindnyájan örülünk, hogy 
visszajött hozzánk, és velünk fog dolgozni. Jayson felhívott, és 
közölte, hogy az Alapítvány megbízta magát a tervezet 
munkájában való részvétellel. A munkatársak és a labor 
rendelkezésére állnak. Az elektronikus számítási központ 
közölte velünk, hogy a maga munkája elsőbbséget élvez - és 
természetesen, ha bármiben segítségérc lehetek. . . 

Megtett minden tőle telhetőt, hogy szívélyesnek 
mutatkozzék, de az arcán láttam, hogy kételyei vannak. Végül 
is, milyen tapasztalataim vannak a kísérleti pszichológiában? 
Mit tudok arról a technikáról, amelynek fejlesztésével ő éveket 
töltött? Nos, amint mondtam, szívélyesnek látszott, és késznek 
arra, hogy félretegye az előítéleteit. Nem is igen tehetett 
egyebet. Ha nem találok magyarázatot Algernon viselkedésére, 
egész munkája felesleges volt, de ha megfejtem a kérdést, az 


egész társaság befut, velem együtt. 

Bementem a laborba, ahol Burt Algernont figyelte, az 
egyik, többszörösen összetett problémájú útvesztőben. 
Sóhajtott és fejét rázta. - Rengeteget felejtett. Legtöbb komplex 
reakcióját mintha csak eltörölték volna. Sokkal primitívebb 
módon oldja meg a feladatokat, mint ahogy vártam. 

- Milyen értelemben? 

- Nos, hát a múltban képes volt arra, hogy egyszerű 
rendszereket kiokoskodjon; mint ebben a vakajtó-futamban, 
például: minden második ajtó, minden harmadik ajtó, csak a 
vörös ajtók, vagy csak a zöld ajtók; most azonban háromszor is 
végigfutotta a pályát, és még mindig a "megpróbálom-hátha" 
módszert használja. 

- Lehetséges, hogy azért, mert olyan sokáig távol volt a 
labortól? 

- Lehetséges. Hagyjuk, hogy újra hozzászokjon a 
dolgokhoz, és majd meglátjuk, mi lesz belőle holnapra. 

Sokszor voltam már a laborban ezelőtt, de most azért 
voltam itt, hogy megtanuljak mindent, amit csak nyújthat. 
Néhány nap alatt kellett munkafolyamatokat elsajátítanom, 
amelyeket a többiek évekig tanultak. Burt és én négy órát 
töltöttünk azzal, hogy végigjártuk a labort, részlegről részlegre, 
miközben igyekeztem képet alkotni magamnak az egészről. 
Amikor már mindent láttunk, észrevettem egy ajtót, ahová még 
nem nyitottunk be. 

- Mi van ott bent? 

- A fagyasztó és a hamvasztó. - Kinyitotta a súlyos ajtót, és 
fölkattintotta a villanyt. - Megfagyasztjuk a kísérleti alanyokat, 
mielőtt megsemmisítjük őket a hamvasztóban. Csökken a szag, 
ha megakadályozzuk a feloszlást. - Megfordult, indulni készült, 
de én még álltam egy pillanatig. 


- Algernont ne! - mondtam. - Nézze... és ha... amikor. . . 
úgy értem, nem akarom, hogy ide dobják, mint a szemetet. 
Adják nekem. Majd én gondoskodom róla. - Burt nem nevetett, 
bólintott csupán. Nemur megmondta neki, hogy ettől kezdve 
megkaphatok mindent, amit akarok. 

Az idő a korlát. Ha meg akarom találni kérdéseimre a 
választ, tüstént munkához kell látnom. Könyvjegyzékeket 
kaptam Burttől, jegyzeteket Strausstól és Nemurtól. Kifelé 
menet különös gondolat derengett föl bennem. 

- Láttam futólag a hamvasztójukat, ahol a kísérleti állatokat 
szokták elégetni - mondtam Nemurnak. - Mi a szándékuk 
velem kapcsolatban? 

Kérdésem megdöbbentette. - Hogy érti ezt? 

- Bizonyára megvolt kezdettől fogva a tervük, minden 
eshetőségre. Tehát: mi történik velem? 

Hallgatott, de én csökönyösen folytattam. - Jogom van 
megtudni mindent, ami a kísérlethez tartozik, s ez magába 
foglalja a jövőmet is. 

- Semmi ok sincs arra, hogy ne tudja meg. - Szünetet tartott, 
és rágyújtott a már égő cigarettájára. - Azt persze tudja, hogy 
kezdettől fogva nagy reményeket tápláltunk a tartósságra 
vonatkozólag, és még most is. . . határozottan. . . 

- Ebben nem is kételkedem - mondtam. 

- Természetesen komoly felelősséget jelentett magát is 
belevonni ebbe a kísérletbe. Nem tudom, mennyire emlékszik 
vissza, vagy mennyit tudott összerakni a kezdeti 
eseményekből, de mi igyekeztünk felvilágosítani magát arról, 
hogy jelentékeny esély van arra is, hogy a fejlődés talán csak 
időleges lesz. 

- Meg is írtam ezt az előmeneteli jelentéseimben annak 
idején - ismertem el -, ámbár akkoriban nem értettem, Hogy 


mit akartak ezzel mondani. De ez mellékes, hiszen most már 
értem. 

- Egyszóval, elhatároztuk, hogy megkockáztatjuk magával 
a dolgot - folytatta Nemur -, mert úgy éreztük, igen kicsi az 
esély arra, hogy bármi komoly bajt okozunk; annak viszont 
nagyon nagy a valószínűsége - és ezt biztosra vettük -, hogy jót 
teszünk magával. 

- Nem kell mentegetőznie. 

- De meg fogja érteni, hogy engedélyt kellett kérnünk egy 
közeli hozzátartozójától. Maga nem volt alkalmas a döntésre. 

- Igen, ezt tudom. A húgomról, Normáról beszél. Olvastam 
erről a lapokban. Abból, amire vele kapcsolatban emlékszem, 
úgy képzelem, beleegyezését adta volna a kivégzésemhez is. 

Nemur felhúzta a szemöldökét, de elengedte szavaimat a 
füle mellett. - Szóval, ahogy azt közöltük is vele, abban az 
esetben, ha a kísérlet balul ütne ki, nem küldhetjük vissza 
magát a pékségbe vagy a régi szobájába. 

- Miért nem? 

- Egyrészt, mert maga talán már nem lesz ugyanaz, aki volt. 
A sebészi beavatkozásnak és a hormoninjekcióknak lehetnek 
később jelentkező hatásai. Meglehet, hogy a műtét utáni 
élmények is nyomot hagynak magában. Arra gondolok, hogy 
elmebeli zavarok komplikálhatják a csökkentséget. Talán nem 
is lesz többé ugyanaz a személy. 

- Óriási! Mintha egy keresztet hordani nem is lenne elég 

- Másrészt pedig nem lehet tudni, hogy ugyanarra a 
szellemi szintre kerül-e vissza. Számolni kell az agyműködés 
még primitívebb szintjére való visszaeséssel is. 

Tudtomra adta a legrosszabbat, hogy könnyítsen a lelkén. 

- Akkor talán megtudhatnék mindent - mondtam -, amíg 
abban a helyzetben vagyok, hogy nekem is lehet beleszólásom. 


Mi a tervük velem? 

Vállat vont. 

- Az Alapítvány intézkedett, hogy vegyék s fel a Warren 
Állami Otthon és Munkaterápiás Iskolába. 

- Micsoda 

- A húgával való megegyezésben foglaltatott az is, hogy; az 
otthonbeli eltartás teljes költségét az Alapítvány fedezi, maga 
pedig élete végéig rendszeres havi zsebpénzt kap, személyes 
szükségleteire. 

- De miért oda? Kint is mindig meg tudtam állni a lábamon, 
még amikor bedugtak oda, Herman nagybátyám halála után, 
Donner akkor is rögtön ki tudott hozni, hogy kint dolgozzam és 
éljek. Miért kell visszamennem? 

- Ha kint is tud magáról gondoskodni, nem kell a 
Warrenben maradnia. A kevésbé súlyos eseteknek megengedik, 
hogy az Otthonon kívül éljenek. De nekünk minden 
eshetőséggel számolnunk kell. 

Igaza van. Panaszra nem lehet semmi okom. Mindenre 
gondoltak. A logikus hely a Warren, a mélyhűtő, ahová 
bedughatnak életem hátralevő napjaira. 

- Legalább nem a hamvasztó - mondtam. 

- Micsoda? 

- Nem érdekes. Egyéni humor. - Ekkor eszembe jutott 
valami. - Mondja, lehetséges lenne, hogy ellátogassak az 
Otthonba, úgy értem, hogy mint látogató, bejárjam a helyet, és 
mindent megnézzek? 

- Igen, azt hiszem, állandóan járnak le oda az emberek, 
rendszeres iskolalátogatás, afféle propaganda. De miért? 

- Mert látni akarom. Tudnom kell, hogy mi lesz velem, 
ameddig még elég erőm van ahhoz, hogy tehessek valamit 
ebben az ügyben. Kérem, intézze el, ha lehet, minél előbb. 


Láttam, hogy nem tetszik neki az ötlet, hogy ellátogatok a 
Warrenbe. Mintha méretre rendelnék koporsót, hogy még 
életemben kipróbáljam. De hát nem hibáztatom őt azért, mert 
nem érti, hogy ha rá akarok jönni, ki is vagyok valójában, mit 
jelent egész életem - meg kell ismernem mind a jövőm 
lehetőségeit, mind a múltamat; tudnom kell, hogy honnan 
jöttem és hová megyek. Ámbár tudjuk, hogy az útvesztő végén 
a halál vár ránk, én nem mindig tudtam ezt; nemrégen a 
bennem élő kamasz még azt hitte, hogy csak mások halnak 
meg - de most már látom, hogy az út, amelyet ezen az 
útvesztőn belül kiválasztok: ez tesz azzá, ami vagyok. 
Nemcsak dolog vagyok; létezési mód is - egy a sok-sok mód 
közül -, és az a tény, hogy ismerem az utat, amelyet eddig 
megtettem, és azokat is, amelyek számomra még megmaradtak, 
segít majd megértenem, hogy mi lesz belőlem. 

Aznap este és az elkövetkező néhány napon belemerültem a 
pszichológiai szakkönyvekbe: klinikai, személyiség-, 
pszichometriai, művelődés-lélektanba, kísérleti és 
állatlélektanba, fiziológiai, behaviorista, pestalt-, analitikai, 
funkcionális, dinamikus és szervezeti pszichológiába, és mind 
a többi, régi és modern csoportok, iskolák és rendszerek 
tanaiba. Az az elkedvetlenítő a dologban, hogy a legtöbb 
elgondolás, amelyre pszichológusaink az emberi 
intelligenciáról, emlékezésről és tudásról alkotott elméleteiket 
alapítják, vágyálom csupán. 

Fay be akar jönni a labort megnézni, de lebeszéltem. Már 
csak az hiányzik nekem, hogy Alice és Fay egymásba 
szaladjanak. Van elég bajom enélkül is. 


16. Előmeneteli jelentés 


Július 14 - Csúnya, szürke, esős napon mentem ki Warrenbe, és 
ez lehet a magyarázata a nyomott hangulatnak, amely elfog, ha 
erre a látogatásra gondolok. Bár lehetséges, hogy csak áltatom 
magam, és az a gondolat bánt, hogy esetleg odaküldenek. 
Kölcsönkértem Burt kocsiját. Alice is velem akart jönni, de 
egyedül kellett látnom a helyet. Faynek nem mondtam meg, 
hogy megyek. 

Az autóút Long Islandre, a Warren farmer-közösséghez, 
másfél óráig tartott, és nem volt nehéz az Otthont megtalálni: 
hosszan elnyúló szürke földdarab, amelynek létezését nem 
árulta el más a világnak, csak egy keskeny, mellékútra nyíló 
bejárat két betonoszlopa, és egy fénylő réztábla, ezzel a 
felirattal: Warren Állami Otthon és Munkaterápiás Iskola. 

Az út menti jelzőtáblán az állt: 25 km, lassan hajtottam 
tehát az épülettömbök között, és az irodát kerestem. 

A mezőn át egy traktor jött felém, és a kormánynál ülő 
férfin kívül még ketten kapaszkodtak hátul. Kidugtam a fejem, 
és odaszóltam: - Meg tudná mondani, merre van Mr. Winslow 
irodája? 

A vezető megállította a traktort, és balra előremutatott. - A 
kórházi főépületben. Forduljon balra, aztán jobbra. Akarva- 
akaratlan látnom kellett a bámészkodó fiatalembert, aki a 
traktor hátulján egy fogantyúba kapaszkodott. Borotválatlan 
arcán bárgyú mosoly ült. Matrózsapka volt rajta, amelynek 
ellenzőjét gyerekes módon lehúzta, hogy beárnyékolja a 
szemét, holott nem sütött a nap. Elfogtam egy pillanatra a 
tekintetét - tágra nyílt, kérdő szem -, de félre kellett néznem. 
Amikor a traktor megint elindult, a visszapillantó tükörben 
láttam, hogy kíváncsian utánam bámul. Felzaklatott. . . mert 
Charlie-ra emlékeztetett. 

A vezető pszichológust elképesztően fiatalnak találtam: 


magas, sovány férfi, arckifejezése fáradt. De nyugodt kék 
szeme erőt sejtetett a fiatal arc mögött. 

Körülvitt a telepen a kocsiján, megmutatta a 
szórakozóhelyiséget, a kórházat, iskolát, adminisztrációs 
épületet és az emeletes, "villának" nevezett téglaépületeket, 
ahol az ápoltak laknak. 

- Nem láttam kerítést a Warren körül - mondtam. 

- Nem, csak egy bejárati kapu van, és sövények, hogy távol 
tartsuk a kíváncsiskodókat. 

- De hogy tartják vissza... őket... az elkóborlástól... hogy 
elhagyják a telepet? 

Vállat vont és elmosolyodott. - Tulajdonkeppen sehogy. 
Néhány közülük el is kóborol, de legtöbbjük visszatér. 

- Nem mennek utánuk? 

Rám nézett, mintha azon tűnődne, mi van a kérdésem 
mögött. - Nem. Ha bajba jutnak, hamarosan megtudjuk a 
városiaktól, vagy a rendőrség visszahozza őket. 

- És ha nemi 

- Ha nem hallunk semmit róluk vagy tőlük, akkor 
feltételezzük, hogy kielégítően beleilleszkednek a külvilágba. 
Meg kell értenie, Mr. Gordon, hogy ez nem börtön. Az állam 
megkívánja tőlünk, hogy minden ésszerű intézkedést 
megtegyünk az ápoltjaink visszaszerzésére, de arra nem 
vagyunk berendezkedve, hogy négyezer embert állandóan 
szigorú őrizet alatt tartsunk. Aki elmegy, mind a feltűnően 
gyengeelméjű típushoz tartozik - nem mintha sokat kapnánk 
ezekből mostanában. Most inkább elmebajosokat kapunk, s 
ezek az esetek megkívánják az állandó zárt felügyeletet, a 
gyengeelméjűek azonban szabadon mozoghatnak, és egy-két 
heti kinntartózkodás után legtöbbjük visszajön. Amikor 
rájönnek, hogy semmi keresnivalójuk sincs odakünn. A 


világnak nem kellenek; és ezt hamarosan meg is tudják. 

Kiszálltunk a kocsiból, és az egyik villához mentünk. A 
falakat belül fehér csempe borította, az épületnek 
fertőtlenítőszaga volt. A földszinti előtér egy 
szórakozóhelyiségbe nyílt; mintegy hetvenöt fiú üldögélt ott: 
várták, hogy az ebédre hívó csengő megszólaljon. Figyelmemet 
nyomban egy nagyobb fiú vonta magára, aki a sarokban ült egy 
széken, és egy másik, tizennégy-tizenöt éves fiút ringatott, 
gyengéden magához ölelve. 

Mind felénk fordultak és minket néztek, amikor beléptünk. 
Néhányan a bátrabbak közül odajöttek, és rám bámultak. 

- Ne törődjön velük - mondta Winslow, arckifejezésemet 
látva. - Nem fogják bántani. 

A földszinti felügyelőnő elénk jött. Nagy csontú, csinos 
asszony volt, feltűrt ujjú köpenyben, keményített fehér 
szoknyája felett durva vászonköténnyel. Övén egy karika kulcs 
csörömpölt, és csak amikor megfordult, akkor láttam, hogy 
arcát baloldalt nagy, borvörös anyajegy fedi. 

- Ma nem vártam semmiféle társaságot, Ray - mondta. - 
Maga rendszerint csütörtökön hozza a látogatóit. 

- Ez Mr. Gordon, Thelma, a Beekman Főiskoláról. Csak 
körül akar nézni és fogalmat alkotni a munkánkról. Tudtam, 
hogy magának bármelyik nap megfelel, Thelma. 

- Igen - válaszolta, és nevetett. - Csakhogy szerdán 
forgatjuk a matracokat. Csütörtökön sokkal jobb szag van. 
Észrevettem, hogy mindig a bal oldalamon maradt, úgy, hogy a 
piros folt az arcán rejtve maradjon. Végigvezetett a hálótermen, 
a mosodán, a raktárhelyiségen, az ebédlőtermen, amely most 
terített asztalokkal várta, hogy elhozzák az ebédet a központi 
konyháról. Mosolyogva beszélt, és az arckifejezése meg a 
magasra tűzött kontya olyan volt, mint a Lautrec táncosnőié. 


De sohasem nézett egyenesen rám. Arra gondoltam, milyen 
lenne itt élni az ő felügyelete alatt. 

- Ezek elég jók itt, ebben az épületben - mondta. - De tudja, 
hogy van ez. Háromszáz fiú - hetvenöt egy-egy emeleten -, és 
csak öten vagyunk, akik ellátjuk őket. Nem könnyű őket 
kordában tartani. De lényegesen jobb, mint a "piszkos" 
villákban. A személyzet ott nem sokáig tart ki. Ha kicsikről van 
szó, az ember nem bánja annyira, de ha már felnőttek, és mégse 
tudnak vigyázni magukra, az undok dolog. 

- Maga nagyon rendes asszonynak látszik - mondtam. 
Szerencsések a fiúk, hogy maga a felügyelőjük. 

Jóízűen nevetett, kivillantva fehér fogait, de még mindig 
egyenesen előre nézett. - Nem jobb, nem rosszabb a többinél. 
Nagyon szeretem a fiaimat. Nem könnyű munka, de megvan a 
jutalma, ha az ember arra gondol, milyen nagy szükségük van 
ránk. - Mosolya eltűnt egy pillanatra. A normális gyerekek 
hamar felnőnek, már nincs szükségük az emberre... a maguk 
útját járják... elfelejtik azt, aki szerette őket, és gondoskodott 
róluk. De ezeknek a gyerekeknek egész életükön át szükségük 
van mindarra, amit az ember adhat nekik. - Ismét nevetett, 
ezúttal saját komolyságán. - Nehéz itt a munka, de megéri. 

A földszinten, ahol Winslow várt bennünket, megszólalt az 
ebédcsengő, és a fiúk bevonultak az ebédlőbe. Észrevettem, 
hogy a nagy fiú, aki az imént a kisebbet ringatta, most kézen 
fogva vezeti az asztalhoz. 

- Ez igen! - mondtam, feléjük biccentve. 

Winslow is bólintott. - A nagy fiú Jerry, a másik Dusty. 
Gyakran látunk itt ilyesmit. Ha nincs más, akinek ideje lenne a 
számukra, némelykor van annyi eszük, hogy egymásnál 
keressék az emberi kapcsolatokat és szeretetet. 

Amikor az iskola felé menet elhaladtunk egy másik villa 


előtt, sikoltást, majd jajgatást hallottam, amit két-három más 
hang felkapott, és visszhangként ismételt. Az ablakokon rács 
volt. 

Winslow a délelőtt folyamán először láthatólag 
kényelmetlenül érezte magát. - Különleges biztonsági pavilon 
magyarázta. - Elmebajos csökkentek. Ha alkalmuk van rá, kárt 
tesznek magukban vagy másokban, ezeket a K pavilonba 
helyezzük. Állandóan zár alatt vannak. 

- Elmebajos betegek, itt? Nem elmegyógyintézetbe valók 
ezek? 

- Hát persze - mondta -, de nehéz dolog ezt megállapítani. 
Néhány határesetnél az elmebaj csak akkor tör ki, amikor már 
egy ideig itt voltak nálunk. Másokat pedig a bíróság utal be, és 
nekünk nincs más választásunk, be kell fogadnunk őket, bár 
igazán nincs helyünk a számukra. Az igazi probléma az, hogy 
sehol, senki számára sincs hely. Tudja, hány név van az 
előjegyzési listánkon? Ezernégyszáz! És lehet, hogy az év 
végére huszonöt vagy harminc személy részére lesz helyünk. 

- Hol van most az az ezernégyszáz? 

- Otthon. A külső világban ; üresedésre várnak, nálunk, 
vagy más intézetben. Tudja, a mi helyproblémánk nem olyan, 
mint a kórházi túlzsúfoltság. A mi betegeink rendesen úgy 
jönnek hozzánk, hogy itt is maradnak életük végéig. 

Amikor az új iskolaépülethez értünk - földszintes üveges 
betonépítmény, nagy panorámaablakokkal -, megpróbáltam 
elképzelni, milyen lenne, ha ápoltként járkálnék ezeken a 
folyosókon. Láttam magamat, amint a férfiakból és fiúkból álló 
sor közepén várom, hogy belépjünk a tanterembe. Talán én is 
egy másik fiút tolnék a tolókocsiban, kézen fogva vezetnék egy 
másikat, vagy egy kisebb fiút szorítanék a karomba. 

Az egyik famegmunkáló tanteremben, ahol egy csapat 


nagyobb fiú a tanító felügyelete alatt padokat készített, körénk 
gyülekeztek, és kíváncsian nézegettek engem, a tanító letette a 
fűrészt, és odajött hozzánk. 

- Ez Mr. Gordon, a Beekman Főiskoláról - mondta 
Winslow. - Néhány betegünket akarja megvizsgálni; arra 
gondol, hogy megveszi a telepet. 

A tanító nevetett, és a tanítványai felé intett. - Ha m- 
megveszi, m-minket is át kell v-vennie, v-vele együtt. És t-több 
fát k-kell szereznie, amivel d-dolgozzunk. 

Ahogy végigvezetett a műhelyen, észrevettem, milyen 
különösen csendesek a fiúk. Folytatták a munkájukat, 
csiszolták és fényezték az újonnan elkészült padokat, de nem 
beszéltek. 

- Ezek az én cs-csendes f-fiaim - szólt, mintha megérezte 
volna ki nem mondott kérdésemet. - 5-süket-n-némák. 

- Százhat van belőlük - magyarázta Winslow -, külön 
tanulmányként, a szövetségi kormányzat védnöksége alatt. 

Hihetetlen dolog! Mennyivel kevesebb jutott ezeknek, mint 
más emberi lényeknek. Csökkent értelműek, süketek, némák - 
és mégis buzgón csiszolják a padokat. 

Az egyik fiú, aki éppen egy fatömböt fogott satuba, 
abbahagyta, amit csinált, megveregette Winslow karját, és a 
sarokba mutatott, ahol több kész darab száradt a bemutató 
polcokon. A fiú egy lámpaállványra mutatott a második polcon, 
majd önmagára. Gyatra munka volt, billegett, a gittfoltok 
látszottak, a fénymáz vastag volt és egyenetlen. Winslow és a 
tanító elragadtatással dicsérték, és a fiú büszkén mosolygott, és 
rám nézett, várva az én dicséretemet is. 

- Igen - bólintottam, és túlzott szájmozdulatokkal ejtettem a 
szavakat -, nagyon jó... nagyon szép. - Azért mondtam, mert 
szüksége volt erre, de éreztem, hogy üresen hangzott. A fiú rám 


mosolygott, s amikor továbbindultunk, hozzám lépett, és 
mintegy búcsúzóul, megérintette a karomat. Valami fojtogatott, 
és csak nagy erőfeszítéssel tudtam uralkodni érzéseimen, amíg 
újra ki nem értünk a folyosóra. 


Az iskola igazgatónője, alacsony, kövérkés, anyás hölgy, 
leültetett egy csinos feliratokkal díszelgő táblázat elé, amely az 
ápoltak különböző típusait, az egyes kategóriákhoz beosztott 
tanszemélyzet létszámát, és a tanított tantárgyakat tartalmazta. 

- Természetesen - magyarázta - már nemigen kapunk a 
magasabb I. H.-sokból. A hatvan-hetven I. H.-sokkal 
mindinkább a városi iskolák kis létszámú osztályaiban vagy 
egyéb intézményekben foglalkoznak. Akiket mi kapunk, 
legtöbben meg tudnának élni odakint is, nevelőszülőknél vagy 
családi penziókban, és egyszerű munkát végezni tanyákon, 
gyárakban, mosodákban. 

- Vagy pékségekben - vetettem közbe. 

Homlokát ráncolta. - Igen, azt hiszem, arra a munkára is 
képesek. Nos hát, mi kétféle osztályba soroljuk a gyerekeinket 
(gyereknek mondom őket; akármilyen idősek, itt mind gyerek), 
a "tiszták" és a "piszkosak" osztályába. Nagyon megkönnyíti a 
lakóhelyük kezelését, ha együtt tartjuk az azonos színvonalon 
levőket. A "piszkosak" némelyike súlyos elmebajos eset. 
Ezeket hálós ágyban tartjuk, és így gondoskodunk róluk egész 
életükön át. 

- Vagy amíg a tudomány meg nem találja a módját, hogy 
segítsen rajtuk. 

- Ó... - mosolygott, és magyarázólag hozzáfűzte: - attól 
tartok, ezeken nem lehet segíteni. 

- Mindenkin lehet segíteni. 

Bizonytalanul nézett rám. - Igen, igen, hát persze, igaza 


van. Remélnünk kell. 

Idegesítettem. Mosolyogtam magamban arra a gondolatra, 
hogy milyen is lenne az, ha egyik gyerekeként visszahoznának 
ide. "Tiszta" lennék, vagy sem? 

Visszamentünk Winslow irodájába, kávét ittunk, miközben 
ő a munkájáról beszélt. - Jó hely ez - mondta. - 
Elmegyógyászunk nincs az orvosok között, csupán egy külső 
konziliárius, aki kéthetenként egyszer jön be. De így is jó. A 
pszichológiai osztályon mindenki a munkájának szenteli 
magát. Felvehettem volna egy elmegyógyászt, de azért a 
fizetésért két pszichológust alkalmazhattam, olyan embereket, 
akik nem riadnak vissza attól, hogy feláldozzák önmaguk egy 
részét ezeknek az embereknek. 

- Hogy érti azt, hogy önmaguk egy részét? 

Egy pillanatig fürkészve nézett, s azután fáradt arcán harag 
villant fel. - Sokan hajlandók pénzt és felszerelést adni, de időt 
és érzéseket kevesen. Így értem! - Hangja kemény lett, és egy 
üres cuclisüvegre mutatott, amely egy könyvespolcon állt, a 
szoba végén. 

- Látja azt az üveget? 

Mondtam, hogy már feltünt nekem, amikor bejöttünk az 
irodájába. 

- Nos tehát, hány olyan embert ismer, aki hajlandó egy 
felnőtt embert az ölébe venni és az üvegből etetni? És vállalni a 
kockázatot, hogy a beteg a vizeletével vagy ürülékével 
összemocskolja? Meglepettnek látszik! Nem érti, ugye, onnan 
fölülről, a maga kutatói elefántcsont-tornyából? Mit tudja 
maga, milyen az, kirekesztve lenni minden emberi élményből, 
mint ahogy a mi betegeink élnek?! 

Nem tudtam elnyomni egy mosolyt, és ő nyilván 
félreértette, mert fölállt, s hirtelen véget vetett a 


beszélgetésnek. 

Ha visszajövök és itt maradok, és Winslow megtudja a 
történetemet, bizonyos, hogy meg fogja érteni. Az a fajta 
ember, aki megérti. 

Amikor kihajtottam Warrenből, nem tudtam, mit gondoljak. 
Hideg szürkeséget éreztem mindenütt magam körül - a 
beletörődés érzetét. Nem esett szó rehabilitációról, 
gyógyításról, arról, hogy egyszer majd újra visszaküldik 
világba ezeket az embereket. Senki sem beszélt reményről Az 
volt az érzésem, hogy élőhalottak, vagy ami még rosszabb, 
soha nem is éltek teljesen vagy tudatosan. Bimbó korukban 
elfonnyadt lelkek, akiket a végzet arra ítélt, hogy csak 
bámuljanak, térbe és időbe, napjaik végezetéig. 

Eltűnődtem a foltos arcú felügyelő-anyán, a dadogó mű 
helytanítón, az anyás igazgatónőn és a fiatal, fáradt arc 
pszichológuson, és szerettem volna tudni, milyen szózat 
hívására dolgoznak itt és szentelik magukat ezeknek a hallgató 
elméknek? Mint az a fiú, aki a kisebbiket a karjában tartotta, 
mindegyikük kielégülést talált abban, hogy átadja önmaga egy 
részét azoknak, akiknek kevesebb jutott. 

No és azok a dolgok, amiket nem mutattak meg nekem 
Lehet, hogy hamarosan eljövök Warrenbe, hogy életem 
hátralevő napjait a többiekkel töltsem. .. és várjam... 


Július 15 - Halasztgatom anyám meglátogatását. Szeretném is 
látni, meg nem is. Addig nem, amíg biztosan nem tudom, mi 
történik velem. Lássuk előbb, hogy megy a munka, és mire 
jövök rá. 

Algernon nem hajlandó többé végigfutni az útvesztőt; az 
általános motiváció csökkent. Ma ismét félbehagytam a 
munkát, hogy megnézzem őt, és ezúttal Strauss is ott volt. 


Mindketten, ő és Nemur, nyugtalannak látszottak, miközben 
figyelték, ahogy Burt mesterségesen táplálja Algernont. 
Különös volt látni az asztalhoz kötözött kis fehér gombolyagot, 
amint Burt egy szemcseppentővel leerőlteti a táplálékot a 
torkán. 

Ha így megy tovább, kénytelenek lesznek megkezdeni az 
injekciós táplálást. Míg Algernont figyeltem, ahogy vonaglik 
az apró kötelékek alatt, úgy éreztem, mintha én magam volnék 
gúzsba kötve. Émelygés fogott el, úgy éreztem, megfulladok, 
ha nem megyek ki rögtön a laborból a friss levegőre. Fel kell 
hagynom azzal, hogy azonosítom magamat vele. 

Lementem a Murray bárba, és ittam néhány pohárral. Aztán 
fölhívtam Fayt, és végigjártuk a szokott helyeket. Fay dühös, 
hogy már nem viszem táncolni, megharagudott rám, és az este 
faképnél hagyott. Fogalma sincs a munkámról, nem is érdekli; 
és amikor beszélni próbáltam róla, meg se kísérelte unalmát 
elrejteni. Egyszerűen nem vesződik vele, és nem is 
hibáztathatom ezért. Mindössze három dolog érdekli: a tánc, a 
festés és a szexualitás. És az egyetlen dolog, ami valóban közös 
bennünk: a szexualitás. Butaság tőlem, hogy próbálom 
fölkelteni az érdeklődését a munkám iránt. Így aztán nélkülem 
jár táncolni. Elmondta, hogy az éjjel azt álmodta, hogy bejött a 
lakásba, és fölgyújtotta összes könyveimet és jegyzeteimet, és 
mi körültáncoltuk a lángokat. Jó lesz vigyáznom. Arra 
törekszik, hogy kisajátítson! Éppen ma este jöttem rá, hogy az 
én lakásom is kezd hasonlítani az övéhez - valóságos 
zsibvásár! Vigyáznom kell az itallal! 


Július 16 - Alice az éjszaka találkozott Fayvel. Már régen 
érdekelt, hogy mi lesz, ha egyszer összefutnak. Alice eljött 
meglátogatni, miután Burttől mindent megtudott Algernonról. 


Tudja, hogy ez mit jelenthet, és még mindig felelősnek érzi 
magát, amiért annak idején bátorított. 

Kávéztunk és későig beszélgettünk. Tudtam, hogy Fay 
elment táncolni a Csillagpor táncterembe, tehát nem vártam 
haza olyan korán. De hajnali háromnegyed kettő tájban, nagy 
elképedésünkre, hirtelen megjelent a tűzlépcsőn. Kopogott, 
kitárta a félig nyitott ablakot, és keringőzve belejtett a szobába, 
egy üveggel a kezében. 

- Beszállok a buliba - mondta. - Hoztam szíverősítőt. Már 
beszéltem neki Alice-ról, hogy a tervezetben dolgozik az 
egyetemen, és Fayt is említettem Alice-nak korábban, úgyhogy 
nem lepte meg őket a találkozás. Néhány másodperc alatt 
fölmérték egymást, azután beszélgetni kezdtek, művészetről és 
rólam, s amennyire velem törődtek, attól akár ott sem lettem 
volna. Kedvelték egymást. 

- Behozom a kávét - szóltam, és kivonultam a konyhába, 
hogy magukra hagyjam őket. 

Mire visszajöttem, Fay már levetette a cipőjét, a padlón ült, 
és az üvegből szopogatta a gint. Azt magyarázta Alicenak, 
hogy szerinte semmi sem becsesebb az emberi test számára, 
mint a napozás, és a világ erkölcsi problémáinak megoldását a 
nudistatelepek jelentik. 

Alice hisztérikusan nevetett Faynek arra az indítványára, 
hogy mindnyájan csatlakozzunk egy nudista-kolóniához, és 
elvett egy pohár italt, amit Fay töltött neki. 

Pirkadatig ültünk és beszélgettünk, és én ragaszkodtam 
hozzá, hogy Alice-t hazakísérjem. Amikor Alice tiltakozott, 
Fay kijelentette, hogy bolond lenne, ha egyedül mászkálnak 
ilyenkor az utcán. Lementem tehát, és taxit hívtam. 

- Van benne valami - mondta Alice az úton hazafelé. Nem 
tudom, mi ez. Az őszintesége, a nyílt jóhiszeműsége, az 


önzetlensége. . . 

Helyeseltem. - És szereti magát - tette hozzá Alice. 

- Nem! Fay mindenkit szeret, én csak a szomszédja vagyok. 

- Nem szerelmes belé? 

Megráztam a fejem. 

- Maga az egyetlen nő, akit valaha is szerettem. 

- Erről ne beszéljünk. 

- Akkor megfoszt a beszélgetés egyik fontos forrásától. 

- Csak egy dolog aggaszt, Charlie. Az ivás! Hallottam 
azokról a másnaposságokról 

- Mondja meg Burtnek, hogy tartsa fenn a megfigyeléseit és 
jelentéseit a kísérleti adatnapló számára. Nem óhajtom, hogy 
megmérgezze az irántam való érzéseit. Meg tudok birkózni az 
itallal! 

. Ezt már hallottam máskor is. 

- De tőlem még soha! 

- Ez az egyetlen kifogásom Fay ellen - mondta Alice. 
Rászoktatta az ivásra, és akadályozza a munkájában. 

- Ezzel is meg tudok birkózni! 

- Ez a munka most fontos, Charlie. Nemcsak a világ és az 
ismeretlen milliók számára, hanem magának is. Ne engedje, 
hogy bárki is megkösse a kezét. 

- Aha! Most hát kibújt a szög a zsákból - ingerkedem. - Azt 
szeretné, ha ritkábban látnám Fayt. 

- Nem ezt mondtam! 

. De ezt gondolta! Ha akadályozza a munkámat, akkor ki 
kell kapcsolnom őt az életemből, ezt mindketten 
tudjuk. 

- Nem, nem hiszem, hogy ki kellene kapcsolnia az életéből. 

Fay jót tesz magának. Szüksége van egy olyan tapasztalt 

nőre, mint ő. 


- Maga tenne jót nekem. 

Elfordította az arcát. - Nem ugyanúgy, mint ő. - Ismét rám 
nézett. - Amikor ma este idejöttem, el voltam készülve rá, hogy 
gyűlölni fogom. Gonosz és ostoba ringyónak akartam látni, aki 
megkaparintotta magát, és nagy terveim voltak, hogy maguk 
közé állok, és akarata ellenére is megmentem magát. De most, 
hogy megismerkedtem vele, tisztán látom, hogy nincs jogom 
elítélni a viselkedését. Azt hiszem, jót tesz magánalt. Így ez 
igazán kifogja a szelet a vitorlámból. Rokonszenves nekem ez 
a nő, még ha nem is helyeslek mindent. De mindezek ellenére, 
ha maga iszik vele, és minden idejét bárokban és mulatókban 
tölti, akkor Fay az útjában van! És ezt a problémát csak maga 


oldhatja meg! 
- Még egy probléma a többihez? - nevettem. 

e Képes rá? Nagyon belegabalyodott, úgy látom. 
- Nem olyan nagyon. 

. Beszélt neki magáról? 
- Nem. 


Inkább éreztem, mint láttam, hogy megkönnyebbült. Azzal, 
hogy megőriztem a titkomat, nem szolgáltattam ki magam 
teljesen Faynek. Mindketten tudtuk, hogy Fay, bármilyen 
csodálatos is, soha meg nem értene. 

- Szükségem van rá - mondtam -, és bizonyos tekintetben 
neki is szüksége volt rám; és mert szomszédok vagyunk, 
kényelmes. Ennyi az egész! De szerelemnek nem nevezném; 
nem ugyanaz, mint ami közöttünk van. 

Alice lenézett a kezére, és homlokát ráncolta. - Nem 
vagyok bizonyos benne, hogy tudom, mi van közöttünk. 

- Valami olyan mély és jelentős, hogy a belső Charlie 
mindig megretten, valahányszor alkalmam kínálkozna arra, 
hogy a magamévá tegyem. 


- És vele... nem? 

Vállat vontam. 

- Ebből tudom, hogy Fayvel ez a dolog nem olyan fontos. 
Nem jelent annyit Charlie-nak, hogy pánkba essen miatta. 

- Óriási! - nevetett Alice. - És pokolian ironikus. Ha így 
beszél Charlie-ról, gyűlölöm őt, amiért közénk furakoott. 
Gondolja, hogy egyszer majd megengedi magának. . . nekünk... 

- Nem tudom! Remélem! 

Az ajtóban elváltunk. Kezet fogtunk, és különösképpen ez 
sokkal közelibb és bizalmasabb volt, mintha megöleltük volna 
egymást. 

Hazamentem, lefeküdtem Fayvel, de folyton Alice-re 
gondoltam. 


Július 27 - Éjjel-nappal dolgozom. Fay tiltakozása ellenére egy 
tábori ágyat vitettem a laborba. Már túlságosan erőt vett rajta a 
birtoklási vágy, és neheztel rám a munkám miatt. Azt hiszem, 
egy másik nőt el tudott volna viselni, de azt már nem, hogy 
tökéletesen belemerültem valamibe, ahová ő nem tud követni. 
Tartottam tőle, hogy ez bekövetkezik, de most már nincs 
türelmem Fayhez. Sajnálok minden pillanatot, amit nem 
munkával töltök, és türelmetlen vagyok mindenkivel, aki 
megpróbálja elrabolni az időmet. 

Noha írásra szánt időm legnagyobb részét jegyzetelésre 
fordítom - külön dossziékban tartom ezeket -, puszta 
megszokásból, időről időre, írásban kell rögzítenem 
hangulataimat és gondolataimat. 

Az intelligenciaszámítás lenyűgöző tudomány. Bizonyos 
értelemben ebben a problémában voltam érdekelve egész 
életemben. Ez az a terület, ahol alkalmazhatom minden eddig 
megszerzett tudomásomat. 


Az idő új dimenziót öltött - munka és elmélyedés a válasz 
utáni kutatásban. Környezetem és múltam távolinak és 
torzultnak látszik, mintha tér és idő alaktalanná nyúlt, 
összefonódott, megolvadt karamella volna. Csupán a ketrecek, 
és az egerek, és a laborfelszerelések a valóságos dolgok, itt, a 
főépület harmadik emeletén. 

Nincs éjjel és nincs nappal. Egy élet kutatómunkáját kell 
belezsúfolnom néhány hétbe. Tudom, hogy pihennem kellene, 
de nem bírok, amíg meg nem tudom az igazságot arról, ami 
történik. 

Alice most nagy segítség. Szendvicseket és kávét hoz 
nekem, de igényei nincsenek. 

Ami a belső látásomat illeti: minden éles és tiszta, minden 
érzékelés hangsúlyozott és világos; úgy, hogy a vörösök és 
sárgák és kékek izzanak. Annak, hogy itt alszom, különös 
hatása van. A laboratóriumi állatok, kutyák, majmok, egerek 
szaga emlékeket perget vissza, és nehéz megállapítani, vajon új 
érzékeléseket élek-e át, vagy a múltra emlékezem? Lehetetlen 
megmondani, mennyi az emlék, és mennyi az itt és most 
létező; úgyhogy furcsán egybeötvöződik emlék és valóság, 
múlt és jelen; és válasz az agyam központjaiban elraktározott 
ingerekre, meg azokra, amiket az a szoba ébreszt. Mintha 
minden, amit tanultam, összeállt volna egy kristály 
mindenséggé, amely előttem forog, úgy, hogy valamennyi 
lapját káprázatos fénytörések világítják meg. . . 


Egy majom ül a ketrece közepén, álmos szemmel bámul rám, 
kis, ráncos vénemberkezével pofáját dörzsöli... csiiii... CSIL... 
És felpattan a ketrec rácsára, onnan a feje Fölötti hintára, ahol a 
másik majom ül, üres tekintettel a semmibe meredve. Kiengedi 
vizeletét, ürülékét, szellent, rám bámul és vigyorog. . . csiii... 


CSIL. . . 

És körbeugrál, szökken, pattan, föl, körbe, le, hintázik, és a 
másik majom farkát igyekszik elkapni, de a másik, ott a rúdon, 
minden hűhó nélkül folyton elsuhintja a keze ügyéből. Kedves 
majom... szép majom... nagy szemű, suhogó farkú. Adhatok 
neki egy földimogyorót? . .. Nem, az őr ránk kiabál. Arra a 
táblára ki van írva, hogy ne etessük az állatokat. Látod, ez egy 
csimpánz. Megsimogathatom? Nem! Meg akarom simogatni a 
csiiim-pááán-zot! Hagyd békén, gyere, nézzük meg az 
elefántokat. 

Odakint ragyogó napfény a tavaszba öltözött emberek 
tömegén. 

Algernon a saját piszkában fekszik. Mozdulatlan, és a 
szagok erősebbek, mint valaha. És mi lesz velem? 


Július 28 - Faynek új fiúja van. Tegnap este hazamentem, hogy 
vele legyek. Előbb a szobámba mentem, magam hoz vettem 
egy üveget, és átsétáltam a tűzátjárón. De szerencsére 
benéztem, mielőtt bementem volna. Ott feküdte a kanapén. 
Furcsa, de valójában nem is bánt. Szinte megkönnyebbülés. 

Visszamentem a laborba, hogy Algernonnal dolgozzam. 
Vannak pillanatai, amikor eltűnik a fásultsága. [dőnkén 
végigfutja a mozgatható útvesztőt, de ha hibázik és holtponton 
találja magát, dühöngéssel reagál. Amikor visszaértem a 
laborba, benéztem hozzá. Élénk volt, és elém jött, mintha 
megismert volna. Kedve volt dolgozni, s amikor a csapóajtón 
át betettem az útvesztő dróthálójába, gyorsan haladt az utakon 
a jutalomdoboz felé. Kétszer sikeresen végigfutotta az 
útvesztőt. Harmadszor a feléig eljutott, megállt egy válaszfal 
előtt, aztán megrándult, majd a rossz irányba fordult. Tudtam, 
hogy mi fog történni, és szerettem volna benyúlni, hogy 


kiemeljem, mielőtt zsákutcába kerül.) De türtőztettem magam, 
és figyeltem. 

Amikor rájött, hogy ismeretlen úton halad, lassított, és a 
cselekvése szeszélyessé vált: elindult, megállt, visszajött, 
megfordult, és újra előre, míg végül zsákutcába jutott, amely 
gyenge áramütéssel adta a tudtára, hogy hibázott. Ezen a 
ponton, ahelyett hogy visszafordult volna másik utat keresni, 
körözni kezdett, és úgy nyüszített, mint amikor a gramofontűt 
keresztben végighúzzák a barázdákon. Újra meg újra rádobta 
magát az útvesztő falára, felugrott, megperdült és visszaesett, 
és újra rádobta magát. Kétszer beleakadt a körme a fölötte levő 
dróthálóba, vadul karmolászott, kiszabadult, és reménytelenül 
újra próbálkozott. Aztán felhagyott vele, és kis labdává 
gömbölyödött. 

Amikor fölemeltem, meg sem kísérelte, hogy 
kiegyenesedjen, hanem a katatonikus kábulathoz hasonló 
állapotban maradt. Amikor a fejét vagy végtagjait mozdítottam, 
azok úgy maradtak, mintha viaszból lettek volna. Visszatettem 
ketrecébe, és figyeltem, amíg a kábulat eloszlott, és kezdett 
normálisan mozogni. 

Nem tudok magyarázatot találni Algernon visszaesésére - 
vajon különleges eset ez? Egyedi reakció? Vagy van a 
leromlásnak egy általános elve, amely alapvető az egész 
folyamatra nézve? Ki kell hogy dolgozzam a szabályt! 

Ha rábukkanok erre, és ha ez csak egy szemernyi 
felvilágosítással hozzájárul mindahhoz, amit az értelmi 
csökkentségről már felfedeztek, és ahhoz a lehetőséghez, hogy 
segítünk a hozzám hasonlókon, akkor elégedett leszek. Bármi 
történik is velem, ezer normális életet is élhetek azáltal, amit 
talán adtam a még meg sem született többieknek. Ennyi elég! 


Július 31 - Elérkeztem a határra. Érzem. Mindenki úgy véli, 
kész öngyilkosság ez a tempó, de nem értik, hogy a világosság 
és szépség olyan csúcsain járok, amelyeknek a lécezését sem 
sejtettem eddig. Minden porcikám a munkára van hangolva. 
Nappal felszívom a pórusaimba, és éjjel - az elalvás előtti 
pillanatokban -, mint a tűzijáték, gondolatok robbannak az 
agyamba. Nincs nagyobb öröm annál, mint amikor egy 
probléma megoldása hirtelen föltárul. 

Hihetetlen, hogy bármi is történhet, ami elsöpri ezt az áradó 
energiát, a munkakedvet, amely eltölt mindent, amit csinálok. 
Az elmúlt hónapokban magamba szívott tudásom egyesült, s 
mintegy a világosság és megértés csúcsára emelt. Ez a szépség, 
a szerelem és az igazság, mind egybekovácsolva. Ez a 
boldogság! És most, amikor megtaláltam, hogy mondhatnék le 
róla? Az élet és a munka - ez a legcsodálatosabb, ami az 
embernek megadatott. Szerelmes vagyok a munkámba, mert a 
probléma megoldása már itt van az agyamban, és hamar - 
nagyon hamar - át fog törni a tudatba. Hadd oldjam meg ezt az 
egy problémát, kérem az Istent, erre a válaszra van szükségem! 
De ha nem: beérem akármilyen válasszal, és igyekszem hálás 
lenni azért, amit kaptam. 

Fay új fiúja tánctanár a Csillagpor táncteremben. Igazán 
nem is hibáztathatom Fayt, hiszen olyan kevés időt tölthetek 
vele. 


Augusztus II. - Az elmúlt két nap, zsákutca. Semmi! Valahol 
rossz irányba kanyarodtam, mert ráakadtam ugyan egy csomó 
válaszra, de a legfontosabb kérdés válaszára nem: miként 
befolyásolja Algernon visszaesése a kísérlet alapvető 
hipotézisét? 

Szerencsére eleget tudok az agy működéséről ahhoz, hogy 


ez a gátlás ne aggasszon túlságosan. Ahelyett, hogy pánik 
fogna el, vagy feladnám a dolgot (vagy, ami még rosszabb, 
erőltetném a válaszokat, amik nem jönnek), el kell terelnem 
egy időre a gondolataimat a problémáról, és hagyni, hogy 
magától megérlelődjön. Elmentem, ameddig csak tudtam, a 
tudat szintjén, és most már a tudat szintje alatt végbemenő 
titokzatos folyamatoktól függ a dolog. Ez is egyike azoknak a 
megmagyarázhatatlan dolgoknak, hogyan irányítja a 
figyelmemet a problémára mindaz, amit tanultam és átéltem. 
Ha túlságosan erőltetem, csak megmerevednek a dolgok. Hány 
nagy probléma maradt megoldatlan, mert az emberek nem 
tudtak eleget, vagy nem bíztak eléggé a teremtő folyamatban és 
önmagukban ahhoz, hogy egész elméjüket munkába állítsák! 

Tegnap délután elhatároztam tehát, hogy egy időre 
félreteszem a munkát, és elmegyek Mrs. Nemur koktélpartijára. 
Az összejövetelt a Welberg Alapítvány két igazgatósági 
tagjának a tiszteletére rendezte, akiknek közbenjárására a 
professzor megkapta az anyagi támogatást. Úgy terveztem, 
hogy Fayt magammal viszem, de azt mondta, randevúja van, és 
inkább táncolni megy. 

Azzal az elhatározással indultam az estének, hogy 
megnyerő leszek, és barátokat szerzek. De mostanában 
nehézségeim támadnak, ha az emberekhez közel akarok 
férkőzni. Nem tudom, rajtam múlik-e vagy rajtuk, de minden 
megkísérelt társalgás rendszerint elakad egy-két percen belül, 
és a válaszfalak felemelkednek. Azért van ez, mert félnek 
tőlem? Vagy azért, mert lelkük mélyén közömbösek irántam, és 
én is így érzek irányukban? 

Ittam egy pohárral, és körbejártam a nagy szobában. 
Emberek üldögéltek beszélgetve, kis csoportokban, 
amelyekhez, úgy találtam, lehetetlen volna csatlakoznom. 


Végül Mrs. Nemur elfogott, és bemutatott Hyram Harveynak, 
az egyik igazgatósági tagnak. Mrs. Nemur vonzó asszony, 
negyvenegynéhány éves, szőke, erősen festi magát, hosszú és 
piros a körme. Belekarolt Harveyba. - Hogy halad a kutatás? 
kíváncsiskodott. 

- A lehető legjobban. Éppen most próbálok egy nehéz 
problémát megoldani. 

Cigarettára gyújtott, és rám mosolygott. - Tudom, hogy a 
tervezetben mindenki hálás magának azért az elhatározásáért, 
hogy nekifekszik és előreviszi a munkát. De úgy képzelem, 
sokkal szívesebben dolgozna valamin, ami a sajátja. Kissé 
unalmas lehet átvenni másnak a munkáját, ahelyett hogy azon 
dolgozna, amit maga gondolt ki és teremtett meg. 

Eszes nő. Nem akarja, hogy Hyram Harvey elfelejtse, hogy 
az érdem a férjéé. Nem tudtam ellenállni annak, hogy 
felemeljem a kesztyűt. - Senki sem kezd igazán új dologba, 
Mrs. Nemur. Mindenki a mások kudarcaira épít. A 
tudományban nincs semmi igazán eredeti. Az számít, amivel 
minden egyes ember hozzájárul a tudás egészéhez. 

- Hát persze - mondta Mrs. Nemur, inkább idősebb 
vendégéhez, mint hozzám intézve szavait. - Kár, hogy Mr. 
Gordon nem volt kéznél már korábban, hogy segítsen 
megoldani ezeket az apró részletproblémákat. - Nevetett. - De 
persze akkor - jaj, el is felejtettem! - maga még nem volt abban 
a helyzetben, hogy lélektani kísérleteket végezhessen. . . 

Harvey nevetett, és úgy gondoltam, jobb, ha hallgatok. 
Bertha Nemur úgysem hagyja, hogy enyém legyen az utolsó 
szó, és ha tódítjuk a dolgot, valóban undorító lesz. 

Láttam, hogy dr. Strauss és Burt George Raynorral, a másik 
Welberg alapítványi emberrel beszélget. Strauss így szólt: - A 
probléma az, Mr. Raynor, hogy elegendő anyagi alapot kapjunk 


az efféle tervezetek kidolgozásához anélkül, hogy a pénz 
felhasználását feltételekhez kötnék. Ha az összeg specifikus 
célokra van előirányozva, nem tudunk szabadon működni. 

Raynor megrázta a fejét, és nagy szivarjával a körülötte 
levők felé intett. - Az igazi probléma, meggyőzni az 
igazgatóságot az efféle kutatás gyakorlati értékéről. 

Strauss a fejét rázta. - Azt tartom lényegesnek, hogy ezt a 
pénzt kutatásra szánták. Senki sem tudhatja előre, hogy egy 
tervezetnek lesz-e hasznos eredménye. Az eredmények gyakran 
nemlegesek. Megtudjuk valamiről a negatívumot - és ez 
legalább olyan fontos annak, aki ezt akarja tanulmányozni, 
mint a pozitív eredmény. Legalább azt tudja, hogy mit ne 
tegyen. 

Ahogy a csoporthoz közeledtem, megpillantottam Raynor 
feleségét, akinek már korábban bemutattak. Harminc év körüli, 
szép, fekete hajú asszony volt. Rám bámult, vagy inkább a 
fejem búbjára, mintha azt várná, hogy ott kihajt valami. 
Visszabámultam, ez feszélyezte, és újra dr. Strausshoz fordult. - 
De mi van a jelenlegi tervezettel? Gondolja, hogy ezt a 
technikát más csökkenteknél is alkalmazni tudják? Olyasmi ez, 
amit a világ használni tud majd? 

Strauss vállat vont, és felém intett a fejével. - Még korai 
volna ezt megmondani. Az ön férje segített nekünk Charlie-t a 
tervezetben munkába állítani, és nagyon sok függ attól, hogy ő 
mivel áll elő. 

- Természetesen - vetette közbe Mr. Raynor -, mindnyájan 
megértjük, hogy szükség van tiszta kutatásra az ilyen 
területeken, mint az önöké. Nagy szolgálatot tenne azonban a 
mi elképzelésünknek, ha egy valóban működő módszert 
lehetne kidolgozni, amellyel a laboratóriumon kívül tartós 
eredményt érhetnénk el; ha megmutathatnánk a világnak, hogy 


valami kézzelfogható haszon származik belőle. 

Szólni akartam, de Strauss - nyilván megérezte, hogy mit 
akarok mondani - fölállt, és karját a vállamra tette. - A 
Beekmanen mindnyájan átérezzük Charlie munkájának 
rendkívüli fontosságát. Az ő dolga most megtalálni az 
igazságot, bárhova vezessen is. A közügyek intézését, a 
társadalom nevelését az önök alapítványára hagyjuk! 

Rámosolygott Raynorékra, és engem elkormányzott tőlük. 

- Egyáltalán nem ezt akartam mondani - szóltam. 

- Gondolom - suttogta, a könyökömet fogva. - A 
szemvillanásából láttam, hogy fel akarja aprítani őket. És ezt 
azért mégsem engedhettem, igaz? 

- Azt hiszem, nem - ismertem el, és egy újabb Martini után 
nyúltam. 

- Bölcs dolog, hogy ilyen sokat iszik? 

- Nem, de igyekszem föllazulni, és ehhez, úgy látszik, nem 
a megfelelő helyre jöttem. 

- Jól van, csak nyugalom, és ne csináljon zűrt ma este - 
mondta. - Ezek az emberek nem bolondok. Tudják, hogyan 
érez irántuk, és ha magának nincs is szüksége rájuk, nekünk 
van! 

Búcsút intettem neki. - Megkísérlem, de jobb lesz, ha távol 
tartja tőlem Mrs. Raynort! Ellátom a baját, ha még egyszer 
megriszálja előttem az ülepét! 

- Pszt! - sziszegte. - Meghallja! 

- Pszt! - visszhangoztam. - Sajnálom. Majd csak 
elüldögélek itt a sarokban, és nem leszek senkinek az útjában. 
Köd ereszkedett rám, de azon keresztül láttam, hogy az 
emberek engem bámulnak. Azt hiszem, túlságosan hallhatóan 
motyogtam magam elé. Nem emlékszem arra, hogy mit 
mondtam. Kis idő múlva az volt az érzésem, hogy a vendégek 


szokatlanul korán távoznak, de nem sokat törődtem vele, amíg 
Nemur oda nem jött, és meg nem állt előttem. 

- Ki a fenének képzeli magát, hogy így viselkedik? Soha 
életemben nem tapasztaltam még ilyen tűrhetetlen 
gorombaságot! 

Nagy erőfeszítéssel talpra álltam. - Ugyan, mért mondja 
ezt? 

Strauss megpróbálta csillapítani, de Nemur levegő után 
kapkodva kitört. - Azért mondom, mert magában nincs hála, és 
nem fogja föl a helyzetet! Utóvégre nem is egy vonatkozásban 
adósa ezeknek az embereknek, rólunk nem is szólva! 

- Mióta várnak hálát a kísérleti nyúltól? - ordítottam. - 
Azelőtt a maguk céljait szolgáltam, most pedig igyekszem 
kideríteni a hibáikat - hogy a fenébe volnék hát adósa 
bárkinek?! 

Strauss közbe akart lépni, hogy véget vessen a dolognak, de 
Nemur megállította. - Egy percre csak. Ezt hallani akarom. Azt 
hiszem, itt az ideje, hogy kipakoljunk! 

- Túl sokat ivott - mondta Nemur felesége. 

- Nem olyan sokat! - horkant föl Nemur. - Elég világosan 
beszél. Eleget nyeltem már tőle. Veszélyezteti, ha már 
valójában tönkre nem tette a munkánkat, és most a saját 
szájából akarom hallani, hogy mivel óhajtja igazolni magát! 

- Ó, felejtse el - mondtam. - Dehogyis akarja maga az igazat 
hallani. 

- De akarom, Charlie. Legalábbis az igazságnak a maga 
szerinti változatát. Szeretném tudni, vajon érez-e valamiféle 
hálát mindazért, amit magáért tettek - a képességekért, amelyek 
magában kifejlődtek, a dolgokért, amiket megtanult, az 
élményekért, amelyekben része volt. Vagy talán azt hiszi, hogy 
jobb volt magának azelőtt? 


- Bizonyos értelemben igen! Ez megdöbbentette őket. 

- Az elmúlt néhány hónapban sok mindent megtanultam - 
mondtam. - Nemcsak Charlie Gordonról, hanem az életről és 
az emberekről is, és rájöttem, hogy valójában senki sem 
törődik Charlie Gordonnal, azzal, hogy idióta vagy lángész. Így 
hát mi a különbség? 

- Ohó - nevetett Nemur. - Sajnálja magát. Mit várt? Ez a 
kísérlet arra irányult, hogy megnövelje az intelligenciáját, és 
nem arra, hogy magát népszerűvé tegye. Hogy mi történik a 
személyiségével, az nem tőlünk függött; és maga szeretetre 
méltó, csökkent értelmű fiatalemberből pökhendi, öntele, 
antiszociális fráterré fejlődött. 

- A probléma az, kedves professzor, hogy magának kellett 
valaki, akit intelligenssé lehetett tenni, de ugyanakkor 
ketrecben akarta tartani, és kiállítani, ha szükség van rá, hogy 
learassa a babért, amire maga vágyik. A bökkenő az, hogy én 
emberi lény vagyok! 

Dühös lett, és láttam, hogy vívódik, lefújja-e a mérkőzést, 
vagy újra nekigyürközzön. 

- Igazságtalan, mint mindig. Tudja, hogy mindig jól 
bántunk magával, mindent megtettünk magáért, ami tőlünk telt. 

- Mindent, csak éppen nem úgy bántak velem, mint 
emberrel. Folyton azzal kérkedett, hogy én semmi sem voltam 
a kísérlet előtt - és tudom, hogy miért! Mert ha semmi sem 
voltam, akkor maga felelős a megteremtésemért, és ez urammá 
és parancsolómmá teszi! Rossz néven veszi azt, hogy nem 
mutatom ki a hálámat a nap minden órájában? Nos, akár hiszi, 
akár nem, hálás vagyok! De amit értem tett - akármilyen 
csodálatos is -, nem jogosítja fel arra, hogy úgy bánjon velem, 
mint egy kísérleti állattal! Egyéniség vagyok, és Charlie is az 
volt, mielőtt a lábát valaha is betette abba a laborba! 


Felháborodottnak látszik! Bizony, egyszerre fölfedezzük, hogy 
mindig személy voltam - még azelőtt is - és ez vitássá teszi azt 
a meggyőződését, amely szerint valaki, akinek az I. H.-ja nem 
éri el a százat, nem érdemel figyelmet. Nemur professzor, úgy 
gondolom, bántja a lelkiismerete, ha rám néz. 

- Eleget hallottam! - csattant föl. - Maga részeg! 

- Ó, nem - nyugtattam meg. - Ugyanis, ha berúgok, akkor 
egy olyan Charlie Gordont látni, aki más, mint az, akit 
megismert. Igen, az a másik Charlie, aki sötétségben 
bolyongott, még mindig itt van jelünk. Bennem. 

- Elvesztette az eszét - szólt Mrs. Nemur. - Úgy beszél, 
mintha két Charlie Gordon volna. Jobb lesz, ha gondjaiba 
veszi, doktor. 

Dr. Strauss a fejét rázta. - Nem. Tudom, hogy érti. 
Nemrégen szóba került ez a terápiás kezeléseken. Különös 
oldathasadás lépett fel, úgy egy-két hónapja. Több ízben 
tapasztalta, hogy látja önmagát - mint a tudatában még mindig 
működő, különálló, elhatárolt egyént -, olyannak, mint a 
kísérlet előtt volt, mintha a régi Charlie a teste feletti uralomért 
küzdene. 

- Nem! Ezt sohase mondtam! Nem küzd az uralomért! 
Charlie igenis ott van, de nem küzd velem. Csak vár. Sohasem 
próbálta átvenni a hatalmat, sohasem próbált megakadályozni 
abban, amit tenni akartam. - Ekkor eszembe jutott Alice, és 
helyreigazítottam. - Azaz, jóformán soha. Az alázatos, szerény 
Charlie, akiről még nemrégen mindnyájan beszéltek, csak vár, 
türelmesen. Hajlandó vagyok elismerni, hogy sok tekintetben 
hasonlítok hozzá, de az alázat és szerénység már hiányzik 
belőlem. Megtanultam, hogy ezekkel milyen keveset lehet 
elérni ezen a világon. 

- Cinikus lett - mondta Nemur. - Mindössze ennyit jelent a 


maga számára ez a lehetőség. A lángelméje lerombolta a 
világba és embertársaiba vetett hitét. 

- Ez nem teljesen igaz - mondtam halkan. - De azt 
megtanultam, hogy a puszta intelligencia fabatkát sem ér. Itt, a 
maguk főiskoláján, intelligencia, oktatás, tudás, ezek a nagy 
bálványok. De most már tudom, hogy egy dolog 
mindnyájuknak elkerülte a figyelmét: intelligencia és oktatás, 
amit nem fűt át emberszeretet, nem ér kutyagumit se! 

Vettem még egy Martinit a közeli tálalóról, és folytattam 
prédikációmat. 

- Ne értsenek félre - folytattam. - Az intelligencia az 
emberiség egyik legnagyobb adománya. De a tudásra való 
törekvés túlságosan is gyakran kiszorítja a szeretetre való 
törekvést. Ezt éppen mostanában fedeztem föl. Fogadják el 
hipotézisként: az intelligencia, ha nem képes arra, hogy 
szeretetet adjon vagy elfogadjon, szellemi és erkölcsi 
összeomláshoz, neurózishoz, sőt esetleg pszichózishoz vezet. 
Az önmagával eltelt, befelé forduló értelem, mint önző végcél, 
kirekesztve az emberi kapcsolatokat, csak erőszakhoz és 
fájdalomhoz vezet. .. Amikor csökkent értelmű voltam, sok 
barátom volt. Most egy sincs. Ó, ismerősöm sok van. 
Rengeteg. De nincs egyetlen igazi barátom sem. Nem úgy, mint 
a pékségben volt. Nincs a világon egyetlen barátom sem, aki 
jelentene nekem valamit, vagy akinek én jelentek valamit. - 
Észrevettem, hogy a beszédem egyre érthetetlenebb, és valami 
könnyűség volt a fejemben. - Ez így nincs rendjén, ugye? - 
erősködtem. - Úgy értem... mit gondolnak? Azt gondolják, 
hogy ez... ez rendjén van? 

Strauss odajött hozzám, és megfogta a karom. 

- Charlie, talán jobb lenne, ha egy kicsit lefeküdne. Nagyon 
sokat ivott. 


- Mért néznek így rám? Mi rosszat mondtam? Mondtam 
valami rosszat? Nem akartam én semmi helytelent mondani. . . 

Hallottam, hogy a szavak megvastagodnak a számban, 
mintha az arcomat teleinjekciózták volna novokainnal. Részeg 
voltam, és tökéletesen elvesztettem az önkontrollomat. Ebben a 
pillanatban, szinte egy kapcsoló kattanására, az ebédlőajtóból 
figyeltem a jelenetet, és ott láttam magam, mint a másik 
Charlie-t, a tálaló mellett, pohárral a kezében, tágra nyílt, 
rémült szemmel. 

- Igyekszem mindig a helyes dolgokat csinálni... Az anyám 
mindig arra tanított, hogy legyek kedves az emberekhez, mert 
azt mondta: "így nem fogsz bajba kerülni, és mindig sok 
barátod lesz..." 

Abból, ahogy rángatózott és vonaglott, láttam, hogy ki kell 
mennie a fürdőszobába. Ó, Istenem, csak ne itt, előttük! - 
Bocsássanak meg, kérem - mondta -, mennem kell... - A részeg 
kábulatban valahogy sikerült őt elfordítanom tőlük, és a 
fürdőszoba felé irányítanom. 

Még éppen idejében; és néhány másodperc múlva ismét ura 
voltam önmagamnak. A falhoz támasztottam homlokomat, 
azután hideg vízzel arcot mostam. Még mindig részeg voltam, 
de tudtam, hogy most már jól leszek. 

Ekkor láttam meg, hogy Charlie néz, a mosdókagyló fölötti 
tükörből. Nem tudom, honnan tudtam, hogy ez nem én vagyok, 
hanem Charlie. Bárgyú, kérdő kifejezés ült az arcán. Szeme 
tágra nyílt és rémült, mintha egyetlen szavamra megfordulna, 
és elfutna messzire, a tükrözött világ dimenziójába. De nem 
futott el. Csak bámult rám, tátott szájjal, leesett állal. 

- Helló - szóltam -, hát végre szemtől szemben állunk 
egymással. 

Homlokát ráncolta, éppen csak egy kissé, mintha nem 


értené, amit mondok, mintha magyarázatot szeretne, de nem 
tudná, hogy hogyan kérje. Azután föladta, és torz mosoly jelent 
meg a szája sarkában. 

- Maradj csak ott szépen, előttem! - kiáltottam. - Torkig 
vagyok vele, hogy utánam kémkedsz, ajtókból meg sötét 
zugokból, ahol nem tudlak utolérni. 

Csak bámult. 

- Ki vagy te, Charlie? Semmi, csak a mosoly. Bólintottam, 
és ő visszabólintott. 

- Akkor mit akarsz? - kérdeztem. Vállat vont. 

- Na, gyerünk, ki vele - szóltam -, biztosan akarsz valamit. 
Mindig a sarkamban vagy... 

Lepillantott, és én a kezemre néztem, hogy lássam, mit néz. 
- Ezt akarod vissza, ugye? Azt akarod, hogy eltűnjek belőle, 
hogy aztán te visszajöhess, és átvedd, és ott folytasd, ahol 
abbahagytad. Nem hibáztatlak. A te tested, a te agyad, a te 
életed, még ha nem is vetted sok hasznát. Nincs jogom elvenni 
tőled. Senkinek sincs. Ki tudja, hogy az én világosságom jobb- 
e, mint a te sötétséged? Ki tudja, hogy a halál jobb-e, mint a te 
sötétséged? Ki vagyok én, hogy ezt megmondjam? 

- De mondok neked valami mást, Charlie. - Fölálltam, és 
hátráltam a tükörtől. - Én nem vagyok a barátod. Az ellenséged 
vagyok. Nem vagyok hajlandó küzdelem nélkül feladni az 
intelligenciámat. Nem tudok visszamenni annak a barlangnak a 
mélyére. Most már nincs számomra hely, ahova menjek, 
Charlie. Maradj távol! Maradj benn a tudatalattimban, ahová 
tartozol! És ne mászkálj utánam mindenfelé! Nem fogom 
feladni; nem érdekel, hogy azok odabenn mit gondolnak! Nem 
érdekel, hogy milyen magányos vagyok! Meg fogom tartani, 
amit nekem adtak, és nagy dolgokat fogok tenni a világért és a 
hozzád hasonló többi emberért! 


Amint az ajtó felé fordultam, az volt a benyomásom, hogy 
kinyújtja felém a kezét. De ez az egész dolog ostobaság volt. 
Részeg vagyok, és a saját tükörképemet láttam. 

Amikor kijöttem, Strauss taxiba akart ültetni, de én 
erősködtem, hogy baj nélkül hazajutok. Mindössze egy kis friss 
levegőre volt szükségem, és nem akartam, hogy bárki velem 
jöjjön. Egyedül akartam sétálni. 

Olyannak láttam magam, amilyenné valóban lettem. Ahogy 
Nemur mondta: pökhendi, öntelt fráter vagyok! Charlie-val 
ellentétben, én képtelen vagyok barátokat szerezni, vagy más 
emberekkel, mások problémáival törődni. Én, és csak én 
érdeklem magamat. Abban a tükörben, egy hosszú pillanatig, 
Charlie szemével láttam magam - végignéztem magamon, és 
láttam, hogy valójában mi lett belőlem. És szégyelltem magam. 

Órák múlva a lakásom előtt találtam magam, felmentem a 
lépcsőn, át a homályosan világított előtéren. Ahogy elhaladtam 
Fay lakása előtt, láttam, hogy bent világosság van, és az ajtaja 
felé indultam. De amikor éppen kopogni akartam, 
meghallottam Fay kuncogását, és válaszként egy férfi 
nevetését. 

Erről lekéstem. 

Csendesen bementem a lakásomba, és álltam egy darabig a 
sötétben, nem mertem mozdulni, nem mertem villanyt gyújtani. 
Csak álltam ott, és éreztem az örvénylést a szememben. 

MI történt velem? Mért vagyok ilyen egyedül a világon? 


Reggel 4.30 - Rájöttem a megoldásra, éppen, amikor elaludtam 
volna. Megvilágosodott! Minden egyezik, és látom, amit 
kezdettől fogva tudnom kellett volna. Nincs többé alvás! Vissza 
kell mennem a laborba, és a számítógép eredményeivel 
összevetve meg kell vizsgálnom a dolgot! Végre megtaláltam a 


kísérlet hibáját. 
Es most mi lesz velem? 


Augusztus 26 - LEVÉL NEMUR PROFESSZORHOZ 
(MÁSOLAT) 


"Kedves Nemur Professzor! 

Külön borítékban küldöm önnek jelentésem egy másolatát, 
amelynek címe: 3 AZ ALGERNON-GORDON EFFEKTUS: 
Tanulmány a megnövelt intelligencia felépítéséről és 
működésérőlk ; amelyet közrebocsáthat, ha jónak látja. 

Ahogy ön is tudja, kísérleteim befejeződtek. Jelentésem 
magában foglalja összes képleteimet, valamint a függelékben 
közölt adatok matematikai analízisét. Ezeket természetesen 
még ellenőrizni kell. 

Az eredmények világosak. Gyors felfelé törésem 
szenzációsabb látványosságai nem homályosíthatják el a 
tényeket. Az ön és dr. Strauss által kidolgozott sebészi és 
injekciós technikának ez idő szerint minimális vagy semmi a 
gyakorlati alkalmazhatósága az emberi intelligencia 
megnövelésében. 

Algernonra vonatkozó adatok áttekintése: noha fizikailag 
még fiatal, szellemileg hanyatlott. Tevékenységi motiváció 
gyengülése; mirigyműködés általános csökkenése; gyorsuló 
koordinációs zavarok; fokozódó emlékezetkihagyás erőteljes 
jelei. 

Amint jelentésemben kimutatom, ezek, valamint egyéb testi 
és szellemi hanyatlási tünetcsoportok, új képletem 
alkalmazásával, statisztikailag jelentős eredménnyel előre 
kiszámíthatók. Noha a serkentő sebészi beavatkozás, amelynek 
mindkettőnket alávetettek, a szellemi folyamatok élénkülését 


és gyorsulását eredményezte, a hiba, amelyet bátorkodtam 
yAlgernon-Gordon Effektusx-nak elnevezni, a teljes 
intelligenciagyorsulás logikus következménye. Az itt 
bizonyított hipotézis a legegyszerűbben a következő 
megfogalmazásban határozható meg: 

A MESTERSÉGESEN ELŐIDÉZETT INTELLIGENCIA 
ROMLÁSÁNAK SEBESSÉGE EGYENES ARÁNYBAN 
VAN A NÖVEKEDÉS MENNYISÉGÉVEL. 

Mindaddig, amíg az írásra képes vagyok, előmeneteli 
jelentésekben folytatom gondolataim és eszméim lejegyzését. 

Ez egyike az én kisszámú, társtalan örömeimnek, és feltétlenül 
szükséges ennek a kutatásnak befejezéséhez. Minden jel arra 
vall azonban, hogy szellemi hanyatlásom nagyon gyors lesz. 

Újra és újra átvizsgáltam adataimat, abban a reményben, 
hogy tévedésre bukkanok, de fájdalom, azt kell mondanom, az 
eredmény helytálló. Mégis, hálás vagyok azért a kevésért, 
amivel hozzájárulok az emberi agy működésének és az emberi 
intelligencia mesterséges megnövelését szabályozó 
törvényeknek ismeretéhez. 

Az egyik este dr. Strauss azt mondta, hogy egy kísérlet 
kudarca, egy elmélet megcáfolása éppoly fontos a tudomány 
haladásához, mint egy esetleges siker. Most már tudom, hogy 
ez igaz. Mindamellett sajnálom, hogy a kutatás e területéhez 
való hozzájárulásomnak a kutatói kar munkájának hamvain 
kell nyugodnia, és különösen sajnálom azoknak a munkáját, 
akik olyan sokat tettek értem. 

Tis 
ztelette 
l 

Cha 
rles 


Gordon 


Melléklet: 
Jelentés Másolat: Dr. Straussnak 
a Welberg Alapítványnak 


Szeptember 1 - Nem szabad pánikba esnem. Hamarosan 
érzelmi labilitás és feledékenység jelei várhatók, mint a kiégés 
első tünetei. Fel fogom-e ismerni ezeket? Most mindössze 
annyit tehetek, hogy szellemi állapotomat a lehető 
legtárgyilagosabban rögzítem írásban, annak tudatában, hogy 
ez a pszichológiai napló első lesz a maga nemében, és talán az 
utolsó. 

Ma reggel Nemvur elküldte Burttel a jelentésemet és 
statisztikai adataimat a Hallston Egyetemre, hogy a szakma 
néhány vezető embere megvizsgálja eredményeimet és 
képleteim alkalmazását. Az elmúlt hét folyamán Burtnek 
ellenőriznie kellett kísérleteimet és módszertani táblázataimat. 
Valójában nem bosszanthat az óvatosságuk. Végeredményben 
én csupán egy nemrég-létrejött-Charlie vagyok, és Nemur 
nehezen törődik bele abba, hogy munkám meghaladja az ő 
képességeit. Tulajdon tekintélye fétissé vált benne, és 
végeredményben én csak kívülálló vagyok. 

Valójában nem is törődöm már azzal, amit ő vagy a többiek 
gondolnak. Nincs időm. A munka be van fejezve, az adatok 
rögzítve, és mindössze annyi van hátra, hogy lássuk, vajon 
pontosan vetítettem-e ki Algernon számadatainak görbéjét az 
én jövőmre. 

Alice sírt, amikor elmondtam neki az újságot, azután 
kiszaladt. Meg kell értetnem vele, hogy nincs semmi ok arra, 


hogy bűntudatot érezzen miattam. 


Szeptember 2 - Még semmi határozott nincs. Tiszta, fehér 
világosság csendjében mozgok. Körülöttem minden várakozik. 
Azt álmodom, hogy egyedül vagyok egy hegy tetején, és 
szemlélem az alant elterülő tájat; a zöldeket és sárgákat - és a 
nap, pontosan fölöttem, szűk karikába szorítja az árnyékomat a 
lábam körül. Amint a nap lehanyatlik a délutáni égbolton, az 
árnyék kibontakozik, és kinyúlik a szemhatár felé, hosszan és 
vékonyan, és messzire mögöttem. 

Itt újból el akarom mondani, amit már elmondtam dr. 
Straussnak. Senkit nem érhet semmiféle szemrehányás azért, 
ami történt. Ezt a kísérletet gondosan készítették elő, széles 
körben kipróbálták állatokon, és statisztikai adatokkal 
megerősítették. Amikor elhatározták, hogy engem használnak 
az első emberi kísérlethez, kellőképpen meggyőződtek arról, 
hogy fizikai veszély nem fenyeget. Nem volt mód előre látni a 
pszichés buktatókat. Nem akarom, hogy bárki szenvedjen azért, 
ami velem történik. 

Most az egyetlen kérdés: mennyi az, amennyibe 
belekapaszkodhatom? 


Szeptember 15 - Nemur közölte, hogy az eredményeimet 
megerősítették. Ez azt jelenti, hogy a hiba központi, és 
kérdésessé teszi az egész hipotézist. Egyszer majd megtalálják 
a módját, hogy legyőzzék ezt a problémát, de ez az idő még 
nem érkezett el. Azt ajánlottam, hogy embereken ne 
kísérletezzenek többé, mindaddig, amíg a kérdéses pontokat 
állatokon végzett további kutatással nem tisztázták. 

Az az érzésem, hogy a kutatás legsikeresebb 
irányvonalának az enzimegyensúly-hiány tanulmányozása 


ígérkezik. Mint annyi más dolognál, itt is az idő a 
kulcstényező; gyorsaság a hiba felfedezésében, és gyorsaság a 
hormonpótlékok alkalmazásában. Szeretnék segíteni a 
kutatásnak ezen a területén és a radioaktív izotópok 
kutatásában, amelyek az agykéreg lokális ellenőrzésénél 
használhatók, de most már tudom, hogy nem lesz rá időm. 


Szeptember 17 - Kezdek feledékeny lenni. Elteszem a dolgokat 
az íróasztalomon, vagy a laborasztalok fiókjaiba, és amikor 
nem találom, kijövök a sodromból, és mindenkire ráförmedek. 
Az első jelek? 

Két nappal ezelőtt meghalt Algernon. Reggel négy óra 
harminckor, amikor folyóparti bolyongásomból visszajöttem a 
laborba, ott találtam kinyúlva a ketrec sarkában. Mintha 
álmában futott volna. 

A boncolás kimutatta, hogy jóslatom helyes volt. A 
normálishoz viszonyítva, Algernon agyveleje vesztett súlyából, 
és az agytekervények általános kisimulása, valamint az agy 
barázdáinak elmélyülése és kiszélesedése volt észlelhető. 

Félelmetes elgondolni, hogy ugyanez, minden pillanatban, 
velem is megtörténhet. Az, hogy látom, hogy Algernonnal 
megtörtént, valóságossá teszi a dolgot. Most először érzem, 
hogy félek a jövőtől. 

Algernon testét egy kis fémtokba tettem, és hazavittem 
magammal. Nem engedem, hogy a hamvasztóba dobják. Buta 
és szentimentális dolog, de az éjjel eltemettem a hátsó 
udvarban. Sírtam, miközben egy csokor vadvirágot tettem a 
sírra. 


Szeptember 21 - Holnap elmegyek a Marks Streetre, és 
meglátogatom anyámat. Az éjszakai álmom egy emléksort 


indított meg, megvilágította a múltnak egy teljes szeletét, és 
fontos, hogy papírra vessem, mielőtt elfelejtem, mert úgy 
látszik, most már hamarabb felejtem el a dolgokat. Az álom 
anyámmal volt kapcsolatban, és most még inkább meg akarom 
érteni őt, tudni akarom, milyen volt, és miért cselekedett úgy, 
ahogyan tette. Nem szabad gyűlölnöm őt. 

Megkell békülnöm vele, mielőtt viszontlátom, nehogy 
durván vagy ostobán cselekedjem. 


Szeptember 27 - Azonnal le kellett volna írnom ezt, mert a 
jelentés teljessége szempontjából fontos. Három nappal ezelőtt 
meglátogattam Rose-t. Végül rákényszerítettem magam, hogy 
ismét kölcsönkérjem Burt kocsiját. Féltem, de mégis tudtam, 
hogy el kell mennem. 

Amikor a Marks Streetre értem, először azt hittem, hogy 
tévedtem. Egyáltalán nem olyan volt, mint ahogy emlékeztem 
rá. Mocskos utca. Üres telkek ásítoznak, amelyeken a házakat 
lebontották. A járdán egy kiszuperált, leszakított ajtajú 
hűtőszekrény, a járdaszegélyen egy ócska, lógó belű matrac. 
Némelyik háznak bedeszkázták az ablakait, mások meg inkább 
rozoga vityillónak látszottak, semmint otthonnak. Egy sarokkal 
a ház előtt leállítottam a kocsit, és gyalog mentem. 

A Matrks Streeten nem játszottak gyerekek - egyáltalán nem 
úgy volt, mint az emlékképeimben: gyerekek mindenütt, és 
Charlie figyeli őket az ablakból. (Különös, hogy legtöbb 
emlékemet az utcáról az ablak foglalja keretbe, s én mindig 
belülről nézem a játszó gyerekeket.) Most csak öreg emberek 
álldogáltak a rozzant verandák árnyékában. 

A ház előtt ért a második meglepetés. Anyám a bejárati 
tornácon, öreg, barna kötött kabátban a földszinti ablakokat 
mosta kívülről, bár hideg volt, és szél fújt. Mindig dolgozott, 


hogy a szomszédok lássák, milyen példás feleség és 
családanya. 

Mindig az volt a legfontosabb, hogy mások mit gondolnak, 
a látszat előbbrevaló volt, mint önmaga vagy a családja. És ezt 
helyesnek tartotta! Matt néha azt bizonygatta, hogy nem az az 
egyetlen dolog az életben, hogy mások mit gondolnak rólunk. 
De ez nem használt. Normának jól kell öltözködni; a házat 
szépen kell berendezni; Charlie-t bent kell tartani, nehogy 
mások megtudják, hogy valami nincs rendben. 

A kapunál megálltam, és néztem, amint felegyenesedik, 
hogy kifújja magát. Megláttam az arcát, és megremegtem de ez 
nem az az arc volt, amelyet olyan nagy erőfeszítéssel idéztem 
magam elé. Haja megőszült, vasszürke csíkok tarkították, 
sovány arca ráncos. Homloka fénylett az izzadságtól. Észrevett 
és rám nézett. 

Szerettem volna félrenézni, megfordulni, és végigmenni az 
utcán, de nem tudtam - ha már idáig eljutottam. Kérhetnék 
egyszerűen útbaigazítást, úgy tehetnék, mintha eltévedtem 
volna az idegen környezetben. Elég lett volna látni őt. De csak 
álltam ott, s vártam, hogy előbb ő tegyen valamit. És ő is csak 
állt ott, és nézett engem. 

- Akar valamit? - Rekedt hangja felismerhetően 
visszhangzott az emlékek folyosóin át. 

Kinyitottam a számat, de hang nem jött ki rajta. A szám 
mozgott, tudom, és küszködtem, hogy szóljak hozzá, hogy 
kinyögjek valamit, mert ebben a pillanatban megláttam 
szemében a felismerést. Nem azt akartam, hogy ilyen 
állapotban lásson. Nem akartam ott állni előtte némán, 
képtelenül arca, hogy megértessem magam. De a nyelvem 
óriási torlaszként utamat állta, és a szám kiszáradt. 

Végre kiböktem valamit. Nem azt, amit akartam (úgy 


terveztem, megnyugtató és bátorító szavakat mondok, hogy ura 
legyek a helyzetnek, és néhány szóval eltöröljem az egész 
múltat és fájdalmat), de száraz torkomból ennyi tört lei csupán: 

- Mama. . . 

Mindazzal, amit megtanultam - mind a nyelvekkel, 
amelyeket elsajátítottam -, mindössze ennyit tudtam mondani 
neki, amint ott állt a verandán, és rám meredt: - Mama. Mint 
egy szomjas bárány az emlő alatt. 

Alsókarjával megtörölte homlokát, és összehúzott szemmel 
nézett rám, mintha nem látna tisztán. Előreléptem, be a kapun, 
a feljáróra, aztán a lépcső felé. Ő visszahúzódott. 

Eleinte nem voltam benne biztos, hogy valóban fölismert-e 
vagy sem, de ekkor elfulladva kimondta: - Charlie. - Nem 
sikoltott, nem is suttogott. Csak elfulladva kimondta, mint 
mikor valaki álomból ébred. 

- Mama... - elindultam Fölfelé a lépcsőn. - Én vagyok... 

Mozdulatom megijesztette, hátralépett, felborította a 
szappanos vízzel teli vödröt, és a szennyes lé végigcsorgott a 
lépcsőn. - Mit keresel itt? 

- Csak látni akartam. .. beszélni magával. 

Mivel a nyelvem állandóan útban volt, a hangom 
másképpen tört elő torkomból; vastag, sírós árnyalattal, mintha 
már régen nem beszéltem volna. - Ne menjen el - 
könyörögtem. - Ne fusson el tőlem. 

De ő már bent volt az előszobában, és bezárta az ajtót. Egy 
pillanat múlva láttam, hogy rémülten kémlel az üveges ajtó 
áttetsző fehér függönye mögül. Az üveg mögött hangtalanul 
mozgott az ajka. - Menj el innen! Hagyj békén! 

Miért? Ki ő, hogy így megtagadjon? Milyen jogon fordul el 
tőlem? 

- Engedjen be! Beszélni szeretnék magával! Engedjen be! - 


Olyan erősen vertem az ajtó üvegét, hogy megrepedt, a repedés 
hálószerűen szétfutott, egy pillanatra becsípte a bőrömet, és 
fogva tartotta. Azt kellett hinnie, hogy megőrültem, és azért 
jöttem, hogy bántsam. Otthagyta az ajtót, és végigrohant a 
lakásba vezető folyosón. 

Újra nekiveselkedtem. A zár engedett, én pedig, az 
ellenállás hirtelen megszűnésére nem számítva, elvesztettem 
egyensúlyomat, és beestem az előszobába. Kezem vérzett, ahol 
a törött üveg felsértette, és nem tehettem egyebet, zsebre 
dugtam, nehogy a vér bepiszkítsa a frissen súrolt linóleumot. 

Elindultam befelé, elhaladtam a lépcső mellett, amelye 
olyan gyakran láttam lidérces álmaimban. Gyakran üldöztek 
ezen a hosszú, szűk lépcsőn démonok, megragadták a lábamat, 
és lehúztak a pince mélyébe, miközben sikoltozni próbáltam, 
fuldokló nyelvvel, némán. Akár azok a hallgatag fiúk a 
Warrenben. 

Az emeleti lakók - Meyerék, a háziúr és felesége - mindig 
kedvesek voltak hozzám. Cukrot adtak, és megengedték, hogy 
beüljek a konyhájukba, és játsszam a kutyájukkal. Szerettem 
volna látni őket, de most szavak nélkül is tudtam, hogy 
elmentek, meghaltak, és most idegenek laknak odafönt. Ez az 
út örökre bezárult előttem. 

A folyosó végén az ajtó, amelyen Rose bemenekült, zárva 
volt, s egy pillanatig tanácstalanul álltam. 

- Nyissa ki az ajtót! 

A válasz egy kiskutya vékony hangú ugatása volt. 
Váratlanul ért. 

- Rendben van - mondtam. - Nincs szándékomban bántani 
magát, de hosszú utat tettem meg, és nem megyek el addig, 
amíg nem beszéltem magával. Ha nem nyitja ki az ajtót, 
betöröm. 


Hallottam, hogy azt mondja: - Pszt, Nappie. Bemégy ide a 
hálószobába. - Egy pillanat múlva hallottam a zár kattanását. 
Az ajtó kinyílt, és ő ott állt, és rám bámult. 

- Mama - suttogtam. - Nem csinálok semmit. Csak 
beszélgetni akarok magával. Meg kell értenie, hogy nem 
vagyok ugyanaz, aki voltam. Megváltoztam. Most normális 
vagyok. Nem érti? Nem vagyok csökkent értelmű többé! Nem 
vagyok idióta! Éppen olyan vagyok, mint akárki más! 
Normális vagyok! Éppen olyan, mint maga, és Matt, és Norma. 

Igyekeztem egyfolytában beszélni, fecsegni, nehogy 
becsukja az ajtót. Az egész dolgot egy szuszra próbáltam neki 
elmondani. - Megváltoztattak; megoperáltak és 
megváltoztattak, úgy, ahogy maga mindig szerette volna. Nem. 
olvasott erről az újságokban? Egy új tudományos kísérlet, 
amely megváltoztatja az intelligenciahányadost, és én vagyok 
az első, akin kipróbálták. Nem értik Mért néz így rám? Most 
már okos vagyok, okosabb, mint Norma, vagy Herman bácsi, 
vagy Matt. Olyan dolgokat tudok, amiket még egyetemi 
tanárok se tudnak. Szóljon hozzám! Most büszke lehet rám, és 
mindent elmondhat a szomszédoknak. Nem kell eldugnia a 
pincébe, ha vendégek jönnek. Szóljon már hozzám! Meséljen 
arról, hogy volt minden, amikor kisfiú voltam, csak ennyit 
kérek. Nem bántom magát! Nem gyűlölöm! De tudnom kell 
mindent magamról, hogy megértsem magam, míg nem késő. 
Nem érti?! Nem lehetek teljes ember, ha nem tudom megérteni 
önmagamat; és maga az egyetlen a világon, aki a segítségemre 
lehet. Hadd menjek be, és üljek le egy kicsit! 

Inkább az hipnotizálta, ahogy beszéltem, és nem az, amit 
mondtam. Állt ott az ajtóban, és bámult. Öntudatlanul 
előhúztam véres kezemet a zsebemből, és könyörögve 
összekulcsoltam. Amikor megpillantotta, meglágyult az arca. 


- Megsebezted magad... - Nem engem sajnált. Ilyesmit 
érezhetett volna egy kutya iránt is, amelynek megsérült a lába, 
vagy egy macska iránt, amelynek verekedésben 
öszszemarcangolták az orrát. Nem azért, mert az ő Charlie-ja 
voltam - hanem annak ellenére. 

- Gyere be, és mosd meg. Van itthon kötszer és jód. 
Követtem őt az ütött-kopott mosogatóhoz, ahol annyiszor 
mosta meg az arcomat és kezemet, amikor bejöttem az 
udvarból, meg evés és lefekvés előtt. Figyelte, ahogy feltűröm 
a ruhám ujját. - Nem kellett volna betörnöd az ablakot. A 
háziúr dühös lesz, és nincs pénzem megfizetni. Azután, mintha 
nem győzte volna kivárni, míg magam csinálom, elvette a 
szappant tőlem, és megmosta a kezem. Amit csinált, annyira 
lekötötte a figyelmét, hogy csendben maradtam, nem mertem 
megtörni a varázst. Időnként csettintgetett a nyelvével, vagy 
felsóhajtott: - Charlie, Charlie, mindig bajt csinálsz. Mikor 
tanulsz már meg vigyázni magadra? - Huszonöt évet lépett 
vissza, abba az időbe, amikor én az ő kis Charlie-ja voltam, és 
kész volt kiharcolni helyemet a világban. 

Amikor a vért lemosta, és papírtörülközővel megtörölte a 
kezem, fölnézett az arcomba, és szeme kerekre nyílt a 
rémülettől. - Ó, Istenem! - szólt elfulladva, és elhúzódott. 

Ismét beszélni kezdtem, halkan, nyomatékosan, hogy 
meggyőzzem: nincs semmi baj, és nem akarom bántani. De 
miközben beszéltem, láttam, hogy a gondolatai elkalandoznak. 
Tétován körülnézett, szájához emelte kezét, nyöszörgött, majd 
megint rám nézett. - A házban akkora a fölfordulás - szólt. - 
Nem vártam vendéget. Nézd csak azt az ablakot, meg a keretet 
ott fönn... 

- Jó az úgy, Mama. Ne izgassa magát ezen. 

- Ki kell fényesítenem a padlót. Tisztának kell lennie. - 


Észrevett néhány ujjnyomot az ajtón, fölvette a 
mosogatórongyot és ledörzsölte. Amikor fölnézett, és látta, 
hogy figyelem, összeráncolta homlokát. - A villanyszámla 
miatt jött? 

Mielőtt nemet mondhattam volna, ujját korholóan 
felemelte. - Elsején küldök majd egy csekket, de a férjem üzleti 
úton van, nincs a városban. Mindenkinek megmondtam, nem 
kell izgulni a pénz miatt, mert a lányom ezen a héten kapja a 
fizetését, és az összes számlákat rendezzük. Felesleges mindig 
zaklatni engem a pénzért! 

- A lánya az egyetlen gyereke? Nincs több gyereke? 
Megrezzent, azután a szeme a távolba meredt. - Volt egy fiam. 
Olyan okos, hogy a többi anyák mind féltékenyek voltak rá. És 
megverték a szemükkel. I. H.-nak mondták, pedig csak 
boszorkányság volt. Nagy ember lett volna belőle. Igazán 
nagyon okos volt, kivételes, ahogy mondták. Lángész is lehetett 
volna. 

Fölkapott egy súrolókefét. - Elnézést kérek. Nem készülök 
el a munkával. A lányomhoz egy fiatalember jön vacsorára, és 
ki kell takarítanom a lakást. - Térdre ereszkedett, és sikálni 
kezdte a már fényes padlót. Nem nézett föl többé. 

Magában motyogott, én pedig leültem a konyhaasztalhoz. 
Megvárom, amíg ez elmúlik nála, amíg felismer, és megérti, 
hogy ki vagyok. Nem mehetek el addig, amíg rá nem jön, hogy 
én az ő Charlie-ja vagyok. Kell, hogy valaki megértse ezt! 

Szomorúan dúdolni kezdett magában, de abbahagyta, a 
rongya megállt félúton a vödör és a padló között, mintha 
hirtelen tudatára ébredt volna, hogy ott vagyok mögötte. 

Megfordult, az arca fáradt volt, de a szeme csillogott, s 
fölkapta a fejét. - Hogy lehet ez? Nem értem. Nekem azt 
mondták, hogy téged sose lehet megváltoztatni. 


- Műtétet hajtottak végre rajtam, és az megváltoztatott. 
Most híres vagyok. Az egész világon tudnak rólam. Most 
intelligens vagyok, Mama. Tudok írni és olvasni, és tudok... 

- Hála Istennek - suttogta. - Az imáim. .. sok-sok éven át azt 
hittem, hogy Ő nem hall engem, de Ő egész idő alatt figyelt 
rám, csak kivárta a neki tetsző időt, hogy véghezvigye az Ő 
akaratát. 

Beletörölte arcát a kötényébe, s amikor átöleltem, 
felszabadultan zokogott a vállamon. Elmosta mind a fájdalmat, 
és boldog voltam, hogy eljöttem. 

- Mindenkinek el kell mondanom - szólt mosolyogva -, 
mindegyik tanítónőnek az iskolában. Várj csak, majd meglátod 
az arcukat, amikor megmondom nekik! És a szomszédok! És 
Herman bácsi - meg kell mondanom Herman bácsinak. Hogy 
fog örülni! Várj csak, majd ha az apád hazajön, meg a húgod! 
Ó, Norma olyan boldog lesz, hogy láthat! El se tudod képzelni. 

Magához szorított, izgatottan beszélt, terveket csinált új, 
közös életünkre. Nem volt szívem emlékeztetni, hogy 
gyerekkori tanítónőm eltávozott abból az iskolából; hogy a 
szomszédok régen elköltöztek; hogy Herman bácsi meghalt sok 
évvel ezelőtt; és hogy apám elhagyta öt. Elég fájdalom volt 
mindazoknak az éveknek lidércnyomása is. 

A mosolyát akartam látni, és tudni azt, hogy én, csakis én 
tettem boldoggá. Életemben először mosolyra derítettem az 
arcát. 

Aztán egy kis idő múlva eltűnődött, mintha eszébe jutott 
volna valami. Az volt az érzésem, hogy újra elkalandozik az 
értelme. - Ne! - kiáltottam, hogy visszarántsam a valóságba. - 
Várjon, Mama! Van még valami. Valami, amit magának akarok 
adni, mielőtt elmegyek. 

- Elmégy? Nem mehetsz el most! 


- El kell mennem, Mama. Dolgom van. De írok majd 
magának, és pénzt is küldök. 

- De mikor jössz vissza? 

- Még nem tudom. De mielőtt elmegyek, ezt magának 
adom. 

- Mi ez? Magazin? 

- Nem éppen. Ez egy tudományos jelentés, amit én írtam. 
Nagyon szakszerű. Nézze, az a címe: Az Algernon Gordon 
Effektus. Valami, amit én fedeztem föl, és részben rólam van 
elnevezve. Azt akarom, hogy legyen magánál a jelentés egy 
példánya, hogy megmutathassa az embereknek, hogy a fiáról 
végül is kiderült, hogy nem ostoba fajankó. 

Átvette és megilletődötten nézte. - Ez a... ez a te neved? 
Tudtam, hogy így lesz majd. Mindig mondtam, hogy egyszer 
még így lesz. Én mindent megpróbáltam, amit csak tudtam. 
Nagyon kicsi voltál, nem emlékezhetsz, de én igazán 
megpróbáltam. Mindenkinek megmondtam, hogy egyetemre 
fogsz menni, és diplomás lesz belőled, és híres ember leszel. 
Ők csak nevettek, de én megmondtam nekik! 

Könnyein át rám mosolygott, de a következő pillanatban 
már rám se nézett. Fölvette a rongyot, mosni kezdte a 
konyhaajtó fáját, és dúdolt - úgy éreztem, boldogabban, mintha 
álmodna. 

A kutya újra ugatni kezdett. A bejárati ajtó kinyílt és 
becsukódott, és egy hang kiáltott: - Jól van, Nappie. Jól van, én 
vagyok. - A kutya izgatottan ugrált fel a hálószoba ajtajára. 

Elfogott a düh, hogy csapdába kerültem. Nem akartam látni 
Normát. Nincs mit mondanunk egymásnak, és nem akartam 
elrontani a látogatásomat. Hátsó kijárat nem volt. Az egyetlen 
út az lett volna, ha kimászom az ablakon a hátsó udvarba, és 
meglépek a kerítésen át. De valaki még betörőnek nézhet. 


Ahogy meghallottam Norma kulcsának fordulását az 
ajtóban, nem is tudom, miért, odasúgtam anyámnak: - Norma 
hazajött. - Megérintettem a karját, de ő nem hallott engem. 
Elmerülten dúdolgatott magában, miközben az ajtófélfát mosta. 

Az ajtó kinyílt. Norma meglátott, és összeráncolta a 
homlokát. Először nem ismert fel - félhomály volt, még nem 
gyújtottunk villanyt. Letette a táskáját, és fölkattintotta a 
villanyt. - Ki maga?... - De mielőtt felelhettem volna, kezét a 
szájához kapta, és hátratántorodott az ajtónak. 

- Charlie! - Ugyanúgy mondta, mint az anyám, elfúló 
hangon. És olyan volt, mint anyám valaha; sovány, éles 
vonású, csinos madárarc. 

- Charlie! Istenem, micsoda meglepetés! Miért nem 
értesítettél? Fölhívhattál volna. Nem is tudom, mit mondjak... - 
Anyámra nézett, aki a földön ült a mosogató mellett. 

. Nincs semmi baja? Nem ijesztetted meg, vagy 
valami...? 

- Eszénél volt egy darabig. Kicsit beszélgettünk. 

- Örülök. Nem sokra emlékszik vissza mostanában. A korral 
jár... szenilis. Dr. Portman azt akarja, hogy tegyem be az 
aggok menhelyébe, de nem tudom megtenni. Nem bírom 
elviselni a gondolatot, hogy intézetben legyen. - Kinyitotta a 
hálószobaajtót, hogy kiengedje a kutyát, s amikor az 
ugrándozott és szűkölt örömében, fölvette és magához 
szorította. - Egyszerűen nem tudom megtenni a saját 
anyámmal. - Aztán bizonytalanul rám mosolygott. - Nohát, 
micsoda meglepetés! Almomban sem hittem volna. Hadd 
nézzelek! Sose ismertelek volna meg. Elmentem volna 
melletted az utcán. Annyira más vagy. - Sóhajtott. - Örülök, 
hogy látlak, Charlie. 

- Igazán? Azt hittem, sose akarsz látni többé! 


- Ó, Charlie! - Megfogta a kezemet. - Ne mondd ezt! 
Örülök, hogy látlak. Mindig vártalak. Tudtam, hogy egyszer 
visszajössz. Mindig vártalak, amióta olvastam, hogy megléptél 
Chicagóban. - Hátrább húzódott, hogy szemügyre vehessen. - 
Nem is tudod, mennyit gondoltam rád, menynyire szerettem 
volna tudni, hol vagy és mit csinálsz. Amíg az a professzor ide 
nem jött... mikor is volt? márciusban, csak hét hónappal 
ezelőtt? ... addig fogalmam sem volt róla, hogy még élsz. A 
Mama azt mondta, meghaltál a Warrenben. Ezt hittem annyi 
éven át. Amikor megmondták, hogy élsz, és hogy szükségük 
van rád a kísérlethez, nem tudtam, mit tegyek. A professzor... - 
Nemur? Így hívják? - nem engedte, hogy meglátogassalak. Félt 
felizgatni téged a műtét előtt. De amikor láttam az újságban, 
hogy sikerült, és lángész lettél - ó, Istenem! -, nem is tudod, 
milyen érzés volt ezt olvasni. 

Mindenkinek elmondtam az irodában, és a lányoknak a 
bridzsklubban. Megmutattam nekik a fényképedet az újságban, 
és mondtam nekik, hogy egyszer majd hazajössz meglátogatni 
minket. És eljöttél. Igazán eljöttél! Nem felejtettél el minket! 

Újra megölelt. - Ó, Charlie, Charlie... olyan csodálatos 
egyszerre fölfedezni, hogy van egy bátyám. El sem tudod 
képzelni. Ülj le, csinálok neked valami ennivalót. Mindent el 
kell mesélned, azt is, hogy mik a terveid. Nem... nem is 
tudom, mit kérdezzek először. Tudom, hogy nevetségesen 
hangzik, mint amikor egy lány hirtelen rájön, hogy a fivére 
hős, vagy filmsztár, vagy ilyesmi. . . 

Zavarban voltam. Nem vártam ilyen fogadtatást Normától. 
Sohasem gondoltam rá, hogy a Mamával kettesben töltött évek 
megváltoztathatták. És mégis, ez elkerülhetetlen volt. Nem volt 
többé az az elkényeztetett kölyök, akire én emlékeztem. 
Melegszívű, együttérző és gyengéd felnőtt lett belőle. 


Beszélgettünk. Ironikus, hogy ott ülünk kettesben a 
húgommal, és úgy beszélgetünk anyámról, közvetlen mellette, 
mintha ott sem volna. Valahányszor Norma közös életüket 
említette, Rose-ra néztem, hogy vajon figyel-e, de ő mélyen 
elmerült saját világába, mintha nem értené a nyelvünket, 
mintha ebből már semmi sem vonatkozna őrá. Nesztelenül 
járkált a konyhában, mint egy kísértet, tett-vett, rakosgatott, és 
soha nem volt útban. Ijesztő volt! 

Néztem, ahogy Norma enni ad a kutyájának. - Tehát végül 
megkaptad? Nappie - Napóleon rövidítése, ugye? Norma 
fölegyenesedett, és homlokát ráncolta. - Honnan tudod? 

Elmeséltem az emlékemet: amikor a vizsgabizonyítványát 
hozta haza, és azt remélte, hogy megkapja a kutyát; és Matt 
hogyan tiltotta meg. Ahogy meséltem, a ránc elmélyült a 
homlokán. 

- Semmire sem emlékszem ebből. Ó, Charlie, ilyen komisz 
voltam hozzád? 

- Van egy emlék, amire kíváncsi vagyok. Nem vagyok 
benne igazán biztos, vajon emlék-e, vagy álom, vagy csak 
kitaláltam az egészet. Akkor történt, amikor utoljára játszottunk 
együtt jó barátságban. Az alagsorban voltunk, lámpaernyőt 
tettünk a fejünkre, azt játszottuk, hogy kínai kulik vagyunk, és 
egy öreg matracon ugráltunk. Hét-nyolc éves lehettél, 
gondolom, én pedig körülbelül tizenhárom. És ahogy 
emlékszem, te legurultál a matracról, és beverted a fejedet a 
falba. Nem nagyon erősen, csak odakoppantottad, de Mama és 
Papa lerohantak, mert sikítottál, és te azt mondtad nekik, hogy 
meg akartalak ölni... A Mama Mattot okolta, amiért nem 
vigyázott rám, és kettesben hagyott bennünket, engem pedig 
addig vert szíjjal, amíg majdnem elvesztettem az eszméletemet. 
Emlékszel erre? Tényleg így történt? 


Normát lenyűgözte az emlék elbeszélése, mintha alvó 
látomásokat ébresztett volna fel. - Minden olyan homályos. . . 
Tudod, én azt hittem, hogy álmodtam ezt. Emlékszem, hogy 
lámpaernyő volt rajtunk, és ugráltunk a matracon. - Kibámult 
az ablakon. - Gyülöltelek, mert mindig olyan nagy hűhót 
csaptak körülötted. Sose vertek meg, ha nem csináltad meg a 
leckédet, vagy ha rossz osztályzatot hoztál haza. Legtöbbször 
ellógtál az iskolából, és inkább játszottál, nekem meg ott kellett 
ülnöm a legnehezebb órákon is. Ó, mennyire gyűlöltelek! Az 
iskolában a többi gyerek képeket firkált a táblára, egy fiút 
bohócsipkában, és azt írták alája: Norma bátyja. És 
mindenfélét firkáltak a járdára az iskolaudvarban: A hülye húga 
meg Gyagyás Gordon család. És aztán egyszer, amikor nem 
hívtak meg Emily Raskin születésnapi zsúrjára, tudtam, hogy 
ez miattad történt. És amikor ott lent az alagsorban játszottunk 
a lámpaernyővel a fejünkön, egyszerre úgy- éreztem, le kell 
számolnom veled. - Sírva fakadt. - Hazudtam. Azt mondtam, 
hogy bántottál. Ó, Charlie, milyen buta voltam, micsoda 
elkényeztetett kölyök. Úgy szégyellem magam... 

- Ne tégy magadnak szemrehányást. Nehéz lehetett 
szembenézni a többi gyerekkel. Nekem ez a konyha volt a 
világom... meg ott bent az a szoba. A többi nem számított, 
amíg itt biztonságban voltam. A világ többi részével neked 
kellett szembenézned. 

- Miért küldtek el téged, Charlie? Miért nem maradhattál 
itthon, miért nem élhettél velünk? Mindig ezen törtem a fejem. 
Valahányszor megkérdeztem a Mamát, mindig azt mondta, 
hogy ez a te érdekedben történt. 

- Bizonyos értelemben igaza volt. 

Norma megrázta a fejét. - Miattam küldött el téged, igaz? 
Ó, Charlie, miért kellett ennek így lennie? Miért történt velünk 


mindez? 

Nem tudtam, mit feleljek neki. Bárcsak azt mondhattam 
volna, hogy Atreus vagy Cadmus ivadékaihoz hasonlatosan, 
elődeink bűneiért szenvedünk, vagy egy ősi jóslat teljesedett be 
rajtunk. De nem volt válasz, sem az ő, sem a magam 
kérdéseire. 

- Ez már a múlté - szóltam. - Örülök, hogy ismét 
találkoztunk. Ez egy kicsit könnyebbé teszi a dolgot. Hirtelen 
megragadta a karom. - Charlie, nem tudod, min mentem át vele 
az utóbbi években. A lakás, ez az utca, az állásom. Mint egy 
rossz álom. Mindennap hazajönni, aggódva, hogy itt van-e 
még, hogy nem tett-e kárt magában? És a bűntudat, amiért 
ilyesmikre gondolok... 

Fölálltam, ő pedig a vállamra borult és sírt. - Ó, Charlie. 
Boldog vagyok, hogy visszajöttél. Szükségünk van valakire. 
Olyan fáradt vagyok... 

Régóta álmodtam erről a pillanatról, de most, hogy eljött, 
mi haszna? Nem mondhattam el neki, hogy hamarosan mi lesz 
velem. És mégis, elfogadhatom-e a ragaszkodását? Hiszen ez 
csalás! Minek áltassam magam? Ha még most is a régi, 
gyengeelméjű, gyámolításra szoruló Charlie volnék, nem 
beszélne így velem. Tehát most sincs jogom hozzá. Nemsokára 
lehull rólam az álarc. 

- Ne sírj, Norma. Minden jóra fordul. - Hallottam magamat, 
amint megnyugtató közhelyeket mondok. - Igyekszem 
mindkettőtökről gondoskodni. Van egy kis megtakarított 
pénzem, az Alapítványtól is kapok fizetést, úgyhogy 
módomban áll rendszeresen egy kis pénzt küldeni - legalábbis 
egy darabig. 

- De nem mész el! Velünk kell maradnod, most. . . 

- Még néhány utat kell tennem, egypár kísérletet 


elvégeznem, előadásokat tartanom, de igyekszem majd 
hazajönni, meglátogatni benneteket. Vigyázz rá. Sok mindenen 
ment keresztül. Ameddig módomban lesz, segíteni foglak 
benneteket. 

- Charlie! Ne, ne menj el! - Belém kapaszkodott. Félek! 

A szerep, amelyre mindig vágyódtam - az idősebb testvér 
szerepe. 

Ebben a pillanatban megéreztem, hogy Rose, aki csendesen 
ült a sarokban, merően néz bennünket. Valami megváltozott az 
arcán. Szeme tágra nyílt, előrehajolt a székén. Lecsapni 
készülő sólyom, emlékeztetett. 

Eltoltam magamtól Normát, de mielőtt megszólalhattam 
volna, Rose már talpon volt: Fölvette a konyhakést az asztalról, 
és rám szegezte. 

- Mit csinálsz vele? Takarodj onnan! Megmondtam, mit 
csinálok veled, ha még egyszer rajtakaplak, hogy hozzáérsz a 
húgodhoz! Mocskos gondolatok! Nem illesz normális emberek 
közé! 

Mind a ketten hátraugrottunk, s én esztelen módon 
bűnösnek éreztem magam, mintha tetten értek volna; és 
tudtam, hogy Norma ugyanezt érzi. Olyan volt, mintha anyám 
vádaskodása igazzá tette volna, hogy csakugyan valami 
obszcén dolgot művelünk. 

Norma rákiáltott: 

- Mama! Tegye le azt a kést! 

A látvány, ahogy Rose ott áll késsel a kezében, fölidézte 
annak az éjszakának a képét, amikor arra kényszerítette Mattot, 
hogy vigyen el engem. Anyám most újra átélte ezt. Nem 
tudtam szólni, mozdulni. Émelygés fogott el, fojtogató 
feszültség, fülzúgás, beleim görcsösen vonaglottak, mintha ki 
akarnának szakadni a testemből. 


Kés van a Mamánál, és kés van Alice-nál, és kés van a 
Papánál, és kés van dr. Straussnál. . . 

Szerencsére Normának volt annyi lélekjelenléte, hogy 
elvegye tőle a kést, de a félelmet nem tudta kitörölni a 
szeméből, és Rose felkiáltott: - Dobd ki! Nincs joga illetlen 
gondolatokkal nézni a húgára! 

Rose sikoltozott, és sírva hanyatlott vissza a székbe. 

Sem én, sem Norma nem tudtunk mit mondani. Mindketten 
zavarban voltunk. Norma most megtudta, hogy miért küldtek el 
engem. 

Szerettem volna tudni, vajon tettem-e valaha olyasmit, ami 
igazolta anyám félelmét. Nem voltak ilyen emlékeim, de hogy 
lehettem bizonyos abban, hogy nem voltak elnyomott, szörnyű 
gondolatok elkínzott tudatom torlaszai mögött? A zsákutcák 
mögött, a zárt folyosókban, amelyekbe sohasem pillanthatok? 
Valószínűleg sohasem fogom megtudni. Bármi legyen az 
igazság, nem szabad gyűlölnöm Rose-t azért, mert védelmezi 
Normát. Meg kell értenem, miképpen látta ő a dolgot. Semmim 
sem marad, ha nem bocsátok meg neki. 

Norma reszketett. 

- Nyugodj meg - szóltam. - Nem tudja, mit csinál. A dühe 
nem nekem szól, hanem a régi Charlie-nak. Attól ijedt meg, 
amit az tehetett volna veled. Nem hibáztathatom, amiért meg 
akar védeni téged. De most már nem kell törődnünk ezzel, 
hiszen az a Charlie örökre eltűnt. 

Nem figyelt rám. Álmodozó kifejezés ült az arcán. - 
Gyakran szokott ilyen különös élményem lenni, amikor valami 
történik, és úgy érzem, hogy tudom, hogy meg fog történni - 
mintha minden egyszer már végbement volna, pontosan 
ugyanígy, és figyelem, ahogy ismét lejátszódik... - Ez igen 
gyakori élmény. 


Norma a fejét rázta. - Most egyszerre, amikor megláttam őt 
azzal a késsel a kezében, olyan volt, mintha egy régi álmomat 
látnám... 

Mi értelme lett volna elmondani neki, hogy 
gyermekkorában, azon az éjszakán, kétségtelenül ébren volt, és 
látta a szobájából az egész dolgot; és ezt az emléket elnyomta 
és eltorzította, úgyhogy végül képzelődésnek tartja. Nincs 
értelme, hogy az igazsággal terheljem. Elég szomorúság vár rá 
anyámmal az eljövendő időkben. Boldogan levettem volna róla 
a terhet és a fájdalmat, de nincs értelme elkezdeni valamit, amit 
nem tudok befejezni. Az én életemnek is meglesz a szenvedése. 
Nincs rá mód, hogy megakadályozzam a tudás homokjának 
lepergését agyam homokórájában. 

- Most mennem kell - szóltam. - Vigyázz magadra és őrá. - 
Megszorítottam a kezét. Kifelé menet Napóleon megugatott. 

Türtőztettem magam, amíg csak tudtam, de amikor az 
utcára értem, nem bírtam tovább. Nehéz ezt leírni, de az 
emberek megfordultak, és utánam néztek, mert amíg a 
kocsihoz visszamentem, sírtam, mint egy gyerek. Nem 
tehettem róla, és nem is törődtem vele. 

Közben nevetséges szavak doboltak a fejemben, folyton 
ismétlődő, ritmikus zümmögéssé erősödve: 


Három kis vak egér, 

Ni, hogy fut, ni, hogy fut 

A gazdasszony után futnak, 
Konyhakéssel a farkukat 
Levágta. Csupa vér 

A három kis vak egér. 


Megpróbáltam kirekeszteni a fülemből, de nem tudtam, és 


amikor még egyszer megfordultam, hogy visszanézzek a házra 
és a verandára, megpillantottam egy fiú arcát, amint az 
ablaküveghez tapadva rám mered. 


17. Előmeneteli jelentés 


Október 3 - A lejtőn. Öngyilkossági gondolatok; mindennek 
véget vetni most, amikor még ura vagyok tetteimnek, és 
tudatában vagyok a körülöttem levő világnak. De akkor az 
ablaknál várakozó Charlie-ra gondolok. Az ő élete, nem az 
enyém, nem dobhatom el. Csak kölcsönvettem egy időre, és 
most visszakérik. 

Nem szabad elfelejtenem, hogy én vagyok az egyetlen 
ember, akivel ez valaha megtörtént. Továbbra is rögzítenem 
kell gondolataimat és érzéseimet, mindaddig, amíg tudom. 
Ezek az előmeneteli jelentések Charlie Gordon adományai az 
emberiség számára. 

Ideges és ingerlékeny lettem. Nézeteltéréseim vannak a 
lakókkal, mert késő éj szakáig járatom a zenegépet. Sokszor 
csinálom ezt, amióta nem zongorázom. Nem helyes a gépet 
állandóan harsogtatni, de azért teszem, hogy ébren tartsam 
magam. Tudom, hogy aludnom kellene, de minden percet 
sajnálok, amikor nem vagyok ébren. Nem csupán a nyomasztó 
álmok miatt, hanem mert nem akarom elvesztegetni az értékes 
időt. 

Azt mondogatom magamnak, lesz időm aludni később, 
amikor sötét lesz. 

Az alattam lakó Mr. Vernor azelőtt sose panaszkodott, de 
most mindig veri a csővezetéket vagy a szobája mennyezetét, 
úgyhogy hallom a dörömbölést a lábam alatt. Eleinte nem 
vettem tudomást róla, de az éjszaka feljött háziköpenyben. 


Veszekedtünk, és az orra előtt becsaptam az ajtót. Egy óra 
múlva visszajött egy rendőrrel, aki közölte velem, hogy nem 
gramofonozhatok ilyen hangosan hajnali négy órakor. Vernor 
arcán a mosoly annyira felbőszített, hogy alig bírtam türtőztetni 
magam, hogy meg ne üssem. Amikor elment, összetörtem az 
összes lemezt és a gépet. Úgyis csak önámítás volt. Nem is 
szeretem már igazán ezt a fajta zenét. 


Október 4 - Az eddigi legfurcsább terápiás kezelés. Felizgatta 
Strausst. Erre ő sem számított. 

Ami történt - nem merem emléknek nevezni -, pszichikus 
élmény vagy hallucináció volt. Meg sem kísérlem 
megmagyarázni vagy értelmezni, csupán lejegyzem, ami 
történő. 

Ingerlékeny voltam, amikor a rendelőjébe érkeztem, de ő 
úgy tett, mintha nem venné észre. Rögtön lefeküdtem a 
díványra, ő pedig szokása szerint leült, oldalt és egy kicsivel 
mögöttem - éppen csak hogy ne lássam -, és várta, hogy 
elkezdjem a szertartást, hogy kiöntsem az agyamban 
felgyülemlett mérgeket. 

Szemem sarkából hátrasandítottam rá. Fáradtnak és 
ernyedtnek látszott, s valahogy Mattra emlékeztetett, ahogy a 
borbélyszékben ülve vendégekre vár. Megemlítettem 
Straussnak ezt a képzettársítást, és ő bólintott, és várt. 

- Vendégekre vár? - kérdeztem. - Át kellene alakíttatnia ezt 
a díványt borbélyszékké. Akkor aztán, ha szabad asszociálást 
akar, kinyújtóztathatja a páciensét, ahogy a borbély teszi a 
vendégekkel szappanozáskor, és amikor vége az ötven percnek, 
megint helyrebillentheti a széket, és tükröt adhat neki, hogy 
láthassa, milyen a külseje, miután megborotválta az egóját. 

Nem szólt semmit, s habár szégyelltem magam, amiért 


gúnyolódom vele, mégsem tudtam abbahagyni. - Aztán, amikor 
a páciens eljön kezelésre, azt mondja: "Kérem, vegyen le egy 
kicsit ott fönt a szorongásaimból", vagy "Ne nyírja a 
szuperegómat túl rövidre, legyen szíves", vagy éppenséggel 
belép, és így szól: "Mosást énnekem - úgy értem, énemnek. " - 
Aha! Észrevette ezt a nyelvbotlást, doktor? Jegyezze meg! Azt 
mondtam: egy mosást énnekem, ahelyett, hogy énemnek. 
Énnekem. . . énemnek. . . közel van, ugye? Azt jelenti ez, hogy 
meg akarok tisztulni a bűneimtől? Újjászületés? 
Újrakeresztelés? Vagy csak egy hajszálon függ a 
megmenekülésünk? Lehet egy idiótának is ideája? 

Vártam valamilyen megnyilatkozást, de ő csak megmozdult 
a székében. 

. Ébren van? - kérdeztem. 

- Figyelek, Charlie. 

- Csak figyel? Sohase lesz dühös? 

- Miért akarja, hogy dühös legyek magára? 

Sóhajtottam. - Az egykedvű Strauss, a rendíthetetlen. 
Mondok magának valamit. Torkig vagyok a kezelésekkel! 
Most már mi értelme van a terápiának? Éppen olyan jól tudja, 
mint én, hogy mi fog történni! 

- De azt hiszem, nem akarja abbahagyni - mondta. - 
Folytatni akarja, igaz? 

- Ostobaság! Csak pazarlom az időmet, és a magáét is! 
Feküdtem ott a félhomályban, és bámultam a mennyezet 
négyszögmintáit. .. ahangelnyelő csempéket, ezernyi apró 
lyukkal, amelyek felszívnak minden szót. Élve eltemetett 
hangok a kis lyukakban a mennyezeten. 

Úgy éreztem, szédülök. Az agyam üres lett, és ez szokatlan 
volt, mert a terápiás kezelések alatt mindig rengeteg felszínre 
hozható és megtárgyalható anyagra bukkantam. Álmok... 


emlékek... képzettársítások. . . problémák... De most 
magányosnak és üresnek éreztem magam. 

Csupán az egykedvű Strauss lélegzetét hallottam. - Furcsán 
érzem magam - szóltam. 

- Beszélni akar róla? 

Ó, milyen kiváló, milyen éleselméjű! És egyáltalában, mi 
nyelik el a mennyezetben és nagy lyukak a kezelőorvosomban? 

- Nem tudom, akarok-e beszélni róla - mondtam. - Ma 
szokatlanul ellenséges vagyok magával szemben. - És akkor 
elmondtam neki azt, amire gondoltam. 

Nem láttam, de tudtam, hogy bólogat. 

- Nehéz megmagyarázni - mondtam. - Olyan érzés, mint 
egyszer-kétszer azelőtt, közvetlenül mielőtt elájultam. . . 

Szédülés... minden éles... de a testem hideg és érzéketlen. 

- Folytassa. - Hangjában izgalom villant meg. - És még mi? 

- Nem érzem többé a testem. Érzéketlen vagyok. Az az 
érzésem, hogy Charlie itt van mellettem. A szemem nyitva - 
ebben biztos vagyok -, nyitva van. 

- Igen, tágra nyitva. 

- És mégis, kékesfehér izzást látok a falakon, a 
mennyezeten, csillogó golyóba gyűlik össze. Ott lóg a 
levegőben. Fény... a szemembe fúródik... és az agyamba... A 
szobában minden izzik. . . Az az érzésem, hogy lebegek... vagy 
inkább kiterjedek fölfelé és széltében... nem nézek le, de mégis 
tudom, hogy a testem itt van a díványon... Hallucináció ez? 

- Charlie, jól érzi magát? 

Vagy olyasmi, amiről a misztikusok beszélnek? 

Hallom a hangját, de nem akarok felelni neki. Bosszant, 
hogy itt van. Nem szabad tudomást vennem róla. Passzívnak 
kell lennem, és engednem, hogy ez - bármi legyen is fénnyel 


töltsön el, és felszívjon magába. 
- Mit lát, Charlie? Mi a baj? 


Fölfelé lebegek, mint a falevél a fölfelé áramló meleg 
levegőben. Kiterjedek. Testem atomjai elszakadnak egymástól. 
Könnyebb leszek, ritkább és nagyobb... nagyobb... 
kirobbanok a napba. Terjedő világegyetem vagyok, fölfelé 
úszom egy csendes tengerben. Előbb kicsi vagyok, aztán 
körülzárom a testemmel a szobát, a házat, a várost, az országot, 
mindaddig, amíg meg nem látom, ha lenézek, hogy az 
árnyékom eltakarja a földet. 

Fény és érzéstelenség. Úszás és kiterjedés időn és téren át. 

És amikor tudom, hogy mindjárt áttöröm a létezés kérgét, 
mint a tengerből kiugró repülőhal - érzem a vonzást alulról. 

Ez bosszant. Le akarom rázni. A mindenséggel való 
egyesülés határán suttogást hallok, a tudat hegyláncainak 
gerincéről. És az az alig érezhető vonzás az alanti, véges és 
halandó világhoz köt. 

Lassan, ahogy a hullámok elülnek, táguló szellemem földi 
méretekre zsugorodik össze - nem önként, mert jobban 
szeretném elveszíteni magam, de alulról visszahúz valami 
önmagamhoz, önmagamba, úgyhogy egyetlen pillanatra megint 
a díványon vagyok, és tudatom ujjait beleillesztem testem 
kesztyűjébe. És tudom, hogy megmozdíthatom ezt az ujjat, 
vagy hunyoríthatok azzal a szemmel - ha akarok. De nem 
akarok mozdulni. Nem fogok mozdulni! 

Várok, és nyitva hagyom magam, passzívan kitárulok 
ennek az élménynek, bármit is jelent. Charlie nem akarja, hogy 
áttörjem az értelem felső kárpitját. Charlie nem akarja tudni, mi 
rejlik mögötte. 

Fél, hogy meglátja az Istent? Vagy hogy semmit se lát? 


Amint várakozva fekszem itt, elmúlik a pillanat, amelyben 
önmagam voltam önmagamban, és ismét elvesztem a testnek 
vagy az érzékelésnek minden érzetét. Charlie lefelé húz 
önmagába. Befelé bámulok, nem látó szemem középpontjába, a 
vörös foltra, amely sokszirmú virággá változik - csillogó, 
örvénylő, villódzó virággá, amely tudattalanom mélységes 
mélyében rejlik. 

Zsugorodom. Nem abban az értelemben, hogy testem 
atomjai összébb szorulnak és jobban összetömörülnek, hanem 
egyesülnek, amint énem atomjai mikrokozmosszá olvadnak 
össze. Nagy lesz a hőség és elviselhetetlen a fény - pokol a 
pokolban -, de nem nézek a fénybe, csak a virágra, amely 
visszaszorzódik és visszaosztódik, sokból eggyé. És egy 
pillanatra a csillogó virág zsinóron pörgő aranykoronggá 
változik, aztán örvénylő, szivárványos buborékká, és végül 
megint a barlangban vagyok, ahol minden csendes és sötét; és 
úszom a nedves labirintusban, kutatok valaki után, aki rám 
vár... magához ölel... felszív... önmagába. 

Hogy elkezdődhessem. 

A mélységes mélyben ismét látom a fényt, egy nyílást a 
barlangok legsötétebbikén, most parányi és távoli - fordított 
távcsövön nézve -, ragyogó, vakító, csillogó, és megint a 
sokszirmú virágot (örvénylő lótusz, amely a tudattalan 
bejáratának közelében lebeg). Annak a barlangnak a bejáratánál 
megtalálom a választ, ha lesz bátorságom visszamenni és 
keresztülvergődni rajta, a mögötte levő fény barlangjába. Még 
nem! 

Félek. Nem az élettől, vagy a haláltól, vagy a semmitől, 
hanem hogy minden veszendőbe megy, mintha sohasem lettem 
volna. És ahogy elindulok a nyíláson át, érzem a szorítást 
magam körül, amely vad, hullámszerű mozgással hajt előre a 


barlang szája felé. 

Nagyon szűk! Nem jutok át rajta! 

És hirtelen nekivág valami a falnak, újra meg újra, és 
átkényszerít a nyíláson, ahol a fény szétpattanással fenyegeti a 
szemem. Ismét tudom, hogy a kérgen át betörök az áldott 
fénybe. Ezt már nem bírom elviselni. Ismeretlen fájdalom, és 
hideg, és émelygés, és hatalmas zúgás a fejem fölött, mintha 
ezer szárny csapkodna. Kinyitom az éles fénytől elvakult 
szemem. Levegő után kapok; és reszketek; és visítok. 


Arra tértem magamhoz, hogy egy kéz kitartóan, erősen ráz. Dr. 
Strauss volt. 

- Hála Istennek - szólt, mikor a szemébe néztem. - 
Aggódtam maga miatt. 

Megráztam a fejem. - Jól vagyok. - Azt hiszem, ennyi elég 
lesz mára. 

Fölálltam és megtántorodtam, de azután visszanyertem a 
távlatérzékemet. A szoba nagyon kicsinek tűnt. - Nemcsak 
mára - mondtam. - Nem hiszem, hogy szükségem lenne 
további kezelésre. Nem akarok többet látni. 

Izgatott volt, de nem próbált eltéríteni szándékomtól. 
Vettem a kalapomat, kabátomat, és távoztam. 

És most Platón szavai gúnyolnak az árnyékban, a polcon, a 
lángok mögött: "... a barlangi ember azt mondaná róla, Hogy 
fölment, és lejött a szeme nélkül..." 


Október 5 - Nehéz leülni és legépelni ezt a jelentést, de ha a 
magnetofon jár, nem tudok gondolkozni. A nap nagy részében 
egyre halogatom, de tudom, milyen fontos, meg kell tehát 
csinálnom. Azt mondtam magamnak: addig nincs vacsora, 
amíg le nem ülsz, és nem írsz valamit - akármit. 


Nemur professzor ma reggel megint hívatott. Szüksége van 
rám a laborban, néhány olyan vizsgálat céljából, amiket azelőtt 
is csináltak velem. Először arra gondoltam, hogy ez már csak 
azért is jogos, hiszen még mindig fizetést kapok, és egyébként 
is fontos, hogy a jelentést teljessé tegyék, de amikor bementem 
a Beekmanbe, és Burttel végigcsináltam az egészet, rájöttem, 
hogy ez már sok nekem. 

Az első a papír- és ceruzaútvesztő volt. Emlékeztem rá, 
hogy volt azelőtt, amikor megtanultam gyorsan csinálni, és 
amikor Algernonnal versenyeztem. Megállapítottam, hogy 
most sokkal tovább tartott a megoldása. 

Burt a papírért nyúlt, de én nem adtam oda, hanem 
összetéptem, és a darabokat a papírkosárba dobtam. 

- Nem! Elég az útvesztőből! Zsákutcában vagyok, és kész! 

Félt, hogy elrohanok, tehát nyugtatgatott. 

- Jól van, Charlie. Ne vegye a szívére. 

- Hogy érti ezt, hogy ne vegyem a szívemre? Nem is tudja, 
hogy mit érzek! 

- Nem, de el tudom képzelni. Mindnyájan elég 
elkeseredettek vagyunk emiatt. 

- Tartsák meg a részvétüket! És hagyjanak engem békén! 

Zavarban volt, s akkor ráeszméltem, hogy nem az ő hibája, 
és én pocsékul viselkedtem vele. - Sajnálom, hogy elfutott a 
méreg - szóltam. - Hogy mennek a dolgok? Befejezte már a 

Bólintott. 

- Most gépeltettem le. Februárban kapom meg a filozófiai 
doktori diplomámat. 

- Derék dolog. - Vállára csaptam, hogy megmutassam, nem 
haragszom rá. - Csak szorgalmasan. A tudás hatalom. Nézze, 
felejtse el, amit az előbb mondtam. Minden egyebet megteszek, 


amit akar. Csak több útvesztőt ne - ennyi az egész. 

- Hát, Nemur egy Rorschach-tesztet akar. 

- Hogy lássa, mi történik odalenn a mélyben? Mire számít? 

Valószínűleg izgatottnak látszottam, mert Burt visszakozott. 
- Nem kötelező. Maga önként van itt. Ha nem akarja. . . 

- Dehogyisnem. Kezdjük. Ossza ki a kártyákat. De ne 
mondja meg, amire rájön. 

Nem is kellett, hogy megmondja. 

Eleget tudtam a Rorschachról ahhoz, hogy tudjam, nem az 
számít, amit az ember a lapokban lát, hanem ahogyan reagál 
rájuk: mint egészre vagy részekre, mozgó vagy csak 
mozdulatlan figurákra, különös figyelemmel a színes foltokra, 
vagy ügyet sem vetve rájuk, egy csomó ötlettel, vagy csak 
néhány sablonos válasszal. 

- Nem érvényes! - szóltam. - Tudom, hogy mit keres. 
Tudom, hogy miféle válaszokat vár tőlem, hogy határozott 
képet alkosson az agyam állapotáról. Mindössze annyit kell 
tennem... 

Várakozóan nézett föl rám. 

- Mindössze annyit kell tennem... 

De ekkor úgy vágott belém, mint ökölcsapás a 
halántékomra, hogy nem emlékszem arra, mit kell tennem. 
Mintha az egészet tisztán láttam volna agyam tábláján, de 
amikor odafordultam, hogy elolvassam, egy részét már 
letörölték, és a maradék értelmetlen volt. 

Először nem akartam elhinni. Rémületemben olyan gyorsan 
mentem végig a kártyákon, hogy elfulladtam a szavaimtól. Szét 
akartam tépni a tintafoltokat, hogy fölfedjék magukat. Ezekben 
a tintafoltokban valahol ott vannak azok a válaszok, amelyeket 
kis idővel ezelőtt még tudtam. Voltaképpen nem is a 
tintafoltokban, hanem agyamnak abban a részében, amely 


alakot és értelmet ad nekik, és az én sajátságaimat vetíti rájuk. 

És nem tudtam megtenni. Nem emlékeztem rá, mit kell 
mondanom. Minden üres. 

- Ez egy asszony... - mondtam -. . . térdelve mossa a padlót. 
Vagyis... nem... egy férfi, kést tart. - És ahogy kimondtam, 
már tudtam, hogy mit mondok, és átkapcsoltam, és más irányba 
indultam. - Két alak húz valamit. . . mint egy baba... és 
mindegyik húzza, úgy tűnik, hogy mindjárt széttépik, és. . . 
nem!... szóval, két arc bámul egymásra az ablakon át, és... 

Lesöpörtem a kártyákat az asztalról, és fölálltam. 

. Nincs több vizsgálat! Elegem volt a vizsgálatokból. 

- Jól van, Charlie. Abbahagyjuk mára. 

- Nemcsak mára! Nem jövök ide többet! Ha maradt még 
bennem valami, amire szükségük van, megtalálhatják az 
előmeneteli jelentésekben. Végeztem az útvesztőkkel! Nem 
vagyok már kísérleti nyúl! Eleget csináltam! Azt akarom, hogy 
most már hagyjanak békén! 

- Rendben van, Charlie. Értem. 

- Nem, nem érti, mert nem magával történik, és senki sem 
értheti meg, csak én. Nem hibáztatom magát. El kell végeznie a 
munkáját, és meg kell szereznie a doktori diplomát, és - ó, 
igen, ne is mondja, tudom, hogy maga nagyrészt 
emberszeretetből csinálja ezt, de mindamellett élnie kell a saját 
életét, és mi ketten nem állunk azonos szinten. Fölfelé menet 
elhagytam a maga emeletét; és elhagyom most is, útban lefelé; 
és nem hiszem, hogy még egyszer beszállok abba a liftbe. 
Búcsúzzunk hát el egymástól, itt és most! 

- Nem gondolja, hogy beszélnie kellene doktor. . . 

- Adja át üdvözletemet mindenkinek, legyen szíves. 
Egyikükkel sincs kedvem többet találkozni. 

Mielőtt bármit mondhatott vagy megállíthatott volna, kint 


voltam a laborból, beszálltam a liftbe lefelé, és kiléptem a 
Beekmanből, utoljára. 


Október 7 - Ma reggel Strauss újra keresett, de nem nyitottam 
ajtót. Azt akarom, hogy most már hagyjanak békén. 

Különös érzés fölvenni egy könyvet, amelyet alig néhány 
hónappal ezelőtt olvasott és élvezete az ember, és fölfedezni, 
hogy nem emlékszik rá. Milyen csodálatosnak tartottam 
Miltont! Most, amikor kezembe vettem az Elvesett 
Paradicsom-ot, csak arra emlékeztem, hogy Ádámról és Éváról 
meg a tudás fájáról szól, de már semmit sem értettem belőle. 

Fölálltam, és behunytam a szemem, és láttam Charlie-t - 
magamat - hat-hét éves korában, amint az ebédlőasztalnál ül 
egy tankönyvvel; olvasni tanul, a szavakat ismételgeti 
anyámmal, aki mellette... - mellettem - ül. . . 

- Próbáld újra. 

- Nézd Jacket, nézd! Nézd, Jack fut! Nézd Jacket, nézd! 
- Nem! Nem: Nézd Jacket, nézd! Itt az van: Fuss, Jack, 
fuss! - Sikálástól kimart ujjával odamutat: 

e. Nézd Jacket, nézd! Nézd, Jack fut! Fuss, Jack néz. 

- Nem! Nem igyekszel! Csináld újra! 

sináld újra... csináld újra... csináld újra. . . 

- Hagyd békén a fiút. Megijesztetted. 

- Meg kell tanulnia. Nagyon lusta, nem figyel. 

Fuss, Jack, fuss... fuss, Jack, fuss... fuss, Jack, fuss... fuss, 
Jack, fuss... 

- Lassúbb, mint a többi gyerek. Majd idővel... 

- Normális! Nincs semmi baja. Csak lusta. Beleverem, amíg 
meg nem tanulja! 

Fuss, Jack, fuss... fuss, Jack, fuss... fuss, Jack, fuss... fuss, 
Jack, fuss... 


a 





És ekkor, ahogy fölnézek az asztalról, úgy tűnik, látom 
magam a Charlie szemével. Az Elvesett Paradicsom-ot tartom, 
és rájövök, hogy két kézre fogva el akarom tépni a táblát, 
mintha ketté akarnám szakítani a könyvet. Eltéptem a könyvet, 
kiszakítottam egy maréknyi lapot, és odahajítottam a könyvvel 
együtt a szoba sarkába, a törött lemezek közé. Ott hevert, és 
tépett, fehér nyelveit nevetve rám öltögette, mert nem tudtam 
megérteni azt, amit mond. 

Meg kell próbálnom megtartani valamennyit abból, amit 
tanultam. Kérlek, Isten, ne végy el mindent! 


Október 10 - Éjszaka rendszerint kimegyek sétálni, bolyongok 
a városban. Nem tudom, miért. Hogy arcokat lássak, azt 
hiszem. Az éjjel nem jutott eszembe, hol lakom. Egy rendőr 
hozott haza. Az a különös érzésem van, hogy régebben már 
mindez megtörtént velem - hosszú idővel ezelőtt. Nem 
szívesen írom le, de állandóan emlékeztetem magam arra, hogy 
én vagyok az egyetlen a világon, aki le tudja írni, mi történik, 
ha így fordul a dolog. 

Járás helyett lebegek a térben, semmi sem tiszta és éles, 
mindent szürke köd borít. Tudom, hogy mi történik velem, de 
semmit sem tehetek ellene. Sétálok, vagy csak állok a járdán, 
és nézem a járókelőket. Van, aki rám néz, s van, aki nem, de 
senki sem szól hozzám - csak egyik éjszaka lépett hozzám egy 
ember, és megkérdezte, nem akarok-e egy nőt. Elvitt valahova. 
Tíz dollárt kért előre, s én odaadtam neki, de többé nem jött 
vissza. 

És akkor eszembe jutott, milyen bolond vagyok. 


Október 11 - Amikor ma reggel hazamentem, Alice-t találtam 
ott, a díványon aludt. A lakás ki volt takarítva, és először azt 


hittem, hogy eltévesztettem az ajtót, de aztán láttam, hogy nem 
nyúlt a szoba sarkában heverő törött lemezekhez, sem az 
összetépett könyvekhez és kottákhoz. A padló nyikorgott, Alice 
fölébredt, és rám nézett. 

- Helló - mondta mosolyogva. - Maga éjjeli bagoly. 

- Nem bagoly. Inkább egy dodó-galamb. Egy ütődött dodó- 
galamb. Hogy jutott be? 

- A tűzátjárón, Fay lakásából. Felhívtam, hogy megtudjak 
magáról valamit, és ő azt mondta, hogy aggódik. Azt mondta, 
maga furcsán viselkedik, és botrányokat okoz. Úgy döntöttem 
tehát, itt az ideje, hogy jelentkezzem. Egy kis rendet csináltam. 
Remélem, nem haragszik érte. 

- De haragszom... nagyon is! Nem óhajtom, hogy bárki 
idejöjjön sajnálkozni! 

A tükörhöz lépett, hogy megfésülködjön. - Nem azért 
vagyok itt, mert magát sajnálom. Azért jöttem, mert magamat 
sajnálom. 

- Mit jelentsen ez? 

- Semmit - mondta és vállat vont. - Egyszerűen csak van... 
mint egy vers. Látni akartam. 

- Baj van az állatkerttel? 

- Ó, Charlie. Hagyja a mellébeszélést. Eleget vártam, hogy 
eljöjjön értem. Elhatároztam, hogy én jövök magához. 

- Miért? 

e Mert még van idő. És azt magával akarom tölteni. 

- Ez is egy vers? 

- Charlie, ne gúnyolódjon! 

- Nem gúnyolódom. De nem engedhetem meg magamnak, 
hogy az időmet bármivel töltsem - csak annyi van hátra, 
amennyi magamnak elég. 

. Nem tudom elhinni, hogy egészen egyedül akar lenni. 


- Pedig úgy van. 

- Volt valami közünk egymáshoz, mielőtt elváltak az 
útjaink. Volt közös témánk, és volt közös tennivalónk. Nem 
tartott nagyon sokáig, de mégiscsak volt valami. Nézze, tudtuk, 
hogy ez bekövetkezhet. Nem volt titok. Én nem mentem el, 
Charlie. Csak vártam. Maga most körülbelül az én szintemen 
van, igaz? 

Körbe-körbe rohangáltam a lakásban. - De ez őrültség! 
Nincs mit várni! Magamnak sem merem megengedni, hogy 
előregondoljak - csak visszafelé. Néhány hónap, hét, nap 
múlva - ki az ördög tudja? - visszamegyek a Warrenbe. Oda 
nem jöhet utánam. 

- Nem - ismerte el -, és valószínűleg meg sem látogatom 
ott. Ha egyszer a Warrenben lesz, mindent megteszek, hogy 
elfelejtsem magát. Nem is fogom színlelni az ellenkezőjét. De 
amíg el nem megy, nincs értelme, hogy bármelyikünk egyedül 
legyen. 

Mielőtt szólhattam volna, megcsókolt. Mellettem ült a 
díványon, fejét a mellemen nyugtatta, és én vártam, de a pánik 
nem jött. Alice nő volt, de Charlie talán most megérti, hogy 
Alice nem az anyja, és nem a húga. 

A tudás megkönnyebbülésével átestem a krízisen, 
fellélegeztem, mert nem volt semmi, ami visszatartson. Most 
nem kell alakoskodni, mert ez így soha, senki mással nem 
lehetséges. Minden akadály leomlott. Legombolyítottam a 
fonalat, melyet ő adott, és megtaláltam a labirintusból kivezető 
utat oda, ahol ő várt. Több volt ez, mint testi szerelem. 

Nem áltatom magamat azzal, hogy értem a szerelem 
misztériumát, de ezúttal több volt ez, mint érzékiség, több, 
mint egy asszonyi test élvezése. Felemelkedtem a földről, túl a 
félelmen és kínlódáson, része lettem valami önmagamnál 


nagyobbnak. Felemelkedtem saját agyam sötétzárkájából, hogy 
részévé legyek valaki másnak - pontosan úgy, ahogy ezt akkor, 
ott a díványon, a kezelés alatt már átéltem. 

Első lépés volt ez a mindenségbe - túl a mindenségen -, 
mert ebben és ezzel egyesültünk, hogy újrateremtsük és 
örökkévalóvá tegyük az emberi szellemet. Duzzadás és 
robbanás kifelé, összehúzódás és átalakulás befelé; a lét 
ritmusa volt - a lélegzésé, a szívdobogásé, a nappalé és az 
éjszakáé -, és testünk ritmusa visszhangot keltett agyamban. 
Úgy volt, mint akkor, ott, abban a különös vízióban. A szürke 
köd felemelkedett agyamról, és elmémbe fény hasított (milyen 
furcsa, hogy a fény vakít!), és testemet a tér hatalmas tengere 
magába fogadta, és alámerítette egy különös keresztségben. 
Testem remegett az adás vágyától, és az ő teste remegett az 
elfogadás vágyától. 

Így szerettük egymást, amíg az éjszaka csendes nappallá 
változott. És ahogy ott feküdtem vele, tudtam, milyen fontos a 
testi szerelem, milyen fontos, hogy egymás karjában fekszünk, 
adunk és elfogadunk. A mindenség szétrobbant, minden 
parányi részecskéje elvált egymástól, kilódított bennünket a 
sötét és elhagyatott térbe, örökre elszakítva bennünket 
egymástól - gyermeket az anyaméhből, barátot a baráttól, 
egymástól eltávolodva, mindegyikünk a maga útján, a társtalan 
halál céldoboza felé. 

De ez az ellensúly volt, a kötés és megtartás aktusa. Mint 
amikor az emberek erősen fogják egymás kezét, hogy a vihar el 
ne sodorja őket a fedélzetről, hogy ne engedjék magukat 
elszakítani egymástól, akképpen kovácsolt testünk egy 
láncszemet az emberi láncba, amely megakadályozza, hogy 
elsodródjunk a semmibe. 

És az elalvás előtti pillanatban eszembe jutott, rogy is volt 


ez Fay és köztem, és mosolyogtam. Nem meglepő, hogy 
könnyűnek éreztem. Csak testi kapcsolat volt. Alice-szal 
misztérium! 

Fölé hajoltam, és megcsókoltam a szemét. 

Alice most mindent tud rólam, és tudomásul veszi a tényt, 
hogy csak rövid ideig maradhatunk együtt. Beleegyezett, hogy 
elmegy, amikor elküldöm. Fájdalmas erre gondolni, de ami 
nekünk jutott - úgy képzelem -, több, mint amit más egész 
életében kapott. 


Október 14 - Fölébredek reggel, és nem tudom, hol vagyok, és 
mit keresek itt, s akkor megpillantom Alice-t magam mellett, és 
már emlékszem. Megérzi, ha valami történik velem, és 
csendesen járkál a lakásban, reggelit készít, kitakarít, vagy 
elmegy és magamra hagy, és nem kérdez semmit. 

Ma este elmentünk egy hangversenyre, de unatkoztam, és 
otthagytuk a közepén. Úgy látszik, már nem nagyon tudok 
odafigyelni. Azért mentem el, mert emlékeztem, hogy régebben 
szerettem Sztravinszkijt, de valahogy most már nem volt 
türelmem hozzá. 

Hogy Alice velem van, abban egyedül az a rossz, hogy 
most úgy érzem, küzdenem kell ez ellen. Szeretném 
megállítani az időt, befagyasztani magam ezen a szinten, és el 
nem engedni őt soha többé. 


Október 17 - Miért nem tudok emlékezni? Meg kell próbálnom 
ellenállni ennek az ernyedtségnek. Alice azt mondja, napokig 
fekszem az ágyban, és láthatólag nem tudom, ki vagyok, és hol 
vagyok. Aztán minden visszatér és megismerem őt, és eszembe 
jut, hogy mi történik. Visszatérő emlékezetkihagyás. A második 
gyermekkor tünetei - hogy is nevezik? -, szenilitás? Látom, 


ahogy közeledik. 

Az egész olyan kegyetlenül logikus; az agyi folyamatok 
felgyorsításának eredménye. Olyan sokat tanultam, olyan 
gyorsan, és elmém most rohamosan hanyatlik. És ha nem 
engedném? És ha küzdenék ellene? A warrenbeliekre kell 
gondolnom, a bamba mosolyokra, a kifejezéstelen arcokra, és 
arra, hogy mindenki kineveti őket. 

A kis Charlie Gordon bámul rám az ablakon keresztül, és 
vár. Istenem, csak ezt ne! 


Október 18 - Elfelejtem a nemrégiben tanult dolgokat. Úgy 
látszik, ez is klasszikus mintára történik, a legkésőbb megtanult 
dolgok felejtődnek el legelőbb. De csakugyan ez a minta? Jobb 
lesz, ha újra utánanézek. 

Ismét átolvastam az Algernon-Gordon Effektus-ról írt 
dolgozatomat, s noha tudom, hogy én írtam, egyre úgy érzem, 
hogy másvalaki írta. A legnagyobb részét meg sem értem. 

De miért vagyok ilyen ingerlékeny? Pedig Alice olyan jó 
hozzám. Rendesen és tisztán tartja a lakást, mindig helyére 
rakja a dolgaimat, elmossa az edényt, és padlót súrol. Nem 
kellett volna úgy rákiabálnom ma reggel, mert sírva fakadt, és 
ezt igazán nem akartam. De hát miért kellett összeszednie a 
törött lemezeket, a kottát és a könyvet, és mindet rendesen 
dobozba rakni? Ez feldühített. Nem akarom, hogy bárki 
hozzányúljon ezekhez a dolgokhoz. Látni akarom, ahogy 
fölhalmozódnak. Azt akarom, hogy emlékeztessenek arra, amit 
magam mögött hagyok. Fölrúgtam a dobozt, és szétszórtam a 
tartalmát a padlón, és megmondtam neki, hogy csak hagyjon 
mindent ott, ahol van. 

Ostobaság! Semmi értelme! Azt hiszem, azért haragudtam, 
mert tudtam, hogy butaságnak tartja megőrizni ezeket a 


holmikat, de nem mondja meg, hogy butaságnak tartja. 
Egyszerűen úgy tesz, mintha ez tökéletesen normális dolog 
volna. Kedvemben akar járni. És amikor megláttam azt a 
dobozt, eszembe jutott az a fiú a Warrenben, meg az a vacak 
lámpa, amit csinált, és az, ahogy mindnyájan becsaptuk őt, 
amikor úgy tettünk, mintha valami csodálatosat csinált volna, 
pedig nem is volt igaz. 

Ezt teszi Alice is velem, s ezt nem állhatom. 

Amikor bement a hálószobába és sírt, pocsékul éreztem 
magam miatta, és megmondtam neki, hogy én vagyok a hibás 
mindenben. Nem érdemlem meg, hogy olyan jó legyen 
hozzám. Miért nem tudok uralkodni magamon, csak annyira, 
hogy tovább szeressem őt? Csak annyira! 


Október 19 - A tevékenységi motiváció gyengül. Folyvást 
botladozom, és mindent elejtek. Először azt hittem, nem én 
vagyok az oka. Azt gondoltam, Alice változtatja meg a 
dolgokat körülöttem. A papírkosár útban volt, és a székek is; és 
azt gondoltam, hogy ő állította máshova őket. 

Most már tudom, hogy a koordinációm rossz. Lassan kell 
mozognom, hogy rendesen csináljak mindent. És egyre 
nehezebb a gépírás. Miért okolom állandóan Alice-t? És ő 
miért hagyja? Ez annál inkább bosszant, mert látom a 
szánakozást az arcán. 

Már csak a tévé az egyetlen örömöm. A nap legnagyobb 
részét azzal töltöm, hogy nézem a vetélkedőket, a régi filmeket, 
a reklámjeleneteket, sőt a gyermekműsorokat és rajzfilmeket is. 
De még akkor sem tudom elzárni. Késő este jönnek még a régi 
filmek, a rémtörténetek, az esti adás, az éjszakai adás, és az a 
kis búcsúceremónia, mielőtt az állomás éjszakára kikapcsol, a 
"Csillagos Lobogó" a lengő zászlóval a háttérben, és legvégül 


az adóállomás monoszkópja, amely a kis négyszögletes 
ablakon át rám néz, soha le nem csukódó szemével... 

Miért nézem az életet mindig ablakon át? 

És amikor mindez véget ér, undorodom magamtól, mert 
olyan kevés időm marad az olvasásra, és írásra, és 
gondolkozásra: és mert több eszem lehetne, mint hogy az 
agyamat mérgezem ezzel a haszontalansággal, ami a bennem 
élő gyereknek szól. Különösen, mivel ezt az agyat a bennem 
élő gyerek visszaköveteli magának. 

Mindezt jól tudom, de amikor Alice figyelmeztet, hogy nem 
kellene elpocsékolnom az időmet, mérges leszek, és 
rámordulok, hogy hagyjon békén. 

Azt hiszem, azért nézem a tévét, mert fontos, hogy ne 
gondolkozzam, ne emlékezzem a pékségre, anyámra, és 
apámra, és Normára. Nem akarok többé a múltra emlékezni! 

Borzasztó megrázkódtatás ért ma. Kezembe vettem Krüger 
Über Psychische Ganzheit című cikkének egy példányát, 
amelyet kutatásom során használtam. Kíváncsi voltam, segít-e 
megértenem a saját dolgozatomat és azt, amiről abban szó van. 
Először azt hittem, valami baj van a szememmel. Aztán 
rájöttem, hogy már nem értek németül. Próbát tettem a többi 
nyelvekkel is. Mindet elfelejtettem. 


Október 21 - Alice elment. Nézzük csak, emlékszem-e? Úgy 
kezdődött, hogy azt mondta, nem élhetünk így tovább, 
elszaggatott könyvekkel és papírokkal és lemezekkel szanaszét 
a padlón és ilyen fölfordult lakásban. 
. Ne nyúlj semmihez! - figyelmeztettem. 

- Miért akarsz így élni? 

- Minden ott legyen, ahová tettem! Legyen minden a 
szemem előtt! Nem tudod, milyen az, amikor valami történik 


az emberben, amit nem lát, és ami fölött nincs hatalma, és 
tudja, hogy minden kicsúszik a keze közül. 

- Igazad van. Sohasem mondtam, hogy megértem azt, ami 
benned történik. Sem akkor, amikor számomra túlságosan 
intelligens voltál, sem most. De egyet mondhatok: a műtét előtt 
nem voltál ilyen. Nem fetrengtél a saját mocskodban és az 
önszánalomban. Nem szennyezted be az életedet azzal, hogy 
éjjel-nappal a tévé előtt ülsz, nem vicsorogtál az emberekre, és 
nem martál beléjük. Volt benned valami, ami tiszteletet keltett 
bennük irántad; igen, még akkor is, amikor olyan voltál, 
amilyen. Volt benned valami, amit azelőtt sohasem láttam 
csökkent értelmű emberben. 

- Nem bántam meg a kísérletet! 

- Én sem! De elvesztettél valamit, ami azelőtt megvolt 
benned. Volt egy mosolyod. . . 

- Egy bamba, üres mosoly! 

- Nem! Meleg, igazi mosoly volt, mert azt akartad, hogy 
szeressenek az emberek. 

- Ők pedig bolondot csináltak belőlem, és kinevettek! - 
Igen, és te nem tudtad, miért nevetnek, és azt érezted, hogy ha 
nevetnek rajtad, akkor szeretni is fognak. És akartad is, hogy 
szeressenek. Úgy viselkedtél, mint egy gyerek, és még ki is 
nevetted magad, velük együtt. 

- E pillanatban semmi kedvem nevetni magamon, ha nincs 
kifogásod ellene! - Megpróbálta a sírást visszafojtani. Azt 
hiszem, akartam, hogy sírjon. - Talán ezért volt olyan fontos 
nekem a tanulás. Azt gondoltam, hogy ezzel megszerettettem 
magam az emberekkel. Azt gondoltam, lesznek barátaim. Ezen 
aztán lehet nevetni, igaz? 

- Van annál több is, mint magas I. H.-val rendelkezni. Ez 
feldühített. Valószínűleg azért, mert tulajdonképpen nem 


értettem, hova akar kilyukadni. Egyre inkább köntörfalazott, és 
nem mondta ki, amit gondolt, csak célozgatott. Kerülgette a 
dolgokat, és azt várta, hogy találjam ki, mire gondol. És én 
figyeltem, és úgy tettem, mintha érteném, de titokban attól 
féltem, észreveszi, hogy egyáltalán nem értem a lényeget. 

- Azt hiszem, itt az ideje, hogy elmenj. 

Elvörösödött. - Még nem, Charlie. Még nincs itt az ideje. 
Ne küldj el. 

- Megnehezíted nekem a dolgot. Folyton úgy teszel, mintha 
meg tudnék csinálni és érteni mindenfélét, ami most már magas 
nekem. Hajszolsz! Éppen úgy, mint az anyám... 

- Nem igaz! 

- Minden mozdulatod erre vall! Ahogy felszedegetsz 
mindent, és takarítasz utánam, ahogy széthagyod a könyveket, 
mert azt hiszed, majd újra kedvet kapok az olvasásra, ahogy a 
hírekről beszélsz nekem, hogy gondolkozásra késztess! Azt 
mondod, ez nem számít, pedig akármit csinálsz, minden 
elárulja, hogy nagyon is számít! Az örök tanítónő! Nem akarok 
hangversenyekre meg múzeumokba meg külföldi filmekre 
járni; nem akarok semmi olyat csinálni, ami arra kényszerít, 
hogy gondolkozzak az életről vagy magamról. 

- Charlie. . . 

- Hagyj békén. Nem vagyok önmagam. Szétesem, és nem 
akarom, hogy végignézd. 

Erre sírva fakadt. Délután összecsomagolt, és elment. A 
lakás most csendes és üres. 


Október 25 - Rohamos a hanyatlás. Föladtam a gépírást. A 
koordináció már nagyon rossz. Mostantól kezdve kézzel írom a 
jelentéseket. 

Sokat gondolkoztam azon, amit Alice mondott, és akkor 


rádöbbentem, hogy meg tudok tartani valamennyit az 
intelligenciámból, ha tovább olvasok és tanulok, még akkor is, 
ha közben elfelejtem a régi dolgokat. Egy lefelé haladó 
mozgólépcsőn vagyok most. Ha mozdulatlan maradok, 
lesüllyedek a mélybe, ha elkezdek fölfelé szaladni, talán 
megmaradhatok ugyanezen a helyen. A fontos csak az: egyre 
fölfelé haladni, bármi történjék. 

Elmentem a könyvtárba, és kihoztam egy csomó könyvet. 
Rengeteget olvasok mostanában. A legtöbb könyv nehéz 
nekem, de nem törődöm vele. Amíg folytatom az olvasást, 
addig új dolgokat tanulok, és nem felejtek el olvasni. 

Ez a legfontosabb dolog. Ha folytatom az olvasást, talán 
tarthatom magam. 

Dr. Strauss megjelent az Alice távozása utáni napon, úgy 
sejtem tehát, hogy Alice beszélt neki rólam. Úgy tett, mintha 
csak az előmeneteli jelentésekért jönne, de megmondtam neki, 
hogy majd elküldöm őket. Nem akarom, hogy ide járkáljon. 
Megmondtam neki, hogy nem kell miattam aggódnia, mert ha 
majd úgy gondolom, hogy nem tudok már gondoskodni 
magamról, akkor vonatra ülök, és elmegyek Warrenbe. 

Megmondtam neki, hogy szívesebben megyek egyedül, ha 
eljön az idő. 

Próbáltam Fayvel beszélni, de látom, hogy fél tőlem. Úgy 
sejtem, azt gondolja, hogy megbolondultam. Az éjjel valakivel 
együtt jött haza - a férfi nagyon fiatalnak látszott. 

Ma reggel a háziasszonyom, Mrs. Mooney feljött egy tál 
forró csirkebecsinálttal és sült csirkével. Azt mondta: eszébe 
jutott, hogy benéz hozzám, hogy lássa, jól vagyok-e. Mondtam 
neki, hogy van egy csomó ennivalóm, de ő mindenesetre itt 
hagyta az ételt, ami jó volt. Úgy tett, mintha magától jutott 
volna eszébe, de ilyen buta még nem vagyok. Bizonyára Alice 


vagy Strauss szólt neki, hogy nézzen be hozzám, és győződjön 
meg arról, hogy jól vagyok-e. Jó, ez rendben van. Mrs. 
Mooney kedves öreg hölgy, ír kiejtéssel beszél, és szívesen 
mesél a ház lakóiról. Amikor a piszkot látta a padlón, nem tett 
rá megjegyzést. Azt hiszem, rendes nő. 


November 1 - Egy hét után csak most merek újra írni. Úgy 
szalad az idő. Máma vasárnap van, tudom, mert látom az 
ablakon keresztül, hogy az emberek a szemközti templomba 
mennek. Aszt hiszem, egész éjjel ágyba feküdtem, de 
emlékszem, hogy Mrs. Mooney egypárszor ennivalót hozott, és 
kérdezte, nem-e vagyok beteg. 

Mit kezdjek magammal? Nem lehet, hogy csak lógok itt 
egyes egyedül, és kinézek az ablakon. Össze kell szedni 
magamat. Folyton mondogatom magamban, hogy tennem kell 
valamit, de asztán elfelejtem, vagy talán csak könnyebb nem 
megtenni aszt, amiről aszt mondtam, hogy meg fogom tenni. 

Még vannak nálam könyvek a könyvtárból, de egy csomó 
közülük nagyon nehéz nekem. Detektívregényeket olvasok 
mostanába, meg könyveket a régi idők királyairól meg 
királynőiről. Olvastam egy könyvet egy emberről, aki lovagnak 
képzelte magát és útrakelt egy öreg lovon a barátjával. De 
akármit csinált, mindig az volt a vége, hogy megverték és 
fájdalmat okoztak neki. Mint amikor azt gondolta, hogy a 
szélmalmok sárkányok. Először úgy gondoltam, hogy ez egy 
buta könyv, mert nem volt őrült, láthatta, hogy a szélmalmok 
nem sárkányok, és varázslók meg elvarázsolt kastélyok meg 
ilyenek nincsenek, de akkor eszembe jutot, hogy ez az egész 
valami mást akar jelenteni, amiről a történet nem beszél, csak 
céloz rá. Mint ahogy még másab dolgokat is akar jelenteni. De 
nem tudom mit. Ezért nagyon haragszom, mert régebben 


tudtam. De folytatom az olvasást és új dolgokat tanulok 
minden nap és tudom, hogy ez segíteni fog rajtam. 

Tudom, hogy ez előtt is kellett volna előmeneteli 
jelentéseket írnom, hogy tudják mi történik velem. De az írás 
nehezeb. Még az egyszerű szavakat is meg kell most már 
néznem a szótárba és ezér haragszom magamra. 


November 2 - Elfelejtettem a tegnapi jelentésbe írni a nőről, 
abban a házban, szembe a kisutcába, egy emelettel lejebb. A 
múlt héten a konyhaablakon keresztül láttam meg. Nem tudom 
a nevét vagy akár azt hogy a legfölső része hogy néz ki de 
minden este tizenegy óra tájba bemegy a fürdőszobájába 
fürödni. Sose huzza le a rolót és ha eloltom a villanyt, az 
ablakomból látom őt nyaktól lefelé amikor kijön a kádból hogy 
megtörülközőn. 

Ez fölizgat de amikor a hölgy eloltja a lámpát becsapotnak 
és elhagyotnak érzem magam. 

Szeretném látni néha hogy néz ki szépe vagy milyen. 
Tudom hogy nem rendes dolog egy nőt meglesni amikor így 
van de nem tehetek rola. Dehát mit számít neki ha úgyse tudja 
hogy meglesem. 

Most mingyárt tizenegy ora. Ijenkor fürdik. Megyek és 
megnézem. 


Nov 5 - Mrs Mooney nagyon aggódik miattam. Azt mondja 
hogy ahogy egész nap fekszem és nem csinálok semmit az 
emlékezteti a fiára még mielőtt kidobta a házbol. Aszonta nem 
szereti a nap topokat. Ha beteg vagyok az más de ha nap lopo 
vagyok az megin más és akor nincs rám szüksége. Megmontam 
neki aszt hiszem beteg vagyok. 

Minden nap probálok egy kicsit olvasni főleg történeteket 


de néha ugyan aszt ujra és ujra el kell olvasnom mer nem 
tudom mi az értelme. És nehéz írni. Tudom hogy meg kellene 
nézni minden szot a szotárba de mindig ojan fáratt vagyok. 

Akkor jött az az ötletem hogy csak a könnyű szavakat 
fogom használni a hosszu és nehéz szavak hejett. Ezzel időt 
takarítok meg. Már elég hideg van odakint de még mindig 
viszek virágot Algernon sírjára. Mrs Mooney aszt gondolja 
butaság hogy virágot teszek egy egér sírjára de megmostam 
neki hogy Algernon különleges egér volt. 

Átmentem Fayt meglátogatni a szemköszti lakásba. De aszt 
mondta hogy menyek el és ne is jöjjek vissza. UJ zárat tett az 
ajtajára. 


Nov 9 - Megin vasárnap. Nincs semmi amit csinálhatnék hogy 
elfoglaljam magamat mer a tévé elromolt és mindig elfelejtem 
meg csinátatni. Aszt hiszem elvesztettem az e havi csekemet a 
föiskolátol. Nem emlékszem. 

Szörnyű fejfájásaim vannak és az aszpirin nem sokat segit. 
Mrs Mooney már elhiszi hogy igazán beteg vagyok és nagyon 
sajnált engemet. Ő nagyon rendes ha beteg valaki. Már annyira 
hideg van kinn hogy két kötőt kabátot kel hordanom. 

A hölgy szembe az uccába most már lehuzza a rolót az 
ablakon ugyhogy már nem tudom meglesni őtet. Rohatt pehem 
van. 


Nov 10 - Mrs Mooney egy idegen doktort hívott hozzám. Attol 
félt hogy meghalok. Montam a doktornak hogy nem vagyok 
ojan nagyon beteg és hogy csak elfelejtek néha oszt aszt. 
Megkérdeszte vannake barátaim vagy rokonaim és aszt 
montam senkim sincs. Montam neki hogy volt egy barátom 
Algernonak hívták egyszer de ő egy egér volt és mindig 


versenyesztünk egymással. Furcsán nézet rám mint ha aszt 
gondolná hogy bolond vagyok. 

Mosojgot amikor megmontam hogy régeben lángész 
voltam. Ugy beszét velem mint ha kisgyerek volnék és intet a 
szemével Mrs Mooneynak. Dübe jöttem mer gunyt űzött 
belőlem és nevetet rajtam és kikergetem és bezártam az ajtot. 

Asziszem tudom már mér van ijen pehem. Mer elvesztetem 
a nyulábamat és a lopatkomat. Kerítenem kell hamar egy másik 
nyulábat. 


Nov II - Dr Strauss odajött az ajtomhoz ma és Alice is de nem 
evgettem be őket. Megmontam nekik nem akarok senki 
látogatot. Aszt akarom hogy hagyanak békén. Késöbb följött 
Mrs Mooney ennivaloval és elmonta hogy ők kifízeték a 
lagbért és hagytak nála pézt hogy enivalot vásároljon és 
mindent amire szükségem van. Megmontam neki hogy nem 
akarom az ők pézüket használni többet. Ő aszonta péz az péz és 
valakinek fizetni kell külömben ki kell raknom magát. Akkor 
asztmonta mér nem keresek valami álőst ahelyet hogy csak 
logok itt. 

Nem tudok semmijen munkát csak asztat amit a 
pékmühejbe csináltam, Nem akarok oda viszameni mer ők 
mind ismertek engemet amikor okos voltam és talán 
kinevetnének. De nem tudom mi mást csinálhatnék hogy pézt 
szerezek. És mindenér magam akarok fizetni. Erős vagyok és 
tudok dolgozni. Ha majd nem tudok magamrol gondoskodni 
elmegyek a Warrcnbe. Nem fogadok el könyöradományt 
senkitölse. 


Nov 15 - Belenéztem néhány régi előmeneteli jelentésembe és 
nagyon furcsa nem tudom elolvasni amit írtam. 


Több ojan szo van amit eltudok olvasni de nincs értelmük. 
Aszt hiszem én írtam öket de már nem ojan jol emlékszem. 
Nagyon hamar elfáradok ha azokat a könyveket probálom 
olvasni amiket a trafikba vetem. Legföjeb azokat amikbe a 
fényképek vanak szép lányokrol. Szeretem nézni öket de 
furcsákat álmodok rolluk. Ez nem szép dolog. Nem is veszek 
ijet többet. Az egyik ijen könyvbe láttam hogy van egy varázs 
por amitől az ember erős lesz és okos és mindenfélit megtud 
csinálni. Asziszem talán elküldök majd és vetetek belőle 
magamnak. 


Nov 16 - Alice megin eljöt az ajtohoz de aszontam neki menny 
el nem akarlak látni. Ösirt énis sírtam de nem evgettem be mer 
nem akartam hogy nevesen rajtam. Montam neki hogy már 
nem szeretem többet és már okos se akarok leni többet. Ez nem 
igaz de. Még mindig szeretem öt és még míndíg szeretnék okos 
leni de eszt kelett mondani hogy elmennyen. Mrs Mooney 
monta nekem hogy Alice még hozott pénz az elátásomra és a 
Tagbérre. Eszt nem akarom. Alást kell szereznem. 

Édes Istenem. . . ne enged hogy elfelejcsek olvasni és írni... 


Nov 18 - Mr Donner nagyon kedves volt amikor viszajötem és 
kértem tőle a régi álásomat a pékmühejbe. Elöb nagyon 
gyanakodos volt de montam neki hogy mi tőmént velem és 
akor nagyon szomorunak láccott és a vállamra tette a kezit és 
aszonta Charlie te bátor ficko vagy. 

Mindenki engemet nézet amikor lejötem és elkesztem 
dolgozni a klozettba és kisöpörtem ahogy az elöt csinátam. 
Aszontam magamnak Charlie ha gunyt űznek veled ne legyél 
mérges mer emlékezél ők nem ojan okossak mindahogy te aszt 
régebben gondotad. És azon kívül ők a barátaid voltak egyszer 


és ha nevetek is rajtad az nem számitot mer szerettek is téged. 

Az egyik ujember aki akor jöt ide dolgozni amikor én 
elmentem Meyer Klausnak hívják bántot engemet. Oda jött 
amikor a lisztes zsákokat raktam és aszonta hé Charlie halom 
hogy nagyon okos ficko vagy valoságos kimittudos. Mongyál 
valami inteligencst. Roszul esett nekem mer ahogy monta abul 
tuttam hogy gunyt üz velem. Hát fojtattam a munkámat. De 
akor egészen oda jöt és megmarkolta a karomat joerössen és 
rám kiáltott. Job lesz ha idesücc fiju ha hozód beszélek. Vagy 
eltöröm a karodat neked. Kicsavarta a karomat ugy hogy fájt és 
féltem hogy el töri ahogy monta. És ő nevetet és csavarta és én 
nem tuttam mit csinálni. Ugy megijettem hogy aszittem 
mingyár sírok denem sírtam és akkor ki kellet menem a 
klozettra valami borzaszton. A hasam csalt ugy csikart belül 
hogy mingyár szétreped ha nem megyek röktön. . . mer nem 
tudom viszatartani. 

Montam neki kérem engegyen el mer ki kell mennem a 
klozettra de ő csak nevetet rajtam és én nem tuttam mit 
csinálni. Hát sírni keztem. Engeggyen... Engeggyen... És 
akkor becsinátam. A nadrágomba ment és büdös volt és sírtam. 
Akkor elengedet és undor volt az arcán és akor megijett. 
Aszonta Azistenit nem akartam Bemi rosszatt Charlie. 

De akkor bejöt Joe Carp és megragatta Klaust az ingénél és 
aszonta hadd békén te mocskos diszno vagy kitöröm a 
nyakadat. Charlie jofiu és aki kikezd vele anak vetem gyűlik 
mega baja. Szégyeltem magamat és kiszalattam a klozettba 
megmosakodni és átöltözni. 

Amikor viszajötem Frank is ott volt és Joe épen meséte 
neki és asztán Gimpy is bejöt és neki is meséték és ő aszonta 
megkell szabadulni Klaustol. Megfogják mondani Mr 
Donnernak hogy dobja ki. Montam neki asziszem nem kéne 


kidobni hogy uj álőst keljen neki keresni mer felesége van és 
gyereke. Meg asztán aszonta hogy sajnája amit velem csinát. 
És emlékszem mijen szomoru voltam amikor kikelet dobni 
engemet a pékmühejböl és elkellet menem aszontam hogy kell 
adni még egy lehetőséget Klausnak mer most már nem fog 
nekem Bemi roszat tenni töbet. 

Késöb odajöt Gimpy a rossz lábával bicegve és aszonta 
Charlie ha valaki piszkán tégedet vagy az okost akarja jáccani 
veled szembe csak hívj engem vagy Joet vagy Frankot és mi 
majd elintézük. Itt mindenki aszt akarja hogy tugygyad hogy itt 
barátaid vannak és eszt sose felecsd el. Aszontam köszönöm 
Gimpy. Ez jolesik nekem. 

Jo ha barátai vannak az embernek... 


Nov 21 - Butaságot csinátam máma elfelejtettem hogy már 
nem vagyok a Miss Kinnian osztójába a felnöt köszpontba 
mintahogy régen. Bementem és leültem a régi bejemre a szoba 
végibe és ő furán nézet rám és aszonta Charlie hol voltál. Erre 
asztmontam hello Miss Kinnian elkészültem a mai orára csak 
épen elvesztetem a könyvet amiből tanutunk. 

Sirva fakatt és kiszalatt a szobábol és mindenki nézet 
engem és láttam hogy egycsomon már nem azok akik azelőtt az 
én osztájomba voltak. 

Akkor eccere eszembe jutot minden félik az operácijorol és 
hogy okos Tetem és aszontam szenthabakuk az volt ám az igazi 
Charlie Gordon féle trük. Elmentem mielöt ő viszajött a 
szobába. 

Ezér megyek el innen örökre a Warren Othoni iskolába. 
Nem akarok megin ijesmit csinálni. Nem akarom hogy mis 
Kinnian sajnájon engemet. Tudom hogy a pékmühejbe is 
mindenki sajnál engemet és eszt se akarom ezér elmegyek 


valahova ahol egycsomo ojan ember van mind én és senkise 
törődik vele hogy Charlie Gordon Tágész volt egy szer és most 
még egy könyvet se tud olvasni vagy írni se tud jol. 

El viszek magamal pár könyvet és ha nemis tudom olvasni 
őket nagyon fogok gyakorolni és talán még egykicsit okosab is 
leszek mind az operácijó előtt voltam operácijó nélkül. Van egy 
ujj nyulábam és egy szerecsne pézem és még egy picike maratt 
abol a varázs porbol és talán ezek segittenek. 

Ha eccer olvasa eszt miss Kinnian ne sajnájon engemet. 
Örülök hogy kaptam még egy lehetőséget az életbe ahogy 
maga monta hogy okos legyek mer tanutam egycsomo dogot 
amiről nem is tuttam hogy a világon vanak és ezér hálás 
vagyok hogy anyi mindet láttam méghacsak kicsike idejig is. 
És annak is örülök hogy megtuttam mindent a családomrol és 
énrolam. Ojan volt mintha sohase let volna családom a míg 
eszembe nem jutotak és látam őket és most tudom hogy volt 
családom és én is szeméj vagyok épenugy mind akárki más. 

Nem tudom mér vagyok megin buta vagy hogy micsinátam 
roszul. Talánn azért van mer nem akartam elég erössen vagy 
mer vala ki meg vertt a szemivel. De talánha igyekszek és 
nagyon erössen gyakorolok talán egykicsit okosab leszek és 
majd minden szot fogok tunni. Emlékszek egykicsit mijen jo 
érzés volt avvala kék könyvel amit olvastam a szakattfedelüvel. 
És ha be csukom a szememet ara az embere gondolok aki 
elszakította a könyvet és ő ojan mind én csak másmijen és 
máshogy beszél de nem hiszem hogy én vagyok mer ojan 
mintha ablakbol látnám ötet. 

Akárhogyis van ezér igyekszek fojton okos leni hogy megin 
érezhesem aszt az érzést. Jodolog mindenfélit tudni és okos 
leni és bár csak mindent tudhatnák az egész világon és bár csak 
most mingyár okos lehetnék megin. Ha tudnák leülnék és 


fojton olvasnák. 

Akárhogyis fogadok rá én vagyok az elsü butaember a 
világon aki kitalát valami fontos dolgot a tudománynak. 
Valamit csinátam de nem emlékszek rá mit. Csak asziszem az 
őszes buta emberekér csinátam akik ojanok mind én a 
Warrenbe és az egész világon. 


Istenvele miss Kinnian és dr Strauss és minden ki. 


Ui. kérem mongyák meg Nemur porinak ne legyen ojan 
mogorva ha az emberek nevettnek rajta és akor töb barátai 
lesznek. Könyen lesznek barátai az embernek ha haggya hogy 
nevesenek rajta. Nekem egycsomo barátom lessz otan ahová 
megyek. 


Ui. kérem ha véletlenül aramennek tegyenek virágot Algernon 
sírjára a hátsoudvarba. 


Szepessy György fordítása 


